
CUVÂNT ÎNAINTE 


Lucrarea orientalistului Constantin Daniel vine să 
întregească preocupările configurate în cărțile de 
sinteză dedicate culturilor antice din Orientul 
Mijlociu (egipteană, feniciană, asiro-babiloniană, 
arameică şi hitită), introducând pe cititorul de la noi 
într-o zonă de umanitate de primă importanță 
pentru înțelegerea întregii istorii universale. 

În această parte a lumii au fost descoperite cele 
dintâi aşezări urbane, s-au pus bazele ştiinţei şi 
filosofiei (într-un frumos studiu anterior - cf. 
Orientalia Mirabilia, Bucureşti, 1976 -, Constantin 
Daniel stabileşte originea egipteană a cuvântului 
elin care denumeşte iubirea de înțelepciune), s-au 
dezvoltat codurile de legi civile şi penale şi au fost 
puse bazele administrației de stat. Speculația 
teologică a acestor popoare a originat marile mişcări 
spirituale de mai târziu, prefigurând umanitatea 
modernă. 

Folosind vastele sale resurse intelectuale, 
cunoaşterea aprofundată a limbilor antice orientale 
(egipteana, ebraica, aramaica, dialectele semite din 
Canaan şi altele), precum şi a limbii eline şi a 
latinei, punând la contribuţie o bibliografie variată 
şi adusă la zi, Constantin Daniel, în întreaga sa 
activitate, întreprinde o operă comparabilă cu aceea 
a lui Maspero, cercetătorul care a ambiționat la 
începutul secolului nostru o istorie generală a 


vechilor popoare din Orient. Cultura română deține 
astfel una din puținele formulări cvasi-complete ale 
cunoştinţelor noastre istorice şi filologice referitoare 
la civilizațiile antice orientale. 

Pe urmele vechilor civilizații radiografiază etnii 
dispuse pe o arie ce se întinde din inima Africii până 
în munții Armeniei şi din Anatolia până la Valea 
Indusului. Sunt realităţi aflate în strânsă 
conexiune, interferându-şi istoria şi dezvoltându-se 
oarecum concomitent. Postularea unui caracter 
autarhic şi recunoaşterea voinței lor de autonomie 
spirituală şi istorică sunt insuficiente pentru a le 
înțelege dezvoltarea şi mai apoi dispariția din 
istorie. Datele oarecum sărace despre „Tara Kuş” 
sau despre regatele care i-au urmat, despre 
„Imperiul” Văii Indusului, sau despre Arabia Felix 
nu trebuie să ne conducă la concluzia că federațiile 
de state sau cetățile care le-au reprezentat propun 
o istorie inexplicabilă şi închisă în sine. 

Constantin Daniel foloseşte izvoare vechi, 
mărturii ale vecinilor şi adeseori întrebuințează 
analogia cu state şi instituții cunoscute pentru a 
încerca descifrarea celor mai multe din tainele 
acestor „lumi apuse”. Este interesant de remarcat 
faptul că cercetătorul român nu se mulţumeşte 
aproape niciodată cu solutiile aflate în bibliografia 
problemei, încercând rezolvări proprii, ipoteze de 
lucru incitante şi noi, atât ca metodologie, cât şi ca 
material documentar. Menţionăm astfel 
subcapitolul dedicat „Ţării preotului loan”, întreaga 


problematică legată de Sodoma şi Gomora, unele 
aspecte ale civilizației sud-arabice şi, îndeosebi, 
capitolul consacrat „Fiilor lui Het”. Remarcabilă în 
aceste pagini este folosirea izvoarelor istoriografice 
ebraice şi eline, o lectură nouă a textelor antice, pe 
baza unui fel de hermeneutică specifică gândirii lui 
Constantin Daniel. 

Societăţile Orientului antic sunt privite în 
dinamica istorică, pe parcursul secolelor, cu 
insistență pe factorii economici şi politici. Acolo 
unde este cazul, Constantin Daniel ia în 
considerare legăturile cu spațiul carpato-dunărean 
şi cu populațiile de aici. 

Un patos reținut animă fraza atunci când 
judecata istorică este impregnată de consideraţii 
morale, cum este cazul paginilor dedicate statului 
Urartu sau  elamiților şi hitiților, precum şi 
influențelor asiriene, cu cohorta lor de cruzimi şi de 
practici războinice. 

Istoria scrisă de Constantin Daniel nu înseamnă 
o contemplare pasivă a realităților, ci un mod de 
afirmare a valorilor morale şi spirituale. De 
asemenea, cercetătorul român dă o replică fermă 
tuturor interpretărilor  pseudo-ştiinţifice şi 
tendințelor rasiste, afirmând cu generozitate 
aportul inestimabil al culturilor africane, dravidiene 
şi semite la constituirea patrimoniului spiritual al 
omenirii. Situarea regatului Kuş, de pildă, în raport 
cu Roma antică, constatarea proeminenței istorice a 
unor forme de civilizație orientală se înscriu pe linia 


de conduită a unui gânditor de avangardă. 

Prin varietatea subiectelor şi prin adâncimea 
consideraţiilor, prin ştiinţa aproape unică, prin 
metoda hermeneutica de tratare, atât de originală, 
Pe urmele vechilor civilizaţii este o carte utilă şi 
valoroasă, atât pentru specialist, cât şi pentru 
marele public. 

Aurel-Dragoş Munteanu 


»TARA KUŞ” A AFRICANILOR DE CULOARE 


Nilul - cel mai lung fluviu din Africa - curge din 
sud spre nord, având o lungime de 6 671 km de la 
izvoarele cele mai îndepărtate şi până la vărsarea 
sa în Marea Mediterană, printr-o deltă întinsă. 

La origine, Delta Nilului a fost un golf al 
Mediteranei, care s-a umplut pe încetul cu mâl şi 
aluviuni aduse de fluviu. De fapt, în fiecare an, la 
o dată fixă - vreme de trei luni - Nilul acoperea cu 
apele sale, încărcate cu mâl roditor, întreaga vale 
a Egiptului. După inundație, când apele se 
retrăgeau, Nilul lăsa bălți şi mlaştini întinse, unde 
creşteau din abundență plante acvatice, papirus, 
trestie şi papură, şi unde se adăposteau, pe lângă 
mulțimea păsărilor care veneau să ierneze, 
hipopotami şi crocodili. 

Din mileniul al IV-lea, egiptenii reuşiseră să 
cultive Valea Nilului până la prima cataractă, 
săpând canale şi ridicând diguri înaintea apei 
aduse de inundație. 


I. CADRU GEOGRAFIC 


Egiptul propriu-zis, cu civilizația sa 
multimilenară, se întindea până la prima 
cataractă a Nilului, adică astăzi până la Assuan 
(anticul Syene), unde în vremea noastră s-a 
construit un imens baraj, care regularizează 


cursul fluviului, suprimând inundația anuală. De 
la prima cataractă spre sud, de-a lungul Nilului se 
întindea Nubia, al cărei nume însemna „Iara 
aurului”, fiindcă aici se aflau bogate mine de aur. 
Tara pe care egiptenii au numit-o Nubia era foarte 
diferită de Egiptul propriu-zis. Tinutul, situat la 
sud de prima cataractă, dispunea de pământ 
agricol foarte puţin, valea era supusă inundaţiilor, 
nu se săpaseră canale şi nu se ridicaseră diguri. 

În aceste condiţii agricultura avea un rol minor 
în Nubia. Totuşi exista în oazele deşertului şi pe 
Valea Nilului o populaţie sedentară care cultiva 
fâşia redusă de teren de pe malurile marelui 
fluviu, numită în Egipt i w n - tj w. Satele erau 
aşezate departe unele de altele. Creşterea vitelor, 
de pe urma cărora se realizau venituri 
considerabile, a creat o populaţie semi-nomadă. 

Resursele alimentare reduse şi paucitatea 
păşunilor din oazele deşertului creau ostilitate 
între triburi, şi de aici luptele frecvente între ele. 

Văile torenților, care slujeau drept căi de trecere 
pentru traficul spre Marea Roşie, erau parcurse de 
caravanele care efectuau transporturile. 

Nubia, mai cu seamă în porțiunea ei dintre 
cataracta I şi a Il-a, era calea de acces spre 
comerțul cu produse din Africa centrală - colți de 
elefanți, piei de hipopotami, de antilope, maimuțe, 
lemn de abanos etc. Cataracta a Il-a, la sud de 
Wadi Haifa, se întindea pe o lungime de circa 100 
km şi interzicea orice navigaţie pe Nil, constituind 


o barieră naturală în sudul Egiptului. Traficul din 
Africa centrală trebuia să se efectueze pe căile din 
deşert, adică prin Darfur şi Dongola, prin oazele 
Selime, Dungul şi Kurkur către Syene (Assuan), 
unde era prima cataractă. 

Faraonii egipteni din Imperiul Mijlociu chiar şi- 
au propus să fortifice temeinic zona cataractei a Il- 
a, ca să împiedice orice atacuri venind dinspre 
sud, aşa cum făcuseră de altfel, înălțând cetăţi în 
jurul cataractei I-a, la care ajunseseră încă din 
vremea dinastiei I-a, către începutul mileniului al 
III-lea. 

Egiptenii ajung la cataracta a Il-a a Nilului în 
epoca lui Sesostris I (din dinastia XII, circa 1900 
î.e.n.) şi reuşesc să o cucerească pe încetul, până 
în vremea lui Sesostris III (din dinastia XII), deşi 
încă în cursul dinastiei a Vi-a (2423 - 2263 î.e.n.) 
încercaseră, fără succes, să se instaleze în această 
zonă. 

Prima nomă (regiune) din Egiptul de Sus purta 
numele de „Tara Nubiei” şi hotarul său spre nord 
era la Silsile, la nord de Kom Ombo (Ombos). În 
dinastia XVIII (1580-1314 î.e.n.) se creează o 
provincie nouă, Nubia, având drept căpetenie pe 
„fiul de rege din Kuş, care era locţiitorul 
faraonului în această regiune şi care se intitula 
„căpetenia ţărilor cu aur ale lui Amon”. Căci căile 
ce conduceau la minele de aur începeau de aici. 
Aşa cum Elefantina şi în special malul răsăritean 
al Nilului, cu Syene, constituia locul de depozitare 


a mărfurilor venite din Africa centrală, la 
începuturile istoriei Egiptului; în epoca istorică, 
adică începând cu dinastia a XII-a, aceste mărfuri 
sunt strânse la cataracta a Il-a, pentru ca mai 
târziu să fie adunate la Napata, capitala regiunii 
de graniță a Nubiei. Aceasta constituia o adevărată 
„poartă” sudică a Egiptului. 

Nubia era bogată în arbori, din care se 
construiau navele ce pluteau pe Nil, în resurse 
minerale (îndeosebi aur), în pietre scumpe, în 
piatră pentru statui, în fine, avea sclavi ca forță de 
muncă. Triburile numite de egipteni M d, 
corespunzând triburilor Bedja de azi din Deşertul 
libian, încă din Imperiul Vechi au dat ostaşi în 
armata şi poliția egipteană. 

Popoarele ce locuiau în Nubia erau diferite între 
ele şi vorbeau limbi felurite, ceea ce a permis 
cucerirea egipteană şi dominaţia lor. Dar numele 
de Kuş ce se dădea în Egipt acestor popoare şi 
acestei țări s-a impus încă din Imperiul Mijlociu 
(2000-1080 î.e.n.). 


II. SCHIȚĂ A ISTORIEI NUBIEI 


Cercetările asupra culturilor din Nubia au făcut 
mari progrese începând din 1907, când s-au 
cercetat mormintele de la sud de localitatea 
Dakke. Nu se pot stabili concordanţe sigure cu 


istoria Egiptului, de aceea ele trebuie evitate. 
După vechimea mormintelor şi a straturilor găsite, 
se pot deosebi în Nubia, în raport cu vechimea 
relativă a lor, ceea ce s-a numit de arheologi 
grupul A, grupul B şi grupul C. 

Grupul nubian A corespunde temporal celei de- 
a doua culturi preistorice a Egiptului şi ajunge 
până la dinastia I, poate chiar până la dinastiile Il- 
III; grupul nubian B cuprinde intervalul lung de la 
sfârşitul  dinastiilor thinite până la sfârşitul 
Imperiului Vechi; în fine, grupul nubian C se 
extinde temporal între epoca Herakleopoliteană 
până la dinastia XVII, deci şi perioada hiksoşilor. 

Nubia preistorică era populată de aceeaşi rasă 
mediteraneană cu părul negru şi înălțimea 
scundă, cu pielea de culoare mai închisă. Adică 
erau aceiaşi oameni care în epoca preistorică se 
aflau în Egiptul de Sus, în „prima cultură 
preistorică” a Egiptului, şi în Libia, care 
constituiau triburile I h n w. 

Dar dependenţa culturii din Nubia de Egipt 
variază şi nu este absolută, ca urmare a emigrării 
popoarelor. Cercetarea necropolelor preistorice ale 
triburilor din grupul A a arătat că despărţirea între 
cultura Egiptului de Sus (în sudul Egiptului deci) 
şi cea nubiană a avut loc mai devreme chiar, adică 
la mijlocul perioadei preistorice, înainte să fi ajuns 
la deplina maturitate cultura triburilor din grupa 
A. 

Săpăturile lui I. Junker, la Kubanige, la 15 km 


nord de Assuan, pe malul apusean, au dovedit că 
în epoca existenţei triburilor din grupa A se afla 
aci o populaţie nubiană până dincolo de acest 
oraş, adică până dincolo de limita sudică a ceea ce 
a constituit Egiptul faraonic înainte de 
expansiunea sa spre sud, dincolo de prima 
cataractă. Cimitirul ce s-a găsit aici a putut stabili 
ce aparținea egiptenilor şi ce era al nubienilor. 
Caracteristic pentru nubienii din grupa A era 
obiceiul îngropării cadavrului într-o piele de capră, 
fără sicriu. (Obiceiul se regăseşte atât în 
mormintele nubienilor din grupul B, cât şi la 
vecinii apuseni ai Egiptului, la beduini şi la 
Egiptul preistoric. În Egiptul faraonic acest ritual 
însă era considerat „barbar”, cu excepția 
platoşelor la ostaşi şi a pieilor de panteră la preoți. 
În povestirea lui Sinuhet se scrie clar: „moartea ta 
nu va avea loc în străinătate, nu vei fi îngropat 
într-o piele de berbec” (A. Erman - Die Literatur der 
Aegypter, Leipzig, 1915, p. 50). 

La nubienii din grupa A, cei decedați erau 
înmormântați culcaţi pe partea stângă, cu capul 
spre sud, astfel ca fața să o aibă spre vest, la fel ca 
în Egiptul de Sus în epoca preistorică. 

Triburile din grupul B prezintă în mormintele de 
înhumațţie o scădere a nivelului lor cultural, vădit 
prin sărăcia obiectelor ce însoțesc pe morţi, în 
special perle şi amulete. Cuprul se utilizează rar, 
mai ales la ace, dar se găsesc multe obiecte de os. 
O dată cu marile expediţii în sud, pornite de 


căpeteniile nomei din Elefantina, în dinastia a VI- 
a (circa 2423 - 2263 î.e.n.), aceste morminte devin 
rare. Astfel de expediţii durau câteva luni şi 
ajungeau până în regiunea cataractei a III-a, căci 
la Kerma s-au găsit ruinele unui centru comercial 
egiptean. Nu ştim până unde au pătruns 
asemenea expediţii. Dar o colonizare egipteană în 
această regiune, dincolo de cataracta I, nu s-a 
făcut niciodată. 

Relatările despre tradiţiile egiptene în Nubia 
menționează certurile dintre triburi şi mişcările de 
migrare ale lor. Căci o dată cu recucerirea Nubiei, 
pe vremea lui Mentuhotep III, din epoca dinastiei 
a XI-a (circa 2160 - 2000 î.e.n.) apar aici cu totul 
alte triburi ca în trecut, kuşiţii. 

Înseşi fortărețele puternice ridicate de faraonul 
Sesostris III, pentru paza graniței de sud a 
Egiptului, în dreptul celei de-a doua cataracte, 
dovedesc clar că în Nubia existau alte triburi, mai 
puternice ca în trecut. Aceste triburi nubiene, în 
epoca dinastiei a XII-a, când a domnit Sesostris III, 
se pot împărți în: 1. Posesorii necropolelor care 
făceau parte din grupul C; 2. Purtătorii culturii 
Kerma, în jurul cataractei a Il-a (provincia 
Dongola). 

Textele de blestem egiptene, de la sfârşitul 
dinastiei a XI-a, scrise pe ostraka, dar şi stela 
victoriei lui Sesostris I de la Buhan (Wadi Haifa) ne 
fac cunoscute nenumărate triburi şi districte, de 
exemplu S mj k, Hs], K, s (poate identici cu 


kuşiţii). Aceste grupe de triburi sunt formate din 
populaţii pur hamitice, care au totuşi un amestec 
cu negroizii, datorită comerțului cu fete din sudul 
cataractei a Il-a. La Kubanije, la 15 km nord de 
Assuan (Syene), în cimitirul explorat de I. Junker 
s-a descoperit, alături de un cimitir egiptean, din 
Imperiul Mijlociu, un cimitir nubian din grupul C. 
Egiptenii îşi înmormântau morții mumificându-i şi 
aşezându-i în sicrie de lemn cu stucaturi, după 
ceremonii ample, iar nubienii din grupul C îşi 
aşezau morții în piei de animale şi apoi ridicau un 
tumulus peste mormântul din piatră, lângă care 
puneau hrana mortului în urcioare şi străchini. 
Dar în modul de înhumare a nubienilor din 
grupul C apare o inovație: mortul stă culcat 
chircit, pe partea dreaptă, în direcția vest-est, cu 
capul spre est, astfel că fața este spre nord. 
Junker consideră că această schimbare se 
datorează unei influenţe a culturii Kerma: credința 
că stele din partea de nord a cerului vor asigura o 
dăinuire fericită celui mort. Deosebirea față de 
orientarea mortului în Egipt este notabilă şi se 
poate ca puternica influență a culturii Kerma 
asupra triburilor nubiene din grupa C să fie 
datorată dispariţiei barierei egiptene, la nivelul 
cataractei I şi a II-a la sfârşitul dinastiei a XII-a. 
Atunci se produce o puternică înaintare a 
purtătorilor culturii Kerma, care ajunge la 
cataracta I. În orice caz, se pare că la Kerma a 
existat o puternică formaţie tribală care a învins 


pe ostaşii egipteni ce păzeau, hotarul de sud. 
Găsim morminte nubiene (pan - graves) poate ale 
unor ostaşi din trupele auxiliare, înlăuntrul. 
Egiptului până la începutul Imperiului Nou, după 
care şi aceşti emigranți dispar. 

Este caracteristic faptul că, în Imperiul Mijlociu, 
întregul teritoriu al Nubiei este numitul „Bietul 
Kuş”, nume care l-a înlocuit pe acela mai vechi de 
Wawat (W w t) spre a denumi Nubia. În Imperiul 
Mijlociu o serie de fortărețe străbătea Nubia până 
la Buhan (B w h n), în dreptul localităţii de azi 
Haifa, dar mai ales existau forturi pe calea aurului, 
spre Wadi Alaki (egiptean B k j, Ikkur). În spatele 
lor se construiau templele egiptene. În Imperiul 
Nou, când granița de sud a Egiptului a ajuns la 
cataracta a IV-a, dincolo de Napata, Nubia 
propriu-zisă ajunge să fie un hinterland şi, ca 
urmare, aşezările egiptene se înmulțesc, ca şi 
cimitirele, dovadă că Nubia nu mai era un loc de 
temut. În aşezarea de la Anibe (M je m) exista 
reşedinţa „fiului de rege din Kuş? sau a 
înlocuitorului său. Ea era capitala unei căpetenii 
tribale. Dar prin aceasta se termină în Nubia, până 
la cataracta a II-a, cultura autohtonă. 

Cunoaştem mai puţine date despre situaţia din 
regiunea situată la sud de cataracta a Il-a. După 
înaintarea spre sud a graniței, mai cu seamă o 
dată cu prăbuşirea Imperiului Mijlociu, contuarul 
comercial de la Kerma devine secundar. 
Explorarea unui tumulus (K III) la Kerma a dus la 


descoperirea mormântului unei căpetenii tribale 
din Nubia. Alături de ea s-a găsit o mulțime de 
slujitori. Ai săi. El avea fața îndreptată spre nord - 
deci nu era egiptean -, era înhumat fără sarcofag 
şi acoperit cu o piele de vacă. Dar datina 
sacrificării slujitorilor regelui se menţine de-a 
lungul veacurilor în regatul Kuş, după cum vom 
vedea. 

În noua provincie, până la cataracta a III-a, o 
dată cu slujbaşii şi ostaşii egipteni, îşi fac apariția 
şi zeii Egiptului antic. 

Dintre zeii autohtoni ai Nubiei, e de menţionat 
Dedun, care apare ca un zeu tânăr, similar altui 
zeu nubian Mandulis, stăpânul din Talmis. Cultul 
animalelor continuă şi ei. Chnum, stăpânul divin 
din Elefantina, are proprietățile berbecului din 
Nubia. Pe tumulusurile mai însemnate din Kerma 
se grava totdeauna câte un cap de berbec. Pe alte 
morminte sunt înfipte capete de boi, ceea ce 
dovedeşte că şi acest animal era socotit sacru. La 
un popor de crescători de animale divinizarea 
acestora este un lucru firesc. Pe de altă parte, o 
dată cu mutarea hotarului de sud al Egiptului la 
cataracta a Il-a, zeițele egiptene Satis şi Anuket 
devin zeițe ale Elefantinei din sud, cum se numea 
în greacă oraşul Buhan (Wadi Haifa). Zeița Satis, 
stăpână a insulei Sehel, are coarne de antilopă pe 
coroană. 

Faraonul Sesostris III, din Imperiul Mijlociu, din 
dinastia a XII-a, cuceritorul Nubiei, apare ca zeu 


protector al Nubiei. Lui i se consacră templul din 
Semne-Kumme. 

De abia când hotarul de sud al Egiptului a ajuns 
la cataracta a IV-a, în vremea lui Thutmosis I 
(circa 1530 - 1520 î.e.n.), egiptenii au ajuns în 
contact cu negrii propriu-zişi. Expediția reginei 
Hatchepsut (circa 1504 - 1450 î.e.n., domnind 
alături de fiul ei Thutmosis al III-lea) în Somalia 
deosebeşte pe hamiţi de negrii care sunt în situații 
de dependenţă, sclavi sau semi-sclavi. De fapt, 
arta egipteană nu figurează tipuri de negri decât 
în dinastia a XVIII-a (1580 - 1314 î.e.n.), adică 
aproximativ din vremea când Egiptul a ajuns la 
cataracta a III-a. Egiptenii numesc pe negrii N h s 
j, deşi în această apelaţie cuprinde uneori şi pe 
hamiţi. 

Căpeteniile din Nubia din regiunea imediat 
vecină cu prima cataractă (w w t) poartă o 
costumațţie specifică, neegipteană în esență. Aşa, 
de pildă, Heje, „fiul de rege din Kug”, din vremea 
lui Tut-ankh-amon (circa 1361 - 1342 î.e.n.), este 
înfățişat purtând uneori costum şi podoabe 
egiptene, dar în mod curent costum şi podoabe 
autohtone, adică piele de animal sălbatic, pene în 
păr, inele la picioare, cercei de os în urechi. 

Dansatoarele negrese dădeau un spectacol 
dintre cele mai frumoase în dinastia a XVIII-a. Ele 
erau fără îndoială trimise ca tribut” de către 
hamiţii din Nubia în Egipt, aşa cum în Imperiul 
Nou erau trimişi şi piticii negri care dansau. 


Stăpânirea egipteană a rămas neschimbată în 
Nubia până la sfârşitul epocii faraonilor Ramesizi 
(până la 1085 î.e.n.), după cum dovedeşte cimitirul 
egiptean din vremea lui Ramses VI, descoperit în 
Anibe, ca şi mormântul pictat al unui preot şi 
locotenent al „fiului de rege din Kuş”. La Napata 
este menţionat Ramses al VI-lea. 

O dată cu divizarea Egiptului în principate, 
conduse de căpetenii libiene (dinastiile XXII-XXIII 
până la 730 î.e.n.), se instalează în Nubia o epocă 
lipsită de monumente şi inscripții. 


III. SCHIȚĂ A ISTORIEI „ȚĂRII KUŞ” 


În secolul al VIII-lea î.e.n., apare, în locul 
provinciei egiptene Nubia şi al unor teritorii aflate 
spre nord, un stat nou, regatul kugşitic sau al 
ethiopienilor, aşa cum îl vor numi grecii vechi. 

La începutul mileniului I î.e.n. În Egipt este 
proclamat faraon Seşonk I (circa 250 - 929 î.e.n.), 
şeful mercenarilor libieni. Lui îi urmează alți 
faraoni libieni. În cursul domniei acestora, Egiptul 
se divide în principate  semi-independente, 
cârmuite fiecare de câte o căpetenie de neam libian 
(dinastiile a XXII-a şi a XXIII-a egiptene, de la 950 
- 730 î.e.n.). 

Divizarea Egiptului în principate independente a 
diminuat mult forța militară ce putea să-i 


constrângă pe africanii din. Nubia şi din toată 
valea Nilului la ascultare şi supunere. 

Se pare că o parte din preoțimea de la Theba, 
fostă capitală a Egiptului şi marele centru religios 
şi politic din sudul Egiptului, a părăsit localitatea, 
unde se instalase o căpetenie libiană, şi s-a 
refugiat în Nubia, unde se păstrase nealterat 
cultul zeului Amon din Theba, mai cu seamă în 
oraşul Napata. 

Primul suveran kuşit de la care au rămas 
mențiuni este regele Alara (începutul secolului al 
VIII-lea), şi el pare a fi întemeietorul real al marelui 
regat al africanilor de la Napata şi Meroe, numit 
„Tara Kuş” de egipteni şi semiţi şi Ethiopia, de 
către greci. 

Este de menţionat că acest regat african, foarte 
întins şi puternic, s-a dezvoltat curând după 
întemeierea Romei, fondată la 753 î.e.n., dar 
documentar primele inscripţii latine sunt de la 600 
î.e.n. Posedăm însă inscripții din secolul al VIII-lea 
î.e.n., despre Kaşta, un rege african din Meroe, pe 
când cele latine sunt mult mai tardive după cum 
se vede. Tot aşa, după tradiţie, Cartagina ar fi fost 
întemeiată la 814 î.e.n., pe când texte scrise în 
feniciană sunt mai vechi. Tot astfel, prima 
olimpiadă, cu care încep date sigure din istoria 
grecilor, este la 773 î.e.n., adică aproape 
contemporană cu apariția statului africanilor din 
Meroe. 

Astfel, primul mare stat al negrilor îşi are 


începuturile atestate documentar o dată cu cele 
ale Romei şi ale Cartaginei, dar şi ale polisurilor 
greceşti. 

Orientaliştii rasişti au negat faptul că negrii ar fi 
putut întemeia un stat mare înaintea Romei şi mai 
cu seamă înaintea germanilor, care, precum se 
ştie, n-au putut crea state proprii decât în secolele 
IV-V ale erei noastre. Astfel, Hermann Kess (cf. 
Kulturgeschichte des Alten Orients, Erster 
Abschnitt, Agypten, München, 1933) nu suporta 
ideea că negrii, „rasă inferioară”, au întemeiat un 
mare regat înaintea Romei. El scrie: „în niciun caz 
nu trebuie să-i considerăm pe urmaşii (regelui 
Kaşta - notă C. D.) Piankhi, Sabakan şi Taharqa 
ca o dinastie de negri” (p. 351). Ca argument nu 
avansează decât statuia regelui meroitic Taharqa 
care ar fi hamit şi nu „negru”. Dar prejudecățile 
unor savanți germani din epoca nazistă nu au 
putut falsifica în chip evident istoria. Mărturia 
grecilor vechi, care au avut relaţii strânse cu 
regatul Kuş, este categorică: ei erau „ethiopieni”, 
oameni cu pielea „arsă”, deci „negri”. De altfel, şi o 
serie de savanți germani obiectivi au recunoscut 
caracterul net de „negri” al africanilor de la Napata 
(cf. Idem, nota 9). 

După regele Alara, suveran peste „Tara Kuş” 
(Ethiopia a grecilor) este Kaşta. El domnea la 
Napata, oraş situat între a III-a şi a IV-a cataractă 
a Nilului, aproape de muntele sacru Gebel Barkal, 
unde se afla un templu consacrat lui Amon, zeul 


din Theba. Ethiopienii din provincia cea mai 
sudică a Egiptului faraonic (astăzi Dongola) au 
preluat ideea unui stat teocratic şi chiar au creat 
un asemenea stat. 

Pe muntele Gebel Barkal, preoții zeului Amon de 
la Theba, strămutați în statul kuşit, au creat un 
oracol important. Deciziile politice însemnate şi 
chiar alegerea regelui din Kuş nu aveau loc decât 
în urma consultării acestui oracol. 

Regele din Napata era locţiitorul lui Amon, 
suveranul de drept al statului şi care guverna prin 
rege. 

O dată cu ortodoxia cultului lui Amon se revine 
în artă la imaginile zeilor din Imperiul Mijlociu şi 
Imperiul Vechi, iar după victoria lui Piankhi, 
faraonul kuşit care cucereşte tot Egiptul, se 
instalează pe toată Valea Nilului un stil arhaizant. 
Aceasta constituie o renunțare fățişă la politica 
asiatică a faraonilor ramesizi şi la suprimarea 
oricărei legături spirituale cu provinciile asiatice 
de altădată ale Egiptului. 

Îndeosebi zeul Seth, adorat de faraonii ramesizi, 
dar duşman al lui Osiris şi al lui Isis, este făcut 
vinovat de relele ce au lovit Egiptul, mai cu seamă 
că el avea ca zei înrudiți pe Hadad, Teşub şi Baal, 
care şi ei intraseră în Pantheonul egiptean. 
Împotriva egiptenilor pervertiţi se ridica stricta 
„ortodoxie” a ethiopienilor de la Napata, adoratori 
„veritabili” ai zeilor egipteni şi apărători ai 
dogmelor egiptene care constituiau „izvorul 


oricărei culturi umane”. 

Cunoaştem aceste convingeri din relatarea lui 
Diodor din Sicilia (Biblioteca istorică, III, 2), care 
descrie astfel pretenţiile lor: „Povestesc ethiopienii 
că ei au fost cei dintâi dintre toţi oamenii şi mai 
spun că dovezile prin care îşi întăresc spusele lor 
sunt vădite. Aproape toată lumea este de acord că 
ei n-au venit de prin alte țări în ţara lor, ci s-au 
născut acolo şi că, prin urmare, pe drept cuvânt 
sunt numiți băştinaşi. Apoi este un lucru limpede 
pentru toți că oamenii care locuiesc în ţările de 
miazăzi trebuie să fi ieşit cei dintâi din Sinul 
pământului. 

Într-adevăr, dacă  arşița soarelui usucă 
pământul umed şi-i înlesneşte ivirea vietăților, 
este firesc să presupunem că regiunea cea mai 
aproape de soare a fost cea dintâi care a dat 
naştere ființelor vii. Se mai povesteşte că 
ethiopienii au fost primii ce i-ar fi învăţat pe 
oameni să-i slăvească pe zei, să le aducă jertfe, să 
facă procesiuni şi adunări mari şi să îndeplinească 
celelalte rituri prin care să  preamărească 
divinitatea. lată pentru ce tuturor le este foarte 
cunoscută evlavia ethiopienilor şi iată de ce se 
spune că jertfele pe care le aduc zeilor sunt cele 
mai plăcute nemuritorilor. Stau mărturie versurile 
acelui poet care este poate cel mai vechi şi mai 
admirat la eleni. În Iliada, Homer ni-l înfăţişează 
pe Zeus şi pe ceilalți zei ducându-se în Ethiopia, 
ca să primească jertfele ce li se aduc în fiecare an, 


spre a fi şi ei părtaşi la un ospăț pregătit de către 
ethiopieni: «Zeus a pornit ieri spre Ocean, la 
neprihăniții ethiopieni, ca să fie şi ei părtaşi la un 
ospăț şi toți zeii îl urmau» (I, 423 - 424). Se mai 
arată foarte lămurit că evlavia acestui popor este 
răsplătită prin aceea că neamul ethiopienilor 
niciodată n-a fost nevoit să îndure stăpânirea 
apăsătoare a năvălitorilor. Într-adevăr, din 
totdeauna şi-au păstrat ethiopienii libertatea şi 
între ei a domnit buna înţelegere, nefiind supuşi 
vreunei stăpâniri a celor care - mulți la număr şi 
foarte puternici - porniseră împotriva lor, fiindcă 
niciunul din aceştia n-a izbutit să-şi aducă la 
îndeplinire planurile.” 

Acţionând ca slujitor şi preot suprem al zeului 
Amon, regele de la Napata consideră pe faraonul 
egiptean de la Memphis ca uzurpator, iar pe 
regişorii libieni din diferitele nome egiptene, ca 
„Impuri, spurcaţi”. 

Regina din Napata era numită Kandake şi în 
monumente ea apare alături de rege pe prim-plan, 
căci se bucura de o mare autoritate în conducerea 
țării. Numele ei este menționat şi în Fapte (VIII, 
27), căci un demnitar al ei venise la Ierusalim şi 
devenise creştin în urma propovăduirii 
Apostolului Filip. Se pare că regina avea acelaşi rol 
ca şi „soția zeului Amon” la Theba. 

În vremea regelui Kaşta, Napata devine un 
centru prosper pe unde se scurgeau corăbiile 
încărcate cu mărfuri în drumul lor spre Delta 


Nilului. Sub regele Kaşta, kuşiţii îşi consolidează 
forțele lor militare în mod considerabil şi armata 
lor invadează Egiptul de Sud, dincolo de Syene 
(Assuan). 

Succesorul regelui Kaşta este Piankhi, care se 
urcă pe tron în jurul anului 751 î.e.n. El este fiul 
lui Kaşta. Numele de Piankhi este pur egiptean (în 
egipteana imperiului nou pi fiind articolul definit, 
iar ankhi derivă de la anekh - „viață”). Acest nume 
de Piankhi a fost purtat de un mare preot al lui 
Amon din dinastia a XXI-a (circa 1085 - 950 î.e.n.), 
deci încă o dovadă a originii thebane a regilor 
kuşiți de la Napata. Regele Piankhi începe 
campania de cucerire a Egiptului câțiva ani după 
suirea sa pe tron. Pe o stelă găsită în templul 
zeului Amon de pe muntele Gebel Barkal, aflată 
acum în muzeul din Cairo (cf. H. Schafer, 
Urkunden der Alteren Athioper Kkonige, III, Leipzig, 
1905 - 1908, pp. 1-56), regele Piankhi descrie 
campania de cucerire a Egiptului şi felul cum a 
reuşit să-i învingă pe „uzurpatorii” din Egipt, el, 
Piankhi, socotindu-se trimis al zeului Amon. 
Evenimentele gravate în piatră datează doar din al 
21-lea an al domniei sale. Amănunte asupra 
primei campanii în Egipt, la care, poate, regele nici 
nu a luat parte, ne lipsesc. Se ştie doar că el se 
găsea la Napata, capitala „Ţării Kuş”, şi primea 
rapoartele generalilor săi. 

Anterior cuceririlor regelui Piankhi, Delta Nilului 
şi Egiptul de Jos în întregime se găseau în mâna 


unor căpetenii libiene sau a unor mari preoți, a 
căror autoritate nu depăşea teritoriul unei nome. 
După moartea ultimului faraon legitim, Şeşonk al 
IV-lea, se aflau în Deltă cel puţin patru regi, care 
erau poate înrudiți cu faraonul legitim şi de aceea 
şi-au luat titlul de rege, „faraon” (termenul 
„faraon” vine din egipteanul per c’ - „casă mare”, 
„palat”). 

Aceşti regi au o latură comună: lipsa de forțe 
militare, astfel încât tot Egiptul era o pradă 
uşoară. Printre principii din Deltă se afla însă 
Tefnekhet, un suveran energic care domnea la 
Sais, oraş situat la apusul Deltei Nilului. El luă 
hotărârea să cucerească tot Egiptul şi, fără prea 
multe eforturi, cuceri toată Delta, dar nu îi 
înlătură pe principii căpetenii de nome, ci doar le 
ceru să-l recunoască drept faraon legitim şi 
probabil să plătească şi un tribut. 

După ce puse stăpânire pe Deltă, Tefnekhet 
ataca Egiptul Mijlociu şi atunci se găsi înaintea 
armatelor lui Piankhi. Acesta primise vestea 
cuceririi oraşului Memphis de către Tefnekhet şi 
apoi a asedierii oraşului Heracleopolis. Atunci 
Piankhi dădu ordine trupelor sale să atace armata 
lui Tefnekhet şi să împresoare cetatea Hermopolis, 
care între timp se supusese regelui din Sais. 

Textul înscris pe stela menționată arată cum a 
fost cucerit tot Egiptul de către armatele lui 
Piankhi, cu care începe dinastia kuşită sau 
ethiopiană, când toţi faraonii sunt regii negri de la 


Napata. „Imperiul egipto-kuşit” devine cea mai 
vastă putere din lumea antică ce se întinde de la 
hotarele Etiopiei de azi până la Marea Mediterană. 

Cei mai cunoscuți faraoni din dinastia kuşită 
sunt: Şabaka (716 - 701 î.e.n.), Şabataka (701 - 
689 i.e.n.) Taharga (689 - 663 î.e.n.) şi 
Tanutamon (663 - 656 î.e.n.). Aceşti faraoni 
africani reuşesc să restabilească ordinea în Egipt, 
înlăturând pe şefii libieni ai mercenarilor Me, care 
se proclamaseră faraoni peste vaste ţinuturi. 
Precum am arătat, faraonii kuşiţi preluaseră de la 
Theba doctrina statului teocratic, iar zeul Amon de 
la Napata, situat pe muntele Gebel Barkal, 
guverna acum tot Egiptul prin oracolele sale. 

Oracolele acestui zeu impuneau de asemenea 
alegerea viitorului rege, precum şi păzirea tuturor 
interdicţiilor rituale, de exemplu la mâncarea 
peştelui, în general, admițându-se doar anumite 
specii. Se afirma că peştele, trăind în apă şi în 
mare, este o vieţuitoare a zeului Seth, duşman şi 
ucigaş al fratelui său Osiris. Se ştie că. Regele 
Piankhi, venind în Delta Nilului, refuză să între în 
legătură cu principii care sunt „spurcaţi”, fiindcă 
mănâncă orice peşte. 

Numele fondatorului „imperiului  kugşito- 
egiptean”, Piankhi, a rămas alăturat tuturor 
faraonilor etiopieni care i-au succedat, aşa precum 
a fost acela de Cezar la împărații Romei. 

Şabaka începe lupta împotriva Asiriei, care în 
acea epocă tindea să cotropească ţară după ţară 


în tot Orientul Apropiat. În vremea lui, Napata a 
rămas capitala ţării, deşi acest faraon locuia mai 
ales la Sais, în vestul Deltei Nilului. 

Urmaşii săi au continuat lupta cu Asiria - putere 
care cucerea totul în calea ei. 

În cele din urmă, asirienii, înarmaţi cu arme şi 
paveze de fier, de care nu dispuneau egiptenii, 
ajung în anul 664 î.e.n., la Theba, fosta capitală a 
Egiptului, pe care o ocupă şi o nimicesc. 

Ultimul dintre faraonii dinastiei etiopiene a fost 
Tanutamon, care, biruit de asirieni, este silit să 
părăsească Egiptul şi să rămână suveran doar al 
regatului kuşit. Drept consecinţă, legăturile dintre 
kuşiți şi egipteni slăbesc mult. 

Opriţi în expansiunea lor spre nord, kuşiţii se 
vor extinde spre sud şi spre vest. Faraonii de la 
Napata se consideră în continuare singurii faraoni 
legitimi ai Egiptului şi de aceea va continua 
ostilitatea lor marcată față de faraonii, egipteni, pe 
care îi consideră drept uzurpatori. Faptul acesta 
se reflectă şi în povestirile egiptene (cf. Constantin 
Daniel şi Ion Acsan, Faraonul Kheops şi vrăjitorii, 
Bucureşti, 1977, p. 273 sq.). 

Faraonii negri din „Iara Kuş” constituiau în 
permanență o amenințare potenţială pentru 
faraonii Egiptului, fiindcă toţi rebelii egipteni sau 
cei nemulțumiți se refugiau aici, ca şi numeroşi 
dezertori. 

De aceea, în anul 591 î.e.n., faraonul egiptean 
Psametic II, ce îşi avea capitala la Sais, se foloseşte 


de trupele sale de mercenari greci pentru a ataca 
„Tara Kuş’. Detaşamentele egiptene cuceresc 
Napata, dar nu reuşesc să nimicească regatul. 
Kuşiţii îşi întemeiază o nouă capitală la Meroe, 
localitate apropiată de o serie de drumuri 
comerciale, care duceau fie spre Marea Roşie (pe 
unde veneau corăbiile din India şi, poate, chiar din 
China), în Africa de vest, fie spre centrul şi sudul 
Africii, de unde soseau aur, pene de struţ, lemn de 
abanos, fildeş, maimuțe, blănuri, peşte uscat etc. 

La Meroe se găsea destul pământ, foarte rodnic, 
încât kuşiții au făcut diguri şi canale pentru 
irigații, ca în Egipt, obținându-se astfel recolte 
foarte îmbelşugate. Lângă Meroe se găseau de 
asemenea importante zăcăminte de minereu de 
fier, dar şi lemn necesar pentru metalurgia 
fierului. 

Se pare că metalurgia fierului era cunoscută în 
Africa din secolele V-IV î.e.n., dar în Egiptul antic 
nu s-a utilizat decât în epoca romană. Cauza pare 
a fi fost frica de răscoale ale locuitorilor, care, în 
posesiunea armelor de fier, ar fi avut o netă 
superioritate. De altfel, din acelaşi motiv se pare 
că nici bronzul nu ora prea răspândit. Aşa se face 
că țăranii egipteni au avut până târziu seceri de 
lemn, în care inserau pietre de obsidiană ascuțite 
bine. 

Kuşiţii au învăţat de la înfrângerea lor de către 
asirieni, pe care am menționat-o, că trebuie să 
aibă arme de fier spre a-i învinge. Aşa se face că, 


la Meroe, ei au prelucrat o foarte mare cantitate de 
minereu spre a fabrica fontă şi fier. 

Cu timpul, în noua capitală se construiesc 
palate fastuoase, temple măreţe care rivalizează cu 
cele din Theba, ba chiar se construieşte şi un 
observator astronomic. Se ştie că vechii egipteni n- 
au cunoscut astrologia, disciplina ce pretindea că 
află viitorul din mişcarea astrelor. În schimb, în 
Egiptul antic se acorda o mare însemnătate 
mişcării astrelor, spre a fixa orele nopţii şi 
calendarul. Astrologia nu a fost introdusă decât 
după secolul al III-lea î.e.n., de către greci, astfel 
că observatorul era astronomic propriu-zis. 

Nu avem informaţii despre evenimentele ce s-au 
petrecut în „Tara Kuş” între anii 70 ai secolului al 
VI-lea şi anii 30 ai secolului al V-lea î.e.n., dar ştim 
că în acest interval legăturile culturale cu Egiptul 
s-au diminuat mult. În această perioadă a avut loc 
campania regelui persan Cambyse. Herodot 
relatează astfel această expediție a perşilor: 
„Cambyse proiecta trei expediții: împotriva 
cartaginezilor, împotriva locuitorilor oazei zeului 
Amon şi contra etiopienilor macrobi (cu viață 
lungă, notă C.D.) care locuiesc în Libia (Africa, 
notă C.D.), la marea din sud-vest. El hotărî... să 
trimită la etiopieni iscoade ca să vadă Masa 
Soarelui (a lui Amon-Ra, zeul soarelui, notă C.D.), 
care se spune că se află în țara lor, dacă ea exista 
cu adevărat, şi ca să observe toate cele ce sunt 
acolo, acoperindu-se cu pretextul că au venit să 


aducă daruri regelui. 

lată ce este Masa Soarelui: este o luncă într-un 
cartier mărginaş, acoperită cu cărnuri fripte din 
toate patrupedele ce se pot mânca; în timpul nopţii 
cei ce au grijă de această masă aduc acolo 
fripturile, după ce le-au primit de la locuitori, 
fiecare după partea ce i s-a stabilit să o dea. 
Dimineaţa, oricine poate să vină să mănânce din 
acele fripturi, şi s-a răspândit în acele locuri 
părerea că pământul el însuşi aduce în fiecare an 
aceste daruri... 

Cambyse, de îndată ce se hotări să trimită 
iscoade, trimise să fie aduşi de la Elefantina (oraş 
în sudul Egiptului, la cataracta I, notă C.D.) 
ihtiofagi (oameni ce se hrănesc doar cu peşte) care 
să ştie limba etiopienilor... 

Când ihtiofagii au ajuns din Elefantina la 
Cambyse, acesta îi trimise în Ethiopia, dându-le 
porunci asupra celor ce aveau să spună: ei luară 
cu ei daruri, un veşmânt de purpură, un şirag de 
aur, brățări, un vas de alabastru, plin de mir, şi 
un butoi cu vin de palmier. Se spune despre 
etiopieni că sunt cei mai înalți şi cei mai frumoşi 
oameni din lume; se zice că au datini deosebite de 
cele ale altor ţări şi mai cu seamă cele cu privire la 
puterea regală. Ei o atribuie aceluia dintre cetățeni 
care depăşeşte pe ceilalți prin statura sa, cu 
condiţia ca forța lui să corespundă cu talia sa; iată 
pe cine consideră ei că este demn să devină rege. 

Odată ajunşi la etiopieni dădură regelui darurile 


şi îi grăiră următoarele: «Cambyse, regele Persiei, 
dorind să fie prietenul tău şi oaspetele tău, ne-a 
însărcinat să venim la tine, el îți oferă aceste 
daruri, pe care le foloseşte şi el». Etiopianul, 
înțelegând că veniseră ca spioni, le răspunse: 
«Regele perşilor nu v-a trimis ca să aduceţi daruri 
din dorinţa de a căpăta alianța mea şi voi nu grăiți 
adevărul. Scopul vostru este să spionați regatul 
meu şi acest om, regele vostru, nu e un om drept. 
În adevăr, dacă era el drept, nu ar fi râvnit la alte 
țări decât la a sa proprie şi nu ar fi adus în robie 
oamenii care nu i-au făcut niciodată vreun rău. 
Acum duceți-i acest arc şi repetați-i cuvintele 
următoare: «Regele etiopienilor dă acest sfat 
regelui perşilor: când perşii vor întinde tot aşa de 
uşor ca mine arcuri de mărimea aceasta, vor putea 
- dacă vor fi îndestul de numeroşi - să-i atace pe 
ethiopienii macrobi. Până atunci să mulțumească 
zeilor că nu au inspirat fiilor etiopienilor ambiția 
de a adăuga alte ţinuturi la ţara lor proprie». 
Sfârşind cuvântarea sa, el întinse arcul şi îl dădu 
trimişilor lui Cambyse, apoi, luând veşmintele de 
purpură întrebă ce erau şi cum au fost făcute. 
Ihtiofagii i-au spus cele cu privire la purpură şi la 
vopsea, dar regele le răspunse: «Sunteţi nişte 
înşelători şi veşmintele voastre sunt şi ele 
înşelătoare». Apoi le puse întrebări cu privire la 
colier şi la brățări. Ei răspunseră că «La noi 
acestea sunt podoabe». Atunci regele, râzând şi 
prefăcându-se că le socoate cătuşe şi legături, le 


spuse că la etiopieni se foloseau legături cu mult 
mai tari. 

Mirul a fost obiectul altei întrebări, şi după ce ei 
îi explicară fabricarea şi folosirea lui, el repetă 
aceleaşi cuvinte ca şi pentru veşminte (şi 
veşmintele şi mirul vor să ascundă, să falsifice o 
realitate, trupul gol sau mirosul natural, de aceea 
trimişii sunt nişte înşelători, notă C.D.). În cele din 
urmă ajunse la vin (este vorba de vin din curmale, 
de palmier, fiindcă în Egipt pare că există o 
interdicție a cultivării viței de vie până la cucerirea 
macedoneană, notă C.D.), şi se informă asupra 
modului cum se face şi, înveselit de această 
băutură, întrebă cu ce se hrănea regele lor şi care 
era la perşi cea mai lungă durată a vieţii. Ei 
răspunseră: «Regele nostru mănâncă pâine», după 
care ei descriseră natura grâului şi adăugară că în 
Persia o viață lungă se sfârşea după optzeci de ani. 
Regele etiopian exclamă atunci: «Nu e de mirare că 
oamenii care se hrănesc cu astfel de orduri trăiesc 
atât de puţini ani; nu ar putea să ajungă nici la 
anii aceştia, fără această băutură care îi susține». 

El vorbea despre vin, şi asupra acestui lucru era 
de acord că egiptenii sunt superiori. 

Ihtiofagii, la rândul lor, întrebară pe rege cu 
privire la durata vieţii şi cu privire la regimul 
alimentar al etiopienilor. El le răspunse că cei mai 
mulți oameni atingeau o sută douăzeci de ani şi că 
unii din ei mergeau şi mai departe chiar (în Egiptul 
faraonic se dădea ca limită de viață posibilă o sută 


zece ani, notă C.D.), şi că nu mâncau decât 
cărnuri fierte şi beau lapte. Cum trimişii se arătară 
surprinşi de această vârstă înaintată, regele îi 
duse la o fântână, unde, după ce se îmbăiară, 
ieşiră mai lucitori decât dacă ar fi fost acolo ulei, 
pe deasupra răspândeau un miros de viorele. Apa 
acestei fântâni este atât de uşoară - după spusele 
iscoadelor - că nimic nu poate să rămână la 
suprafaţă, chiar lemnul, nici ceea ce e şi mai puţin 
greu, tot ce se aruncă în ea cade la fund. Dacă apa 
aceasta este de aşa fel precum spun etiopienii, 
poate ei trăiesc atât de mult pentru că folosesc 
această apă pentru orice întrebuințare. De la 
fântână ei fură duşi la o închisoare, unde toți 
deținuții erau legaţi cu cătuşe şi lanţuri de aur; în 
această ţară bronzul este din toate metalele cel 
mai căutat... 

În cele din urmă au vizitat mormintele, care se 
zice că sunt construite din cristal (desigur cristal 
de stâncă sau de munte, care e uneori 
transparent, notă C.D.) cum voi arăta. După ce a 
fost uscat cadavrul, fie în felul folosit de egipteni, 
fie altfel, el este acoperit cu ghips şi colorat, 
reproducându-se pe cât este posibil trăsăturile 
defunctului. După aceea, cadavrul este închis 
într-o coloană de cristal care a fost excavată; acest 
material se află din abundență la ei şi este uşor de 
lucrat. Se vede răposatul în centrul coloanei de 
cristal (se ştie că Alexandru cel Mare a fost şi el 
înhumat într-un sarcofag de cristal de stâncă, 


notă C.D.), el nu exală niciun miros şi nu are nimic 
respingător, îl vedem în întregime aşa cum era el. 
Rudele cele mai apropiate păstrează în casa lor 
coloana pe vremea unui an. I se aduc jertfe. După 
acest interval este adusă în mormintele din oraş. 
Iscoadele, după ce au văzut tot, s-au întors 
înapoi şi după ce şi-au prezentat raportul lor, 
Cambyse s-a înfuriat rău. El dădu poruncă să se 
pornească imediat împotriva etiopienilor macrobi, 
fără să dea dispoziții pentru aprovizionarea cu 
merinde, fără să se gândească deloc că se va duce 
în cel mai îndepărtat ținut din lume. Regele plecă 
de îndată ce auzi spusele ihtiofagilor, ca un nebun 
ieşit din minţi, dând poruncă grecilor ce se găseau 
în Egipt să rămână acolo şi luând cu el toate 
trupele sale de pedestraşi. Ajuns la Theba, el 
detaşă din armata sa aproape cincizeci de mii de 
oameni, pe care îi însărcină să supună în stare de 
robie pe locuitorii oazei lui Amon, apoi să dea foc 
templului lui Amon de acolo. El însuşi, cu restul 
armatei sale, continuă să înainteze spre Ethiopia. 
Dar înainte ca să fi parcurs a cincea parte a 
drumului, deodată tot ce aveau ca merinde lipsi. 
Dacă regele Cambyse, văzând acestea, ar fi revenit 
asupra hotărârii sale, dacă ar fi retras trupele sale, 
cu toate greşelile făcute la început, ar fi fost un om 
cuminte. Dar el nu ţinu seamă deloc de această 
împrejurare şi continuă înaintarea sa. Ostaşii săi, 
atâta vreme cât putură să smulgă ceva din 
pământ, se hrăniră cu ierburi. Această resursă 


începu să le lipsească când ajunseră la nisipuri şi 
atunci unii dintre ei săvârşiră o acțiune cumplită, 
traseră la sorți şi mâncară un om din zece. Regele 
află de aceasta şi, temându-se să-i vadă pe ostaşii 
săi mâncându-se unii pe alții, dădu ordin de 
retragere. Renunţă astfel la expediția sa împotriva 
etiopienilor şi se întoarse la Theba după ce 
pierduse pe cei mai mulți din ostaşii lui” (Herodot, 
Istorii, III, 17-26). 

Cu timpul, între cataracta a III-a şi a IV-a ale 
Nilului se creează un fel de pământ al nimănui, în 
care făceau incursiuni temporare fie detaşamente 
de egipteni, fie de kuşiţi. Numai la Syene exista o 
garnizoană egipteană, formată din mercenari evrei 
sau sirieni, care făceau de pază la hotarul de sud 
al Egiptului. 

Autoritatea statului Kuş reuşeşte să se extindă 
către actualul Kordofan, probabil şi spre Darfur, 
până la frontiera actuală de nord a Etiopiei. 

La începutul sec. III î.e.n. „Tara Kuş” intră în 
relații comerciale şi culturale mai strânse cu 
lumea din jurul Mediteranei, deoarece regii 
Ptolomei din Egipt erau peste măsură de interesați 
de mărfurile ce soseau, pe Nil, de la Meroe, şi mai 
ales aveau nevoie de aurul care se explora în 
pustiul de răsărit al Egiptului. De aceea regii 
Ptolomei din Egipt au trăit în pace cu statul Kuş. 

Posedăm analele unui rege din Meroe, Nastasen, 
de la sfârşitul secolului al IV-lea î.e.n., adică pe 
vremea primului rege ptolemeic (Ptolemeu I, 321 - 


283 î.e.n.). Aceste anale, redactate în egipteană, 
sunt pline de greşeli de limbă şi de barbarisme, 
ceea ce denotă că legăturile culturale cu Egiptul 
nu erau prea strânse. 

Sub regele din Meroe, Arkamon (pe care grecii îl 
numesc Ergamene), care a domnit între 245 şi 200 
î.e.n., autoritatea preoţimii este mult diminuată şi 
se schimbă multe obiceiuri străvechi. 

În primul rând, uciderea regelui la porunca 
preoților. Despre această chestiune Diodor din 
Sicilia scrie: „Astfel, din vremurile străvechi, regii 
au fost supuşi preoților şi i-au ascultat, nefiind 
siliți prin arme şi brutalitate, ci doar printr-o sfială 
superstițioasă. Dar sub domnia celui de-al II-lea 
Ptolemeu, regele etiopienilor, Ergamenes, care se 
împărtăşi din educaţia elenă şi era deprins cu 
filosofia, cutează cel dintâi să înfrunte această 
poruncă.  Ergamenes - luând o hotărâre 
îndrăzneață vrednică de un rege - pătrunse cu 
oştenii în locul cel mai de taină al templului de aur 
al etiopienilor şi măcelări pe toți preoţii. El înlătură 
astfel o datină care se împotrivea dreptei judecăți. 
Şi, după aceea, Ergamenes cârmui țara după cum 
i-a fost vrerea” (Biblioteca istorică III, V). 

Kuşiţii au încercat şi ei să cucerească Egiptul de 
Sud cu Theba, în anul 24 î.e.n., dar încercarea lor 
a eşuat cu totul, fiindcă prefectul roman al 
Egiptului, Petronius, i-a respins şi a înaintat spre 
sud pe Valea Nilului, ajungând până la Napata, 
fosta capitală a „Țării Kuş”, pe care a ocupat-o şi 


a nimicit-o apoi cu totul. 

Faraonul kuşit trimite la Roma către imperatorul 
August o solie cu propuneri de pace ce sunt 
primite în mod foarte favorabil. 

Ulterior, în secolul I e.n., statul Kuş are bune 
relații cu Roma şi vedem că un mare demnitar, 
care trecuse la mozaism, face o călătorie la 
Ierusalim (Faptele apostolilor, VIII, 27). Tot în acest 
secol, se stabilesc contacte comerciale foarte 
strânse cu India şi chiar cu China cea îndepărtată, 
în afară de relații bune cu ţinuturile din Orientul 
Apropiat. 

Însă tot acum apar primele semne de criză în 
„Tara Kuş”. Este vorba mai întâi de o criză 
economică, provocată de modificarea drumului 
comercial care pleca din Africa ecuatorială către 
Mediterana. Acest drum nu mai este Nilul, ci se 
face pe Marea Roşie şi de-a lungul coastelor 
Oceanului Indian până în Zanzibar şi Madagascar. 
De această modificare profită însă statul Axum, 
situat în nord-estul Etiopiei de azi, stat care a 
ajuns repede la o mare prosperitate datorită 
relațiilor sale comerciale. Pe de altă parte, puţin 
mai târziu, pe vremea lui Dioclețian, împărat 
roman (284 - 305 e.n.), năvăleşte în Egipt o 
populaţie semită, venită din deşertul Arabiei, 
respectiv blemmiui, care pustiesc regiunile de nord 
ale Nubiei şi întrerup cu totul legăturile între 
Egiptul ocupat de romani şi regatul Kuş, pentru o 
perioadă destul de mare. 


Se poate de asemenea să se fi produs o 
modificare climatică în ţinuturile stăpânite de 
kuşiţi, fiindcă grădinile şi terenurile irigate sunt 
mult mai reduse ca suprafață. Dar este cu putință 
ca unele din triburile africane supuse kuşiților să 
se fi răsculat, creând mari lipsuri şi dificultăți 
economice, mai cu seamă că unele oraşe au fost 
cucerite de aceştia. O altă cauză ar putea fi faptul 
că Africa de vest şi ţinuturile aşezate la sud de 
Sahara, au devenit o bogată sursă de mărfuri, iar 
caravanele venite de aici ajungeau în ţinuturile 
stăpânite de romani pe malurile Mediteranei, 
ocolind astfel regatul kuşit şi comerţul pe Nil. 

Astfel, cam din secolul al II-lea începe declinul 
regatului Kuş, şi lucrul acesta este vădit prin 
sărăcia produselor artizanale. 

Pe la anul 335 regele Ezana din Axum atacă pe 
kuşiţi, de asemenea şi tribul nobienilor, cum îi 
numea regele Ezana în inscripțiile sale, trib care 
migrase din sudul Saharei la vest de „Ţara Kug”. 
Nobienii îşi luaseră numele de la Nubia şi în 
inscripţii sunt numiți noba. 

Regatul Axum, în primul secol al erei noastre, 
apare ca un stat agricol şi comercial, având o 
populaţie africană cu triburile agau, peste care s- 
a suprapus o aristocrație sud-arabă, venită de 
dincolo de Marea Roşie, din regatele sud-arabice. 

Informaţii despre regatul Axum avem din 
lucrarea  Periplul Mării Enitreice, un ghid al 
navigatorilor şi negustorilor greci în aceste regiuni, 


scris pe la anii 60 e.n. De un autor necunoscut (cf. 
E. Jefferson-Murphy, Istoria civilizației africane, 
vol. I, p. 89). 

Axum, azi un sat mic, acoperit de nori de praf, 
era în primele secole un centru plin de temple şi 
palate fastuoase. Din ele au mai rămas doar stele 
înalte. Una are 36 m înălțime, iar alta 20 m 
înălțime, cu inscripții în piatră. Ultima a fost 
transportată în Italia. Cel mai însemnat port al 
regatului Axum se numea Adulis şi se afla pe 
malurile Mării Roşii. Regele din Axum, numit 
Zoscales, probabil Za Hakelei după numele înscris 
pe monede, este prezentat ca bogat şi puternic şi 
tobă de învăţătură greacă, dar hrăpăreț şi 
cărpănos. Puterea regatului din Axum - care 
constituie nucleul Etiopiei de azi - a atins apogeul 
său în vremea regelui Ella Amida şi a fiului său 
Ezana. Inscripţiile pe stele, foarte bine conservate, 
redactate în limbile greacă, sabeeană (limba sud- 
arabică) şi în (ge'ezi) (limbă etiopiană sacră, în care 
sunt redactate multe cărți), relatează campaniile 
acestui rege din Axum şi victoriile sale asupra 
kuşiților şi nobienilor. Ezana se convertise la 
creştinism şi monedele sale poartă o cruce, astfel 
că el şi urmaşii lui au răspândit creştinismul şi în 
regiunile cucerite de ei. 

Ultima mărturie scrisă despre relațiile dintre 
Imperiul Roman şi regatul Kuş este descrierea 
soliei trimise de regele de la Meroe, Tekerideamani, 
la Roma, în al treilea an de domnie a împăratului 


Trebonianus Gallus (anul 253). 

După această dată se produce nimicirea 
regatului Kuş, atacat de regele Ezana din Axum 
(330 - 340). 


IV. STATELE SUCCESOARE ALE REGATULUI 
KUŞ 


După prăbuşirea regatului, populațiile din 
teritoriile deținute altădată de kuşiți nu au fost 
supuse de regele din Axum, datorită atât marilor 
distanțe, cât şi regiunii deşertice. Ştim că în 
regiunea situată la sud de cataracta I, în vechea 
Nubie egipteană, s-a creat un stat numit Nobadia. 
Dar nu avem ştiri aproape deloc asupra istoriei 
acestei regiuni, care aparținuse regatului Kuş din 
secolul al III-lea e.n. În anul 540, împăratul 
bizantin Justinian (527 - 565) şi soția sa Teodora 
trimit în vechea Nubie egipteană pe misionarul 
Iulian, care convertește la creştinism o mare parte 
din locuitorii acestor ținuturi. După el a venit un 
alt misionar, Longinius, care a trăit mulți ani în 
Nobadia, continuând acțiunea de răspândire a 
creştinismului. 

În această epocă existau, de-a lungul Nilului, la 
sud statul Nobadia, pe ambele maluri ale Nilului, 
statele Makuria, iar mai la sud statul Alwa. 
Misionarul Longinius a continuat acțiunea sa şi în 


statul Alwa. 

Redăm după lucrarea lui E. Jefferson - Murphy 
(Istoria civilizației africane, Bucureşti, 1981, vol. I, 
pp. 82-84) trecutul statelor ce au urmat regatului 
Kuş: „Partea de nord a regiunii se afla unificată 
sub conducerea regatului Makuria, cu capitala la 
Dongola, iar partea de sud era unificată sub 
conducerea regatului din Alwa, cu capitala la 
Soba. În liturghiile bisericii nubiene se foloseau 
limbile greacă, coptă şi nubiană şi curând au fost 
traduse cărți din Biblie în nubiană. Învățătura a 
fost încurajată, îndeosebi în rândurile preoţimii, şi 
s-a stabilit o strânsă legătură cu patriarhul din 
Alexandria şi cu biserica etiopiană. 

Este greu de reconstituit civilizația nubiană sub 
regatele kuşite creştine. De fapt, sutele de biserici 
construite în această perioadă zac în ruine, 
zidurile lor de cărămidă degradându-se cu timpul. 
Actuala moschee de la Old Dongola, transformată 
din fosta catedrală creştină, arată că vechile 
biserici erau construcții mari, impunătoare, al 
căror stil trăda influenţa bizantină. Din păcate, azi 
nu se mai vede niciun detaliu artistic al vechii lor 
decoraţii. Cărţile religioase şi de alt gen, în greacă 
şi nubiană, despre care se ştie că abundau, au 
dispărut. Un istoric arab necunoscut, care a trăit 
în secolul al XIII-lea, ne dă câteva indicaţii despre 
ce trebuie să fi fost regatul Makuria în perioada lui 
de înflorire: «Aici se află reşedinţa regelui. Oraşul 
este mare şi aşezat pe binecuvântatul Nil. Are 


numeroase biserici şi case de cărămidă, iar 
străzile sunt largi. Palatul regelui, împodobit cu 
mai multe domuri, este clădit din cărămidă roşie 
şi seamănă cu casele din Irak». 

Despre regatul Alwa, acelaşi istoric scrie: «Soba, 
capitala regatului Alwa, se află la răsărit de marea 
insulă dintre cele două Niluri, cel Verde (Albastru) 
şi cel Alb. Are clădiri frumoase şi mănăstiri 
spaţioase, pline de aur. Grădini splendide 
împodobesc oraşul. Domnitorul din Alwa este mai 
bogat decât cel din Makuria, deoarece țara lui fiind 
mai întinsă şi pământul mai fertil aduce venituri 
mai mari. În Soba se găsesc foarte mulţi cai de 
rasă. Cărțile sunt scrise în greacă». 

Ruinele, puţinele menţiuni din scrierile arabe 
sau din documentele copte de la Alexandria şi 
nenumăratele cioburi de ceramică admirabilă, 
lucrată cu multă măiestrie, sunt tot ce ne-a mai 
rămas. După ce cea mai mare parte a Egiptului a 
trecut la islamism, strânsele legături dintre 
bisericile creştine din Nubia şi cele din Alexandria 
au slăbit şi prin secolele al XIII-lea şi al XIV-lea 
islamismul s-a răspândit şi în regiunile izolate ale 
Nubiei. În 1317, regele din Makuria a trecut la 
islamism şi curând după aceea creştinismul 
makurian a dispărut. Alwa a rămas regat creştin 
până la începutul secolului al XVI-lea, când a fost 
invadat de către populațiile musulmane funj din 
nord şi din vest. 

În 1504, Soba (capitala regatului Alwa, notă 


C.D.) a fost distrusă şi regatul a încetat să existe. 
Populaţiile funj, conduse de un sultan cu 
reşedinţa în oraşul Sennar, s-au amestecat prin 
căsătorii cu nubienii băştinaşi şi creştinismul a 
dispărut cu timpul complet. Începând din secolul 
al XVI-lea istoria Nubiei a devenit istoria 
Sudanului, dominată de influențe islamice şi 
arabe.” 


V. UNDE A FOST LEGENDARA „TARĂ” A 
PREOTULUI IOAN”? 


Cucerirea arabă din secolul al VIl-lea a fost 
îndreptată precum se ştie şi împotriva Imperiului 
Roman de Răsărit şi nu a putut fi oprită decât cu 
mare greutate. În scurt timp au căzut sub 
dominația arabilor mare parte din posesiunile din 
Orient, adică Egiptul, Palestina, Siria şi o mare 
parte din Asia Mică. În anul 672 arabii musulmani 
atacă Constantinopolul, care, pe lângă faptul că 
era înconjurat din trei părți de apă, poseda şi 
ziduri inexpugnabile. Asediul Constantinopolului 
a durat cinci ani. În cele din urmă, bizantinii 
folosesc „focul grecesc”. Datorită acestei noi arme, 
a cărei compoziție nu se cunoaşte exact, 
musulmanii sunt alungaţi şi siliți să plătească 
tribut anual. La celălalt capăt al Europei, 
musulmanii vor cuceri însă Spania, vor trece 


munții Pirinei pentru a cuceri Franţa. Ei sunt 
opriți însă la Toulouse în anul 721. La Poitiers 
arabii sunt învinşi definitiv (732) de Charles 
Martel, rege al francilor. 

De atunci au urmat numeroase lupte între 
musulmani şi creştinii Imperiului Bizantin. După 
dispariția califatelor arabe, musulmanii turci 
selgiucizi sau osmanlâi exercită aceeaşi presiune 
asupra statelor creştine. Cruciadele de altfel 
reprezentau o imensă campanie de cucerire a 
Orientului creştin din mâinile musulmanilor. 

În condiţiile acestor lupte care au durat secole, 
ia naştere legenda „Ţării preotului loan”. Se afirma 
că în secolul al XII-lea, în Africa sau în India, 
dincolo de ţările stăpânite de musulmani, se afla 
un puternic stat al cărui rege era un preot, preotul 
loan, ce se afla şi el în luptă împotriva 
musulmanilor. De unde speranța din tot cursul 
evului mediu că se va putea ajunge la o alianță 
militară cu „Iara preotului loan” şi se va putea 
birui puterea Islamului, dacă era atacat de la sud 
de preotul loan şi de la nord de statele creştine. 
Trebuie să remarcăm că aceeaşi alianţă cu puteri 
ostile Islamului au vrut să încheie statele creştine 
cu mongolii până în secolul al XIV-lea chiar. 

După legendele vehiculate în diferite opusuri sau 
manuscrise, „Tara preotului loan” ar fi înregistrat 
victorii însemnate împotriva Islamului. 

Pentru noi, care ştim cu exactitate că la sud de 
regiunile stăpânite de Islam se aflau state creştine 


în luptă continuă cu el, dificultatea constă în a 
determina dacă exista cu adevărat acel stat numit 
„Tara preotului loan”. 

Statul creştin existent la sud de statele islamice 
în Africa a fost Ethiopia, creştinată, în a doua 
jumătate a secolului al IV-lea, de către Frumentius 
şi Aedisius. Dar relațiile între lumea islamică şi 
Ethiopia nu au fost prea ostile. Regele din Axum, 
care a guvernat Ethiopia, a fost unul dintre puţinii 
suverani ce au răspuns curtenitor scrisorii lui 
Mahomed, trimisă tuturor domnitorilor din lume 
şi prin care le cerea să se convertească la 
islamism. Relațiile dintre Ethiopia şi lumea 
musulmană au fost paşnice în primele secole ale 
Hegirei, fiindcă locuitorii ei s-au arătat respectuoşi 
cu datinile şi ritualurile musulmane (circumcizia, 
poligamia, sacrificarea de animale etc.). 

În secolul al XVI-lea, portughezii, care făceau 
comerț cu India, află de existența acestui mare 
regat creştin şi stabilesc legături strânse cu el. 

Ethiopia este atacată, se pare, de un imam, 
Ahmed Ibn Ibrahim, care, în urma alianței cu 
Soliman Magnificul (1520 - 1566), a primit de la 
acesta trupe înarmate cu muschete. Împăratul 
Galâwdewos (Claudius) este ajutat însă de 
portughezi şi reuşeşte până la urmă să-i pună pe 
fugă. 

„Tara preotului loan” nu putea fi deci Ethiopia, 
pentru că în secolul al XII-lea şi chiar ulterior 
existau relații bune între creştini şi musulmani şi 


împăratul nu era preot, apoi era prea departe de 
Egiptul islamic. În schimb, lângă ea se aflau două 
alte ţări creştine, Makuria şi Alwa, locuite de 
africanii negri. Nu ştim dacă în aceste două ţări 
căpetenia era şi preot. Regatul Alwa era situat la o 
distanță mult prea mare, ca şi Ethiopia, la circa 
2500 km de hotarele Egiptului, încât e greu de 
crezut că ar putea fi vorba de acțiuni războinice 
între ele. Makuria, cu capitala la Dongola, situată 
la sud de cataracta I, putea fi însă vechea „[ară a 
preotului loan” şi înclinăm să credem că această 
identificare e cea mai plauzibilă. 


VI. RELAŢII ALE „ȚĂRII KUŞ” CU AFRICA 


Egiptul faraonic importa din Kuş mărfuri aduse 
din centrul Africii - pene de struț, dinţi de elefant, 
piei de hipopotam, maimuțe etc. - şi aceasta este 
o dovadă precisă că existau relaţii între centrul 
ecuatorial al Africii şi străvechiul regat Kuş al 
negrilor, care a dăinuit vreme de peste 1000 de 
ani. 

Dar sunt şi alte dovezi: steaua Sirius, cea mai 
strălucitoare de pe bolta cerească, situată în 
constelația Canis major, avea o mare însemnătate 
pentru egipteni pentru că indica răsăritul heliac la 
Memphis, adică începutul inundaţiei apelor 
Nilului. 


Astăzi ştim despre ea că este o stea dublă şi că 
are deci un companion, o stea pitică albă, a cărei 
masă reprezintă 0,9 din masa Soarelui. Acest 
companion a fost descoperit în 1861 pe cale optică 
(cf. Dicţionar de astronomie şi astronautică, 
Bucureşti, 1977, p. 367). Or, acest companion 
efectuează o revoluție completă în jurul stelei 
Sirius în 50 de ani. 

În Africa de vest există o populaţie, dogonii, care 
îşi întemeiază calendarul pe ciclul stelei Sirius, 
ştiind că este o stea dublă. Ciclurile calendarului 
lor sunt de 50 ani (ca şi jubileele, perioade de 50 
de ani din V. T. Şi din scrierea apocrifă a 
esenienilor, numită Cartea Jubileelor). Cum 
dogonii nu au făcut niciodată observații 
astronomice, este foarte probabil că asemenea 
cunoştinţe le-au venit de la kuşiţi, care, după cum 
s-a văzut, se preocupau de astronomie. 

De remarcat că în Egiptul propriu-zis nu s-au 
găsit ruine ale unor observatoare astronomice, dar 
orientarea atât de exactă a piramidelor ca şi a 
multor temple, precum şi faptul că s-au găsit 
papirusuri consacrate în întregime astronomiei 
(papirusurile demotice Carlsberg 1 şi 9 întocmite în 
secolul al III-lea î.e.n.) sunt o dovadă a 
preocupărilor de astronomie din Egiptul faraonic. 

Aceste cunoştinţe au fost, fără îndoială, preluate 
de kuşiţi, care, precum am arătat, au fost conduşi 
mult timp de preoțimea refugiată de la Theba 
dinaintea mercenarilor libieni. Or, cunoştinţele 


ştiinţifice în Egipt au fost apanajul preoţilor din 
temple, şi în special cunoştinţele astronomice, 
grație cărora  calculau timpul, calendarul, 
inundația Nilului şi aşa-zisele decane (cf. 
Constantin Daniel, Cultura spirituală a Egiptului 
antic, Bucureşti, 1985, p. 166 sq.). 

S-a susținut, de asemenea, că metalurgia 
fierului a fost transmisă de kuşiți prin centura 
sudaneză din sudul Saharei spre Africa de vest şi 
spre Lacul Ciad. Cea mai veche topitorie de fier 
descoperită în Africa de vest datează din jurul 
anilor 400 î.e.n. Autohtonii din nordul actualei 
Nigerii extrăgeau fier şi îl topeau în secolul al V- 
lea î.e.n. Or, kuşiții au trebuit să facă față 
armatelor asiriene în jurul anilor 663 î.e.n., şi 
cauza majoră a înfrângerii lor a fost lipsa armelor 
de fier. Este greu de crezut că în deceniile 
următoare nu şi-au dezvoltat metalurgia fierului, 
mai cu seamă că la Meroe s-au găsit imense 
grămezi de zgură. Astfel kuşiții par să fi fost în 
posesiunea tehnicilor de metalurgie a fierului în 
secolul al VI-lea î.e.n., cel mai târziu, şi nu este 
deloc neverosimil să admitem că aceste tehnici au 
putut fi preluate de la kuşiți de către populațiile 
africane din jurul Lacului Ciad şi ale Nigeriei. 


Nemaret, principele din Her- 
mopolis,  aducind un cal drept 
tribut faraonului kușit Piankhi, 
din dinastia etiopiană a Egiptu- 
lui (751—716  î.e.n.). După un 
basorelief de pe sarcofagul lui 
Piankhi. Principele poartă uraeus 
(șarpele cobra) in frunte, iar 
numele său este scris într-un car- 
tuș, prerogativa regalității. 


Statuetă de bronz, reprezentind 

pe faraonul kuşit Taharga din 

dinastia etiopiană a Egiptului 
(689—663 i.e.n.). 

Basorelief kușit de la Meroe, De la stinga spre dreapta i Apedemak, zeul Òa 
cap de leu, faraonul kușit, regina mamă și regina soție. Toți poartă in frunte 
uraeus, iar numele lor este inscris intr-un cartuș. 


Stelă cu caractere  meroitice 


pentru prima oară de marele 
orientalist rus B.A. Turaev. 


Sielă sobeană (sec. IH î.e.n.) din 
alabastru. 


Fragmentul unui monument 

e am cu simboluri ole zeilor 

ți o inscripție in caractere sud- 

orabice. Reconstrucţie ipotetică, 

cu un beti! (piatră sacră), avind 

la partea superioară discul Lu- 
nei şi al Soarelui. 


Inscripţii sud-arabice cu simboluri ale zeilor, invocaţi pentru protejare şi apă- 
rare : Hawbas, llmugah, Dat Hamin şi Dat Badan. 

„Piatră sacră", servind ca bornă 
de despărțire intre proprietățile 
agrare. 


ec Mea, Sb inectipiia ant a 
fățișați un că o cămi ra 
de Sud, ir! Pileniului | î.e.n). 


Inscripţie mr re GRAO stinci, 
Ensoreliefuri aşezate la intrarea templului zeului elamit Inșușinak. 

AAN dia Stela unui rege elamit, 
CA jE gripa aflată în lran, la Sheikh- 
gand (i e a ZA Khan, districtul Holwan. 


Un locuitor al Elamului în mileniul II i.e.n. 


Vase din lut elamite, cu decor stilizat. 


Olari lucrind. Scenă de pe un sigiliu elamit de lut, descoperit la Susa (ince- 
putul mileniului II î.e.n.). 


Ulcior descoperit la Harappa (Valea Indusului). Inălțimea 
circa 50 cm. 


Cap de bărbat, descoperit la 
Mohendje-Daro (Valea  indusu- 
lui). Calcar, înălţime 17 cm. 


Dansatoare, descoperită la Mo- 
hendjo-Dado (Valea Indusului). 
Bronz, inălțime 11 cm. 


Diferite sigilii i DEE o ijo-Daru' și. Harappa: Nalen, Indusului). 


Sigiliu descoperit la Mohendjo-Daro 
(Valea Indusului). Caracterele scrierii 
nu au fost incă descitrate. 


la  Mohendjo-Da 
Sioni dee aaa jo-Daro 


Dregători hittiţi,  purtind r- 
aa bici și lâncii. Ba- Po, 
sorelief descoperit la |: 

Karkemiş. d, 


| Ostaşi hittiți. După un d 
| basorelief descoperit la W 
| Karkemiș. 


S-a meciul: că şi credinţa î în originea TEE a 
regalității în Africa provine din regatul Kuş. 


„Legendele diferitelor populaţii vest-africane par 
să vină în sprijinul teoriei influenței kuşite. 
Tradițiile populațiilor Yoruba şi Akan, din 
respectiv actualele state Nigeria şi Ghana, spun că 
strămoşii lor au venit din răsărit şi că erau de 
origine kuşită sau egipteană. Această opinie este 
împărtăşită şi de câţiva cărturari moderni (cf. E. 
Jefferson - Murphy, Op. Cit. P. 84). 

O altă serie de orientalişti au susținut teza că 
după prăbuşirea „Ţării Kuş”, conducătorii ei, ca şi 
o parte din populaţie, în special artizanii, au fugit 
spre vest, în regiunea Lacului Ciad, de unde au 
putut fi de ajutor pentru întemeierea unor noi 
state africane, precum Ghana, Kanem-Bornu şi 
Yoruba (Idem). 


VII. REGELE ÎN „TARA KUŞ” 


Herodot spune că „Tara Kuş” este bogată în aur, 
are arbori de toate speciile, elefanți enormi, fildeş 
şi oamenii cei mai înalți şi cei mai frumoşi şi 
cărora le este dat să trăiască cel mai mult. Aceleaşi 
informaţii le dă, după cum s-a văzut, regele din 
Kuş iscoadelor lui Cambyse, afirmând că cea mai 
mare parte din ei trăiesc o sută douăzeci de ani. 
Cel mai înalt dintre ei, dacă are şi forța 
corespunzătoare, este ales rege (Herodot, Istorii, 
III, 114, 20). 


Diodor din Sicilia ne dă date mai ample asupra 
regilor kuşiți. El afirmă că preoţii aleg pe cei mai 
destoinici dintre ei ca să fie regi, dar dintre aleşi 
este proclamat ca suveran cel pe care îl arată - în 
cursul unei procesiuni - statuia lui Amon, zeul 
suprem la kuşiți (Biblioteca istorică, III, 5). 

Se ştie că şi în Egipt oracolele ajunseseră, în 
mileniul I î.e.n., să se substituie chiar justiției 
(Constantin Daniel, Op. Cât, p. 399). Odată 
proclamat, regele este preamărit şi slăvit ca o 
divinitate, întrucât autoritatea sa i-a fost 
desemnată de către zeul însuşi. „Ales în chipul 
acesta, regele duce un fel de viaţă prescrisă de legi. 
Tot ce făptuieşte - şi atunci când răsplăteşte şi 
atunci când pedepseşte - este îndeplinit după 
obiceiul strămoşilor” (Idem). 

În Egiptul faraonic de asemenea exista un cod 
de legi, în 42 de cărţi, după care erau judecaţi toți 
împricinații. 

Regele kuşit nu putea pedepsi cu moartea pe 
niciunul dintre supugşii săi. Celui oSindit la moarte 
i se trimitea unul din slujitorii regelui cu un 
anume semn care îi cerea să se sinucidă. Cel ce 
primea acest semn intra în casă şi îşi punea capăt 
zilelor. Nu putea fugi în altă parte. Se relatează că 
o mamă i-a încredințat unui oSindit la moarte, în 
felul acesta, propria sa centură ca să se sinucidă. 

Pe de altă parte, preoţii puteau trimite şi regelui 
un vestitor care să-i ceară să-şi curme zilele, 
motivând că aceasta este decizia zeilor, care nu 


poate fi nesocotită de un muritor. Din vremuri 
vechi, regii kuşiți erau supuşii preoților şi îi 
ascultau cu scrupulozitate. 

Regele avea în jurul său curteni, numiți prieteni, 
care existau şi la curțile faraonilor şi la cele ale 
regilor lagizi. Dacă cumva regele îşi pierdea vreo 
parte a corpului, toți cei legaţi de el prin prietenie 
se lipseau de bunăvoie de acea parte din trupul 
lor. „Căci se socoate că-i un lucru ruşinos ca 
atunci când, bunăoară, regele a ajuns şchiop, 
prietenii despre care vorbim să aibă picioare 
sănătoase şi deci, atunci când ies din palat, să nu 
şchiopăteze şi ei. Li se pare etiopienilor că este 
nepotrivit să nu împărtăşească cu regele aceleaşi 
metehne trupeşti, când adevărata prietenie se 
vădeşte prin jalea şi suferința împărtăşite, căci 
prietenul este părtaş şi la bine şi la rău. Se mai 
istoriseşte că există la etiopieni o datină potrivit 
căreia prietenii regelui trebuie să se lase de 
bunăvoie să moară, când le-a murit regescul 
prieten” (Diodor din Sicilia, Biblioteca istorica, III, 
7). 

Lângă cataracta a III-a, la Kermia, s-a găsit 
mormântul unui conducător kuşit îngropat cu 
soția şi cu peste o sută de servitori, ucişi probabil 
o dată cu regele lor. Deci e vorba de sacrificii 
umane care se făceau la moartea unui kuşit şi nu 
de jertfa voluntară a unor prieteni ai regilor. De 
altfel aceste sacrificii umane la moartea unei 
căpetenii se practicau şi în Sumer, în Egipt (în 


Imperiul Vechi), la sciți sau în China antică (cf. 
Jacques Gernet, Lumea chineză, Bucureşti, 1985, 
vol. I, pp. 74-75). 

Cât priveşte „prietenii regelui” din Kuş aceştia 
erau nobilii care, alături de preoți, posedau turme 
de vite şi probabil întinse ogoare. 

Regii kuşiți erau înmormântați în piramide, ca şi 
reginele, şi ni s-au păstrat peste 40 de astfel de 
piramide. 


VIII. POPULAȚIA „ȚĂRII KUŞ” 


În limba greacă aithiops - „etiopian” - derivă de 
la verbul aitho - „eu ard, eu aprind” şi ops-opis - 
„tață”. Deci etiopienii sunt negri şi nu se poate, 
afirma, cum au încercat unii orientalişti rasişti, că 
erau hamiți sau indo-europeni (vide supra). 
Această populație cu pielea neagră era formată din 
diverse triburi, vorbind limbi felurite, cu grade 
deosebite de cultură, cu credințe, rituri şi obiceiuri 
cu totul diferite între ele. 

Etiopienii stabiliți pe malurile Nilului „au 
culoarea pielii neagră, nasul turtit şi părul creț” 
(Diodor din Sicilia, Biblioteca istorică, III, 8). 
Herodot descrie armamentul şi portul acelor 
etiopieni care luptau în armatele lui Xerxes, regele 
perşilor, împotriva grecilor: ,... ei sunt 
înveşmântaţi cu piei de pantere sau de leu, au 


arcuri făcute din ramuri de palmier, lungi de cel 
puţin patru coturi (2 metri, notă C.D.), în care 
aşezau săgeți scurte din trestie, având la vârf, în 
loc de fier, pietre ascuţite. Au pe deasupra lănci 
scurte, având la vârf coarne de gazelă ascuțite, şi 
buzdugane împodobite. Mergeau la luptă cu 
corpul frecat jumătate cu ghips alb, jumătate cu 
ocru roşu... Etiopienii din Orient erau încorporați 
cu indienii, ei au firele de păr drepte, pe când cei 
din Africa au părut creț mai mult decât toți 
muritorii” (Herodot, Istorii, VII, 69-70). 

Sub numele de etiopian din Asia sau din Orient, 
Herodot numeşte o populaţie probabil tamilă, căci 
el arată că erau încorporați alături de indieni. Dar 
printre etiopieni se aflau şi egipteni care se 
numeau automoli, „transfugi”; în meroitică ei s-ar 
numi asmach. Originea acestora ar fi egipteană, 
deoarece se pare că se trag din soldații faraonului 
Psametic (poate I, 663 - 609 î.e.n.), care au 
dezertat la regele Etiopiei (Herodot, op. Cit. II, 30) 
care le-a dat un teritoriu. 

Diodor din Sicilia descrie pe unii etiopieni în felul 
următor: „Felul lor de a fi este sălbatic, de parcă 
sunt fiare... sunt murdari şi au unghiile foarte 
lungi, de parcă ar fi ghearele unor fiare. Habar n- 
au ce este omenia. Când vorbesc se aude un glas 
ascuţit... Drept arme se folosesc de scuturi din 
piele de bou, lănci scurte, ori sulițe fără curele. 
Uneori întrebuințează şi arcuri de lemn lungi de 
patru coţi, pe care le încoardă slujindu-se de 


piciorul pus înainte. După ce aruncă toate 
săgețile, luptă cu ajutorul unor măciuci de lemn. 
Etiopienii îşi înarmează şi femeile, ce până la o 
anumită vârstă sunt nevoite să lupte” (Diodor din 
Sicilia, III, 8). 

Despre alte semințţii din regatul Kuş, istoricul 
grec scrie că umblă toată viața dezbrăcațţi de tot, 
apărându-se de arşița soarelui cu ce le vine la 
îndemână (Idem). Alte neamuri din Kuş „taie cozile 
oilor împreună cu o bucată din pielea de la spatele 
animalului, ca pe învelitori ale părților ruşinoase”. 
Alţii folosesc pieile vitelor şi îşi fac astfel veşminte 
din piele, sau fac cu acestea şorțuri. 

În ceea ce priveşte alimentaţia lor (pentru 
istoricii greci, aceasta adesea dă numele unei 
seminții şi este o caracteristică esenţială a unui 
popor), se cunosc destule date tot de la Diodor din 
Sicilia: „spre a se hrăni, unii culeg fructe acvatice, 
de pe lângă lacuri şi de prin locurile mlăştinoase, 
alții rup vârfurile mlădițelor unor arbuşti. Unii 
seamănă susan şi lotus. Sunt unii care se hrănesc 
cu rădăcinile cele mai fragede ale trestiilor. Fiindcă 
mulți sunt deprinşi să mânuiască arcul, ei 
doboară cu mare dibăcie sumedenie de păsări şi 
astfel îşi potolesc foamea. Dar cea mai mare parte 
trăiesc toată viața din carnea, laptele şi brânza 
vitelor pe care le duc la păscut (Ibidem). 

Unii dintre locuitorii kuşiți de pe malurile Mării 
Roşii sau ale Oceanului Indian erau numiţi 
ihtiofagi, fiindcă se alimentau exclusiv cu peşte. 


Vechii  kuşiți erau o populație  negroidă- 
caucazoidă, cu pielea de culoare cafenie spre 
neagră, nas şi buze subțiri şi păr creț şi au devenit 
grupul etnic de bază din care se trage cea mai 
mare parte a populației etiopiene moderne (E. 
Jefferson- Murphy, vol. I, p. 88). 

Populaţia statului kuşit era alcătuită în secolul 
al IV-lea din cel puţin două seminții, după 
afirmațiile regelui Ezana. Strabon, după datele 
geografului Eratosthene, afirmă că la apus de Nil, 
de la Meroe până la marele meandru al Nilului, 
trăiesc seminţiile nubai, care nu depind de 
etiopieni (kuşiți) (Strabon. Geographia, XVII, I, 2). 
Pliniu cel Bătrân menţionează şi el poporul nuben, 
care trăia la opt zile de mers la nord de o insulă a 
sembriților, pe care nu o localizează, dar care 
aveau capitala la Tenupsis pe Nil (poate Pnubs pe 
insula Agro) (Naturalis Historia, IV, 1984). 
Ptolemeu, marele geograf grec care a trăit în 
secolele I-II ale erei noastre, scrie că poporul nubai 
populează malul apusean al Nilului şi insulele sale 
(Geographia, IV, 7, 30). 

Mai târziu, Procopiu din Cezareea, marele istoric 
bizantin, scrie că la sud de hotarul Egiptului se 
află poporul nobatilor, care locuieşte lângă oraşul 
Oazis. 

La sfârşitul secolului al III-lea e.n. Şi de la 
mijlocul secolului al IV-lea e.n., la sud de cultura 
meroită apare aşa-zisa cultură a grupului X. 

Unii oriental işti au atribuit această cultură 


nobailor, iar alții blemmilor. Actualmente se 
admite că în cultura sa grupul X continuă cultura 
meroitică (cf. I.T. Kremlev, Populaţia statului Meroe 
în vremea expediției lui Ezana în Meroe, Moscova, 
1977, p. 264 sq.). I. Hoffmann (Studien zum 
meroitischen Konigtum, Bruxelles, 1971, p. 32) 
afirmă că seminţia noba a ajuns în Valea Nilului 
în secolul al II-lea î.e.n., venind din regiunea 
Sennar. W.B. Emery (Lost Land Emerging, New 
York, 1987, p. 295) crede că seminţia noba a venit 
cu puţin înainte de era noastră din oaza Kordofan 
(azi în Sudan), iar aşa-zisa seminţie nobata este o 
ramură a celor dintâi. Seminţia nobata ar fi aşa- 
zisul popor noba roşu din inscripţia regelui Ezana 
din Axum. Într-adevăr, această inscripţie, pe care 
am mai amintit-o, relatează victoria sa împotriva 
țării Kasu (Kuş), dar şi faptul că a fost silit să 
înceapă un război cu poporul nuba, care a năvălit 
peste supuşi de-ai lui, seminţiile magurto, hasa şi 
basia. În această inscripție regele Ezana 
menționează poporul noba roşu şi poporul noba 
negru. 

După mai mult de un secol, pe teritoriul ocupat 
de seminția noba roşie s-a dezvoltat statul 
Mukurra, iar pe teritoriul unde se afla poporul 
noba negru a apărut statul Alodia sau Alwa, cu 
capitala la Alwa (Meroe). 

Aceasta este teza marelui orientalist F. Hintze 
(Meroe und die Noba în „Zeitschrift fur Aegyptisch 
Sprache und Altertumkunde, Bd. 94, Heft 1-2, 


1967 p. 80-86). 

Apelaţia de popor noba negru şi roşu se referă la 
culoarea pielii, deci populaţia „Țării Kuş” pare să 
nu fi fost unitară şi să fi existat cel puţin două 
popoare diferite. De fapt, s-a arătat, de către 
orientaliştii moderni, că în Sudanul de nord 
populaţia are o culoare mai deschisă a pielii, pe 
când în Sudanul de sud are culoarea pielii neagră. 

Şi în antichitate, deci, statul Kuş avea o 
populaţie neunitară şi se puteau deosebi cei din 
nord, în apropierea hotarelor Egiptului, şi cei din 
sud, care aveau pielea neagră. 


IX. SCRIEREA KUŞITĂ 


Etiopienii au scris în epoca întemeierii statului 
Kuş în limba egipteană. 

Despre scrierea kuşită ne dă unele relaţii Diodor 
din Sicilia: „... va trebui să spunem câte ceva şi 
despre felul de a scrie al etiopienilor, numit de 
egipteni «hieroglife». 

Caracterele scrisului seamănă unele cu nişte 
animale de tot soiul, altele cu mădulare ale 
trupului omenesc sau, în sfârşit, cu anumite 
unelte, mai ales cu sculele dulgherului. La ei, nu 
împerecherea  silabelor dă înțelesul scrierii, 
aceasta reiese din ceea ce înseamnă obiectele 
înfăţişate, din semnificația metaforică, ce are 


menirea, prin exerciții, să se întipărească în 
memorie. Aşa, bunăoară, ei desenează un şoim, 
un crocodil, un şarpe sau vreo parte a corpului, ca 
- de pildă - un ochi, o mână, un obraz. 

Prin şoim trebuie înțeles tot ceea ce se face cu 
iuțeală pentru că această pasăre, s-ar putea 
spune, întrece toate celelalte zburătoare prin 
avântul ei. În chip metaforic, reprezentarea se 
aplică unei mişcări repezi şi oricărui lucru a cărui 
însugşire este iuțeala. Crocodilul semnifica tot ceea 
ce este legat de mârşăvie. Ochiul este păzitorul 
dreptății şi străjerul trupului. Mâna dreaptă 
deschisă, având degetele întinse, simbolizează 
strângerea mijloacelor de trai, mâna stângă făcută 
pumn - paza şi păstrarea bunurilor. Tot aşa se 
întâmplă şi cu celelalte părți ale trupului, cu 
reprezentarea sculelor meşteşugăreşti şi cu a 
tuturor obiectelor. 

Oamenii, dacă urmăresc să cunoască sensul 
ascuns al fiecărei reprezentări, prin exerciții 
îndelungate îşi deprind inteligența şi memoria şi 
ajung să citească fără poticnire tot ce a fost scris 
în acest fel” (Biblioteca istorică, III, 4). 

În realitate acest pasaj din Diodor din Sicilia a 
creat multă confuzie pentru cei ce voiau să 
citească şi hieroglifele egiptene, care nu aveau 
deloc un sens simbolic, ci reprezentau fonograme 
şi ideograme, primele fiind mono-, bi- sau 
triconsonantice, iar  ideogramele  desenând 
obiectul sau ființa pe care o indicau ori o parte a 


ei. Sensul simbolic n-a existat niciodată în scrierea 
egipteană, cum n-a existat nici în scrierea 
meroitică. 

Astăzi cunoaştem mai mult despre scrierea 
kugşită şi ştim că locuitorii „Ţării Kuş” au inventat, 
pe la sfârşitul secolului al III-lea î.e.n., sau la 
începutul secolului al II-lea î.e.n., o scriere 
proprie, care era, totuşi, derivată din scrierea 
egipteană. Semnele aveau un caracter alfabetic şi 
numai două din ele erau silabice. 

Kuşiţii au folosit două scrieri, hieroglifică şi 
hieratică pe papirusuri. Se scria ca în egipteană de 
la dreapta la stânga şi de sus în jos. Faţă de 
scrierea egipteană, scrierea kuşită poseda ceea ce 
nu exista, propriu-zis, în egipteană, vocalele. 
Acestea au fost introduse fie din scrierea greacă 
(căci grecii au venit în Egipt din secolul al VII-lea 
î.e.n., şi s-au aşezat aici în număr mare o dată cu 
cucerirea lui de către Alexandru Macedon), fie din 
scrierea egipteană, unde existau unele semi- 
vocale sau semi-consoane, care puteau nota 
vocalele. Semnele nu erau unite între ele, dar 
cuvintele - spre deosebire de scrierea greacă - erau 
despărțite între ele prin trei linii verticale sau prin 
două puncte. Scrierea kuşită este superioară 
scrierilor semite, fiindcă notează vocalele şi 
desparte cuvintele. Scrierea cursivă kuşită se 
deosebeşte mult de cea demotică egipteană, prin 
absenţa totală a ligaturilor, dar şi a ideogramelor 
mono- bi- sau triconsonantice, ca şi a 


fonogramelor bi- sau  triconsonantice. De 
asemenea, lipsesc şi determinativele, care sunt 
atât de însemnate în scrierea egipteană. Dar, 
necunoscându-se decât imperfect limba kuşită, 
nu s-au putut descifra multe texte kuşite. 


X. LIMBA KUŞITĂ 


În Sudanul de azi se vorbesc 800 de limbi sau 
dialecte şi e probabil că şi în antichitate, în 
regiunea de la sud de cataracta I a Nilului, se 
vorbeau o sumedenie de limbi. 

Limba kugşită, limba oficială a statului Kuş, era 
vorbită de nobili, preoți şi regi. 

Sub numele de kuşitică se înțelege actualmente 
o limbă din familia de limbi afro-asiatică care se 
întinde la sud de Assuan, între Nil şi Marea Roşie 
(Sudan, Kenya), într-o parte a Etiopiei şi în 
Somalia, având cca 10 milioane de vorbitori. 
Limbile kuşitice sunt vorbite de păstori mai mult 
sau mai puțin nomazi, stabiliți aici în mileniul | 
î.e.n. Înainte de venirea semiţilor din Arabia. Ele 
reprezintă substratul limbilor semitice vorbite în 
Ethiopia actualmente. Numele de limbă kuşită 
derivă din numele poporului kuş (Pentateuh, Lib. 
I, X, 6.) în care se arată că acest popor se trage din 
fiul lui Ham, al doilea fiu al lui Noe, şi că este frate, 
deci înrudit cu Miţraim (numele Egiptului în 


limbile semite, cf. În română Misir - „Egipt”), cu 
Put (Tara Punt, în actuala Somalie, unde egiptenii 
făceau comerţ) şi cu Canaan (locuitorii Palestinei: 
fenicieni şi evrei care vorbesc o limbă semită). 
Poate numele de Kuş este cel al ținutului din jurul 
Lacului Tana. Cele mai importante limbi kuşite 
existente actualmente din cele circa 80 vorbite în 
prezent sunt: limba somaleză, galla, afar, bedawije 
şi iraqw. 

Limba vorbită la Meroe şi Napata era o limbă 
kuşitică, cum reiese clar din vocabularul său şi 
din faptul înrudirii sale cu nubiană. Fiind o limbă 
din grupul afro-asiatic sau hamită, cum se spunea 
mai demult, are în vocabular elemente comune cu 
limbile semite şi egipteană. 

Limbile kuşite au în general puține consoane 
laringale, dar sunt frecvente consoanele 
prepalatale. Rădăcinile, ca şi în limbile semite, 
sunt îndeobşte formate din, trei consoane, dar 
sunt şi lexeme ce au două consoane. Ele folosesc 
rar prefixele şi frecvent sufixele. La verbe se 
adaugă la o rădăcină invariabilă un auxiliar scurt, 
conjugat cu ajutorul prefixelor verbale obişnuite. 
„Pentru derivate se apelează la diverse procedee de 
întărire expresivă a radicalului (cf. Saf, «a sări», 
sassaf, «a țopăi»). 

La sistemul de numerotaţie zecimală, există şi 
urme de sistem cu baza 5. Nicio limbă kuşită 
modernă nu are o literatură scrisă” (Marius Sala, 
Ioana Vintilă-Rădulescu, Limbile lumii, Bucureşti, 


1981, p. 68). 

O analiză mai completă a limbii kuşite (cf. Karl- 
Heinz Priese, Notizen zu dem Meroitischen 
Totentexten, în „Meroe”, Moskva, 1977, p. 37 sq.) 
s-a putut efectua nu atât cu ajutorul inscripțiilor 
civile, care sunt de cele mai multe ori scurte, ci cu 
ajutorul celor de pe morminte (Totentexte). 

Din lexicul limbii kugşite, scrisă la Meroe şi 
Napata, redăm câţiva termeni: pelmus, „general, 
strateg”, M (a) K, „zeu”, L H, „mare, b r, „om, 
asure, „zeul Osiris”, rume, „Roma” „ani, „preot”, 
qore, „rege”, Wos, „zeița Isis”, ato, „apă”, ad b, 
„ogor, câmpie”, Ato -li, „Nilul”, tb o, „doi, m n i 
(amane), „zeul Amon”, K d i „femeie”, mete, 
„tânăr”, moros, „inundaţie”, d e, „a avea”, ktke, 
„regină-mamă”, Kandeke, t enke, „apus”, w u s, „a 
lovi”, w u K”, „a chema”, wissi, „şarpe”, wud, „a 
aşeza”, mos, „armată”. 

Articolul se aşază postpozițional şi este -l sau -li. 
De exemplu: mak - lh-i, „zeul cel mare”; mak kdi 
„Zeu femeie” - zeiţă. 

Ca în egipteană, vocativul se exprimă prin 
adăugarea articolului, de ex. Wos-i, „O Isis!”, maki, 
„o zeule!”. 

Studiile asupra limbii  kugşite  (meroitice) 
continuă. Studiul acestei limbi este mult facilitat 
de existența textelor creştine nubiene, scrise pe 
pergament şi papirusuri şi păstrate din cele două 
state creştine care au succedat statului Kuş. 


XI. CREDINTE ŞI RITURI 


În religia kuşită există în primul rând zeii 
egipteni adoraţi de preoţii din Theba, care au 
emigrat, după cum s-a mai spus, la Napata, după 
ce Egiptul a fost guvernat de căpeteniile libiene. 
Zeul suprem era Amon, care avea un mare templu 
pe muntele sacru Gebel-Barkal. 

Herodot afirmă că la Meroe sunt adoraţi doar 
Zeus (adică Amon-Ra) şi Bacchus (adică Osiris) 
(Istorii, II, 29) şi că există un oracol al lui Amon la 
Meroe. Diodor din Sicilia, care ne dă relații mai 
complete despre credinţele kugşiţilor, afirmă că 
unii dintre aceştia cred că există zei nemuritori, 
cum ar fi: Soarele, Luna şi Lumea luată în 
întregimea ei. 

În afară de aceştia există însă şi o serie de zei 
muritori ca şi oamenii. Mulțumită virtuţii şi 
faptelor bune săvârşite pentru a-i ajuta pe oameni, 
ei au ajuns să fie adorați ca zei. 

Etiopienii slăvesc astfel pe Isis, pe Heracles 
(poate Horus) şi pe Zeus (adică pe Amon), 
afirmând că au fost binefăcătorii neamului 
omenesc. Un mic număr de etiopieni, scrie Diodor 
din Sicilia, nu cred că ar exista zei. Ei îndreaptă 
împotriva Soarelui, când răsare, cele mai grozave 
ocări, ca şi cum ar fi cel mai aprig duşman al lor, 
şi atunci se furişează prin mlaştini (Diodor din 
Sicilia, Biblioteca istorică, III, 9). Strabon dă relaţii 


similare despre zeii etiopienilor (Geographia, XVII, 
2, 3). De fapt, cultul lui Zeus (Amon) la etiopieni 
este menţionat şi în Iliada. „Zeus a plecat ieri 
înspre Okeanos, până la etiopii cei fără de prihană, 
ca să ospăteze, urmat de zeii toți” (I, 423-424). Dar 
el se ducea în Ethiopia ca să mănânce la aşa-zisa 
Masă a Soarelui, care este o arie acoperită cu 
fripturi din toate animalele comestibile (vide 
supra, Herodot, Istorii, III, 18). Din epoca lui 
Homer, etiopienii erau socotiți înţelepţi şi iubiți de 
zei, dar ştiri despre religia lor avem relativ puţine. 
Strabon (idem, XVII, 2, 3) arată că locuitorii din 
Meroe se închină „unui oarecare zeu barbar şi pe 
deasupra lui Heracles, lui Pan şi lui Isis.” Acest 
„Zeu barbar” nu poate fi decât Apedemak, al cărui 
cult era foarte răspândit la Meroe, iar Heracles 
poate fi identificat şi cu Chons (Herodot, Op. Cit., 
II, 42). Strabon, descriind cultul zeilor la Meroe, se 
gândea poate şi la zeul autohton Arensnupis, ce 
este identificat cu zeul egiptean Su, iar Pan trebuie 
identificat cu zeul egiptean Mân, care, după 
spusele lui Herodot (Op. Cit., II, 145), e unul din 
zeii cei mai vechi ai Egiptului. Diodor din Sicilia 
consideră de asemenea că sunt adorațţi, în „Țara 
Kuş”, Isis, Pan şi Heracles, dar aminteşte şi de 
Zeus. Pan şi Zeus constituie două ipostaze ale lui 
Amon: Amon-Min, zeitate a rodniciei ogoarelor, şi 
Amon din Napata, care este Zeus. Observaţia lui 
Herodot că locuitorii din Meroe se închinau doar 
lui Zeus şi lui Dionysos, adică lui Amon şi lui 


Osiris, este confirmată de săpăturile arheologice 
de la Meroe, unde s-au găsit temple în stil pur 
egiptean, consacrate lui Amon, lui Isis şi soţului 
ei, desigur Osiris, zeului autohton Apedemak, de 
asemenea Soarelui. Dar pe inscripțiile din temple 
şi pe stelele de morminte, numele lui Isis şi al lui 
Osiris sunt înlocuite cu acelea ale zeilor kuşiți, 
Apedemak, | Mendulis şi  Arensnupis (E. 
Minkovskaia, Religia egipteană în Kuş, în cartea 
lui M. A. Korostovţev, Religia Egiptului antic, 
Moskva, 1976, p. 293 sq). Pliniu cel Bătrân 
(Naturalis Historia, V, 35, 186) arată că în toată 
„Tara Kuş” şi în toate templele de aici este adorat 
zeul Amon. 

Precum au arătat cercetările lui E. Minkovskaia, 
faptul acesta era absolut caracteristic pentru 
„Tara Kuş”. Nu numai la Meroe sau anterior la 
Napata era adorat Amon, ci şi în celelalte centre 
ale sale: Hematon, Pnubs, Buhen, Samem, Debod 
şi Dendera. Fiecare templu mai mic sau mai mare 
avea un Amon al său, localnic, în cinstea căruia 
fusese înălțat lăcaşul. 

Grecii şi romanii, în descrierea zeilor străini, dar 
şi în miturile legate de aceştia, ca şi în adorarea 
lor căutau să găsească trăsături comune cu zeii 
pantheonului lor. În consecinţă, zeii kuşiţi au fost 
numiți: Zeus, Pan, Heracles, Dionysos. Unii eroi 
din miturile greceşti au făptuit mari vitejii sau şi- 
au aflat moartea în legendara Etiopie - țara 
oracolului lui Amon. Acest oracol este menţionat 


în mitul despre Perseu şi Andromeda (Apollodor, 
Bibliotheca, II, 4, 3). Într-o altă legendă 
consemnată de Pliniu cel Bătrân (Naturalis 
Historia, XXXVII, 11, 35) se arată că Phaeton a 
murit în Ethiopia în insula numită de greci „Insula 
lui Amon”, unde se află templul cu oracolul său. 
Dar Insula lui Amon nu este altceva decât insula 
pe care este clădit oraşul Meroe, aflată la 
confluența între Atbara şi Nilul Albastru. Diodor 
din Sicilia, vorbind despre originea unor mituri 
greceşti, afirmă că acestea sunt de origine 
egipteană. Şi aminteşte unul din ele, despre 
căsătoria lui Zeus cu Hera şi călătoria lor de nuntă 
în țara etiopienilor. S-a spus că tot din Egipt 
Homer ar fi împrumutat legenda despre dragostea 
lui Zeus cu Hera şi aceea a călătoriei zeilor în 
Etiopia. În fiecare an egiptenii, obişnuiesc să mute 
dincolo de Nil altarul lui Zeus, pentru a-l readuce 
după câteva. Zile, voind prin aceasta să arate că 
zeul s-a întors din Ethiopia (Op. Cit., I, 97, 9). 

În descrierea aceasta este vorba, desigur, de 
căsătoria lui Amon cu Mut, mit egiptean, şi fără 
îndoială de sărbătoarea Opet. Dar poate este vorba 
în acest mit de o sărbătoare egipteană oarecare, în 
care barca lui Amon se îndreaptă spre malul 
apusean al Nilului (unde se afla Libya). Ar putea fi 
vorba de ritualul anual al vizitei lui Amon la 
necropola din Theba sau de sărbătoarea 
„strămoşilor divini” prăznuită la fiecare zece ani la 
Medinet-Abu. 


Zeul Amon avea un oracol la Meroe şi despre el 
se fac menţiuni de către Herodot (Op. Cit., II, 29) 
şi Diodor din Sicilia (Op. Cit., III, 5, 1-3). Tot acest 
zeu avea un mare oracol şi în Libya, în oaza Siwa 
(Herodot, Op. Cit., I, 46), descris de numeroşi alți 
autori din antichitate. Pliniu cel Bătrân (Op. Cit., 
XXXVII, 60, 167) menţionează o piatră prețioasă 
numită cornul lui Amon, piatra aurie în formă de 
coarne de berbec, care ar fi unul din lucrurile cele 
mai valoroase din Ethiopia, pentru că produce vise 
divine, adică profetice, dacă este pusă în contact 
cu un om. 

Visele profetice în Egipt au jucat un mare rol 
pentru luarea unor decizii însemnate. De pildă, 
Herodot (Op. Cit., II, 139) povesteşte că regele 
Şabaka (716 - 701 î.e.n.), din dinastia etiopiană. A 
părăsit Egiptul în urma unui astfel de vis: „Preoţii 
relatează astfel pricina plecării etiopienilor: în 
timpul somnului său a avut o viziune de aşa fel 
încât s-a hotărât să fugă; i se părea că un om, care 
stătea lângă el, îl îndemna să strângă pe toți 
preoții Egiptului şi să-i taie în două la mijlocul 
corpului lor. Or - spun preoţii egipteni - după cea 
avut această viziune, s-a gândit că zeii s-au 
prefăcut că i-au dat această poruncă, în aşa fel că 
împlinind un sacrilegiu față de cele sfinte să-şi 
atragă asupra lui vreo nenorocire din partea zeilor 
înşişi sau din partea oamenilor. El hotărî să nu 
execute această poruncă şi, dimpotrivă, să plece, 
întrucât vremea în care i se prezisese că va domni 


asupra Egiptului se scursese. În adevăr, în vreme 
ce era în Ethiopia, oracolele pe care le consultau 
etiopienii îl, înştiințară că va domni cincizeci de 
ani. Întrucât numărul acesta de ani trecuse şi 
întrucât viziunea aceea îl tulburase, Şabaka plecă 
de bunăvoie”. 

Amon era figurat în „Tara Kuş”, la fel ca şi la 
Theba sau în oaza Siwa, în chip de berbec sau de 
zeu având un cap de berbec. Reprezentări ale lui 
Amon cu un cap de berbec se găsesc pe reliefurile 
templelor din Napata, din Meroe, din Nagaa. 

Strabon (Op. Cit., XVII, 233) menţionează un mic 
templu de aur, o arcă, în care statuia lui Amon se 
păstra într-un fel de adyton. Dar reliefurile găsite 
la Meroe dovedesc că zeul Amon, la fel ca şi la 
Theba, pleca în „ieşire”, în procesiuni solemne. 

În orice caz, oracolul lui Amon din oaza Siwa era 
imitat după cel din Theba şi tot aşa este probabil 
că era imitat şi oracolul de la Meroe sau de pe 
muntele Gebel-Barkal. Strabon (XVII, I, 47) arată 
că răspunsurile la întrebările puse zeului Amon 
din Libya se făceau prin semne şi aluzii sau, cum 
scrie alt autor din antichitate, prin mişcări de 
aprobare sau de negare. În acest sens, Diodor din 
Sicilia scria despre oracolul lui Amon din Libya: 
„Statuia zeului este acoperită de smaralde şi alte 
podoabe şi ea pronunţă oracolele ei într-un fel cu 
totul particular. Ea este purtată într-o litieră 
aurită pe umerii a 80 de preoți. Aceştia o duc în 
mod maşinal unde le face semn zeul să se ducă.” 


Zeul Amon sau, mai bine zis, statuia lui purtată 
de preoţi juca un rol capital în alegerea regilor 
kuşiți, precum am arătat anterior. Desigur el era 
adorat în tot locul în „Tara Kuş”, dar pe lângă el 
existau numeroşi alți zei. De fapt, tot regatul kuşit 
consta din unități economice care nu aveau 
legături prea strânse între ele. De aceea fiecare 
populaţie avea cel puţin o divinitate locală, care îşi 
avea locul său de cult sau templul său. 

În regatul Kuş nu au luat naştere doctrine 
teologice similare cu cele din Egipt, de la 
Heliopolis, Hermopolis, Memphis sau Theba. De la 
el ne-au parvenit doar inscripţii care menţionează 
pe Amon din Napata, Amon din Pnubs, Horus din 
Buhen, ipostaze ale zeilor egipteni Amon şi Horus 
acomodaţi la circumstanţele locale. 

Dintre zeii autohtoni kuşiţi, al căror număr este 
de altfel considerabil, cel dintâi care trebuie 
menționat este Apedemak, al cărui chip având cap 
de leu se regăseşte pe reliefurile şi în statuile din 
templele kugşite de la Musavvarat-as-Sufre, Nagaa 
şi Meroe. Acestui zeu i s-au consacrat numeroase 
studii, dintre care menţionăm pe cele ale lui E. 
Minkovskaia (Apedemak, zeul cu cap de leu din 
Meroe, Moskva, 1977, p. 67 sq.) şi cartea lui L.V. 
Zabkar (Apedemak, the Lion God of Meroe, London, 
1975). În urma expedițiilor făcute în Sudan de H. 
Hintze şi J. Vercoutter s-au putut strânge 
numeroase materiale cu privire la acest zeu, care 
e uneori reprezentat pe reliefuri călare pe un 


elefant, iar alteori, printr-un şarpe mare. 
Identificat de egipteni cu zeul Osiris, soțul lui Isis, 
s-a afirmat de către A. Arkell (A History of Sudan, 
London, 1955) că acest zeu este creat de influența 
Indiei asupra „Ţării Kuş” şi trebuie identificat, cu 
zeul indian Siwa, mai cu seamă că Apedemak este 
figurat uneori cu trei capete. Teza influenței 
hinduse asupra religiei din Kuş a fost susținută şi 
de W. Wychichl şi de J. Vercoutter ca şi de P.L. 
Shinnie (citați de E. Minkovskaia, Op. Cit., p. 72). 
Această influență indiană a fost deseori 
contestată, mai cu seamă că în pantheonul 
egiptean existau zeițe cu cap de leu, care erau 
divinități ale războiului, ca şi Apedemak (acestea 
sunt: Upeset, Dedet, Wadjet, Mertseger, Sechmet 
şi Tefnut, Renenutet, apoi Mut şi Bastet). În ceea 
ce priveşte etimologia acestui theonim Apedemak, 
ultima silabă a sa, adică mak, are sensul de „zeu”, 
precum am arătat. În orice caz, Apedemak este 
zeul principal al pantheonului meroitic, iar ceilalți 
zei kuşiți sau egipteni sunt subordonați lui. 
Apedemak se identifică pe deplin cu Amon, zeul 
adorat la Gebel-Barkal, dar aceasta în jurul sec. 
III şi II î.e.n. 

Alți zei kuşiți sunt: Amanap, Sihou, Masa, 
Dedun şi Mandulis. 


XII. ETHIOPIA UTOPICĂ 


Am arătat că „[ara Kuş” sau Ethiopia grecilor a 
fost obiectul unor legende şi mituri chiar din epoca 
homerică. Aceste mituri afirmau că etiopienii 
trăiau un timp îndelungat, că erau cei mai 
frumoşi, mai înalți şi mai puternici dintre oameni, 
sau că Ethiopia era ţara în care se trăia în fericire 
deplină. 

Toate miturile şi legendele despre Ethiopia sunt 
concentrate, ca să spunem aşa, într-o carte scrisă 
în secolul al III-lea e.n., Ethiopica, de către 
Helliodor, un grec probabil din Alexandria. Cartea 
s-a bucurat de o imensă popularitate şi a fost 
tradusă în evul mediu în nenumărate limbi. În 
limba română, Ethiopica a fost tradusă în secolul 
al XVIII-lea. Traducerea a fost făcută din inițiativa 
episcopului Leon Ghenea, devenit mai târziu 
mitropolit al Moldovei, şi a fost realizată de către 
Toma Dumitru, profesor la Şcoala Domnească din 
lasi. În ţările române Ethiopica a circulat în copii 
manuscrise (cf. N. Marinescu-Himu şi Adelina 
Piatkovscki, Istoria literaturii eline, Bucureşti, 
1972, p. 626 sq). Ea a fost cunoscută şi de Dimitrie 
Cantemir, care a folosit-o ca model pentru scrierea 
operei sale „Istoria leroglifică”. Subiectul cărții se 
desfăşoară în Ethiopia, în Egipt şi în Grecia. 
Regina Persina a Etiopiei o izgoneşte din palat pe 
fata ei, Haricleea, care avea pielea albă, ca să nu 
stârnească bănuiala de a fi comis un adulter cu 
un amant alb, ea fiind etiopiană, adică neagră. 
Haricleea, îngrijită departe de Ethiopia, de un 


slujitor credincios, ajunge cu timpul slujitoare la 
templul din Delphi. Aici, cu prilejul sărbătorii 
„Jocurilor pithice”, îl cunoaşte pe Theogene, de 
care se îndrăgosteşte şi care o iubeşte şi el de 
îndată ce o cunoaşte. Tinerii vor să se 
căsătorească şi fug din Grecia, dar sunt zvârliți de 
o furtună în Delta Nilului. După numeroase 
aventuri ajung în Ethiopia. Haricleea este 
recunoscută de regele Hidaspes şi de regina 
Persina şi tinerii se însoțesc pe viață (cf. A. 
Chassang. Les romans grecs, Paris’ f.a.n., p. 89- 
363). 

În această carte, ca şi în miturile greceşti despre 
Ethiopia, oamenii trăiesc o sută douăzeci de ani, 
în bogăție, fericire, în pace, sunt sănătoşi şi sunt 
cei mai frumoşi din lume (cf. S. la Berzina, 
Ethiopica lui Helliodor, ca izvor pentru istoria 
statului Meroe, Moskva, 1977, p. 146 sq.). 


XIII. ARTA KUŞITĂ 


După întemeierea statului kuşit, cu capitala la 
Napata, se restaurează o adevărată „ortodoxie” a 
cultului lui Amon şi, o dată cu ea, un stil de viață 
şi o mare renaştere artistică, revenind la modelele 
din Imperiul Vechi şi din Imperiul Nou şi 
repudiind influenţa din arta hieratică egipteană de 
pe vremea faraonilor Ramesizi. 

Această reîntoarcere la arta trecutului se va 
continua şi mai intens în tot cursul dinastiei saite 
(a XXVI-a) în Egipt. 


Se consideră că lepădarea de vechea religie 
egipteană, care a început cu faraonul „eretic” 
Ikhunaton (Amenophis al IV-lea) şi cu perioada 
Tell-el-Amarna, era vinovată de pierderea 
posesiunilor egiptene în Asia. 

Re de altă parte, Seth, zeul îndrăgit de faraonii 
Ramesizi, al cărui nume unii din ei l-au purtat, era 
în mitul lui Osiris zeul răului, al dezordinii şi el 
fusese asimilat cu o serie de zei asiatici: Hadad, 
Teşub şi mai ales Bal. Acest zeu trebuia combătut 
de ortodoxia teologiei lui Amon şi izgonit dincolo 
de frontierele Egiptului, la „asiatici”, care în 
secolul al VII-lea î.e.n., încercau să cucerească 
Egiptul şi găseau aliați printre prinții din Deltă. 
Aceşti „asiatici? erau acum nu hiksoşii, ci 
babilonienii şi asirienii, care au reuşit să domine 
în epoca de mai sus o bună parte din Egipt. Astfel, 
regatul africanilor de la Napata se proclamă 
oarecum „campion” al vechilor tradiții şi al 
teologiei thebane şi luptă cu armele împotriva 
faraonilor de la Sais (Tefnacht, Bochoris, Necho I 
şi mai apoi Psametic I). Despre această luptă se 
scrie şi în Romanul lui Petubastis (cf. Constantin 
Daniel şi Ion Acsan, Faraonul Kheops şi vrăjitorii, 
Bucureşti, 1977, p. 284), unde preotul lui Horus 
din Buto (oraş în Delta Nilului) are de partea sa pe 
asiatici (asirieni), iar principele din Elefantina (la 
frontiera cu Nubia, în sudul Egiptului) are de 
partea sa 9000 de ostaşi kuşiți din Meroe, care se 
războiesc pentru izbânda zeului Amon. 


Arhaismul se manifestă în imperiul etiopian şi în 
limba inscripţiilor, care nu este cea neo-egipteană 
din vremea Ramesizilor, ci limba veche egipteană 
a Imperiului Mijlociu sau aceea folosită pe vremea 
faraonilor Tuthmosis. 

Arta regatului etiopian, cu capitala la Napata, 
apoi la Meroe, derivă direct din arta egipteană, dar 
nu acceptă nici influențele egeo-cretane ale epocii 
eretice Tell-el-Amarna şi nici influenţele asiatice 
ale artei egiptene din vremea Ramesizilor. 

Regii etiopieni îşi înalță, se pare că după domnia 
lui Kaşta, un număr de piramide de piatră în 
apropiere de Napata, cu o capelă pentru slujirea 
cultului faraonului defunct. Încăperile 
mormintelor sunt împodobite cu fresce din Cartea 
Morților şi cu texte din acelaşi izvor. Alături de 
Amon se găsesc şi celelalte zeități egiptene, care 
sunt atât de similare celor zugrăvite în Egipt, încât 
ni se pare greu să admitem că ne aflăm în Nubia. 

Piramidele regilor etiopieni de la Napata sunt cu 
mult mai mici decât cele ale regilor din Imperiul 
Vechi, pe care vor să le imite, dar niciun mormânt 
etiopian nu este hipogeu, adică subpământean, 
fără o piramidă, cum sunt cele ale unor regi 
Ramesizi din Egipt. 

Această stare de lucruri pare a fi durat până în 
epoca elenistică, când regele Ergamene, care 
primise o educaţie greacă, reuşeşte să se scuture 
de tutela preoților lui Amon şi Etiopia încetează să 
mai fie un stat teocratic. 


În arta funerară, în pictură şi în sculptură, 
arhaismul egiptean al Imperiului Vechi şi Mijlociu 
nu se mai face prezent: îşi fac loc influenţe 
elenistice alexandrinice şi mai cu seamă elemente 
naționale  kuşite, adică indigene. Desigur, 
sculptura  meroitică din epoca ce a urmat 
reformelor regelui Ergamene arată încă o înrâurire 
egipteană. Dar concomitent cu aceasta se remarcă 
net o tendință de părăsire a vechilor tradiţii 
egiptene. 

Statuia unui rege din Meroe, aşezată ca pilastru 
în templul lui Isis din Meroe, are barba postişă, pe 
care o purtau faraonii egipteni, şi ochi mari 
deschişi, exprimând mirarea sau poate extazul 
regelui în fața viziunii lumii de dincolo. Desigur, 
piciorul stâng, conform tradiției şi poziției rituale, 
este aşezat înaintea celui drept, dar regele nu 
poartă nici coroana albă a Egiptului de Sus, nici 
pe cea roşie a Egiptului de Jos şi cu atât mai puţin 
pe amândouă. 

Nu vedem pe fruntea sa nici celebrul „uraecus”, 
şarpele cobra, menit să ucidă duşmanii regelui. 
Dar mai ales trupul butucănos, greoi, masiv, lipsit 
de orice grație al regelui din Meroe nu are nimic 
comun cu supleţea şi agilitatea statuilor de faraoni 
din Imperiul Nou şi nici cu  masivitatea 
impunătoare, emițând forță şi energie, ce se degajă 
din statuile faraonilor din Imperiul Mijlociu. 
Desigur, această statuie de rege kugşit (care 
datează din anul 100 î.e.n.) păstrează regula 


frontalității artei sculpturale egiptene (adică o linie 
verticală trecând prin mijlocul statuii o împarte în 
două jumătăți egale), dar nu este respectat 
canonul de sculptură egiptean, căci membrele 
inferioare sunt cu mult prea scurte. Lipsesc, de 
asemenea, şi însemnele suveranității: biciul şi 
crosa, care însoțesc de cele mai multe ori statuile 
de regi egipteni. 

Un relief de la Meroe arată de asemenea, destul 
de clar, deosebirea dintre arta egipteană şi cea a 
artiştilor de la Meroe. Este vorba de o scenă în care 
se înfăţişează prinţul Arikankharer măcelărindu- 
şi duşmanii. Prinţul are acelaşi trup butucănos, 
lipsit de grația corpului, al lui Ramses al II-lea, de 
exemplu, dar şi de masivitatea impunătoare a 
corpului faraonilor din Imperiul Vechi. Nici în 
acest relief nu se păstrează regulile din canonul de 
sculptură egiptean, căci gâtul şi membrele 
inferioare sunt prea scurte. Prinţul are în spate o 
zeitate cu aripi; probabil kuşitică ce nu se 
aseamănă cu zeii egipteni. În fine, reprezentarea 
vrăjmaşilor ucişi de către prinț nu este câtuşi de 
puţin egipteană, ca şi a câinelui, care muşcă pe un 
duşman culcat. Simplitatea sobră a reliefurilor 
egiptene contrastează puternic cu relieful acesta 
încărcat de prea multe amănunte şi cu un mare 
număr de personaje. 

O brățară meroitică, aflată la Muzeul de 
Antichități din Berlin, lasă să se vadă o netă 
influenţă elenistică prin zeitatea cu patru aripi ce 


o  împodobeşte şi prin numeroase motive 
ornamentale ce se îngrămădesc într-un câmp 
restrâns. 

În schimb, capul de rege etiopian, reprodus, de 
către G. Maspero, după Lepsius, care se ştie că a 
făcut în deceniul al cincilea al secolului al XIX-lea 
o mare expediție în Egipt şi în Nubia, se 
îndepărtează categoric de normele egiptene. Regele 
nu poartă nicio coroană egipteană, nu are în 
frunte niciun uraeus şi coafura sa nu este 
egipteană (cf. G. Maspero, L'Egypte, Paris, 1911, 
fig. 5, 6). 

Un alt cap de rege etiopian de la Meroe, reprodus 
tot după Lepsius, vădeşte o mult mai marcată 
influenţă egipteană. Regele are în frunte şarpele 
cobra şi poartă una din coafurile folosite de faraon, 
dar nasul aplatizat şi buzele groase arată originea 
de african (G. Maspero, L'Egypte, Paris, 1911, fig. 
517). 

Un basorelief de la Meroe (Gustave le Bon, Les 
Premieres civilisations, Paris, 1889, p. 449, fig. 
259) scoate bine în evidenţă caracterele autohtone 
kuşitice ale creaţiilor artistice etiopiene. Pe un 
basorelief, zeul Apedemak, zeu cu cap de leu, zeu 
autohton, are în mână semnul vieţii - crucea 
ansată (anekh). După el, la stânga reliefului, 
urmează un rege meroitic, care are bogate brățări 
pe mâna stângă şi uraeus în frunte, dar este 
înveşmântat din cap până în picioare, aşa cum 
rareori erau reprezentaţi faraonii egipteni, spre 


deosebire de regii semiți şi cei din Sumer, care 
socoteau o necinste faptul de a umbla dezbrăcaţi 
(Noe este văzut gol de tot, când se îmbată, de către 
fiul său Ham, pe care îl blestemă pentru această 
faptă, cf. Facere, XI, 25). Veşmintele acestui rege 
kuşit sunt bogat ornamentate. El nu poartă un 
simplu şort (shent în jurul coapselor, cum purtau 
ritual faraonii. Îi urmează regina, care şi ea are 
uraeus în frunte, îmbrăcată în întregime într-un 
mod somptuos, desigur cu totul inadecvat față de 
clima tropicală din „Țara Kuş”. Dar mai cu seamă 
ea prezintă steatopygie (dezvoltarea excesivă a 
feselor, ca regina din Punt dintr-un celebru relief 
din templul reginei Hatshepsut de la Deir-el-Bahri 
şi ca şi femeile boşimane îndeosebi). Fiul lor, care 
îi însoţeşte, apare de asemenea înveşmântat, în 
ciuda căldurii sufocante din această regiune. 
Amândoi suveranii au corpuri masive, ce trădează 
o alimentație excesivă, contrară regimului 
alimentar ascetic ce trebuiau să-l urmeze faraonii 
egipteni. Corpurile celor doi regi kuşiți sunt lipsite 
de suplețea elansată a faraonilor egipteni. 

Relieful meroitic (cf. Constantin Daniel, Arta 
egipteană şi civilizațiile mediteraneene, Bucureşti, 
1980, p. 112) înfăţişează un rege etiopian 
ucigându-şi vrăjmaşii. Multitudinea acestora este 
figurată prin cvadruplarea contururilor unui 
singur personaj, pe care regele îl ține de păr. 
Regele etiopian poartă un costum pompos de tip 
helenistic, aşa cum purtau şi faraonii în această 


epoca. Pe de altă parte, un alt basorelief etiopian, 
reprodus şi de Lepsius (cf. Gustave le Bon, Op. 
Cit., fig. 2600), executat anterior mişcării politice 
religioase şi artistice a regelui Ergamene, va fi greu 
de presupus că a fost executat în Ethiopia, ci mai 
curând că este o operă egipteană. Amănuntele 
însă dezvăluie factura etiopiană. Faraonul din 
acest relief ţine în mână două plante, probabil o 
tulpină de papirus şi trestia sw, care a dat numele 
său faraonului „rege al Egiptului de Sus”, „cel al 
trestiei”, n s w. Zeița din spatele soției faraonului 
- probabil Isis după discul solar din cap - are aripi 
mari, reprezentare neobişnuită în reliefurile 
egiptene. În fine, sub tronul faraonului sunt 
figurați duşmanii biruiți. Aceştia stau în genunchi, 
iar linia conturului siluetei se repetă de nouă ori 
spre a simboliza mulțimea vrăjmaşilor, ceea ce de 
asemenea este neobişnuit cu totul în reliefurile şi 
pictura egipteană. Veşmintele faraonului, care 
coboară până la glezne, sunt rar întâlnite în 
reprezentările faraonilor egipteni (cf. Constantin 
Daniel, Op. Cit., Bucureşti, 1980, pp. 106-114). 

Desigur, săpăturile arheologice ce se vor face în 
viitor în Sudan ne vor dezvălui şi alte monumente 
ale acestui mare regat al africanilor. 

De altfel, vom cunoaşte mai multe despre 
civilizația kuşită şi când se vor putea descifra un 
număr mai mare de inscripţii meroitice, ceea ce 
este sarcina cea mai urgentă a tuturor 
orientaliştilor care studiază străvechile civilizații 


ale Africii. 


ARABIA FELIX ŞI CIVILIZAȚIA SUD-ARABICĂ 


Peninsula Arabia a fost leagănul unor străvechi 
civilizații din mileniul II î.e.n. 

Termenul “arab, prin care arabii îşi denumesc 
teritoriul ocupat de ei, are înțelesul de „stepă, 
ținut deşertic, pustiu”. 

Dacă această peninsulă este acum un mare 
pustiu, ea nu a fost totdeauna aşa. În epoca 
ultimei glaciațiuni din Europa, peninsula pare a fi 
cunoscut, grație frecventelor ploi, o dezvoltare 
abundentă a vegetației, cu numeroase savane şi 
păşuni, care pe încetul au dispărut. 

În antichitate, această peninsulă era împărțită 
în Arabia deserta, cea pustie, Arabia petraea, cea 
pietroasă, şi, în fine, Arabia Felix, cea fericită. 

Aceasta din urmă era astfel numită fiindcă 
locuitorii ei trăiau într-o prosperitate fabuloasă, 
dar se făcea şi un joc de cuvinte cu privire la 
numele ei, fiindcă „fericit” avea în greacă, în latină 
şi în arabă şi înțelesul de „la dreapta”, „dreaptă”, 
adică în arabă yemen, în greacă eudaimon şi latină 
dexter. 

Venind din nord, într-adevăr Arabia fericită era 
situată la dreapta când se cobora spre sud. 
Regiunea numită în antichitate Arabia Fericită 
corespunde astăzi, în mare parte, teritoriului celor 
două state yemenite şi se bucură de o vegetaţie 


mai abundentă față de restul peninsulei. 


I. SITUARE GEOGRAFICĂ 


Arabia este o mare peninsulă, una din cele trei 
prelungiri spre sud ale continentului asiatic. 
Situată între Marea Roşie, Oceanul Indian şi 
Golful Persic, are o lungime maximă, de la nord la 
sud, de circa 2000 km şi o lățime maximă, de la 
est la vest, de circa 1500 km. Cu o suprafață de 
peste 3 milioane km?, Peninsula Arabia este 
străbătută de Tropicul Cancerului. Acest vast 
pustiu, din punct de vedere geologic se poate ataşa 
de Africa, de care o separă Marea Roşie, o 
prăbuşire recentă în scoarța Pământului pe care 
au umplut-o apele Oceanului Indian. Peninsula 
Arabia este străbătută la est de un lanţ muntos 
de-a lungul Golfului Oman, iar la hotarul ei de 
sud-vest, în dreptul Mării Roşii, se înalță un masiv 
muntos de granit şi de lavă, care culminează la 
peste 3700 m altitudine (3760 m, vârful Hadur 
Shua'ayb, în Republica Arabă Yemen). Platourile 
etajate, de 1200 - 2140 m ale acestor munți, 
domină câmpia litorală Tihama, care se întinde de- 
a lungul Mării Roşii pe o lățime de 32 - 43 km, 
străbătută de râuri scurte. Dincolo de Munţii 
Yemenului, spre est şi spre nord, se întinde 
deşertul Rub'al Khăli (Pătratul Gol) în trepte din ce 


în ce mai joase şi cu ueduri (văi seci). Dar 
înălțimile şi podişurile de pe coasta de sud-vest a 
Arabiei îşi schimbă direcţia în unghi drept, cotind 
spre est în dreptul strâmtorii Bab-el-Mandeb 
(Poarta lacrimilor) şi continuând paralel cu 
coastele sudice ale Peninsulei Arabia. Munţii 
situați de-a lungul coastei sudice culminează cu 
vârful Djehaft (2438 m). Masivele muntoase, ca şi 
podişurile, capătă înălțimi din ce în ce mai mici 
spre est, cu excepţia podişului Hadrhomaut, care 
se înclină spre nord, căzând în mari trepte. Munţii 
şi podişurile sunt şi aici străbătute de ueduri, 
singurele căi de acces spre interiorul peninsulei. 
În nord se întinde pustiul Rub'al Khăli pe care 1- 
am menţionat. În afară de aceste două lanţuri 
muntoase, în restul Peninsulei Arabia se întind 
dezolante pustiuri de nisip şi de pietre. La o 
uscăciune aproape totală se adaugă un frig mare 
noaptea, dar şi o căldură cumplită în cursul zilei 
în tot restul anului. Mari dune de nisip, numite 
nefud în nord şi dahne în sud, acoperă o mare 
parte din suprafața peninsulei. La distanțe mari 
între ele, în văi mici, aproape complet închise, de 
forma unor cuve, se întâlnesc uneori oaze fertile. 
În regiunea de sud-vest şi de sud a Arabiei (azi R. 
Arabă Yemen şi în parte R. Democratică Populară 
a Yemenului) suflă musonul, aducând ploi 
binefăcătoare peste podişuri şi câmpii. În regiunea 
muntoasă din sud, a podişurilor şi a teraselor s-a 
putut dezvolta totuşi o civilizație strălucitoare în 


antichitate. Ea a putut prospera nestingherită 
datorită izolării sale (căci Arabia era apărată în jur 
de pustiuri întinse şi de trei mări vaste şi puțin 
navigate). 


II. LOCUITORII 


În perioada cuaternară, Arabia a fost locuită de 
vânători ce foloseau unelte de piatră cioplită, care 
găseau un vânat abundent în savane şi păşuni. 
Mai pretutindeni există tumuli, adăpostind camere 
funerare. În unele regiuni, ca în oaza Al-Khardj, la 
sud de Firzan, sunt peste 1500 de tumuli, pe câtă 
vreme în insula Bahrein există câteva zeci de mii 
de asemenea monumente funerare. 

În această insulă şi pe malurile Golfului Persic o 
expediție daneză a pus în evidenţă o cultură antică 
în relații comerciale cu misterioasa civilizație de la 
Mohenjo-Daro şi Harappa (dispărută pe la 2000 
î.e.n.) de pe valea fluviului Indus, dar şi cu 
sumerienii şi asiro-babilonienii (cf. Constantin 
Daniel, Civilizaţia sumeriană, Bucureşti, 1983, p. 
111, 113 etc. Şi Constantin Daniel, Civilizaţia 
asiro-babiloniană, Bucureşti 1981, p. 171, 201 
etc). Este foarte probabil că ţara Dilmun din 
textele acestor popoare corespundea insulei 
Bahrein, iar Meluha şi Magan - Yemenului de 
Nord, adică Arabiei Fericite şi poate Egiptului. În 


orice caz, denumirea de Meluha trebuie să fie 
semită, căci conţine cele trei consoane ale 
cuvântului „rege”, în semitică melek, deci este 
probabil vorba de o ţară în care se vorbea o limbă 
semită, cum a fost Arabia Felix, căci în egipteană 
termenul „rege” este cu totul altul. 

Egiptenii au intrat în contact direct cu locuitorii 
Arabiei spre a cumpăra de la ei smirnă şi tămâie, 
de care aveau nevoie în cantități uriaşe în templele 
lor pentru slujba zeilor. Poate țara Punt, în care a 
ajuns o expediţie egipteană pe vremea reginei 
Hatshepsut (secolul al XV-lea î.e.n.) este tocmai 
Arabia Felix, fiindcă s-au cumpărat de acolo mari 
cantități de aromate. De atunci, egiptenii au fost 
în continue relaţii comerciale cu țara Punt, de 
unde se trăgea zeul lor Mân (în egipteană Mnw), 
adorat prin dansuri frenetice. 

Sigur este că prima menţiune a civilizației 
Arabiei de Sud o găsim în scrierile ebraice, care 
arată că în secolul al X-lea î.e.n., o regină din Saba 
vine la Ierusalim. „Auzind regina de Saba de slava 
lui Solomon, şi voind să-l cerce cu întrebări grele, 
a venit la Ierusalim cu foarte multă bogăţie, cu 
cămile încărcate cu aromate, cu aur mult şi pietre 
scumpe, iar dacă a venit la Solomon a tăinuit cu 
el toate câte le avea la inimă” (II, Paralipomena, IX, 
1-9; cf. III Regi, X, 1-11; Mat. XIII, 16-17; XII, 42; 
Luca, XI, 31). 

„Întrebările grele” de care pomeneşte textul de 
mai sus erau desigur enigmele şi ghicitorile pe 


care şi le puneau reciproc regii din acea epocă spre 
a „testa” ascuţimea minţii interlocutorului lor. 

Aceleaşi texte (II Paralipomena, II, 14) citează nu 
numai pe regina din Saba, ci şi pe regii Arabiei, 
care îi aduceau lui Solomon (970 - 931 î.e.n.) aur 
şi argint, deci existau şi alte re gate în Arabia în 
vremea aceea şi e vorba poate de regatul Main, 
care a dăinuit o vreme alături de regatul din Saba. 
Textele ebraice nu ne spun cum se numea regina 
din Saba, dar tradiţia ebraică o numeşte Nikaulis 
(loseph Flavius, Antichităţile iudaice, VI, I, V). Pe 
câtă vreme în Coran este numită Bilgis (Surah, 
XXVII. 22-45), iar în cartea etiopiană Kebra Nagast 
(„Gloria regelui”) este numită Makeda. După 
tradiția etiopiană această regină are cu Solomon 
un fiu, Menelik, numit şi Ebna Hakim, „fiul 
înțeleptului”. 

În textele asiriene arabii sunt citați când regele 
Salmanasar III învinge o coaliție la care se 
alăturase şi regele arab Giridbu, cu 1090 cămile. 
Textele lui Tiglat-palasar II citează numele a două 
regine arabe: Zebibi şi Samsi. Ultima regină apare 
şi într-o inscripție a lui Sargon II, alături de un 
faraon egiptean şi regele Itamara din Saba (cf. 
Pauly - Wissowa, articol Arabien). Arabii sunt 
menționați şi în Odiseea (IV, 131), scrisă probabil 
în secolul al VIII-lea î.e.n. 

Ulterior textele ebraice îi prezintă pe arabi ca 
fiind guvernaţi de către regi (Ieremia, XXV, 23). 
Despre arabii din Kedar se menţionează că sunt 


ostaşi viteji, pricepuţi în tragerea cu arcul. 
Negustorii arabi din Seba (probabil altă grafie 
pentru Saba) aduceau în Tyr, oraşul fenicienilor de 
pe malul Mediteranei, smirnă şi tămâie (lezechiel, 
XXVII, 22). Arabii iau parte la luptele lui Cyrus cel 
Mare cu Babilonul şi Lidia (Xenophon, Cyropedia, 
L, 1,41; VI, 2, 10 etc.) şi sunt aliaţi ai lui Cresus. 
În aceste lupte, regele arab Aragdor joacă un rol 
important întrucât dispune de 10 000 călăreţi, 
100 de care de luptă şi mulți prăştiaşi (Idem, II, 1, 
5; IV, 21, 31). 

Multe ştiri despre arabi, ca şi despre Arabia 
Fericită le dă Herodot. El arată că mulţi arabi sunt 
în armata regelui persan Cambyse (Istorii III, 9) şi 
descrie armele lor (Idem, VII, 69), iar în alt loc, 
afirmă că arabii mai mult decât oricare popor îşi 
respectă angajamentele. Dar el nu precizează 
despre care arabi este vorba, dacă se referă la cei 
sudici sau la cei din nord. 

Dezvoltarea mare pe care au căpătat-o repede 
oraşele şi statele arabe justifică părerea lui F.W. 
Winnet şi K. Mlaker (în Bolşaia Sovietskaia 
Entsiklopedia, sub voce: Yemen) că primul stat 
arab Main din regiunea de azi a Yemenului de 
nord a apărut în secolele XV-XIII î.e.n., iar statul 
Saba a existat pe vremea lui Solomon, în secolul 
al X-lea î.e.n. 

Statele arabe din sud au ajuns la o mare 
prosperitate nu numai datorită cultivării 
aromatelor (smirnă şi tămâie în principal), ci şi din 


cauza tranzitului de substanţe aromate şi de alte 
produse (metale preţioase, broderii, păuni, 
maimuțe etc.) aduse aici pe corăbii cu pânze 
tocmai din India, Mesopotamia. Bahrein, poate şi 
China. Prosperitatea acestor state se datora de 
asemenea agriculturii foarte perfecționate pe care 
o practicau: plantaţii în terase artificiale, 
rezervoare de apă de ploaie, cisterne de piatră 
pentru depozitarea grânelor, canale de irigații, 
diguri, ecluze şi chiar baraje, cum este cel de la 
Marib. 


III. LIMBA SUD-ARABICĂ 


Limbile semite sunt limbi din familia de limbi 
afro-asiatice şi putem distinge la ele un grup 
oriental (asiro-babiloniana) şi un grup occidental, 
care se împarte într-un subgrup nordic 
(cananeana, ebraica, aramaica) şi un subgrup 
sudic (araba propriu-zisă sau de nord, sud- 
arabica şi limbile etiopiene). 

Sud-arabica nu mai este vorbită actualmente 
decât de foarte puţini locuitori. Ea este diferită de 
araba de nord sau araba actuală. 

Limba sud-arabică, ce se vorbea în Arabia 
Fericită, constituie o limbă semitică aparte, 
deosebită de araba actuală şi foarte apropiată de 
limbile etiopiene (ghezi, amharică, harari, tigre şi 


tigrina), formând un subgrup bine definit în cadiul 
limbilor semite. S-au găsit multe mii de inscripții 
în limba sud-arabică, dar textul lor scurt şi 
convenţional nu permite elaborarea unei gramatici 
complete. 

Limba sud-arabică se împarte în două mari 
dialecte: a) cele ce utilizează prefixul h - pentru a 
deduce de la forma I a verbului forma a IV-a. 
Aceste dialecte folosesc sufixul - hu (la plural - hu 
mu) pentru pronumele acuzativ şi posesiv al 
persoanei a 3-a (limba sabeo-himyarită), b) 
dialectele ce substituie pe s acestui h (dialectele 
minean, qatabanic, awsanian, hadramautic). 

Inscripţiile ce apar cu începere din secolul al IX- 
lea î.e.n., dovedesc că limba sud-arabică are un 
consonantism mai bogat decât cea nord-arabică, 
având, de pildă, două feluri de s. Determinarea 
substantivelor se face fie cu o finală în -n, fie cu o 
finală în -m. 

Penetraţia limbii nord-arabice a anihilat pe 
încetul limba sud-arabică şi aceasta paralel cu 
dispariția statului  sabeo-himyarit şi cu 
dezvoltarea islamului, care a impus araba nordică, 
limba Coranului. În secolul al X-lea în Yemen mai 
exista o limbă himyarită, amestec de sud şi nord- 
arabică. 

Actualmente se mai vorbeşte un număr de 
dialecte sud-arabice şi anume: mahri şi shauri 
(coasta de sud a Arabiei), sogotri (în insula 
Sokotra), botahari (în insulele Kuria Muria), în fine 


karsusi (limba unui trib nomad în sudul Arabiei). 

Limba  inscripţiilor sud-arabice este foarte 
stereotipă, cu multe expresii convenţionale, şi 
rigidă. Ea redă o imagine trunchiată şi incompletă 
a verbului şi a pronumelui. 


IV. SCRIERE 


Cele mai vechi inscripţii de care dispunem 
actualmente par să dateze cel mult din secolul al 
IX-lea î.e.n. Ele au fost gravate pe piatră, material 
ce se găseşte din abundență în Arabia de Sud. Se 
admite actualmente că scrierea sud-arabică a fost 
preluată în secolul al X-lea î.e.n., de la cananeeni, 
prin intermediul negustorilor sud-arabi care 
veneau cu caravanele lor încărcate cu smirnă şi 
tămâie până la oraşele feniciene de pe coastele 
Mediteranei. 

Scrierea sud-arabică se compune din 29 de 
grafeme consonantice. Vocalele lipsesc ca şi în 
feniciană. Cuvintele în sud-arabică se scriu 
separate, fără ligaturi frecvente, ca în arabă şi în 
aramaică. Grafemele prezintă uşoare variante 
după epocă şi regiune. Spre deosebire de textele 
greceşti şi latine cuvintele se separau între ele 
printr-o bară verticală. Scrierea şi citirea se făceau 
ca în majoritatea limbilor semite, de la dreapta la 
stânga. În inscripţiile cele mai vechi, scrierea este 


în bustrofedon, adică similară arăturii unui ogor, 
întâi de la dreapta la stânga, apoi de la stânga la 
dreapta, spre a reveni iarăşi de la dreapta la 
stânga. Inscripţiile foarte vechi sud-arabice erau 
săpate „en creux”, pe când mai târziu s-a scris în 
relief sau au fost utilizate ambele sisteme. 

Scrierea sud-arabică a dispărut o dată cu limba 
vorbită de locuitorii statelor din Arabia de Sud, dar 
ea supravieţuieşte încă în scrierea etiopiană, care 
i-a adăugat un sistem foarte original de notare a 
vocalelor. 

Trebuie să adăugăm că inscripţiile în limbi sud- 
arabice nu sunt singurele inscripții arabe din 
peninsulă. Inscripţiile în nord-arabică se găsesc 
din sec. II î.e.n. - VI e.n. Şi sunt cele aşa-zise 
lihyanite. După numele unei populaţii din nordul 
Arabiei, lihyaniţii, care îşi aveau centrul la Dedan, 
vechea colonie a statului sud-arabic Main. Dar 
există un număr imens de inscripţii ale unor 
triburi arabe, thamudeenii, datând cam din 
aceeaşi perioadă şi redactate în araba de nord. Pe 
stâncile din Safa, la nord de regiunea nabateeană, 
au fost găsite numeroase inscripții safaitice, scrise 
tot în araba de nord. Nu menţionăm aici 
inscripţiile aramaice de la Palmyra (în semitică: 
Thadmor) şi nici pe cele de la Petra, capitala 
nabateenilor. 

Arabii din nord, a căror limbă era cu totul 
diferită de araba sudică, pe care ei nu o înțelegeau, 
au întemeiat şi ei state ia marginea pustiului 


arabic sau în unele oaze: statul Palmyra, statul 
lihyaniţilor, statul nabateenilor, apoi statele- 
oraşe: Emesa, Edesa şi Hatra. Aceste state arabe 
erau îndeobşte state-tampon între Imperiul 
Roman şi cel persan al sasanizilor, H a tr a este 
cucerită de persani în jurul anului 240 e.n., iar 
Palmyra este nimicită de romani în anul 272. 

În primele secole ale erei noastre arabii de nord 
creează o serie de state-oraşe în Arabia: Yathrib 
(viitoarea Medina, oraşul lui Mahomed), Mecca, în 
jurul unei templu şi al „pietrei sfinte” Kaaba, în 
fine Taif. Toate aceste state-oraşe fuseseră create 
de negustori arabi, care aveau relații comerciale cu 
porturile Mediteranei, dar şi cu Imperiul Persan. 
Un alt stat nord-arabic este cel creat de tribul arab 
Kinda, în secolele V şi VI e.n. Există un număr 
important de inscripţii de la fiecare din aceste 
state, dar puţine din ele au fost publicate. 


IV. CERCETĂRI ARHEOLOGICE 


Autorii greci şi latini ne-au furnizat puţine date 
certe despre statele şi societatea din Arabia de 
sud. Informaţii fragmentare, dar exacte căpătăm 
cu prilejul expediției lui Aelius Gallus - generalul 
roman trimis de Octavian Augustus să cucerească 
Arabia Felix. 

Tradițiile islamice au un caracter prea legendar 


şi nu pot oferi temeiuri sigure pentru cercetări 
istorice. De aceea, izvoarele directe sunt de cea 
mai mare însemnătate. 

Spre a explora Arabia Fericită, a plecat, în 1761, 
din Copenhaga, o expediție arheologică - una din 
primele din lume - spre Yemen. Toţi cei cinci 
savanți îşi vor găsi însă acolo moartea. De abia în 
1834 - 1835, englezul Wellsted reuşeşte să se 
întoarcă din Yemen cu mai multe inscripții sud- 
arabice. Dar în 1869 - 1870, francezul J. Halevy, 
care cunoştea bine ebraica, deghizat în straie de 
om sărac, reuşeşte să câştige încrederea 
coreligionarilor săi din Yemen şi face peste 700 de 
copii ale inscripţiilor sud-arabice. De asemenea, 
între anii 1882 - 1894, austriacul Eduard Glazer 
culege 1800 inscripţii sud-arabice. Se fac apoi 
explorări arheologice în Arabia centrală şi de nord, 
în secolul nostru. Săpăturile făcute de americani, 
membri ai Fundaţiei Americane pentru Studiul 
Omului, din 1950 - 1953, scot la lumină vestigiile 
unor mari temple, ruinele unor palate, statui 
valoroase şi urmele unor mari lucrări de irigație, 
care asigurau prosperitatea Arabiei sudice. 

În viitor poate vom cunoaşte toate zecile de mii 
de inscripții sud-arabice descoperite şi vom avea 
date mult mai complete despre strălucitoarea 
civilizație a Arabiei de sud. 


V. SCURTĂ SCHIȚĂ A ISTORIEI STATELOR 


ANTICE DIN ARABIA SUDICĂ 


Pentateuhul consideră pe toţi arabii descendenți 
ai lui Ismael, fiul lui Abraham (Lib. I, XXI, 9.14-21) 
şi al roabei sale Agar. Tradiţia musulmană 
consideră însă pe sud-arabici că au altă origine 
decât arabii de nord, şi anume că sunt 
descendenţi din Qahtan, care pare a fi identic cu 
loctan (Idem, Lib. X, 25-26), care are ca fiu pe 
Seba, nume fonetic apropiat de Saba marelui regat 
din sudul Arabiei. Spre deosebire de ceilalți 
locuitori ai Arabiei, ce descind din 'Adnăn, care 
coboară la rândul său din Ismael, fiul lui 
Abraham, sud-arabicii au aşadar o altă origine 
pentru tradiția musulmană, deşi cu toții sunt fii ai 
lui Sem (Ibidem, Lib. X, 31), adică semiţi. 

Deosebirea dintre arabii din nord şi cei din sud 
- care era lingvistică (vorbeau altă limbă), apoi 
genealogică (aveau alți strămoşi), în fine, de 
civilizație (primii erau nomazi, cei din sud erau 
sedentari, se ocupau cu agricultura, nu cu 
creşterea vitelor - a generat în primele secole ale 
erei musulmane antagonisme şi conflicte destul de 
grave în Siria şi în Spania musulmană. De fapt, 
marea majoritate a populaţiei oraşelor sud-arabice 
a devenit musulmană după propovăduirea lui 
Maho med, sec. VII e.n., şi istoria sud-arabilor şi a 
civilizației lor se opreşte la primii ani ai Hegirei 
(după 622 e.n., de când începe calendarul Hegirei). 


În ceea ce priveşte cronologia sud-arabică există 
o cronologie lungă, care afirmă că statul Main al 
mineenilor a precedat în secolele XV-XIII î.e.n., 
statul Saba al sabeenilor, despre care am vorbit. 
Cronologia propusă de W. F. Albright (1950) 
afirmă că cele două regate din sudul Arabiei au 
existat concomitent în secolele IX-VIII î.e.n. În fine, 
cronologia foarte scurtă, propusă de belgiana 
Jacqueline Pirenne, demonstrează că cele mai 
vechi inscripţii sud-arabice sunt din secolul al V- 
lea î.e.n. Dar în afară de amintirea reginei din 
Saba, în secolul al X-lea î.e.n., în Pentateuh, există 
mențiuni în textele asiriene şi babiloniene, care fac 
inacceptabile cronologiile foarte scurtă şi scurtă. 

Inscripțiile sud-arabice, în număr de câteva zeci 
de mii, au putut să ne dea numele unui lung şir 
de regi şi de căpetenii în regatul Saba (cf. A.G. 
Lundin, Gossudarstvo mukarribov Saba, Moskva, 
1971, passim), dar şi ale unui mare şir de regi în 
celelalte state din Arabia de sud, ceea ce 
presupune o lungă evoluţie istorică. 

Primul care dă relații complete despre statele din 
Arabia de sud este geograful grec Eratosthene (275 
- 194 î.e.n.) şi putem conchide că pe vremea sa, 
secolul al III-lea î.e.n., aceste regate arabe existau. 
Datele furnizate de  Eratosthene, directorul 
Bibliotecii din Alexandria, sunt confirmate întru 
totul de inscripțiile sud-arabice. Acestea arată 
existența următoarelor regate: 1) Main, cu 
capitala la Qarmaw (Qarna' în actualul Main); 2) 


Saba, cu capitala la Maryab (mai apoi Marib); 3) 
Qataban, în  Yemenul oriental, vecin cu 
Hadhramaut, cu capitala la Tamna’, şi 4) 
Hadhramaut, cu capitala la Shabwat (oraşul 
Sabota al lui Pliniu). Alături de aceste state au luat 
naştere state mai mici supuse celor mai mari, cum 
ar fi: Ma'afir, în jumătatea secolului I al erei 
noastre, sau statul Awsan, pe ţărmul de sud al 
Arabiei. 


VI. STATUL MA'IN 


Orientalistul austriac Eduard Glazer, unul din 
pionierii Studiilor sud-arabice, susținea pe La 
1839 că statul minean a precedat statul sabean, 
fiind nimicit şi anexat la acesta din urmă. Pe 
temeiul listei celor 29 regi din Main el afirmă că 
începutul acestui stat a fost pe la 1500 sau chiar 
2000 î.e.n. 

Această ipoteză a fost acceptată de unii istorici 
şi combătută de alții (J. Halevy, D.H. Muller) pe 
temeiul că inscripțiile sabeene au un caracter mai 
arhaic. Ar fi fost cu putinţă ca cele două state să 
existe concomitent. Menţiunea ţării Saba în textele 
sumeriene (statele sumeriene se mențin până în 
secolul al XX-lea î.e.n.) ridică întrebarea dacă 
statul Saba nu este cel mai vechi şi dacă numele 
de Saba este realmente cel al regatului din sudul 


Arabiei. 

În ceea ce priveşte regatul Maiîin, el exista sigur 
pe la 700 î.e.n., ca şi în secolul al III-lea î.e.n., pe 
vremea lui Eratosthene. El a fost însă absorbit 
sigur de statul sabean mai târziu. Statul minean a 
stăpânit comerțul de tranzit cu aromate din 
oraşele Arabiei de sud până la cetăţile prospere din 
regiunea Mării Mediterane. Mineenii aveau o serie 
de colonii comerciale pe parcursul căilor lor de 
comunicaţie. Una din ele era la Dedan (lezechiel, 
XXVII, 20), unde inscripţiile găsite se întind pe 
timpul domniei a 9 regi. Dar spiritul comercial al 
negustorilor mineeni a supraviețuit dispariției 
regatului lor. Căci s-a găsit o inscripţie bilingvă pe 
un altar la Delos, în Grecia, din secolul al II-lea 
î.e.n., prin care se consacră zeului naţional al 
mineenilor, Wadd, ca şi altor zei din Main, o stelă 
votivă. De asemenea, a fost găsit sarcofagul unui 
negustor minean de aromate scumpe în Egipt, 
datând din 183 î.e.n., de pe vremea lui Ptolemeu, 
Epiphanes. Pe de altă parte, menţiuni ale mineilor 
ca popor cu un pronunţat spirit comercial apar la 
scriitorii greci şi latini până în secolul al II-lea e.n. 


VII. STATUL SABEAN ŞI HYMARYT 


Apelaţia de Saba este a unui teritoriu vast în 
Arabia de sud. Pe de altă parte acest nume apare 


în Pentateuh sub două forme: Seba’ şi Seba, având 
fiecare o genealogie diferită. Seba şi Seba sunt fii 
ai lui Kuş, deci sunt kugşiţi, iar un alt neam Seba 
este fiu al lui Sem, deci este semit. Dar poate este 
vorba aici de colonii ale sabeenilor, pe care ştim că 
le-au creat în Africa de vest, locuind deci un 
teritoriu stăpânit de africani, negri sau kuşiţi, 
adică hamiți. Or este vorba de colonii ale 
sabeenilor în Arabia de nord-vest. 

La autorii greci şi romani numele sabeenilor 
devine ilustru. Este vorba de un popor fabulos şi 
bogat, trăind o viaţă paradisiacă într-o ţară în care 
este o primăvară veşnică. De aici, numele de 
Arabia Felix („Arabia Fericită”) ce i se dă. Herodot 
(Istorii, III, 107 sq.) relatează şi el multe din aceste 
aspecte. Şi în Egiptul faraonic au circulat 
numeroase asemenea poveşti. Una din ele se 
referă şi la pasărea Fenix. 

Deşi inscripţiile sabeene publicate până în 
prezent (mii de inscripții n-au fost încă publicate 
sau descifrate) nu trec dincolo de secolul al VIII- 
lea î.e.n., indicii certe arată că statul sabeenilor 
trebuie să fi fost mult mai vechi. Căci civilizația sa 
avansată, coloniile numeroase şi îndepărtate, 
marile construcții civile şi religioase atestă 
vechimea acestui stat. 

Se disting în istoria statului sabean următoarele 
epoci: 

a) Perioada veche, numită a mukarribilor, 
termen utilizat şi în statul Qataban, cu sensul de 


„principe-preot”, de la rădăcina semită Q R B. Ne- 
au rămas numele acestor căpetenii care aveau la 
început capitala la Sirwah, oraş aşezat între Sanaa 
şi Marib. Ultimii trei dintre aceşti mukarribi au 
mutat capitala ţării mai la est, la Maryab (sau 
Marib mai târziu), poate fiindcă era mai aproape 
de marele baraj făcut de sabeeni pe valea râului 
Adhanat, ridicat pentru a extinde irigaţiile pe o 
suprafață mai mare de teren. 

Mukarribul, care a început construcția acestui 
baraj, adevărată operă monumentală, se numeşte 
Sumuhu - 'alaya-Yanaf. Construcţia a fost 
terminată de fiul său. 

B) Perioada suveranilor ce se intitulau regi de 
Saba şi aveau capitala la Marib. Ea începe pe la 
600 î.e.n. Primul dintre regi se numea Karibil 
Watar II. Sub aceşti regi statul sabean se extinde 
mult. Pe la anul 500 î.e.n. Începe colonizarea 
sabeană în Ethiopia de nord (Eritrea şi Tigre) prin 
strămutarea în Africa a populației din Yemenul de 
sud-vest, populaţie numită Habashar (de la acest 
nume provine denumirea Abisinia). Colonizarea 
sabeană a durat până pe la începuturile erei 
noastre. Ea a lăsat, în afară de scrierea sud- 
arabică ce a generat scrierea abisiniană, o tradiție 
culturală însemnată, alături de construcții civile, 
militare şi religioase importante în regiunea 
Aksum. 

C) Perioada regilor de Saba şi Dhu Raidan, 
unde numele de Dhu are sensul de „domn, stăpân” 


al unui teritoriu. Domnia acestor regi începe de la 
circa 115 î.e.n. Perioada zisă sabeo-himyarită 
corespunde acestor regi. Sub aceşti suverani are 
loc expediţia lui Caius Aelius Gallus, din 25 - 24 
î.e.n., trimis să cucerească Arabia de sud. 
Expediția de cucerire romană eşuează însă 
lamentabil înaintea fortăreței Marsyaba (actuala 
Maryamah) situată la sud-est de Marib. 

După raportul generalului roman trimis să 
cucerească, populația cea mai numeroasă o 
constituiau himyariții, pe care el îi numeşte 
Homeritae. (Aceştia sunt Himyar din inscripțiile 
sud-arabice şi din tradiția musulmană). În 
lucrarea Periplul Mării Roşii, scrisă de un autor 
anonim, în secolul I e.n., se afirmă că aceşti 
himyariţi şi sabeeni aveau acelaşi rege, Charibael, 
a cărui capitală era Sapphar (desigur Zafar în 
Republica Arabă Yemen), deci capitala fusese 
mutată de la Marib. Este cu putinţă ca ultimii regi 
ai acestei dinastii să fi fost originari din populația 
numită Hamdan. Cei dintâi regi hamdaniţi ajung 
la putere cu ajutorul unui suveran G D RT 
(Gadarat?) din Abisinia şi Hadhramaut. Ultimul 
suveran al acestei dinastii domneşte pe la 281 şi 
nu este hamdanit. 

D) Perioada regilor care îşi iau titlul de rege 
din Saba, Dhu Raidan, Hadhramaut şi Yamnat. 
Primul rege din această dinastie se numeşte 
Shamir Yuhari'ish, şi capitala sa rămâne la Zafar. 
Se pare că acest rege a avut o politică tiranică şi 


opresivă față de populaţia din regatul său, ceea ce 
a dus la atacarea ţării de către abisinieni, 
debarcați din Africa, şi apoi la ocuparea ei (370). 
Un indiciu cert al ocupării regatului este că Ezana, 
marele rege abisinian (secolul IV e.n.), se intitula 
rege al Sabeenilor, al Himyariţilor şi al ţării 
Raidan. O inscripție din 378 a unui rege sabean, 
Malikikaraba Yuha'amin, invocă „zeul stăpânul 
cerului”, iar alta adaugă acestui zeu epitetul 
rahmanan, „cel milostiv”. Şi unul şi celălalt din 
aceşti termeni sunt biblici şi denotă că religia 
ebraică devenise influentă în Arabia de sud. De 
fapt în această perioadă, elementul etnic himyarit 
- dintre care mulți trecuseră la iudaism - ajunge 
atât de însemnat, încât înlătură numele de Saba 
din titlul regelui. 

E) Perioada regilor din Himyar este ultima 
epocă din istoria regilor şi a statului Saba. Există 
relatări greceşti, copte şi siriace despre aceşti regi 
din Saba şi despre luptele lor. În această epocă, 
regatul Saba intrase într-o gravă criză economică, 
datorită faptului că aromatele se transportau pe 
Marea Roşie, Oceanul Indian, Golful Persic şi apoi 
pe fluviile Tigru şi Eufrat, în Imperiul Persan al 
sasanizilor, sau pe Marea Roşie până în Egipt şi în 
oraşele de pe coastele Mediteranei. Transportul 
aromatelor, care se făcea altădată prin caravane 
de cămile de către mineeni şi sabeeni, este astfel 
cu totul suprimat. Pe de altă parte soseau aromate 
pe corăbiile plecate din India, care ajungeau, prin 


Marea Roşie, la porturile Egiptului la prețuri mult 
mai ieftine decât ale aromatelor din Arabia. În fine, 
faptul că în lăcaşurile creştine nu se mai 
consumau mari cantități de smirnă şi tămâie, iar 
Templul de la Ierusalim şi alte temple „păgâne” au 
fost dărâmate a dus la scăderea considerabilă a 
cererii de aromate şi implicit la scăderea preţului. 
Pe de altă parte, războiul purtat vreme de mai 
multe secole între Persia sasanidă şi Bizanţ se 
extinsese şi în Arabia de sud. Ecoul luptelor dintre 
bizantini şi perşii sasanizi se regăseşte şi în Coran 
(Surah, XXX, 1 sq.), care arată că înfrângerea din 
Mesopotamia a bizantinilor va fi urmată de victoria 
lor, pe care Mahomed o profetiza şi care de altfel 
s-a şi realizat. În Arabia de sud bizantinii se 
sprijineau pe creştini, al căror număr sporea 
mereu în toate oraşele, pe câtă vreme perşii se 
bizuiau pe evreii din Arabia de sud, care aveau un 
mare număr de coreligionari în Imperiul Persan, 
unde duceau o existență mai liberă şi mai lipsită 
de apăsări şi persecuții religioase ca în Imperiul 
Bizantin. Pe de altă parte, în oraşele din Arabia de 
sud se refugiaseră evreii scăpaţi de oprimarea şi 
persecuțiile romane (după războiul din 66 - 71 cu 
romanii şi după răscoala lui Bar Kocheba din 132 
- 135, pe vremea împăratului Adrian, ca şi după 
masacrele din Alexandria Egiptului). Influența 
ebraică este vizibilă în unele din inscripţiile 
sabeene şi se pare că ultimii regi din dinastia 
himyarită trecuseră la iudaism, fiind sprijinitori ai 


influenţei Persiei sasanide, deşi erau supuşi 
regilor din Abisinia, care erau creştini şi prieteni 
credincioşi ai Bizanțului ortodox. 

Ultimul rege din dinastia himyarită a fost Yusuf 
Dhu Nawas, care era şi el de religie ebraică, dar 
care se revoltă împotriva regelui creştin din 
Abisinia căruia îi era supus. El începe prin 
uciderea în masă a tuturor locuitorilor creştini din 
oraşul Negram, cu totul câteva mii de oameni. La 
intervenţia împăratului de la Constantinopole, 
care vedea astfel că întreaga Arabie de sud trece 
sub influența Persiei sasanide, regele Abisiniei, 
Kaleb Ella Asbeha, debarcă cu o armată de 70000 
ostaşi, care, unită cu rebelii locali, mai ales feudali 
din sud, mai toţi creştini, distruge oraşele locuite 
de evrei şi ucide pe regele Yusuf Dhu Nawas. Se 
creează astfel un regat creştin în Arabia de sud, 
condus de regele Abramos, având ca episcop pe 
Gregentius. 


IX. REGATUL QATABAN 


Acest regat se întindea între Republica Arabă 
Yemen de astăzi şi Hadhramaut, dar nu ajungea 
la Oceanul Indian, de care îl despărțea statul 
Awsan. Capitala regatului Qataban era la Tamna 
şi acest regat şi-a prelungit existența până în 
secolul I e.n., fiind apoi absorbit de statul sabean. 


Ca şi la Saba, suveranii purtau titlul de mukarrib, 
„principe-preot”, în vechime, apoi ei se proclamau 
fii ai unei anumite divinități, ca şi regele din statul 
Awsan înainte de trecerea sa la creştinism. 


X. STATUL HADHRAMAUT 


Desfăşurat de-a lungul coastei de sud a Arabiei, 
acest stat avea capitala la Shabaw. Ei nu a existat 
decât până în secolul I e.n., după care a fost 
absorbit de statul Saba. 


XI. SOCIETATEA SUD-ARABICĂ 


Anterior domniei  principilor-preoți, numiţi 
mukarribi, în statul Saba, care era aşadar un stat 
teocratic, au domnit regine după cum reiese nu 

numai din Biblie, ci şi din inscripţiile asiriene 
descoperite de arheologi, deci nu avea un caracter 
teocratic. 

Statul Maiin a fost condus de regi, ca şi statul 
Hadhramaut. Ştim că în statul Qataban suveranii 
se socoteau fii de zei, dar nu se considerau ei înşişi 
zei, aşa cum făceau de pildă faraonii Egiptului. 
Autoritatea regilor era limitată de un consiliu al 
notabililor sau al bătrânilor, mis 'wad, care exista 
în Ma'in, Qataban şi Aswan. La sabeeni, al căror 
stat era mult mai întins şi aveau regiuni diferite 
între ele, şeful administraţiei unei regiuni se 
numea kabir şi avea şi el un astfel de mis'wad pe 
lângă el. Legile erau proclamate şi scrise pe plăci 
de piatră sau de bronz. În statul Saba găsim mari 
proprietari funciari numiţi qawl (în araba nordică 
gail), care administrau ţinutul lor. Dar nobilii au 
existat cu mult înainte şi erau numiți cu particula 
dhu... („stăpân, senior al...”), urmând un nume de 
loc. După arătarea locului pe care îl stăpâneau se 
adăuga la nume termenul bin („fiul lui”). Se pare 
că fiecare familie nobilă avea „clienți” apropiați, 
oarecum ai familiei. Populaţia (ash'ab, „popor”) 
acestor state sud-arabice era împărțită după 
teritoriul pe care îl locuia şi nu era divizată în 
clanuri şi triburi, ca arabii din nord. Desigur, 
beduinii (a'arb) rămâneau împărțiți în triburi. 
Existau sclavi, dar se pare că producția de bu nuri 
nu era realizată de ei şi modul de producție credem 
că era cel tributal (sau asiatic ori oriental), la fel ca 


în Egipt şi în Babilon. De altfel, agricultura în 
grădini irigate nu este niciodată practicată de 
sclavi. Nu s-au găsit urme de poligamie. Femeile 
aduceau ofrande în temple alături de bărbați, şi 
am arătat că ele puteau deveni regine (ca şi în 
Egipt). După un pasaj al lui Strabon (Geographia, 
XVI, p. 783), pare că exista şi poliandria, dar 
bărbaţii care erau cu toții soți ai unei femei 
trebuiau să fie rude între ei (ca la celții din 
Bretania, după spusele lui Cezar). 


XII. VIAȚA ECONOMICA 


Regatele antice din Arabia de sud s-au bucurat 
de o imensă prosperitate şi bogăţie agricolă 
datorită ploilor destul de abundente provocate de 
muson, vânt care sufla periodic dinspre mare, 
aducând nori de ploaie. Totuşi oamenii au 
contribuit mult la această prosperitate, pentru că 
arabii din sud aveau o agricultură întemeiată pe 
irigație foarte abil organizată, pe terase de-a 
lungul coastelor munţilor. Ogoarele erau udate cu 
apa strânsă în cisterne ce se umpleau în vreme de 
ploaie. Mai cu seamă însă a fost construit marele 
baraj de la Marib, înălțat în secolul al VI-lea î.e.n. 
- se pare - pe râul Adhanat (azi Dhene), deşi unii 
autori cred că este cu mult mai vechi. Graţie 
irigațiilor, realizate prin barajul de la Marib, 


sabeenii obțineau două recolte pe an (Diodor din 
Sicilia, Biblioteca istorică, II, 54). Ruinele 
barajului, impresionante şi azi, descoperite în 
secolul al XIX-lea, au fost descrise de E. Glaser şi 
Th. Arnaud. Râul Adhanat îşi crease o trecere prin 
doi masivi muntoşi: Balak al-Kibli şi Balak al- 
Awsat. Sabeenii închiseseră valea dintre cei doi 
munţi printr-un baraj lung de circa 375 m, în 
spatele căruia apa era strânsă într-un lac de 
acumulare. Fundul văii era acoperit cu piatră. 
Barajul se află la circa 6 km de ruinele oraşului 
Marib, fosta capitală a regatului Saba. Prăbuşirea 
barajului a avut un ecou imens în întreaga Arabic. 
Surah a XXXV-a a Coranului, verset 14 sq., afirmă 
că, drept efect al acestei prăbuşiri, „grădinile lor 
au fost înecate şi nimicite, nu au mai rodit decât 
fructe amare... ei au fost risipiţi ca pulberea”. 
După prăbuşirea barajului întreaga civilizaţie 
strălucitoare a Arabiei de sud s-a prefăcut pe 
încetul într-un pustiu, şi pe locurile pe care se 
înălțaseră oraşe falnice s-au întins dunele de 
nisip. 

Dar cât timp se găsea apă din belşug Arabia de 
sud era cu adevărat o țară fericită. Diodor din 
Sicilia scrie cu privire la ea (Op. Cit., II, cap. 49): „a 
fost numită Arabia cea Fericită şi datorită 
belşugului de fructe şi mulțumită altor plante care 
se află pe aceste meleaguri. Din trestie, papură şi 
alte plante lemnoase se desprinde o mireasmă 
plăcută. Acestea cresc din belşug având frunze de 


tot felul şi o răşină ce se prelinge din coajă 
mirosind la fel de frumos... Ţinutul este atât de 
bogat în turme, încât multe neamuri care duc o 
viață de păstori se pot hrăni din belşug cu ceea ce 
produc turmele, neavând nevoie de grâne”. 

Produsele ce se exportau din statele sud-arabice 
erau în special aromate, adică smirnă, mirt, costos 
(balsamul regal din Saussurea Lappa), casia 
(scorțişoara sălbatică), scorțişoara propriu-zisă, 
ladanum (sau labdanum, gumă răşinoasă folosită 
pentru fabricarea parfumurilor), în fine, 
terebinthă. Aceste produse mult căutate în lumea 
antică pentru temple, dar şi pentru parfumurile 
feminine, se culegeau în regatul Saba cu o 
ceremonie fastuoasă, precedată de purificări ale 
culegătorilor şi de ritualuri apotropaice. Aromatele 
erau sub protecţia zeilor şi de aceea toate erau 
păzite, dar mai ales erau trimise pe o anumită rută 
spre Mediterana, în care se făceau staţionări la 
templele întâlnite pe drum, cărora li se plătea o 
anumită taxă. Toate aceste ceremonii ridicau mult 
prețul de cost al aromatelor care la o anumită 
epocă erau un monopol al regilor din Saba. 


XIII. RELIGIA 


Toată viața publică din statele sabean şi minean 
era dominată de religie şi templele constituiau 


centre ale activităţii statului. Zidurile cetăților sau 
părți din aceste ziduri erau dedicate zeilor. 
Templele, ca şi în Egipt, erau administrate de 
mari preoți. Ele posedau mari bunuri funciare şi, 
în acelaşi timp, primeau prinoase bogate de la 
credincioşii care cereau zeilor diferite favoruri. 
Altarele din temple arată că se făceau sacrificii 
animale, dar nu se făceau sacrificii umane. Se 
ardea smirnă şi tămâie înaintea zeilor şi se făceau 
pelerinaje la temple la care luau parte şi femeile. 
Păcatele se spovedeau în public şi uneori se 
înscria păcatul comis pe o tăbliță. Poporul din 
Saba, ca şi din celelalte state sud-arabice, credea 
în viața de apoi. Aceasta reiese din marile ofrande 
funerare din morminte şi din vasele ce însoțeau pe 
răposat. Credinţa în existența mai multor zei era 
răspândită până la apariția mozaismului şi a 
creştinismului, care au înlocuit politeismul înainte 
de a fi înlocuite de islamism. Zeul comun al 
tuturor sud-arabilor era 'Athtar, o divinitate 
masculină, spre deosebire de omonima sa, Astarte 
(la evrei Asheret, la babilonieni Isthar), a semiților 
din nord. Acest zeu 'Athtar era planeta Venus, mai 
exact Luceafărul de dimineaţă, sau cerul, aşa cum 
credeau abisinienii. Alături de acest zeu, la 
mineeni este Wadd, divinitate masculină şi el, apoi 
Nikrah, Hawbas, Halmaqah, Talab şi Sin la 
sabeeni. În statul Hadhramaut exista Sin, zeul 
Lunii, apoi Hawl, zeul Soarelui. Shams era de fapt 
o zeiță feminină. În statul Qataban, zeul Athtar 


devine zeu secundar, iar zeu principal este Amm, 
pe lângă care exista Warkh, zeul masculin al 
Lunii, Shams zeița feminină a Soarelui. Alţi zei 
erau: Hawkam, Niswar şi Hariman. Unele dintre 
aceste divinități sunt fără îndoială astrale. Este de 
presupus că au existat conflicte religioase între 
diferitele temple, dat fiind că de la un stat la altul 
există alți zei, şi alți zei capătă rolul cel mai 
însemnat în Pantheonul sud-arabic. Ca şi în Egipt 
se credea mult în oracole. O serie de inscripții 
descriu aceste oracole în amănunt. 


XIV. ARTA SUD-ARABICĂ 


Şi în artă ca şi în alte aspecte ale civilizaţiei 
trebuie să facem o distincție netă între creaţiile 
statelor din Arabia de sud şi acelea ale statelor din 
Arabia de nord. În artă, unitatea creaţiilor artistice 
sud-arabice se opune marii diversități a celor din 
Arabia de nord până în secolul al VII-lea e.n., când 
Islamul interzice orice artă figurativă şi în special 
pe aceea a imaginilor de animale, de persoane, ca 
şi ale divinității. Subsolul Arabiei de sud este 
foarte bogat în roci vulcanice, care pot da 
materiale foarte adecvate pentru statui, dar şi 
pentru construcții. Se extrăgeau din aceste roci 
granitice mari blocuri de piatră, care se tăiau 
cubic şi erau aşezate unele peste altele pentru 


construirea zidurilor. Din aceeaşi piatră se făceau 
şi coloanele şi acestea sunt absolut caracteristice 
arhitecturii sud-arabice. Ele aveau o formă pătrată 
sau octogonală şi se înserau prin protuberante 
făcute anume la bază şi în arhitrave. Coloanele 
sunt adesea completate de capiteluri pătrate şi 
deseori suprapuse. Coloanele nu au un rol doar 
decorativ, ci susțin mari acoperişuri ale unor săli 
de palate sau de temple. Acestea au un plan 
dreptunghiular, ca în Egipt şi în Grecia, sau un 
plan oval, ca templele sumeriene. Dar templele, la 
fel ca în Egipt şi în Babilon, aveau un nume, de 
exemplu templul cel mare din Marib se numea 
Awwab. Construcţia datează din secolul al VIII-lea 
î.e.n. Intrarea avea trei deschideri. În faţa intrării 
se afla un şir de opt coloane. Un alt templu în 
Oman, cercetat de aceeaşi misiune sumeriană, 
este Sanctuarul de la Khor Rori. El are două altare 
şi un plan pătrat, ziduri de piatră de 3-5 m şi încă 
trei ziduri suplimentare în peretele dinspre nord. 
Palatele sunt construite şi ele din blocuri mari de 
piatră, deşi se foloseau şi cărămizi. Ele aveau mai 
multe etaje, precum în zilele noastre casele din 
cele două republici yemenite. 

Construirea de diguri şi de canale, precum şi a 
marelui baraj de la Marib au obligat pe arabii din 
sud la o activitate continuă de întreţinere a lor, ca 
în Mesopotamia. Complexul de canale, de 
zăgazuri, de cisterne şi de diguri a stârnit 
admirația nemăsurată a arheologilor care le-au 


cercetat. 

S-au descoperit, de asemenea, morminte sud- 
arabice, mausolee şi stele care conţin adesea, pe 
lângă portretul sculptat al defuncţilor, şi o 
inscripție. 

Sculptura sud-arabică este foarte abundentă şi 
ne-au rămas un mare număr de monumente. Dar 
unele statui funerare sunt grosolan executate. 
Capul defunctului este mare, iar bărbia este 
indicată prin găuri, corpul abia schițat, picioarele 
butucănoase. Aceste statui imperfect lucrate, ca şi 
în Egiptul antic, erau poate nefinisate de frica 
demonilor care s-ar fi putut întrupa în statuie 
dacă era lucrată perfect. Dar s-au găsit şi statui 
frumoase, cum este aceea a lui Mandkarib, 
închinată zeului Ilumquh. Acolo unde teama de 
posesiune demonică a statuii era mai mică, arta 
sud-arabică atinge măiestria. Aşa este un cap de 
leu de bronz, aflat azi la British Museum. În ceea 
ce priveşte stelele şi reliefurile ele sunt executate 
primitiv, rudimentar. Figurile omeneşti sunt prost 
schițate, cu picioarele strâmbe, deformate. Şi în 
aceste stele putem bănui, ca în Egipt, teama ca 
personajul decedat să nu se prefacă în demon şi 
să facă rău rudelor. 

În antichitate sabeenii erau foarte vestiți prin 
cupele şi vasele pe care le fabricau, a căror artă 
era desăvârşită. 


XV. CONCLUZII 


În sudul Arabiei s-a dezvoltat, vreme de aproape 
două milenii, o civilizaţie originală, care a fost 
cunoscută de abia cu începere din secolul al XIX- 
lea. De la această civilizaţie, care a avut probabil o 
literatură a ei, dispărută azi cu totul, ne-au rămas 
însă zeci de mii de inscripții în curs de publicare 
şi descifrare. Acestea, fără îndoială, ne vor aduce 
date mult mai complete şi mai numeroase despre 
statele din sudul Arabiei şi despre istoria lor. 


SODOMA ȘI GOMORA 


O succintă, dar documentată informaţie în 
legătură cu cele două aşezări găsim în ultima 
ediție, în 30 volume, a Enciclopediei britanice, 
unde, la vocea Sodom and Gommorah (vol. IX, 
Micropaedia, pp. 321-322), citim: „Două oraşe 
menționate în Biblie, a căror faimă proastă a 
devenit legendară. Astăzi, ele sunt, probabil, 
acoperite de apele puţin adânci din sudul 
peninsulei El Lisan, situată în capătul de sud-est 
al Mării Moarte. Împreună cu Admah, Zeboiim şi 
Zoar (Bela), ele trec drept cele cinci oraşe biblice 
ale «plângerii» nimicite, din cauza desfrâului 
locuitorilor lor, de o revărsare de «pietre de foc». 
Sodoma şi Gomora au fost, se presupune, 
devastate, prin anii 1900 î.e.n., de un cutremur în 


marea falie ce include zona Mării Moarte, o fisură 
extinzându-se din valea râului Iordan, în Israelul 
de azi, până la râul Zambezi, din Africa de est. 

Descoperirile arheologice dovedesc că în 
perioada de mijloc a bronzului (aproximativ 2000 
- 1500 î.e.n.), zona era fertilă, bogată în ape 
curgătoare ce se vărsau în Marea Moartă şi aveau 
un debit suficient pentru dezvoltarea agriculturii. 
Aceasta l-a determinat pe Lot, nepotul 
patriarhului evreu Avram, să aleagă regiunea 
oraşelor din Valea Sidim (Marea Sărată sau Marea 
Moartă) ca loc unde să-şi mâne turmele la 
păşunat. Când s-a petrecut  catastrofala 
distrugere, petrolul şi gazele existente au 
contribuit, probabil, la imaginea „revărsării de 
pietre şi foc”, care a întovărăşit prăbuşirile 
geologice de teren ce au cauzat năruirea oraşelor. 
Har Sedom (în arabă Djebel Usdum, Muntele 
Sodomei), situat în partea sud-vestică a mării, 
aminteşte până azi de Sodoma”. 


I. STRANIUL PEISAJ DE SUB NIVELUL 
MEDITERANEI 


Distrugerea cetăților Sodoma şi Gomora a rămas 
în memoria oamenilor ca o pildă legendară pentru 
răutate, lăcomie şi imoralitate. La difuzarea 
acestei tradiții a contribuit într-o largă măsură 


peisajul oferit de natura acestor locuri. 

Oraşele distruse se aflau în ţinutul care, mai 
târziu, va primi numele Palestina, pe coasta de 
răsărit a Mării Mediterane, despărțită de deşertul 
Siriei prin şirurile Munţilor Liban şi Antiliban şi 
printr-o serie de podişuri. La sud de lanţul 
Munţilor Liban se află Muntele Hermon, din ale 
cărui văi izvorăşte Iordanul. Apele lui străbat o 
depresiune adâncă, după care ajung la lacul 
Tiberiada (sau Marea Galileei, numită altădată 
Genezareth), aflat la peste 200 metri sub nivelul 
Mării Mediterane. leşind din acest lac, Iordanul 
continuă drumul său spre capătul de nord al Mării 
Moarte, de-a lungul depresiunii tectonice Ghor, 
străjuită, de-o parte şi de alta, de dealuri înalte. 

Iordanul este un fluviu „ciudat”; în linie dreaptă, 
de la izvoare până la vărsare măsoară doar 104 
km, dar cursul său este atât de şerpuit încât 
lungimea lui reală este de aproape două ori şi 
jumătate mai mare, adică de 252 km. În 
antichitate, cursul său era şi mai lung, ajungând 
până la Zoar (Ţoar), în sudul Mării Moarte, la peste 
80 km de locul actual de vărsare. De asemenea, 
apele acestui fluviu conțin un procentaj 
neobişnuit de săruri minerale - clorură de sodiu, 
sulfat de sodiu şi de magneziu etc. Primăvara, 
apele sale se revarsă şi, datorită meandrelor, aria 
inundată este foarte întinsă, fiind acoperită de o 
bogată vegetaţie semitropicală. 

În Valea Sidim, pe locul unde altădată se înălțau 


semețele oraşe, acum se întinde Marea Moartă. 
Nimic mai straniu ca această întindere acvatică, 
cu ape pe care vântul nu reuşeşte nicicând să le 
încreţească şi în care peştii nu pot trăi. Şi tot ce 
există în jurul acestei mări „blestemate” oferă un 
spectacol dezolant. Această mare, denumită şi 
Marea Sărată ori lacul Asfaltit, este, de fapt, un lac 
lung de 85 km şi lat de 17 km, pe fundul 
depresiunii tectonice Ghor, având cea mai joasă 
altitudine: 392 m sub nivelul obişnuit al mării. Pe 
întinsul apei plutesc depozite de asfalt, folosite 
încă din antichitate de localnici, şi sulf ajuns la 
suprafață în urma unor erupții. Malurile mării 
sunt înalte şi abrupte. Deasupra falezelor de gresie 
dinspre răsărit se află Macheronta, fortăreața 
regilor Irod cel Mare (39 - 4 î.e.n.) şi Irod Antipa (4 
î.e.n. - 39 e.n.). 

O dată cu trecerea timpului, stâncile au căpătat 
înfățişări stranii. Erodate de agenţi naturali - 
ploaia, dar, îndeosebi, vânturile - ele au devenit, 
în imaginaţia localnicilor, „Câinele lui Lot” şi „Fiica 
lui Lot”. „Soţia lui Lot”, despre care legenda spune 
că a fost prefăcută într-un stâlp de sare, nu 
lipseşte nici ea din galeria statuilor, numai că 
poate fi văzută pe coasta apuseană a mării, printre 
rocile de sare ale Muntelui Usdum. 

În falezele înalte de calcar se află o serie de 
peşteri care au constituit locul de recluziune al 
esenienilor, comunitate descrisă de Josephus 
Flavius (cf. Antichităţile iudaice). 


Membrii comunităţii esenienilor au lăsat aici, în 
peşterile de la Qumran, lângă Marea Moartă, 
celebrele Manuscrise de la Marea Moartă, care au 
adus lămuriri decisive la descifrarea unor 
importante monumente ale vechii istorii din 
această zonă. Nu departe de capătul nordic al 
Mării Moarte se găsesc ruinele lerihonului, unul 
din cele mai vechi oraşe din lume (găsindu-şi un 
corespondent în aşezarea de la Lepenski Vir pe 
țărmul iugoslav al Dunării - cf. Magazin Istoric, nr. 
11/1971). Potrivit altei tradiţii, şi zidurile acestui 
oraş s-ar fi prăbuşit, dar nu din pricina mâniei 
cereşti, ci la sunetul unor trâmbiţe. 


II. UN PAT AL LUI PROCUST 


Cu multe mii de ani în urmă, peisajul nu arăta, 
se pare, atât de neprietenos ca în vremurile 
moderne. Acolo unde se întinde luxurianta dar 
nefolositoarea vegetație a Iordanului, mâini 
harnice săpau canale de irigație şi cultivau 
cereale. Vechile scrieri sunt limpezi în această 
privință: ele arată că „toată câmpia Iordanului era 
bine udată, era ca o grădină, ca țara Egiptului”, 
ceea ce înseamnă că exista un sistem similar de 
cultivare a pământului. În oazele răcoroase şi 
bogate, în păşuni se hrăneau mari turme de oi, 
căci, alături de agricultură, păstoritul de tip 


nomad şi seminomad a constituit una din cele mai 
vechi îndeletniciri. Pe urmele acestor turme, în 
căutare de noi terenuri de păşunat, oamenii 
antichităţii se aflau într-o necontenită mişcare. 
Cele mai vechi izvoare scrise, ca şi descoperirile 
arheologice arată că fenomenul marilor migrații, 
specific epocilor trecute, a făcut ca prin câmpia 
Iordanului să se perinde neamuri şi seminții 
diferite. Pe la sfârşitul mileniului al III-lea şi 
începutul mileniului al II-lea î.e.n., cei mai 
numeroşi erau semiții canaaneeni. Se pare că 
strămoşii lor, protosemiţii, veniseră din Peninsula 
Arabia, unde oazele, despărțite între ele de vaste 
întinderi aride, le ofereau hrană şi, în acelaşi timp, 
adăpost în fața incursiunilor unor vecini prea 
agresivi. Cu timpul însă, o dată cu creşterea 
populaţiei, aceste oaze au devenit neincăpătoare. 
Siliți de creşterea demografică şi de insuficiența 
resurselor de viață, protosemiţii au început să se 
infiltreze în oraşele apropiate, la început izolat şi 
în mod paşnic, apoi prin scurta incursiuni de 
pradă şi, în cele din urmă, invadând oraş după 
oraş. Primii veniți au fost semiții amoreeni, care s- 
au statornicit în Siria şi Palestina, unde, 
amestecați cu populaţiile pe care le-au găsit, 
denumite iafetite (fii ai lui Iafet), au construit o 
serie de oraşe-cetăţi. 

După ei au venit semiţii canaaneeni, atestaţi ca 
populaţie majoritară în mileniile II-I î.e.n., cum 
am menţionat mai sus (numiți de greci fenicieni); 


s-au stabilit în regiunile dintre Iordan şi Marca 
Mediterană, coexistând cu amoreenii. La rândul 
lor, au înălțat statele-oraşe de pe coastele Mării 
Mediterane. Datorită descoperirilor arheologice de 
la Ras Shamra, unde se afla străvechiul stat-oraş 
canaanean Ugarit, civilizația şi mitologia 
canaaneenilor au devenit cunoscute. Se închinau 
unui mare număr de zei, principalii fiind El şi Bal. 
Religia, nespus de crudă, impunea, de pildă, 
fiecărei familii - poate şi din necesități de limitare 
a creşterii demografice - să aducă jertfe umane 
(primul născut de sex bărbătesc trebuia sacrificat 
fie la o vârstă fragedă, fie când devenea adult). 

În privința legilor ospitalităţii, pe care Lot şi 
unchiul său Avram, originari din statul-oraş 
sumerian Ur, le considerau îndatoriri sacre, 
locuitorii Sodomei şi ai celorlalte cetăți aliate sau 
supuse ei aveau o atitudine contrară, supunând 
pe noii veniți la chinuri cumplite. Din textul 
Pentateuhului trebuie dedus că locuitorii din 
Sodoma supuneau pe străini unui viol colectiv 
invertit. „Tot poporul din toate marginile de la 
tânăr până la bătrân” cerea ca oaspeții găzduiți în 
casa lui Lot să iasă afară ca „să-i cunoască” (cp. 
Cât. Lib. XIX, 4-5). Or în ebraică verbul „a 
cunoaşte” are şi sensul de „a avea relaţii sexuale”. 
Această teamă față de străini, bănuiți că ar fi 
spioni veniți să cunoască bogăţiile, forțele militare 
şi fortificațiile, era proprie şi altor civilizaţii din 
antichitate. Existau popoare care îi ucideau pe toți 


cei ce pătrundeau în hotarele lor, precum taurii de 
pe malurile Mării Negre (Herodot, Istorii, IV, 103), 
ciclopii, lestrigonii, sau supuşii regelui din Epir, 
Echestos (Odiseea, XVIII, 21, 307). De asemenea, 
grecii şi romanii, la începuturile istoriei lor, 
considerau pe orice străin un duşman. Se spunea 
hospes hostis  („străinul, oaspetele, este un 
duşman”). 

Mai târziu, concepţiile s-au modificat, străinii 
fiind consideraţi protejaţi ai zeilor sau trimişi ai 
acestora. Multe legende greceşti au ca personaj 
principal un zeu ce umblă prin lume sub chipul 
unui sărman străin. O legendă similară, cu 
circulație în lumea semiților veniți din Ur, putea fi, 
aşadar, şi aceea despre străinii-îngeri veniți din 
poruncă divină pentru a cerceta faptele celor din 
Sodoma. Desigur că purtarea acestora din urmă 
față de străinii-oaspeţi va fi părut stranie unor 
popoare pentru care încălcarea legilor ospitalităţii 
constituia un păcat cumplit. 

Coranul, cartea sacră a religiei musulmane, 
întocmit în secolul al VII-lea e.n., înfierează, la 
rândul său, comportarea celor din Sodoma: „Lot a 
grăit către locuitorii Sodomei: «Vă veţi deda voi 
oare unui păcat necunoscut nici unui popor din 
lume?... Veţi călca oare legile firii lucrurilor?» 
Locuitorii din Sodoma nu au răspuns nimic. Dar 
îşi spuseră unii altora: «Să izgonim pe Lot afară 
din oraşul nostru...» O ploaie răzbunătoare a 
nimicit pe vinovați. lată sfârşitul celor «nelegiuiți» 


(opt. Cit., VII, Elaraf, 78-82). 

Şi alte legende, cu largă circulaţie în antichitate, 
au fost puse pe seama locuitorilor Sodomei. De 
pildă, tradiţiile ebraice consemnează că, dacă un 
străin trecea prin Sodoma, fiecare locuitor îi fura 
câte ceva, dar o cantitate atât de mică, încât 
nimeni nu putea fi învinuit de furt. Dacă cineva 
avea nevoie de adăpost pentru noapte, era culcat 
într-un pat. În cazul în care se întâmpla ca 
străinul să fie mai lung, i se tăiau picioarele, 
această legendă semănând foarte mult cu aceea 
grecească despre patul lui Procust. Se spune şi că 
locuitorii dăruiau nevoiaşilor care treceau prin 
Sodoma câte o cărămidă de aur, dar nu le dădeau 
nimic de mâncare, încât străinii mureau de foame, 
după care localnicii îşi luau cărămizile înapoi. 

Aşadar, Sodoma cea reală ne apare ca un foarte 
puternic şi bogat oraş din această parte a lumii, ai 
cărui locuitori, conştienţi de tentaţiile pe care 
avuțţia lor le stârnea în rândul altor comunități ale 
vremii, erau foarte neospitalieri (purtare ce, de 
altminteri, nu le era proprie doar lor). 


III. BĂTĂLIA DIN VALEA SIDIM 


Când, în ce perioadă au dispărut cele două 
oraşe? Pentru a da un răspuns la această 
întrebare, să urmărim ce spun legendele 


respective şi despre alte evenimente petrecute 
atunci, ca, de pildă, venirea lui Avram şi a 
nepotului său Lot din „Urul Chaldeei”; de fapt din 
Sumer, căci, pe vremea lui Avram, chaldeenii nu 
ajunseseră încă să populeze valea Tigrului şi 
Eufratului. 

Ajunşi în Canaan, Avram şi Lot s-au despărțit, 
cel din urmă păscându-şi vitele în valea Iordanului 
şi locuind în Sodoma. Pe când Lot se afla cu 
turmele sale în jurul localității, Sodoma şi alte 
patru oraşe aliate cu ea (sau mai curând conduse 
de ea) - Gomora, Admah (Adma), Zeboiim (Teboim) 
şi Zoar (Ţoar) - au fost atacate de o confederație de 
alte patru state-oraşe din Mesopotamia şi din 
vecinătate, pentru că au refuzat să mai plătească 
tribut. 

Cum rezultă din această naraţiune, Sodoma şi 
oraşele aliate ei s-ar fi aflat de doisprezece ani în 
robia lui Kedarlaomer, regele Elamului, după care 
s-au răzvrătit, agresiunea celor patru state fiind 
aşadar o acțiune de reprimare a răzvrătiților. 
Bătălia s-a dat în valea Sidim, „unde e acum 
Marea cea Sărată”, în care, cum scrie acelaşi izvor, 
s-au înfruntat „patru regi împotriva a cinci”. 
Victoria a fost de partea oraşelor din Mesopotamia: 
fugind, regii Sodomei şi Gomorei au căzut în 
„fântâni (gropi) de smoală”, iar biruitorii „au luat 
toate averile Sodomei şi Gomorei şi toate bucatele 
şi s-au dus”, luându-l, de asemenea, captiv şi pe 
Lot şi toată averea lui. Auzind acestea, Avram „a 


adunat oamenii săi de casă”, i-a urmărit pe 
vrăjmaşi şi, năvălind într-o noapte asupra lor, a 
reuşit să le ia înapoi bunurile prădate precum şi 
să-i elibereze „pe Lot, rudenia sa, femeile şi 
oamenii” şi să se întoarcă, toți împreună, în 
Sodoma. 

În Valea Save (mai târziu s-a numit Valea 
Regilor), i-a ieşit înainte regele Sodomei - despre 
care legenda nu ne spune cum reuşise să se 
salveze din „fântâna de smoală” - rugându-l pe 
Avram să-i înapoieze oamenii şi să-şi păstreze 
averea; Avram, care conform tradiției era un om 
neasemuit de drept, i-a înapoiat şi bunurile şi 
oamenii refuzând să primească ca răsplată măcar 
„O aţă sau curea de încălțăminte”. 

La scurtă vreme după acest episod, adică prin 
veacul al XIX-lea î.e.n., s-a petrecut şi catastrofa 
care a dus la dispariția celor patru oraşe. Dar, 
indiferent când s-au desfăşurat luptele, esența 
rămâne aceeaşi: Sodoma şi celelalte patru state- 
oraşe aliate ei (alcătuind împreună Pentapolisul 
uniunea celor cinci oraşe) au fost victimele unei 
tentative de supunere din partea unor populații ce 
veneau, unele dintre ele, de la mare depărtare: 
sumerienii de la circa 1200 km (în linie dreaptă), 
cale din care o bună parte trecea prin deşertul 
Nefud, din nordul Arabiei; elamiţii, cu regele lor 
Kedarlaomer (împotriva căruia se  răzvrătise 
Sodoma), de la peste 2000 km. În sfârşit, guttii, de 
la 1400 km (menţionarea acestor gutti constituie 


o dovadă de netăgăduit că evenimentele s-au 
produs în mileniul al III-lea î.e.n., căci, după 
această dată, guttii dispar ca popor din izvoarele 
istorice). 

O luptă atât de grea, cu marşuri lungi prin 
deşert ne dă măsura însemnătăţii economice a 
Sodomei şi a celorlalte oraşe, determinată atât de 
rodnicia, din acea vreme, a Văii Iordanului, cât şi 
de faptul că pe aici treceau principalele drumuri 
comerciale din Arabia şi Egipt spre Mediterana şi 
Mesopotamia. 


IV. CUTREMUR PLUS ERUPȚIE VULCANICĂ 


Recapitulând şi rezumând cele două episoade 
principale cuprinse în Pentateuh - primul, 
povestea lui Avram, Lot şi distrugerea cetăților; al 
doilea, bătălia din Valea Sidim - constatăm că ele 
au fost inspirate de evenimente separate, pe care 
diversele variante ale acestei scrieri, de-a lungul 
timpului, le-au contopit, condiționând distrugerea 
Sodomei şi Gomorei (ca şi a celorlalte două oraşe, 
Admah şi Zeboiim) de conflictul acestora cu forțele 
sumero-elamite. Potrivit mentalității oamenilor 
din antichitate, o catastrofă de proporțiile celei ce 
dusese la dispariția a patru oraşe nu putea fi 
imaginată decât ca o „pedeapsă divină”, desigur 
pentru o „vină” pe măsură. 


Există însă, încă din antichitate, şi alte păreri în 
legătură cu dispariția Sodomei şi Gomorei, păreri 
bazate pe alte surse. Astfel, încă din secolul I î.e.n., 
Strabon, în Geographia (XVI, 764), redând 
sfârşitul oraşelor din Palestina, emite teza că ele 
ar fi fost nimicite de un cutremur de pământ 
însoţit de o erupție vulcanică, ipoteză formulată 
anterior şi de filosoful grec Eratosthene (275 - 195 
î.€e.n.). 

Ținând seama de specificul actual al regiunii 
celor patru oraşe (Zoarul, unde s-a refugiat Lot, a 
scăpat de la distrugere), este de netăgăduit că 
acolo a avut loc o catastrofă naturală de mari 
proporții. Dar împrejurările în care a avut loc încă 
nu sunt cunoscute. Explicaţia: gradul mare de 
salinitate a apelor din Marea Moartă şi dificultăți 
de diverse feluri au împiedicat, în bună măsură, 
cercetarea arheologică aprofundată în zonă şi, în 
special, explorarea fundului Mării Moarte de la 
care se aşteaptă descoperiri revelatoare. 

S-a spus că mari alunecări de teren au făcut ca 
Sodoma, Gomora, Zeboiim şi Admah să fie 
îngropate sub înaltele maluri surpate ale Văii 
Sidim. Dar textul Pentateuhului vorbeşte şi de „o 
ploaie de pucioasă şi de foc”, care nu poate avea 
nimic de-a face cu alunecările de teren. De aceea, 
s-a emis ipoteza că ar fi avut loc o scufundare de 
teren, în urma evacuării, unei imense pungi de 
gaze care ar fi luat foc. Se ştie că asfaltul se găseşte 
în şisturile bituminoase (existente din belşug pe 


fundul Mării Moarte) asociat cu pungi de gaze. 
Prezenţa sulfului pe malurile Mării Moarte denotă 
şi o activitate vulcanică, deci „ploaia de pucioasă 
şi de foc” s-ar fi putut datora unei erupții 
vulcanice, mai cu seamă că, de asemenea, se 
consemnează că Avram a văzut „ridicându-se de 
pe pământ un fum, ca fumul unui cuptor”. 

Ipotezele unui meteorit căzut din cer, care ar fi 
dat naştere unui crater meteoritic de dimensiuni 
foarte mari, sau aceea a unei explozii nucleare ori 
a impactului cu o navă cosmică sunt şi ele în 
circulație, fără însă să fie descoperite dovezi care 
să le justifice. 


V. STRABON A AVUT DREPTATE 


Cea mai larg acceptată este ipoteza ştiinţifică a 
unui puternic cutremur, care ar fi devastat zona, 
ipoteză avansată, cum am văzut, încă de acum 20 
veacuri de Strabon. Seismologii au căzut de acord 
asupra faptului că ţărmul apusean şi cel 
răsăritean al Mării Moarte reprezintă marginile 
unei imense falii, astăzi este cunoscută relația 
dintre cutremure şi zonele afectate de mari fisuri 
în scoarţa terestră. De altfel, urme ale unor mari 
seisme au fost descoperite în ruinele de la Qumran 
- în apropiere de Marea Moartă -, unde se află 
peşterile în care s-au adăpostit esenienii. 


S-ar putea ca o erupție de petrol şi gaze să fi 
însoțit distrugătorul cutremur. Cercetările 
întreprinse în regiune au stabilit că relieful ce 
înconjură Marea Moartă datează din epoca 
diluvială, iar depozitele de sare provin din vechiul 
bazin lacustru. Din fundul Mării Moarte se ridică 
la suprafață asfalt, ca urmare a unor explozii 
cauzate de mici şi frecvente cutremure. Într-o 
astfel de zonă seismică au putut exista, desigur, şi 
cutremure catastrofale. În actuala fază a 
cunoştinţelor noastre, după cum a demonstrat şi 
W. Keller în urma cercetărilor sale, explicaţia cea 
mai plauzibilă este deci că distrugerea celor patru 
oraşe canaaneene a fost provocată de un groaznic 
cutremur de pământ, urmat de o erupție vulcanică 
ce a dus la inundarea Văii Sidim. 

Aşa a apărut, probabil, pe harta Orientului 
Mijlociu strania Mare Moartă, subiect de legendă, 
dar şi incitant obiect de cercetare ştiinţifică. 


ELAMUL ȘI CIVILIZAŢIA ELAMITĂ 


La răsărit de Mesopotamia şi în valea celor două 
fluvii, Tigrul şi Eufratul, unde s-au creat două 
mari civilizații antice, Sumer şi Akkad, s-a 
dezvoltat, începând din mileniul al IV-lea î.e.n., în 
regiunea de dealuri, de munți şi de platouri din 
sud-vestul Iranului de azi, Elamul. 

În această regiune s-a putut înfăptui o civilizaţie 
originală, care a dăinuit mai mult de 2 000 de ani, 


deosebită de cea din Sumer şi de cea akkadiană a 
Babilonului şi a Asiriei. Mai puţin explorată de 
arheologi decât Sumerul şi Akkadul, vasta regiune 
în care a existat Elamul a constituit, în ultimele 
decenii, obiectivul unor campanii de săpături care 
au adus la lumină descoperiri din cele mai 
interesante. 

Sumerienii numeau această ţară Hatam şi Nim, 
pe când locuitorii Elamului îşi numeau ţara 
Haltam. Akkadienii, care erau semiți, şi sub acest 
nume trebuie înțeleşi atât babilonienii cât şi 
asirienii, au numit țara Elamului, Haltamti şi 
Hatamati. Acest cuvânt a fost considerat de 
akkadieni un genitiv singular feminin şi au 
formulat nominativul Elamtu. În Pentateuh acest 
nume a devenit Elam, iar în greceşte Elymaida. 

Elamul, a cărui extensie nu era bine definită, din 
vremurile cele mai vechi cuprindea câmpia 
exterioară a  oraşului-cetate Susa. Sudul 
Mesopotamiei, unde se creaseră oraşele sumeriene 
şi Sumerul în general, era separat de această 
câmpie a Elamului prin mlaştini întinse. La Susa 
nu se putea ajunge decât ocolind şi scoborând 
ultimele pante ale muntilor Pusht-i-Kuh. 

Elamul, ca entitate politică, a aparținut adesea 
tării numită Anshan. El cuprindea de cele mai 
multe ori totalitatea regiunilor supuse „regelui din 
Anshan şi din Susa”. 

Grație documentelor scrise sumeriene, 
babiloniene şi asiriene s-a putut reconstitui în 


parte istoria Elamului. 

Susa a fost localizată cu precizie, în schimb 
Anshan sau Ansan ori Anzan nu. Această cetate 
este tot atât de însemnată ca şi Susa. S-a propus 
localizarea ei la nord-vest de Susa. Tot o cetate 
importantă trebuie să fi fost şi Simaş, şi se 
cunoaşte numele a mai multor regi care poartă 
numele de căpetenie (sukkal) din Elam şi din 
Simaş. Dinastia din Simaş a fost precedată de regii 
din Awan, care au supus regiunea Mesopotamiei, 
fiind a patra dinastie după Potop. N-au putut fi, de 
asemenea, localizate oraşele Barahsu, citat alături 
de Susa, Kimaş, unde ar fi fost mine de cupru, 
Nagitu Liyan a fost identificat cu insula Bushir. 


I. CONFIGURAȚIE GEOGRAFICĂ 


Aşezat la răsărit de Mesopotamia, Elamul avea 
drept coloană vertebrală Munţii Zagros, care se 
întind de la Lacul Urmia până la Golful Persic. 
Munţii Zagros, care străbat actuala provincie 
iraniană Khuzistan, sunt constituiți din calcar 
numulitic din începutul erei terțiare. În 
vecinătatea Lacului Urmia se află înălțimi formate 
din granit. Elamul propriu-zis se întindea la 
răsărit de unghiul format de fluviul Tigru cu 
țărmurile Golfului Persic. El era străbătut de 
Karun, un fluviu navigabil care curge şi prin 


provincia Khuzistan, altădată numită şi Susiana, 
şi unde se găsea Susa, capitala Elamului. Fluviul 
era navigabil în ultimii 250 km, înainte de 
vărsarea în Shatt-al-Arab (Tigrul unit cu Eufratul). 
De menţionat că fluviul Tigru avea alt curs în 
antichitate. 

Câmpia Elamului, al cărei centru era Susa, era 
limitată de ultimele ridicături ale munților Pusht- 
i-Kuh, apoi de o serie de insulițe care se aflau în 
mijlocul unui lac sărat, în care se revărsau apele 
a patru râuri: Kerka, Balad-Rud, Ab-i-Diz şi 
Karun. Râul Karun, numit în vechime Limda şi 
Ulai (Eulaeos la greci), izvorăşte din Munţii 
Bakhtiari. Celelalte două râuri, Ab-i-Diz şi Balad- 
Rud, vin din Luristan. În zilele noastre, Kerka se 
pierde în mlaştini şi apele sale se revarsă în Shat- 
el-Arab. Râul Karun, care primeşte apele a două 
râuri mai mici, străbate, lângă Ahwaz, pragul de 
stânci care în antichitate formau o barieră între 
lacul interior sărat de care am amintit şi Golful 
Persic. El varsă în Golful Persic aluviuni 
considerabile, circa o jumătate de milion de tone 
pe an, care contribuie la obţinerea acestui golf. 

Câmpia Elamului este primăvara o stepă şi vara 
un deşert, unde apa lipseşte cu desăvârşire. 
Vântul din nord-est, care începe să sufle din luna 
noiembrie, aduce cu el o ploaie moderată de obicei, 
deşi temperatura scade considerabil. Primăvara, 
începând din luna februarie, apar plantele care 
cresc cu multă vigoare. Recoltarea cerealelor 


începe de la sfârşitul lunii aprilie, de cele mai 
multe ori. În luna mai suflă cu furie teribilul vânt 
din sud-vest, vânt care ardea şi usca totul în calea 
sa. Babilonienii îl cunoşteau tot aşa de bine ca şi 
elamiții şi îl considerau un demon rău. Când 
începe acest vânt, păsările migratoare se duc în 
munţi, animalele sălbatice se ascund, iar oamenii 
opresc orice muncă. De abia în octombrie se face 
recolta de sorg, după ce pământul a fost irigat 
abundent în lunile septembrie şi octombrie. 
Râurile nu ies mai niciodată din matca lor. Irigația 
câmpiei Susianei nu este cu putinţă să se realizeze 
fără baraje mari, care există din timpurile cele mai 
vechi. 

Spre nord-est de regiunea în care a existat 
Elamul, se află marele pustiu central al Iranului, 
numit azi Dosht-i-Lut de iranienii din sud şi 
Dasht-i-Kawir de cei din nord. Acest pustiu are 
coline de nisip mişcătoare, comparabile cu cele din 
Sahara. 

Munţii Zagros, îndeosebi în ţinuturile de sud, au 
o înălțime mică, sub 2000 m, dar poalele lor sunt 
pante line care coboară spre marea câmpie ce 
constituie actualmente provincia Khuzistan a 
Iranului. Ploile, abundente în munți şi în regiunea 
deluroasă, au determinat creşterea unor păduri 
întinse. 

În câmpie irigaţia artificială s-a dezvoltat din 
timpuri străvechi, dar nu ştim cu exactitate de 
când datează. Istoricul grec Polybios (Istorii X, 28, 


3) relatează că persanii, în vremea în care au 
cucerit Asia, au dat locuitorilor Iranului, pentru o 
durată de cinci generații, uzufructul pământurilor 
aride, drept plată pentru fertilizarea lor prin 
canale artificiale de irigație. Dar irigația pare să fie 
mult mai veche de secolele VI-V î.e.n., data când 
au cucerit mezii şi perşii Iranul. Ea se făcea în 
Elam, ca şi în regatul Iranului, cu totul diferit de 
irigația din Sumer şi Babilon, respectiv erau 
captate în munți izvoare de apă, care erau conduse 
prin canale subterane spre ogoarele de irigat. 
Aceste canale subterane, numite astăzi ganot, 
erau numite de persani kariz. Din loc în loc, la 
fiecare zece metri aproximativ, erau săpate găuri 
mari pe pământ pentru a putea pătrunde în 
galeria subterană în vederea curăţirii ei, căci dacă 
s-ar fi înfundat, țăranii lipsiți de apă ar fi trebuit 
să plece în alte regiuni. 

Vegetaţia Elamului era destul de abundentă. De- 
a lungul râurilor şi a terenurilor irigate plopul era 
arborele cel mai frecvent, dar se găseau şi sălcii. 
În munţi se găseau bradul, ulmul. Pomii fructiferi 
erau cultivați cu grijă şi dădeau recolte bogate de 
pere, mere, gutui, caise, piersici, cireşe, dar şi 
smochine, migdale, fisticuri, portocale şi curmale. 
Strugurii şi pepenii din această regiune erau 
vestiți. 

Precum este cunoscut, un număr de plante ce 
cresc în Europa provin din Iran şi multe sunt din 
sudul acestei ţări. Astfel este cazul lucernei, 


piersicului, granadierului, liliacului şi 
trandafirului. 

În Muntii Zagros se întâlneau căprioare şi capre 
sălbatice, dar şi lupi, pisici sălbatice, vulpi şi 
şacali. În regiunile de dealuri existau porci mistreți 
(actualmente aceştia nu sunt vânațţi de iranienii 
musulmani, deoarece ei nu au voie să mănânce 
carne de porc domestic sau sălbatic). 


II. SĂPĂTURI ARHEOLOGICE ÎN ELAM 


Pe teritoriul vechiului Elam s-au efectuat 
săpături arheologice în următoarele situri: Susa, 
Tepe Sarad, Tell-i-Bakun, Bendebal, Jafferabad şi 
Jowi. 

Marea aşezare de la Susa, precedată de 
numeroase sătulețe, i-a naştere la sfârşitul epocii 
el-Obeid şi la începutul epocii Urulc, adică pe la 
3500 î.e.n. 

În regiunea din jurul oraşului Susa, au fost 
explorate trei situri a căror vechime este mai mare 
decât cea a Susei. Aceste situri sunt Jafferabad, 
Jowi şi Bendebal. Ele sunt anterioare perioadei 
Uruk din Mesopotamia, adică anterioare anilor 
3500 î.e.n., şi contemporane cu epoca el-Obeid, 
Tell-Halaf din Mesopotamia (circa 4000 - 6000 
î.e.n.) şi mai cu seamă cu epoca Samarra din 
Mesopotamia (circa 5000 - 5500 î.e.n.). 


Cele mai vechi niveluri de locuire, cele din două 
dealuri (tepe), Jafferabad şi Jowi, sunt 
contemporane epocii Samarra din Mesopotamia şi 
corespund în nordul Iranului sfârşitului culturii 
Sialk (Sialk I la circa 4500 î.e.n.). 

Ceramica descoperită în aceste situri este 
lucrată cu mâna sau cu turneta, şi are pereţii 
subțiri şi egali. Decorul lor, cel mai adesea de un 
negru metalic, se detaşează pe un fond crem ce 
tinde uneori către verde. Motivele de pe această 
ceramică sunt în general geometrice. Numeroase 
elemente din natură se află aici stilizate. Găsim 
splendide capre de stâncă, al căror corp este 
alcătuit din două triunghiuri arcuite şi ale căror 
coarne formează o volută ce conţine cercuri sau 
cruci de Malta. Se află apoi şiruri de păsări de apă, 
ogari şi şerpi. Chiar şi silueta umană este dispusă 
uneori în şiruri geometrice. Această ceramică este 
întreruptă de o ceramică monocromă roşie şi 
şlefuită, similară celei mesopotamiene din 
perioada Uruk (între 3500 şi 3000 î.e.n.). 

Din epoca în care exista ceramica aceasta 
neagră, la Susa, unde avea să se dezvolte centrul 
politic al Elamului istoric, datează o serie de 
tablete cu o scriere alta decât cea cuneiformă, 
sumeriană. Această scriere, aflată în straturile 
Susa I, a fost numită proto-elamită şi probabil că 
exprimă un alt limbaj decât cel sumerian. Scrierea 
proto-elamită pare a fi o scriere hieroglifică 
ideografică şi ea nu a putut fi descifrată până în 


prezent. Această scriere avea să fie repede 
înlocuită de scrierea sumeriană, deoarece „Susa 
era singura aşezare din Iran a cărei importanţă ar 
fi menţinut şi justificat necesitatea unei scrieri, şi 
că relaţiile ei cu Mesopotamia au făcut-o să 
aprecieze ca mai utilă adaptarea, la propria ei 
limbă, a unui sistem de scriere cu o mai largă 
răspândire” (Jean-Marie Casal, Civilizația 
Indusului şi enigmele ei, Bucureşti, 1978, p. 67). 

Apariția scrierii proto-elamite datează din jurul 
anului 3000 î.e.n., şi se pare că aceleaşi caractere 
au fost regăsite la Tepe-Sialk, la est de regiunea 
Munţilor Zagros, dar mult mai la nord. Faptul 
acesta incită să se admită că aceeaşi limbă era 
vorbită la Susa I şi la Tepe-Sialk. 

În etapa Susa II întâlnim ceramică făcută pe 
roată şi pictată. Desenul este adesea confuz şi 
neglijent. Dintre culori predomină roşu şi negru. 
În Susa II (corespunzând anilor 2500 î.e.n., şi 
dinasticului arhaic mesopotamian) apare bronzul. 
Ceramica are desene monocrome, înfățiSind 
motive cu animale ce au corpul alungit şi haşurat. 

Statul primitiv din nivelul Susa I era format din 
colibe şi un zid de pământ înconjurător. Morţii 
erau îngropaţi în afara acestui zid în morminte 
aşezate în ordine, dar înghesuite unele lângă 
altele. Ei erau înhumați alungiţi şi nu în poziție 
contractată. Scheletele găsite erau strivite şi aduse 
în stare de pulbere. În mormintele de bărbaţi s-au 
găsit arme, iar în cele ale femeilor oglinzi mici, 


coliere şi vase minuscule de fard. În toate 
mormintele s-au descoperit vase şi cupe: un vas 
mare tronconic pentru băutură, un vas sau două, 
sferice, pentru conservarea alimentelor solide, şi 
una sau două cupe aşezate alături de capul 
mortului. 


III. SCHIȚĂ A ISTORIEI ELAMULUI 


Evenimentul cel mai vechi al istoriei Elamului, 
cunoscut până acum, pare a fi supunerea acestei 
țări de către Enmenbargigur, al douăzeci şi unulea 
rege al primei dinastii din statul-cetate Kiş din 
Mesopotamia de Sud. Apoi elamiţii ar fi invadat 
sudul Mesopotamiei, adică regiunea locuită de 
sumerieni, în vremea regelui Lugalbanda, al treilea 
rege al primei dinastii din Uruk. Elamiţii atacă din 
nou oraşele din sudul Mesopotamiei pe timpul 
domniei regelui Dumuzi. 

După prima dinastie din statul-cetate Ur, oraşul 
lui Abraham, listele de regi aşază o dinastie din 
Awan, deci din Elam. Aceşti regi din Awan, stăpâni 
o vreme şi în Mesopotamia, au domnit două secole. 
După dinastia din Awan, domneşte o dinastie din 
Kiş. Sub ea, elamiţii atacă din nou partea sudică 
a Mesopotamiei. Regelui din Hamazi, Hadamiş, 
menționat ca rege al cele-i de-a şasea dinastii, i se 
atribuie o viață de 360 ani. În inscripţiile sale, 


regele Eanatum din statul-cetate Lagaş, din sudul 
Mesopotamiei, consemnează războaiele lui cu 
Elamul şi cucerirea rând pe rând a unor oraşe. În 
urma celei de a doua expediţii ocupa un oraş scris 
Uru, iar în luptele care se continuă între Eanatum 
şi oştirile din Elam, din Opis şi din Kiş (în nordul 
Sumerului) tot acest rege sumerian este biruitor 
(cf. Constantin Daniel, Civilizaţia sumeriană, 
Bucureşti, 1983, p. 43-44). 

Un text pseudoistoric afirmă că regele sumerian 
Lugalannimundu din Adab ar fi luptat cu elamiţii, 
cu locuitorii din Berahşe (în nordul Elamului) şi 
cu guttii din Munţii Zagros. Mai târziu, marele 
preot Enetarzi (după 2500 î.e.n.), care devine işag 
al oraşului sumerian Lagaş, apoi succesor al 
regelui Eanatum, primeşte o scrisoare de la Lu- 
ena, mare preot al zeiței Ninmar, prin care îl 
anunţă că a înfrânt, într-o bătălie, 600 de ostaşi 
din Elam veniți să prade oraşul Lagaş. 

În vremea dinastiei lui Sargon I, care unifică 
Sumerul cu  Akkadul (acesta domneşte 
aproximativ între 2350 - 2295 î.e.n.) şi întemeiază 
prima dinastie akkadiană, Elamul are legături 
strânse cu sudul Mesopotamiei şi se pare că este 
până la urmă inclus în acest imperiu. 

Un text în limba hurrită, aflat la Hattusas, 
capitala „Imperiului Hitti” menţionează pe 
Antaluma, rege al regilor din Elam, care trăia 
înainte de regele Maniştusu (2306 - 2291 î.e.n.) al 
treilea rege al imperiului din Akkad. 


La Susa s-a găsit o tăbliță cuneiformă care dă o 
listă a două dinastii succesive de regi din Elam. 
Alte două tăblițe dau lista regilor din Awan şi a 
celor din oraşul Simaş. Dinastia din Awan avea ca 
regi pe Peli, Tar,  Uku-taheş,  Hiqattaş, 
Suşuntarana,  Napilhuş,  Kikkuşime-temti. Al 
optulea rege din această dinastie din Awan, al 
cărui nume era Luhişşan, a fost biruit de Sargon 
I. Dar Sargon I atacă apoi ţinutul Barahşe şi după 
aceea Elamul. S-a găsit o listă a căpeteniilor din 
aceste ţinuturi luate în captivitate de Sargon I 
printre care şi Luhişşan, regele Elamului. Fiul 
acestuia din urmă, care se numea Hişapraşir sau 
Hişepratep şi era şi el rege al Elamului, obţine 
pacea de la Sargon I şi începe să-i plătească un 
tribut. 

Este de adăugat la această listă de regi din Elam 
şi din Awan regele Kedarlaomer, rege al Elamului, 
şi regele Tidal, al guttilor, popor care locuia în 
Muntele Zagros. Kedarlaomer era stăpân peste o 
serie de teritorii destul de întinse şi dominate de 
mai mulți regi care se răsculaseră împotriva sa. 

După moartea lui Sargon I (circa 2295 î.e.n.) fiul 
său, Rimuş, atacă ţinutul Awan şi țara Barahşe. 
Succesorul lui Rimuş, Maniştusu, primeşte de la 
un işag din Elam (sau işakku „căpetenie, suveran” 
independent sumerian, inițial, apoi „nobil, 
fruntaş”) un bust al suzeranului său. Mai târziu, 
Maniştusu atacă un suveran din Elam, pe care îl 
aduce în faţa statuii zeului Samugş, zeul Soarelui. 


Acelaşi rege, printr-o debarcare pe coasta Golfului 
Persic, învinge armatele a treizeci şi două de oraşe, 
deschizându-se astfel calea spre minele de diorită 
(babilonienii nu aveau piatră pentru a face statui) 
şi spre minele de metale preţioase. 

Urmaşul lui Maniştusu este regele babilonian 
Naram-Sin (circa 2272-2235 î.e.n.). Legenda unei 
statui menţionează stăpânirea acestui rege asupra 
Elamului întreg, până în regiunea Barahşe, şi 
asupra regiunii Subartu, apelație prin care 
sumerienii înțelegeau nordul Mesopotamiei. La 
Susa s-au găsit cărămizi purtând numele său, 
ceea ce dovedeşte că era stăpân peste oraş. 

Expediții numeroase sunt făcute şi împotriva 
populațiilor din nordul Elamului, adică împotriva 
triburilor lulubu şi triburilor gutti, bine cunoscute 
prin incursiunile ce le făceau în centrul 
Babilonului. Amândouă triburile vorbeau o limbă 
de tip caucazian, ca şi elamiții. Lulubii locuiau în 
câmpia rodnică din partea superioară a râului 
Diyala, afluent al Tigrului, la est de Gaşur (sau 
Nuzi). Gutti locuiau mai la nord, între cele două 
râuri Zab, în munții aşezaţi lângă oraşul Urbilum 
(numit de greci Arbelas, azi Erbil). 

Bătălia contra lui Satumi, regele lulubilor, s-a 
dat la sud de Serizar şi izbânda regelui akkadian 
este celebrată printr-un basorelief sculptat pe 
peretele stâncos al unei trecători din Munţii Kara 
Dag („Muntele negru”), numită de atunci Kawr 
(„Defileul  păgânului”).  Basorelieful a fost 


transportat la Susa, în secolul al XII-lea î.e.n., de 
către regele elamit Şutruk-Nahhunte I. Pe de altă 
parte, tot la Susa s-au descoperit tăblițele alterate 
ale unui tratat de pace între un rege elamit şi 
Naram-Sin şi ca martori sunt luaţi zeii Elamului: 
Huban şi Nahiti, Inşuşinak, Nikarak, Şimut, Hurbi 
şi Hutran şi mulți alții. 

La Susa domnea Ennamubi, işakku din Susa, 
mai apoi Şakkannak din Elam (Şakkannak este 
titlul unui mare dregător în oraşele sumeriene); se 
pare deci că suzeranul său era regele Babilonului, 
Naram-Sin. 

Alt rege care a domnit peste Elam şi peste Awan 
a fost Puzur-Şuşinak. Acesta a fost mai întâi 
işakku al Susei, apoi, păstrându-şi titlul, devine 
şakkannak al Elamului şi îşi sfârşeşte cariera ca 
rege al Awanului. El este ultimul rege al dinastiei 
din Awan. După el puterea trece unui suveran 
locuind la Simaş, Puzur-Şuşinak, al cărui nume îl 
conținea pe acela al zeului Şuşinak, adorat la 
Susa. El atacă, de îndată ce devine işakku de 
Susa, țara Kimaş şi țara Hustim, identică probabil 
cu ţara Humurtim. Întorcându-se din această 
campanie, el cucereşte peste şaizeci de oraşe, 
printre care şi Kaşşen, de unde îşi trăgeau numele 
kaşşiţii (kaşşu), apoi Guttum sau Guttium, ţara 
guttilor din nordul Susei. Toate aceste biruinţe 
sunt puse pe seama favoarei zeului elamit 
Şuşinak. 

Ca atare, acest rege reclădeşte templul lui 


Şuşinak. Aici i se aduce zeului jertfa zilnică: două 
oi. Şi tot aici o grupă de muzicanți şi, probabil, şi 
de dansatoare îi execută cântece şi rugăciuni. În 
acelaşi timp, acelaşi rege construieşte o locuință 
pentru zeul Şugu şi ridică un număr mare de 
statuete de piatră altor zeități cu nume elamite 
sau babiloniene. Este probabil că sub numele 
babilonian al acestor divinități se ascundeau 
vechii zei elamiți. Puzur-Şuşinak, devenit rege al 
Awanului, îşi ia titlul de „rege puternic”, calitate 
pe care şi-o atribuie adesea regii din Akkad. Mai 
târziu, el îşi ia titlul de „rege al celor patru regiuni”, 
ca urmare probabil a înfrângerii regelui din Akkad. 

Sar-Kali-Sari a domnit între 2235 - 2210 î.e.n., 
şi după el urmează în Babilon o epocă de anarhie, 
țara fiind devastată de gutti. Aceştia întemeiază o 
dinastie a lor (între 2150 - 2060 î.e.n.). 

În cursul căreia s-ar fi succedat douăzeci de regi, 
din care doar unul singur a domnit şapte ani. 

Triburile lulubu, din nordul Munţilor Zagros, se 
refac şi ele după ce au fost biruite de Naram-Sin, 
regele Babilonului. Ele s-au extins din munți spre 
regiunea de câmpie a Elamului. Regele acestora, 
Lulubu, îşi ia titlul de „rege tare”, la fel ca regii din 
Akkad. De la regele Annu-banini ne-a rămas o 
stelă în care este figurat în fața zeiței Niki. 

Un demnitar sumerian, Utu-hegal din Uruk, se 
răscoală împotriva ultimului rege din dinastia 
guttilor, Tirigan, şi devine independent. La 
exemplu lui, de-a lungul regiunii ce se întinde de 


la Zagros la Golful Persic, se răscoală şi alți 
principi. Aceştia reuşiră să-şi constituie principate 
neatârnate: Urbilum (Arbelas), Kimaş; la est de 
Kerkuk, Simurum (Altyn Kopru), de pe râul Zab. 
Harşi (Tüz-Hurmatli). Triburile lulubu se 
regrupează în munți, unde nu pot fi învinse uşor, 
şi se formează principatul Murhaşi, numit Barahşi 
de akkadieni. 

Sub domnia regelui din Babilon, Sulgi (2046 - 
1998 î.e.n.), sunt cucerite un mare număr de 
oraşe din Elam şi din regiunea Munţilor Zagros. În 
anul 31 se menţionează un işakku al Susei, deci 
un dregător babilonian. De la această dată, 
Elamul este profund contaminat de civilizația şi 
stăpânirea babiloniană. Oraşele elamite Anşam, 
Simaş, capitala regiunii Huhunuri, oraşul Marhşi 
primesc trimişi ai guvernării babiloniene, adică 
işakku şi sukkalla. Sute de tablete, redactate în 
babiloniană şi găsite la Susa, fie că sunt acte 
contabile, arătând cantitățile de hrană date 
călătorilor, în stațiunile de oprire, fie chitanţe sau 
acte de vânzare şi cumpărare ori închiriere, 
pomenesc de aceste evenimente. 

Regele Sulgi ridică la Susa un templu în cinstea 
zeului Şuşinak. La temeliile lui se aşezase - după 
riturile sumeriene - tablele comemorative însoțite 
de statuete votive. Templul lui Nin-Şuşinak (nin 
are în sumeriană sensul de „suveran, stăpânitor”) 
avea un nume, ca toate templele mesopotamiene. 
El se numea în elamită a - ar - geşu, având poate 


sensul de „boschet răcoritor”. Un alt templu 
consacrat lui Nin-hursag a fost clădit de regele 
Sulgi (Nin-hursag „regină a muntelui pământului” 
este un alt nume al zeiței Mah sau dingir Mah, 
„Zeița Mah”, care avea 51 de nume; cf. Constantin 
Daniel, Civilizaţia sumeriană, Bucureşti, 1983, p. 
161. Zeița Mah este sora zeului Enlil, unul din zeii 
principali ai Sumerului.). 

Sub stăpânirea babiloniană, Susa şi Elamul 
cunosc o relativă linişte, având drept căpetenii 
mari demnitari babilonieni numiți işakku şi 
şakkannak. 

Dar ultimul rege al dinastiei din Ur, Ibi-Sin, care 
era stăpân şi peste Babilon, atacă Susa şi țara 
Awan, ca şi ţara Adamdum, pe care le jefuieşte şi 
prada este oferită zeilor sumero-akkadieni. 

Regele Ibi-Sin este învins de o coaliţie a regilor 
din Anşan şi Simaş şi a amoriţilor din Mari. Drept 
urmare, el păstrează doar oraşul Ur. Căderea lui 
duce la dispariția Sumerului ca putere politică şi 
se întemeiază două regate mesopotamiene, unul 
cu capitala la Larsa, celălalt la Isin, şi fiecare oraş 
din Elam devine independent, ca şi fiecare 
principat la răsărit de fluviul Tigru şi din regiunea 
Munţilor Zagros. 

Regii din oraşul Simaş au constituit o dinastie 
din care cunoaştem mai multe nume de suverani. 
Ultimul suveran din Simaş este lIdadu-temti 
(„dadu este stăpân”, în elamită). După el, Simaşul 
devine supus regelui mesopotamian din Larsa. Tot 


astfel Anşan, ca şi Elamul în întregime, la fel ca şi 
Barahşu şi Simaş ajung iar sub stăpânirea 
mesopotamiană. Când Elamul va deveni iar 
independent, scuturând stăpânirea 
mesopotamiană, suveranii săi vor purta titlul de 
sukkalmahhu („înalt comisar”, „mesager exaltat”). 
Nu ştim exact cât timp Elamul a stat sub 
stăpânirea regilor din Larsa, dar în Mesopotamia 
cele două dinastii rivale, cea din Larsa şi cea din 
Isin, slăbindu-se reciproc fac ca Elamul să devină 
iar independent. Puterea trece în Elam în mâinile 
unui suveran, care se intitulează pe sine 
sukkalmahhu. Sub acest înalt comisar exista un 
sukkal de Elam şi unul de Simaş, şi apoi un 
sukkal de Susa, care purta însă şi titlul de rege. 
Se pare că exista la elamiți un fel de cursus 
honorum „scară a demnităților”. Astfel, sukkal-ul 
din Elam sau din Simaş ajungea să fie 
sukkalmahhu după moartea celui ce deţinea 
această demnitate. Astfel, sukkal-ul de Susa 
devenea sukkal de Elam sau de Simaş, şi se alegea 
un nou sukkal de Susa. Se pare că sukkal-ul de 
Susa era descendent al celui ce era sukkalmahhu. 
Şi textele babiloniene afirmă că era ruhu şak „fiu 
al unei surori”, deci nepot. Au fost douăsprezece 
sukkalmahhu, primul se numea Eabarti. Primul 
suveran ce-şi atribuie titlul de înalt comisar se 
numea Temti-Silhak, iar fiul său era Kudur- 
Mabusg. Şi el şi tatăl său îşi luaseră titlul de Adda 
(„tată”, al poporului desigur). Astfel Elamul şi 


regiunile înglobate în sistemul său statal aveau, de 
fapt, trei suverani care domneau concomitent, dar 
cei doi sukkali erau subordonați înaltului comisar. 

Acest sistem de guvernământ înlătură conflictele 
de succesiune la moartea unui înalt comisar sau 
a unui sukkal, fiindcă succesorul său este 
desemnat dinainte. 

Guvernarea înalților comisari în Elam încetează 
puțin după sfârşitul primei dinastii din Babilon, 
cu regele Samsuditana (1561 - 1531 î.e.n.), când 
stăpâni asupra Babilonului devin kasiţii, inițial 
locuitori ai regiunii centrale a Munţilor Zagros, 
până la râul Dijala, în ţara Kaşşen. Ei au fost 
numiți de elamiți kusi, de babilonieni kaşşu, iar 
de noi, casseeni sau kassiți. Nu se cunoaşte 
originea etnică a acestui neam, nici data când s-a 
stabilit în Munţii Zagros, dar fondul lui etnic este 
de origine asianică (caucaziană), dacă se consideră 
o listă de cuvinte kassite preluate de către scribii 
babilonieni. Alături de acest fond a existat un fond 
indo-european, vizibil mai cu seamă în numirea 
unor zei: Suriaş (sanscrită surya, „soare”), 
Maruttaş (sanscrită Marut, „nume de zeu indian”), 
Buriaş, Boreas, „nume de vânt din nord şi de zeu 
la greci”. Astfel în mijlocul unei populaţii 
caucaziene a venit să se amestece şi o populație 
indo-europeană. Tot aşa s-au petrecut lucrurile în 
regatul Mitanni din nordul Mesopotamiei, peste o 
populaţie hurrită, de origine caucaziană, s-au 
aşezat triburi indo-europene care îşi dădeau 


numele de mariyani (în sanscrită marya are 
sensul de „erou”), ce erau tovarăşii regelui şi 
luptau pe care de război. 

Şi la mitannieni erau adoraţi zei indo-europeni: 
Indra, Mitra, Varuna şi zeii Nasatias. De 
asemenea, în „Imperiul” Hittit o populaţie indo- 
europeană, hittiții propriu-zişi, s-au instalat, în 
calitate de cuceritori, peste un vechi strat asianic 
(caucazian), numiţi hatti, sau proto-hittiţi. 

Kassiţii, veniți la început ca lucrători agricoli, 
apoi ca mercenari în armatele babiloniene, 
cuceresc Babilonul dându-i alt nume, Kar-Duniaş. 
Regii kassiți ai dinastiei întemeiată de ei domnesc 
în Babilon vreme de câteva secole, de la 1530 la 
1150 î.e.n., ultimul rege kassit fiind Enlildinahhe. 
Regii kassiți devin stăpâni şi peste Elam, ca şi 
peste toate principatele din jurul său. 

Stăpânirea kassiților ajunge cu timpul destul de 
laxă, încât în regiunea Elamului şi a Munţilor 
Zagros se refac vechile principate independente. 

Regele Asiriei, Adad-Nirari I (1297 - 1266 î.e.n.), 
atacă Babilonul, unde domnea regele kassit Nazi- 
maruttaş (1313 - 1288 î.e.n.). Elamul profită de 
acest război spre a se dezlipi de Babilon şi a deveni 
şi el independent. O nouă dinastie elamită este 
întemeiată de Pakhir-işşan, căruia îi urmează 
regele Attar-kittak, şi, după el, Huban-mana, ce se 
proclamă rege de Anshan şi de Susa. Textele 
acestui suveran sunt redactate în elamită. După el 
ajunge rege al Elamului Untaş-Huban. Acesta 


înaltă numeroase temple dedicate zeilor elamiți. El 
are rare conflicte cu Babilonul. În urma unei lupte 
ia prizonier pe regele kassit Kastiliaş III şi 
cucereşte numeroase oraşe babiloniene. 
Succesorul lui elamit, Kidin-Hutran, atacă şi el 
Babilonul şi jefuieşte oraşul Der, cu templul zeului 
cerului, Anu, şi înaintează până la Nippur. Un 
urmaş mai îndepărtat al acestui rege elamit este 
Şutruk-Nahunte, care îşi redactează toate 
inscripțiile de pe monumente în elamită. Spre a 
împodobi templul zeului Inşuşinak din Susa, el 
face plantații de arbori de esență prețioasă. Regele 
Asiriei Asşur-dan I (circa 1181 - 1154 î.e.n.) a 
atacat Babilonul după moartea regelui 
Mardukpaliddina (circa 1174 î.e.n.). Regele 
Elamului profită de această ocazie şi cucereşte mai 
întâi mai mult de şapte sute de sate şi târguri, apoi 
chiar Babilonul, unde pune în locul regelui 
babilonian pe fiul său, Kuti-Nahunte. Tot el duce 
la Susa statui ale zeilor babilonieni, care vor 
rămâne în templele de aici până în vremea lui 
Nabucodonosor (Nabukadnezar) I. După Kuti- 
Nahunte domneşte fratele său, Stilhak-Inşişinak, 
care se căsătoreşte - conform legii leviratului (cf. 
Deuteronom, XXV, 5), cu văduva fratelui său 
defunct. El înalță o stelă în care numeşte satele şi 
oraşele pe care le cucerise, acestea fiind în număr 
de două sute cincizeci. Multe sunt localităţile unde 
existau arameeni, căci numele satului începe cu 
bit - „casa lui” sau cu şa „al, de”, pronumele 


relativ. Acest rege elamit, care se intitula „cel ce a 
mărit imperiul său”, a fost unul din marii 
cuceritori din Orientul Apropiat. Prin cuceririle 
făcute de el, Elamul a devenit o ţară mult mai 
întinsă. Zeul Şuşinak începe să fie venerat în toată 
Mesopotamia, nu numai în Elam şi la Susa al 
cărui zeu protector era. Regele măreşte şi 
înfrumusețează oraşul Susa cu o serie de palate şi 
temple, din care cele mai mari sunt Templul zeiței 
Ninhursag şi Templul zeului Inşuşinak. 

Succesorul acestui rege e fiul său, Khutelutuş- 
In-Shushinak. El se luptă cu Nabucodonosor |, 
regele Babilonului (circa 1140 - 1123 î.e.n.), care 
vrea să ia înapoi statuia zeului Marduk. La 
început, armata babiloniană este pusă pe fugă de 
furia elamiților, dar până la urmă aceştia sunt 
trădați de câţiva dregători ai lor şi babilonienii 
ajung până la râul Kerum, aproape de Susa, unde 
are loc bătălia dintre elamiți şi babilonieni. 
Învingători sunt cei din urmă. Aceştia pradă toată 
țara Elamului şi aduc statuia lui Marduk în 
templul său ridicat la Babilon. 

După această biruinţă, Elamul este stăpânit de 
babilonieni. Timp de trei secole, până la 850 î.e.n., 
nu mai posedăm documente de origine elamită, 
ceea ce dovedeşte că Elamul încetase să existe ca 
țară independentă. 

În regiunile stăpânite altădată de Elam, 
imigrează mezii şi perşii. De la ei au rămas 
nenumărate inscripții. Asirienii ca şi regii 


Babilonului luptă şi supun pe gutti şi pe kassiți. 
Campaniile regilor Asiriei şi jafurile lor se succed 
cu regularitate. Aproape an de an sunt chinuiți şi 
ucişi, în torturi cumplite, toți prinşii de război, iar 
flăcăii şi fetele tinere sunt arşi de vii. Regele Asiriei, 
Salmanasar III, în al şaselea an de domnie, atacă 
Perşua, ţara locuită de perşi, şi Mannai, țara 
locuită de mezi. Aceste două ţări erau în jurul 
lacului Urmia în partea de nord-est a Anatoliei. 
Salmanasar III răspândeşte pretutindeni groaza. 
Moartea sa, ca şi răscoala din Asiria permit 
popoarelor supuse să-şi recapete independența 
pierdută. 

Regatul elamit apare din nou pe scena istoriei 
după ce puterea Babilonului şi a aliaţilor lui scade. 

Primul suveran al acestui regat neo-elanit se 
numeşte Khumbantakbrab. Domnia sa începe, 
către anul 760 î.e.n. Contemporan cu el este 
Humban-immana, cumnatul său. Acest suveran 
se intitulează „rege de Anzan şi de Susa”. Astfel 
menținându-se anticul sistem de guvernământ 
din Elam, pe care l-am menţionat mai sus. 

Regele Asiriei, Sargon II (721 - 705 î.e.n.), este 
biruit, într-o bătălie lângă oraşul Der, de regele 
Khumban-nigaş. În anii următori, Elamul capătă 
o mai mare însemnătate prin intervenţiile sale 
armate împotriva Asiriei, care voia să cucerească 
Babilonul. 

Confruntările armate între  oştirile foarte 
numeroase ale Elamului - căci lor li se adăugaseră 


perşii şi mezii - şi forţele asiriene sunt nedecise. În 
urma ultimei bătălii mari, care are loc între elamiți 
conduşi de regele lor Tepti-Huban şi Asiria, ale 
cărei armate au în frunte pe Assurbanipal (668 - 
630 î.e.n.), Elamul este învins complet, regele lui 
fiind ucis. În locul acestuia, asirienii aşază pe tron 
pe Khumban-nigaş II (cu reşedinţa în oraşul 
Madaktu). Noul rege elamit trimite o armată să 
atace pe asirieni în anul 652 î.e.n., dar ea este 
complet nimicită, în urma unei răscoale se 
instalează la Madaktu regele Tammaritu II, care 
este însă şi el detronat, tot în urma unei răscoale, 
de Indabigaş, care devine rege al Elamului, cu 
reşedinţa tot la Madaktu. Tammaritu II reuşeşte 
însă să se instaureze a două oară. El este definitiv 
izgonit de Khumma-Kheldaş III. 

În urma expediției împotriva  Elamului 
întreprinse de către regele Asiriei, Assurbanipal, 
regele elamit părăseşte Susa şi se retrage spre sud. 
Oraşul este jefuit de asirieni vreme de 25 zile. 
Multe statui din temple sunt transportate la Ninive 
în Asiria. Zigguratul din Susa, acoperit de plăci 
albastre emailate, Templul zeului Inşuşinak, ca şi 
sanctuarele altor zei sunt complet rase de pe fața 
pământului, iar mormintele regilor sunt devastate. 
Pretutindeni în Elam asirienii repetă gestul ritual- 
efectuat şi de romani pe ruinele Cartaginei - de a 
răspândi sare pe pământ, sarea fiind simbolul 
lipsei de fertilitate. O parte din locuitori devin 
sclavi, alții sunt deportaţi în Asiria sau sunt 


trimişi împreună cu arameenii din Talha să 
repopuleze Samaria, capitala regatului Israel, 
nimicit în 722 î.e.n., de către Sargon II (cf. IV, Regi, 
XVII, 24, 29, 30). Regele Tammaritu II revine în 
Elam şi vrea să se supună, dar Assurbanipal îl 
declară prins de război. 

Trecând pe un car, tras de un rege arab şi de trei 
regi ai Elamului, prin fața trupelor sale, regele 
Asiriei îşi arată triumful său. 

Câteva decenii mai târziu şi Asiria, rivala 
Elamului, nu va mai exista ca stat, întrucât 
capitala sa, Ninive, va fi cucerită către 610 î.e.n. 
Se curma astfel evoluția uneia din cele mai 
Singeroase şi mai sălbatice puteri statale din 
antichitate. 


IV. MODUL DE PRODUCŢIE TRIBUTAL ÎN 
ELAM 


Unele civilizații au avut pentru un timp 
determinat aşa-numitul mod de producție 
tributal, sau asiatic ori oriental. Despre el, 
Dicţionarul de economie politică (Bucureşti, 1974, 
pp. 475 - 476) scrie: „Modul de producție asiatic, 
mod de producție bazat pe exploatare, cunoscut 
de o serie de popoare din Asia, dar şi din Africa şi 
chiar din America, a apărut în condiţiile în care 
descompunerea comunei primitive nu a fost 


urmată decât de forma patriarhală a robiei. Mai 
este numit şi tributal. Particularitatea 
fundamentală a modului de producţie asiatic o 
constituie faptul că proprietarul funciar suprem 
este statul. Nu exista proprietatea privată asupra 
pământului. Celula economică de bază a modului 
de producție asiatic a fost comunitatea sătească. 
În esență suveranitatea constă în proprietatea 
funciară concentrată la scară statală. 

Drept urmare dependenţa politică şi economică 
a producătorilor se prezenta ca o relație de 
supunere față de stat, iar renta pe care supusul 
trebuia să o plătească proprietarului funciar, 
respectiv statului, coincidea cu impozitul sau mai 
bine zis nu exista un impozit distinct de această 
formă a rentei funciare. Modul de producție asiatic 
a cunoscut o oarecare dezvoltare a capitalului 
comercial şi cămătăresc. Karl Marx a remarcat 
existența modului de producție asiatic într-o serie 
de state ale Asiei antice, ca şi dincolo de hotarele 
Asiei, în Egiptul antic, în Peru şi Mexic. Spre 
deosebire de alte moduri de producție, modul de 
producție asiatic a fost puţin studiat”. 

Desigur, informaţiile noastre despre Elam şi 
despre societatea elamită sunt mult mai reduse 
decât cele cu privire la Babilon, Asiria sau Sumer. 
Dar în ceea ce priveşte Sumerul, care a influenţat 
în mod hotărâtor toate civilizațiile din Orientul 
Apropiat şi îndeosebi pe cele mesopotamiene, ştim 
că în el a existat modul de producție tributal (cf. 


Constantin Daniel, Civilizaţia sumeriană, 
Bucureşti, 1983, p. 66). În Babilon, de asemenea, 
modul de producţie era cel tributal. În Asiria însă, 
modul de producție a fost tributal până la Regatul 
Nou (911 - 612 î.e.n.), când începe epoca marilor 
cuceriri ale Asiriei, care aduc anual zeci de mii de 
sclavi, prizonieri de război, sau deportați, şi fac ca 
economia să fie întemeiată în mod precumpănitor 
pe munca acestora. Pe de altă parte, artizanii şi 
țăranii liberi în urma numeroaselor campanii 
militare scad în număr în mod simţitor, astfel 
încât economia asiriană este în Regatul Nou 
aproape exclusiv susținută de prinşi de război, de 
sclavi şi de deportați (Idem, p. 82). lar modul de 
producţie în Regatul Nou este sclavagist şi nu 
tributal. 

În ceea ce priveşte modul de producţie din Elam 
ştim că ţăranii şi artizanii aveau un rol important 
în economia acestei ţări, aşa cum o dovedesc 
actele juridice rămase. Pe de altă parte, templele 
aveau, ca în Babilon şi Sumer, întinderi vaste de 
pământ pe care le lucrau - cu dijmă - ţăranii. Regii 
acordau nobililor care îi slujeau în armată mari 
întinderi de pământ, şi deseori scutiri de impozite 
pentru aceste ogoare. Este foarte probabil că 
existau sclavi domestici, ca în Babilon, dar 
pământul agricol irigat era lucrat de către țărani 
liberi. Totuşi, aşa cum reiese din istoria ultimelor 
secole de existență a Elamului, acesta face 
numeroase campanii militare în Mesopotamia şi 


cucereşte zeci de oraşe şi sate, de unde se întoarce 
cu bogate prăzi de război şi cu prizonieri. De altfel, 
exemplul Asiriei care aducea din campaniile sale 
de pradă numeroşi prinşi de război credem că i-a 
determinat şi pe elamiţi să o imite. Faptul acesta 
reiese net atât din relatările pe care le fac ultimii 
regi elamiți despre războaiele lor, cât şi din 
Pentateuh în care se consemnează jafurile şi 
prădăciunile pe care le făceau. 

Elamul a tins în ultimele lui perioade de 
existenţă să devină un stat sclavagist, ca şi Asiria 
şi, înainte de aceasta, „Imperiu” Hittit în aceleaşi 
perioade ultime din existența lor. 

Campaniile de pradă cu înrobiri masive şi 
deportări de locuitori din ţările cucerite au fost 
inițiate în istoria antică de hittiți, înainte de 1200 
î.e.n., data dispariției acestui imperiu, apoi de 
mitannieni şi de elamiţi, concomitent cu asirienii. 
Toate aceste popoare au pus fundamentele 
statelor sclavagiste, care se vor dezvolta pe o scară 
mai vastă la Atena, la Cartagina şi la Roma. 


V. STRUCTURA SOCIETĂȚII ELAMITE 


În cursul istoriei, în jurul Elamului propriu-zis 
au existat o serie de cetăți sau state-cetăți aliate 
cu el, triburi stăpâne peste o cetate, sau formaţii 
mini-statale. Strâns legate de Elam au fost: Awan, 


Barahşe, în nordul Elamului, guttii din Munţii 
Zagros,  Huhunuri,  Gunilahe, Anşen, ţara 
triburilor lulubu, Simal, Kaşeşen, țara kassiţilor, 
Kimas, Hutin, lIttiu, lrutu, Hundumu, Urbilum, 
Simurrum, Harşi, Saşaru şi Malamir. Aceste cetăți 
sau  state-cetăţi, care au gravitat în jurul 
Elamului, au fost adesea atacate o dată cu Susa, 
capitala, sau cu țara întreagă. 

Deşi posedăm puţine inscripții istorice cu privire 
la Elam, se poate presupune că în jurul lui s-a 
constituit un stat federativ, desigur mai lax, dar 
similar statului hittit din mileniul al II-lea î.e.n. 
Este probabil că centrul lui să fi existat în mai 
multe oraşe în decursul vremurilor. 

Demnitatea supremă în Elam o reprezintă înalt 
comisarul, sau „mesagerul exaltat”. El îşi exercita 
puterea în numele unui zeu, care era suveranul 
real, pe când înaltul comisar (sukkal-manhu) era 
un locotenent al lui în cadrul unui stat teocratic. 
Sub acesta, şi subordonat lui, era un demnitar ce 
purta numele de sukkal de Elam şi de Simaş. 
Subordonat acestuia din urmă era un sukkal de 
Susa. La moartea înaltului comisar succede la 
tron nu fiul său, ci acela care era sukkal de Elam 
şi de Simaş, iar în locul acestuia trecea sukkal-ul 
de Susa. Un alt înalt dregător elamit este cel numit 
sukkanak, care avea funcţia unui vizir egiptean, se 
pare. De asemenea, un mare slujbaş era cel numit 
işşag. 

Titlul de sukkal este de origine akkadiană (cf. 


Constantin Daniel, Civilizaţia asiro-babiloniană, 
Bucureşti, 1981, p. 122), la fel cel de şukkanak 
(Idem, p. 123), işşag de origine babiloniană, işak 
(cf. Constantin Daniel, Ibidem, p. 123), scris şi 
işşaku. 

Influenţa sumero-babiloniană a fost puternică în 
Elam în tot cursul istoriei lui, dar este posibil ca 
să se fi scris în akkadiană titlurile de înalți 
dregători şi să se fi citit în elamită un alt nume de 
înalt funcționar. Adică numele în akkadiană să fi 
slujit într-un fel ca o ideogramă a numelui elamit. 

Artizanii, dar şi simplii lucrători pe ogoare erau 
plătiți în orz. Bărbaţii, indiferent de meserie 
(bucătar, bărbier, gravor în piatră, tâmplar, fierar, 
cizmar, cultivator de pământ, păstor de oi sau de 
măgari), primeau o rație zilnică, respectiv o 
măsură de 60 qa; 1 qa echivala poate 1 şekal, 
adică cu 180 de grăunțe de grâu şi 8,4 grame, 
astfel 60 de ga ar fi echivalat cu circa 540 g de orz. 
Tinerii primeau doar 2/3 din această rație, iar 
copiii numai 20 de qa pe zi. Femeile erau plătite 
cu o jumătate din raţia unui bărbat, adică 30 qa. 
În general, recunoaştem în societatea elamită 
multe trăsături ce caracterizează pe cea 
babiloniană, cu care avea de altfel multiple şi 
îndelungi relații comerciale şi politice. 

Influența civilizației  akkadiene este mai 
puternică în vremea înalților comisari. Se foloseşte 
o limbă akkadiană foarte pură în textele juridice şi 
economice, care de altfel sunt aproape singurele 


documente elamite ce ne-au parvenit. Totuşi, 
scrierea elamită se îndepărtează din ce în ce mai 
mult de scrierea babiloniană, căci prezintă o mare 
varietate de forme, îngrijite, neglijente sau 
arhaizante. Acelaşi scrib modifică adesea grafia 
semnelor cuneiforme, şi nu ne putem astfel bizui 
pe variante spre a stabili raporturi cronologice 
între documente. 

Tăbliţele sunt de pământ crud, uscat la soare, şi 
nu în cuptor, la căldura focului. 

La Susa numele de persoane akkadiene sunt 
mult mai des întâlnite decât cele elamite. Înalţii 
dregători nu adoptă niciodată nume semite. La 
Malamir, oraş situat la 180 km est de Susa, 
numele de persoane, meseriile şi funcțiile sunt 
redate în limba elamită. 

Ştim că nobilii, curtenii şi rudele regilor posedau 
domenii, ca şi în Mesopotamia, pe care lucrau 
țăranii liberi, dar şi prizonieri de război. 


VI. JUSTIŢIA ŞI ADMINISTRAȚIA 


În cele câteva sute de acte juridice găsite la Susa, 
cu începere din 1927, aflăm aceleaşi formule cu 
mici variante. Se dă mai întâi numele persoanelor 
pentru care ele se întocmesc, se citează 
demersurile şi ceremoniile ce se fac spre a le 
redacta, pedepsele prevăzute împotriva celor ce ar 


călca stipulațţiile actului, şi în final lista martorilor. 
Se notează prestarea jurământului pe zei, dar şi 
pe regi. 

Actele de căsătorie notează ce rege (sukkal) 
domnea, deci se putea stabili data acestei 
ceremonii. Pentru redactarea unui contract de 
căsătorie se cereau 10 martori. Adoptarea face ca 
fiul sau fiica adoptată să aibă aceleaşi drepturi ca 
fiica sau fiul natural. Ea permitea să se schimbe 
numele celui adoptat. Pe de altă parte, adoptarea 
poate să fie reciprocă, astfel că doi oameni pot să 
se declare fraţi între ei. Donaţiile se făceau fie de 
către soț soției, fie de către tată sau mamă 
copilului. Bunurile donate sunt inventariate şi 
descrise. Se prevede, de obicei,  ordalie, 
scufundarea în apă, pentru cel ce se va ridica să 
conteste validitatea donațţiei. Zeul Şazi este cel ce 
prezidează ordalia. Se adaugă o listă a martorilor 
şi se pun în primul rând zeii Şamaş şi Şuşinak. Pe 
marginea actului de donație se imprima unghia 
donatorului, echivalent cu amprentele digitale de 
mai târziu. Donaţia nu este singurul mijloc de a 
transmite bunurile fiilor. Bunurile unui părinte se 
pot împărți între fiii lui, chiar fiind în viaţă (cf. Şi 
la evrei, Luca, XV, 11 sq). În acest caz se întocmea 
un act similar unui testament sau partajului după 
deces. Actele de partaj se fac de obicei prin bună 
înțelegere între descendenţii moştenitori. Nu se 
dau limitele, nici dimensiunile terenurilor pe care 
le împart, ci se scrie „averea lor la ţară şi în oraş”. 


Uneori se arată sectorul din oraş în care se află 
casa sau terenul respectiv. Dacă sunt mai multe 
loturi de împărțit, ele sunt atribuite prin sorți cu 
zaruri diferiților moştenitori. Spre a se evita ca 
unul dintre aceştia să revină asupra partajului 
făcut, se insera o formulă prin care se impunea 
celui ce contesta echitatea partajului să fie supus 
unei pedepse grave: tăierea limbii şi a mâinii, o 
amendă de 10 mine de argint (1 mină are 60 sekeli 
a 8,5 g de argint fiecare 1 sekel după legile 
babiloniene) etc. Actul de partaj are loc în prezenţa 
martorilor în număr de 7 până la 42, care pun 
uneori toți unghia pe tableta actului. 

Donaţiile regale se făceau de cele trei autorități 
statale (care constituiau deci un fel de triumvirat): 
înaltul comisar, sukkal-ul din Elam şi sukkal-ul 
din Susa. Adesea ei acordau scutiri de impozite. În 
aceste acte se consemnau imprecațţii şi blesteme 
contra dregătorilor Pappir şi zukkir care ar putea 
contesta sau împiedica scutirea de impozite 
acordată. 

Actele de vânzare-cumpărare ale unei proprietăţi 
imobiliare consemnează natura şi limitele ei. Dacă 
e vorba de un ogor suprafaţa lui este exprimată 
prin cantitatea de sămânță necesară spre a o 
semăna şi se arată cum trebuie efectuată irigarea 
terenului vândut. Vânzarea se considera 
terminată când noul stăpân înfigea un stâlp în 
terenul procurat. Orice act de vânzare prevede că 
orice cumpărător trebuie să treacă mai întâi prin 


templul zeului Şuşinak, probabil spre a plăti o 
taxă şi a fi înregistrată vânzarea. Erau deci două 
demersuri paralele - la templu (sau la palatul 
regal) - şi la locul întocmirii actului. Se prevăd 
grave pedepse corporale şi mari amenzi contra 
aceluia ce ar călca stipulațţiile actului de vânzare- 
cumpărare. În cazul acestor acte se dă o listă de 
martori, care începe cu numele zeilor Şamaş şi 
Şuşinak. 

Actul de arendare sau de închiriere a unui teren 
seamănă mult cu cel de vânzare. Închirierea se 
făcea pentru un număr fix de ani. Se indică 
suprafața prin cantitatea de sămânță folosită; se 
utiliza 10 qa pentru 1 gur sau kur (în Babilon 1 
gur avea 180 sile, care reprezenta 400 grame, deci 
circa 72 kg sămânță la 1 kur, care avea circa 
13231 metri pătraţi). Livezile sunt măsurate cu 
aceeaşi metodă a cantității de sămânță necesară. 
Într-un act de vânzare de acest gen se precizează 
exact mijloacele de irigație. Se notează exact 
limitele. Terenurile şi livezile se dădeau în dijmă. 
Dijma era de 50, adică „una şi una”, respectiv 
proprietarul şi dijmaşul luau părți egale. 

Uneori se închiria şi irigarea unui ogor. Cel ce 
contracta o asemenea obligație se îndatora să irige 
ogorul respectiv pe tot parcursul sezonului. 

În actele de împrumuturi de grâne, instrumente 
de lucru pentru ogoare ş.a. Se preciza o dobândă 
de 10 pe an. Uneori, pentru a se acorda un 
imprumut se cerea un amanet. 


Judecătorii sau dregătorii care erau însărcinați 
cu administraţia în Elam purtau nume felurite, 
printre care şi haşşa şi kiparu, apoi happir şi 
zukkir, precum şi teppir. Acesta din urmă pare a fi 
un fel de primar, căci la poarta lui se aşezau 
judecătorii împreună cu un mare număr de 
bătrâni, constituind un fel de juriu. 


VII. SCRIEREA ELAMITĂ 


De pe vremea regelui elamit Puzur-Şuşinak ni s- 
au conservat tăblițe de argilă cu scriere proto- 
elamită, dar şi cu scriere cuneiformă akkadiană. 
Această scriere akkadiană are însă caractere 
particulare când este scrisă în Elam. De exemplu, 
pe monumentul comemorativ al unei victorii 
obținute împotriva statului-cetate Kimaş, scrierea 
începe de la stânga la dreapta şi apoi, dacă fața 
tabletei este plină de semne, se continuă imediat 
pe spatele tăbliței. Cele mai multe inscripții 
akkadiene din Elam sunt scrise totuşi de la 
dreapta spre stânga. 

Scrierea proto-elamită se găseşte pe documente 
contabile, care menţionează pentru fiecare cont 
persoana şi funcţia, apoi natura obiectului şi în 
cele din urmă cantitatea. Un rezumat indică 
totalitatea obiectelor de o anumită speţă. 

Semnele scrierii proto-elamite sunt hieroglifice, 


adică ne aflăm în fața unor ideograme pe care le 
înțelegem fiindcă seamănă cu obiectul înregistrat 
de document. De exemplu: vase, cu etichetă 
indicând conţinutul lor, sau capete de cai: caii 
propriu-zişi sunt figuraţi prin capete de armăsari 
cu coama ridicată în sus, iepele au din contră 
coama lăsată în jos, mânjii sunt fără coamă. 
Sistemul numeral este decimal (are 10 drept bază, 
numărul degetelor de la mâini) şi seximal (are ca 
bază 6) ca la sumerieni. Când trebuie exprimate 
numere de ordinul sutelor, semnele numerice sunt 
aşezate pe două şi chiar trei rânduri. În afară de 
semnele care indică numerele există semne şi 
pentru fracțiuni, unghie pentru 1/5 şi două semne 
reprezentând unitatea opuse orizontal şi 
reprezentând 1/2. În general, se poate afirma că 
scrierea proto-elamită a rămas la un stadiu vecin 
cu ideografia pură. 

De ideogramele proto-elamite sunt strâns legate 
reprezentările de pe sigiliile în formă de cilindru, 
care se rulau pe tablete. Ele se găsesc nu numai 
pe acte de contabilitate, ci şi pe dopuri de vase, 
sau pe gâtul urcioarelor. Sigiliile vechi au semne 
geometrice similare motivelor de pe ceramica din 
perioada I Tepe Sialk, adică triunghiuri, grile, 
romburi, cercuri, rozete. Mai frecvent se întâlnesc 
pe sigilii scene din peisajul natural (munţi, 
conifere, trestii, flori), elemente arhitecturale 
(ziduri etc.), sau, în sfârşit, animale, insecte, peşti, 
păsări. 


Bărbaţii sunt arătați vânând cu un arc, cu o 
secure, ori cu un fel de suliță, şi având lângă ei 
câini şi animalele ucise (lei, porci mistreți, 
antilope, cerbi). Ei sunt figuraţi goi, probabil e 
vorba de nuditate rituală, având un sens magic. 

O dată cu apariţia scrierii cuneiforme în Sumer, 
țara vecină din răsărit, elamiţii s-au grăbit să o 
împrumute. Ei au făcut o selecție însă a 
caracterelor ideografice, preluând în jur de 1000 
de caractere. De noua scriere ei s-au servit în 
documentele economice care erau anterior redate 
în scriere proto-elamită. 

Textele scrise în caractere cuneiforme special 
selectate de elamiţi au fost folosite până în vremea 
domniei regelui Puzur-Şuşinak, după care 
scrierea este pur akkadiană, cu caracterele 
cuneiforme folosite în Babilon, similară întru totul 
cu cea utilizată în Asiria. 

Scrierea proto-elamită hieroglifică şi cea proto- 
elamită cuneiformă nu au fost însă descifrate în 
întregime. 

Textele elamite provin din săpăturile de la Susa, 
efectuate de misiunea arheologică franceză, care 
şi-a desfăşurat lucrările aici din anul 1897, dar 
este ştiut că în Iran au mai existat şi alte aşezări 
elamite. Explorarea lor ne va aduce în mod sigur 
noi elemente pe această linie. 


VIII. LIMBA ELAMITĂ 


Cel mai vechi monument de limbă elamită 
interpretat actualmente este un tratat al lui 
Naram-Sin, rege din Akkad, încheiat cu un prinț 
elamit al cărui nume nu ne-a parvenit. 

Limba elamită este ataşată de lingvişti limbilor 
asianice, numite uneori şi caucaziene deoarece nu 
sunt nici limbi indo-europene şi nici semitice. 
Lingyvistul sovietic I.N. Marr o ataşează grupului de 
limbi japhetite, din care limbile caucaziene sunt 
cele vorbite actualmente. 

În cursul dezvoltării sale, limba elamită a preluat 
mulți termeni din vocabularul sumerian (mai ales 
termeni religioşi), babilonian şi iranian şi astfel şi- 
a modificat fonetica. 

Limba elamită nu distinge genurile şi, propriu- 
zis, nu are flexiune. Subiectul se aşază la 
începutul  propozițiunii; celelalte cazuri sunt 
determinate fie de locul lexemei în propozițiune, fie 
prin adăugarea unei post-poziţii pentru genitiv, 
sau a unui element pronominal pentru acuzativ. 

Există două tipuri de conjugări, patru timpi şi 
cinci moduri. Nu se cunosc încă toate dezinențele 
temporale. Rămân încă multe puncte obscure în 
gramatica elamită. 

Numele cel mai vechi al locuitorilor Elamului 
este Haltam şi ţara Elam se numeşte Haltamati. 
Or, amândouă aceste denumiri cuprind grupul 


consonantic lt care în limbile asianice sfârşeşte 
prin a se schimba într-o singură consoană; în 
limba elamită consoana Ia căzut şi a rămas Hatam 
şi Hatamti, numele țării Elam. Dimpotrivă, în 
transcrierile sumeriene (Elam), a dispărut dentala 
t. 


IX. CREDINTE ŞI RITURI 


Pantheonul elamit este destul de numeros. 
Principalele zeități sunt: Şuşinak şi Şamaş. Acesta 
din urmă pare a fi corespunzător zeului babilonian 
al soarelui, numit Nahhunte. În Elam mai erau 
adorați zei semiți  (akkadieni, adică asiro- 
babilonieni). Adesea sub numele semit se găsea 
însă în realitate o divinitate elamită, scrisă în 
cuneiforme cu numele său babilonian. Zeul 
Şuşinak este zeul oraşului Susa, iar Şamaş, fiind 
zeu al soarelui (corespunzând la sumerieni lui Utu 
sau Babar), este zeul dreptății, fiindcă razele sale 
luminează la fel pe toţi, fie săraci, fie bogaţi. În 
oraşul elamit Malamir, Şuşinak este înlocuit cu 
Ruhuratir ca zeul cetăţii, aşa cum Marduk era al 
Babilonului şi Assur al Asiriei. În textele juridice 
din Susa zeul Şuşinak este asociat cu zeii 
Işmekarab, zeu babilonian, şi cu Nergal, zeu al 
infernului în Babilon. În limba babiloniană 
Karabu are sensul de „zeitate protectoare”, care a 


dat în ebraică kerub, plural, kerubim, iar în 
română heruvimi „ingeri păzitori”. Işme, prima 
parte a numelui, are sensul de „aude, ascultă”. 
Deci Işmekarab ar însemna „să audă karab 
(zeitatea protectoare) a lui...” 

Alți zei menţionaţi în acte sunt: Şazi, fiul zeului 
fluviului Eufrat, Şilhaha, Sin (zeu akkadian al 
Lunii), Adad (zeu akkadian al furtunii) Sirukduh, 
zeu elamit, Siwipalar-hupak, tot zeu din Elam, 
Kuduzuluş. Zei ale căror nume sunt scrise cu o 
ideogramă pot fi zei akkadieni sau elamiți. Aşa 
sunt: Ea, Enlil (cei doi mari zei akkadieni), 
Gişgameş (numele elamit al lui Gilgameş), Irra, 
Irrak, lşum, Kal, zeu elamit, al cărui nume 
akkadian este Rabium, Kabta, Kubi, Martu 
(babilonianul Marduk), Nannar (zeu al Lunii la 
babilonieni, cf. Mannaru „lumină”), Ninşubur, 
Subula. Zei al căror nume este elamit şi care sunt 
adorați doar în Elam sunt: Hapru, Hulappu, Igişta, 
Kilala, Kulu, Kune, Kuter, Menra, Migir şi Mugru, 
apoi Narute (zeu al Soarelui), Padum, Pirti, Pul, 
Simut, Şappa, Şulgaşum, Şuku, Tiranne, Kiririşa 
(zeița oraşului Liyan). 

În loc de un nume divin se întâlneşte des 
apelaţia ilu, „zeu”, sau il, „zeul meu” (cu 
pronumele sufix de persoana I singular akkadian), 
iluşu, „zeul său” (cu pronumele sufixului singular 
persoana a III-a singular akkadian), sau se adaugă 
după fiecare nume de zeu epitete ca: abu „tată”, 
ammu „mamă”, ahhu frate”. 


Numele de persoane în a căror compoziţie intră 
un nume de zeu (nume teofore) prezintă mai mult 
de două sute de formule diferite. Zeii Şuşinak şi 
Sin au fiecare câte patruzeci de formule diferite. 
Găsim nume ca Şuşinak-ilu, „Şuşinak. Este zeu”; 
Işmekarab-bani, „Işmekarab m-a zidit pe mine”; 
Şaşamas-dajan, „Șamaş este judecător”; 
Şuşinakşar-ili, „Şuşinak este rege al zeilor”. Alte 
nume afirmă Şuşinak-abi, „Şuşinak este tatăl 
meu”; Tiranna-ammi, „Liranna este mama mea”. 

Desigur zeul al cărui nume intră în numele 
credinciosului este de obicei zeul lui personal. 

Zeilor li se construiau temple de către regi sau 
de către sukkali. La Susa, în afară de marele 
templu al lui Şuşinak, existau încă multe alte 
sanctuare. În temple se aşezau statui ale zeilor, 
dar şi ale adoratorilor lor. Ca şi în templele din 
Babilon şi din Sumer se aduceau zilnic jertfe de 
animale, de oi mai cu seamă. 

Templele aveau preoți, dar şi preotese, ca în 
Babilon, şi slujitori ai zeilor, în felul leviților la 
evrei. 


CIVILIZAŢIA ENIGMATICĂ DE PE VALEA 
INDUSULUI ŞI RĂSCOALELE SCLAVILOR 


I. COORDONATE GEOGRAFICE 


Peninsula India este aşezată în parte de sud a 
Asiei, în podişul Dekkan şi în regiunea nordică ce 
se învecinează cu el. În nord se află Munţii 
Himalaya - munţii cei mai înalți din lume. La nord- 
est şi nord-vest un lanț de munţi o separă de 
regiunile Asiei de sud-vest şi respectiv de 
Peninsula Indochina, iar la sud se află Oceanul 
Indian, bântuit de furtuni devastatoare. 

În antichitate, locuitorii din partea de nord-vest 
a Indiei au avut legături cu cei din Podişul Iranian 
şi din Valea Tigrului şi Eufratului, unde se ridicau 
Sumerul şi Babilonul. 

Lanţurile de munţi şi mai cu seamă pădurile de 
nepătruns au însemnat un obstacol major în calea 
comunicărilor între nordul şi sudul Indiei şi acest 
factor este responsabil de izolarea regiunilor secole 
de-a rândul. 

Peninsula are o formă triunghiulară, cu vârfurile 
spre ocean. Pe laturile de est şi de vest ale acestui 
triunghi se întind Munţii Ghati de Est şi respectiv 
de Vest, iar între aceşti munți, un podiş destul de 
secetos, înclinat spre est, ceea ce face ca toate 
principalele cursuri de apă să curgă dinspre vest 
spre est. 

India este străbătută de două mari fluvii. La 
nord-vest Indusul, iar la nord-est Gangele, 
considerat sacru altădată. Tot în nord-vestul 
Indiei se află Punjab („cele cinci râuri”) care se 
varsă în Indus, în zonă (Jhelum, Chenab, Ravi, 
Beas şi Sutley). Pe malurile lor şi pe câmpiile din 


jur a fost necesar să se sape canale de irigație 
pentru crearea unei agriculturi rodnice. 

Întinzându-se de la paralela de 37° (latitudinea 
sudului Spaniei) până la cea de 8° (latitudinea 
oraşului Freetown, capitala statului african Sierra 
Leone), India cuprinde în acest imens teritoriu 
regiunile climatice cele mai felurite, mergând de la 
zăpezi eterne, în masivul Himalaya, până la 
deşertul torid şi jungla ecuatorială exuberantă şi 
umedă. Ploi provocate de musoni, vânturi care 
suflă din sud-vest, dinspre Oceanul Indian, 
începând din lunile iunie-iulie, sunt abundente, 
mai ales în perioada de temperatură maximă. 

Clima este umedă doar aproape de vărsarea 
Gangelui, de aceea este nevoie de irigație în 
regiunile superioare şi de-a lungul cursului 
superior al acestui fluviu. 

Fauna şi flora sunt foarte variate. O serie de 
plante utile omului: orezul, bumbacul, trestia de 
zahăr sunt originare din această regiune. 

India ar fi fost condamnată la izolare dacă n-ar 
fi existat o breşă prin văile fluviilor, mai ales Indus, 
prin care comunică cu Orientul Apropiat. 

Această întindere de pământ, extrem de fertilă, 
această câmpie vastă de aluviuni a constituit 
multă vreme obiect de lăcomie a tuturor 
năvălitorilor, ea fiind de fapt leagănul civilizației 
indiene. 


II. DESCOPERIREA CIVILIZAȚIEI DE PE 
VALEA INDUSULUI 


Regiunea, numită şi subcontinentul indian, este 
una dintre cele mai populate ale lumii. Republica 
India are 746742000 locuitori, Republica Pakistan 
95286000 locuitori şi Republica Bangladesh 
96730000 locuitori, la care se adaugă Republica 
Sri Lanka cu 15610000 locuitori. În total 
952368000 locuitori, după datele din anul 1934. 

După spusele lui Herodot, India era în 
antichitate la fel de bine populată, el afirmând că 
indienii „sunt poporul cel mai numeros din lume” 
(cf. Istorii III, 94). 

Componența etnică în India nu este unitară. 
Locuitorii din nord-vest se aseamănă mult cu cei 
din Iran şi din Asia de sud-vest şi centrală şi 
vorbesc o limbă înrudită cu limbile europene, care 
are la bază sanscrita; sunt aşa-zisele limbi indo- 
europene. Locuitorii din sudul peninsulei sunt 
mult mai închişi la culoare, vorbesc o limbă din 
grupul de limbi dravidiene. În nord-vestul Indiei 
unele centre izolate vorbesc limba dravidiană, iar 
în unele regiuni din sudul Indiei se vorbesc limbi 
indo-europene. Dar în afară de aceasta există 
multe alte limbi, mai cu seamă în regiunile 
deşertice şi în cele muntoase, care nu au putut fi 
clasificate exact de către lingvişti. 

Prin faptul că locuitorii din nordul Indiei vorbesc 


limbi indo-europene similare celor din Iran şi din 
Asia Centrală, iar cei din sud vorbesc o limbă 
dravidiană, s-a afirmat încă din secolul al XIX-lea 
de către lingvişti europeni că în India s-ar fi produs 
o invazie a unei populații indo-europene, venind 
din nord, care ar fi împins spre sud pe adevărații 
locuitori autohtoni - dravidieni. Această invazie 
indo-europeană sau ariană, cum au numit-o alți 
lingvişti, ar fi avut loc în secolele XX - XV î.e.n. Nu 
s-a putut stabili un acord asupra regiunii de unde 
au plecat triburile indo-europene care ar fi invadat 
India. S-a afirmat de către unii că aceştia ar fi 
plecat din Pamir, din stepele ruse şi chiar din 
regiunea carpato-pontică. Afirmațiile nu au la 
bază însă dovezi ştiinţifice. 

India a fost populată din paleoliticul inferior. În 
văile fluviilor Indus şi Gange nu s-au găsit însă 
urme ale omului din paleolitic, poate din pricină 
că aceste ţinuturi erau acoperite cu păduri şi cu 
mlaştini, ce nu puteau fi locuite. 

S-au descoperit însă urme în ținuturile de deal 
şi de munte: unelte simple de piatră sau din piatră 
şlefuită, lucrate cu grijă. S-a mai scos la lumină 
chiar un fel de atelier special pentru prelucrarea 
uneltelor de piatră în oraşul Bellary (statul 
Mysore). 

În epoca neolitică locuitorii Indiei se ocupau cu 
olăritul, cu creşterea vitelor şi cu agricultura. Cei 
ce locuiau pe țărmurile Oceanului făceau bărci 
primitive cu care nu ezitau să iasă în larg să 


pescuiască. De asemenea s-au găsit locuinţe în 
peşteri, împodobite cu picturi din cele mai 
interesante. 

Mult timp s-a afirmat că istoria Indiei începe cu 
expediția lui Alexandru cel Mare (330 î.e.n.), deşi 
există ziduri ciclopice, la Rajagriha (statul Bihar), 
care datează din secolul al VI-lea î.e.n. 

Apelaţia India derivă din denumirea marelui 
fluviu Indus, care nu este decât forma coruptă a 
cuvântului sanscrit sindhu, cu sensul de „fluviu, 
râu”. 

Regiunea care mărgineşte cursul inferior al 
Indusului se numeşte Sindh (sau Sind). Vechii 
locuitori ai Indiei numeau fluviul Indus Sindh, 
perşii, Hindu, iar vechii greci, Indos. 

Cercetări sistematice asupra civilizației vechi din 
India încep abia de la mijlocul secolului al XIX-lea, 
când ia ființă Serviciul Arheologic al Indiei (1861). 

Descoperirile inițiale senzaţionale, privind o 
mare civilizație similară celor asiro-babiloniană, 
sumeriană şi egipteană se datorează fraților John 
şi William Brunton. Aceştia erau angajaţi, din 
1856, la întreprinderea de construcție a căii ferate 
Karachi - Lahore (în Pakistanul de azi). Problema 
capitală pen tru ei era găsirea de pietre pentru a 
aşeza balastul necesar liniei ferate. Unul din frați 
a avut ideea să folosească drept balast cărămizile 
ce se aflau în nişte ruine vechi de la Brahminabad 
şi Harappa, un mic sat din Punjab. Printre 
cărămizi lucrătorii acestei lungi linii ferate au găsit 


un mare număr de obiecte, printre care şi un 
sigiliu de steatit. De-abia în 1921 au început însă 
săpături sistematice la Harappa şi au continuat 
până în 1934, iar în alt sat, la Mohendjo-Daro, 
săpăturile, începute în 1922, au continuat până în 
1931. Pentru aceste săpături s-a folosit un număr 
mare de muncitori. La Mohendjo-Daro, de pildă, s- 
au utilizat peste 3000 de lucrători. 

Săpăturile făcute în aceste puncte de pe Valea 
Indusului au confirmat că India cunoscuse în 
epoca bronzului o civilizație proprie şi că din 
mileniul III î.e.n., se creaseră aici mari centre 
urbane, similare celor cunoscute în Orientul 
Apropiat. 

Descoperirile au provocat un interes enorm în 
lume şi, ca urmare, s-a organizat, sub conducerea 
englezului Sir Aurel Stein, o prospectare intensivă 
a acestei regiuni. 

Pe de altă parte, un arheolog indian, N. G. 
Majumdar, găseşte, în 1929, în vecinătatea unui 
sat mic, Amri, o ceramică de alt tip şi mai veche 
decât cea găsită la Harappa şi la Mohendjo-Daro, 
deci putând fi atribuită unei culturi mai vechi. 
Această ceramică era asemănătoare cu ceramica 
găsită de Sir Aurel Stein în Baluchistan. Toate 
descoperirile au demonstrat că în regiune a existat 
o mare civilizație, răspândită atât în târguri, cât şi 
în satele de pe Valea Indusului. 

Săpături făcute de o misiune americană scot la 
iveală un alt oraş destul de dezvoltat, Chanhu- 


Daro, care prezintă acelaşi tip de ceramică şi 
acelaşi tip de construcții ca la Mohendjo-Daro şi 
Harappa. 

Rezultatele acestor săpături se pot sintetiza 
astfel: este vorba de o civilizație urbană, atestată 
de două oraşe, situate la o depărtare de 600 km 
unul de celălalt, Harappa în Punjab, în apropierea 
unei vechi albii a râului Ravi, şi Mohendjo-Daro, 
în Sind, ambele pe fluviul Indus; în fine, s-a găsit 
şi un al treilea oraş, mai puţin însemnat, Chanhu- 
Daro, tot lângă fluviul Indus, dar la 200 km în aval 
de  Mohendjo-Daro. Tipurile de ceramică 
caracteristice acestei civilizații se regăsesc 
întocmai în multe sate şi oraşe din Sind. Urmele 
acestei civilizații se întindeau astfel pe 1600 km, 
ceea ce reprezenta o arie de răspândire mult mai 
mare decât cea a Egiptului de Sus şi de Jos, decât 
a Mesopotamiei. 

După cel de al doilea război mondial săpăturile 
arheologice au fost reluate cu intensitate atât în 
Pakistan, cât şi în India, şi astfel s-au putut găsi 
peste 100 de situri în ceea ce s-a numit de unii 
„Imperiul Indusului”. 


III. SATELE DE PE VALEA INDUSULUI 


Cele mai vechi sate din regiunea fluviului Indus 
sau Sindh au apărut spre sfârşitul mileniului III. 


Locuitorii din acele ţinuturi par a fi fost crescători 
de vite (oi, capre, boi, măgari), dar ei practicau în 
acelaşi timp vânătoarea şi agricultura, care le 
procura o mare parte din resurse. Pentru 
depozitarea grânelor ei foloseau vasele mari de lut 
înfipte în sol. Casele sunt făcute la început din 
chirpici, dar foarte curând se folosesc cărămizi 
nearse. Ciudat este că în aceste locuinţe nu exista 
o vatră, aceasta era în afara casei, în curte, 
precum se vede din cenuşa adunată în grămezi. 
Ulterior, apar locuinţe, înălțate pe câte un soclu 
de cărămizi nearse, împărțite în mici 
compartimente, unele utilizate poate şi ca depozite 
de cereale. Aceste case, foarte curios, nu aveau 
nicio deschidere spre exterior, n-aveau deci uşi. 
Înlăuntrul lor nu se putea ajunge decât prin 
acoperiş, cu ajutorul unei scări ce se ridica 
probabil noaptea. Este posibil ca acest tip de 
locuinţă înaltă, pe un soclu, fără uşă, cu intrarea 
prin acoperiş să fi avut ca scop apărarea față de 
animalele sălbatice. Ceramica era făcută cu mâna. 
Sate de acest tip au fost excavate în Pakistan, la 
Amri şi la Kot-Diji. 

Inginerul hidrolog R.L. Raikes şi geologul M.R. 
Sahni au emis ipoteza, care este actualmente 
aproape unanim acceptată, că în momentul când 
se dezvoltau aceste sate, ca şi oraşele de pe Valea 
Indusului, exista în Nordul Vestul Indiei un vast 
golf maritim, iar toate aşezările umane se aflau pe 
malul lui nordic. 


Indusul este un fluviu lat de mai multe sute de 
metri, mai ales când ajunge în dreptul oraşului 
Mohendjo-Daro. Aici el se plimbă leneş în meandre 
mari, scurgându-şi agale apele sale mâloase. 
Primăvara însă, după topirea zăpezilor din 
Himalaya, el îşi sporeşte volumul şi se revarsă 
peste şes, unde îşi depune aluviunile dându-i 
întreaga rodnicie. În apele sale se află peşte, dar şi 
broaşte țestoase mari. Pe malurile lui vin să se 
adape alături de vite, bivoli mai cu seamă, toate 
sălbăticiunile. Mii de păsări din toate speciile 
ciripesc în crânguri. În bărci mari trăiesc oameni 
care îşi duc toată existenţa pe apă. Însă Indusul 
este uneori grozav de primejdios; cu toate barajele 
construite şi canalele lor de irigație uneori el se 
umflă cu repeziciune, iar apele sale furioase iau 
totul în calea lor. Albia sa se mută, cu mai mulți 
kilometri, de la un anotimp la altul. 

„Imperiul Indusului”, deşi nu s-a dezvoltat 
numai pe malurile acestui fluviu, ci s-a extins 
mult, a rămas legat de sistemul său hidrografic, 
de irigaţiile sau de inundațiile sale anuale. 


IV. ORAŞELE DE PE VALEA INDUSULUI 


Nu s-au făcut săpături arheologice dincolo de 
straturile în care se găsesc oraşele mari de pe 
Valea Indusului, astfel că nu ştim ce civilizaţii au 


fost anterioare celei ce o cunoaştem de la Harappa 
şi Mohendjo-Daro. Asemenea săpături nu s-au 
realizat deoarece apele freatice au distrus urmele 
unor culturi anterioare, nivelul lor fiind foarte 
aproape de sol. 

Originea acestor mari aglomerări urbane nu este 
elucidată. „Această neaşteptată înflorire a unei 
civilizații pe deplin închegate, cu sistemul ei 
propriu de scriere, cu tehnicile ei, cu concepţia sa 
despre urbanism şi despre confort, precum şi 
despre cerinţele pe care le impune îngrămădirea şi 
viața în comun a bărbaţilor, a femeilor şi a copiilor, 
înghesuiți pe un teritoriu limitat, e într-adevăr un 
soi de miracol” (Jean-Marie Casai, Civilizaţia 
Indusului şi enigmele ei, Bucureşti, 1978, p. 114). 

Pe de altă parte, nici în regiuni montane, unde 
nivelul apelor freatice nu a acoperit urmele altor 
civilizații din trecut, nu au fost descoperite, fiindcă 
nu s-au efectuat săpături arheologice. 

Spre deosebire de dimensiunile reduse ale Romei 
antice, de pildă, sau de cele din Sumer chiar, 
oraşele de pe Valea Indusului sunt cu mult mai 
vaste, întinzându-se pe o suprafață considerabilă. 
Cele două centre urbane mari ale „Imperiului 
Indusului” sunt foarte asemănătoare. Ele sunt de 
fapt formate fiecare din două porțiuni distincte: la 
apus, un fel de insulă mai înălțată, având forma 
unui dreptunghi; aceasta este citadela. La răsărit, 
o înălțime mai mică, cu o întindere mult mai mare, 
fără o formă bine constituită; acesta este polisul 


propriu-zis. 

Citadela de la Harappa, oraş situat pe cursul 
Indusului, construită pe o terasă în forma unui 
paralelogram, cu laturi de 400x200 metri, era 
înconjurată de un zid de 12 metri lățime la bază. 
În afară, acest zid era protejat de un perete de 
cărămizi arse. În interior, o umplutură de cărămizi 
nearse şi de pământ constituia un terasament cu 
6 metri peste nivelul solului. 

Pe acest terasament se construiseră clădirile din 
cărămizi arse. Săpăturile arheologice au scos la 
iveală 6 niveluri succesive de locuinţe. Ele erau 
prevăzute cu scări, rampe, căi de acces. Existau în 
oraş puțuri şi un sistem de evacuare a apelor 
reziduale prin canale construite cu multă 
măiestrie, tot din cărămizi arse, ce urmau direcția 
străzilor. Stricăciunile provocate de construcția 
unei căi ferate în această zonă n-au permis să se 
identifice exact ce monumente se clădiseră pe acel 
terasament. 

Polisul, oraşul propriu-zis, distinct de citadelă, 
era prevăzut cu mai multe cheiuri de debarcare a 
pasagerilor şi descărcare a grânelor. Grânarele, 
ridicate pe fundaţii lucrate în cărămidă arsă, 
aveau podele din scânduri şi pereți din împletituri 
de nuiele. Lângă ele se aflau zdrobitoarele (pive) 
aşezate pe o vatră de cărămizi arse. Cerealele erau 
zdrobite cu un pisălog de lemn, de către sclavi. În 
aceste pive din lemn s-au găsit paie, resturi de 
grâu şi orz, pleavă, ceea ce confirmă că era vorba 


de un sistem de măcinare primitiv, prin zdrobire. 
S-au găsit de asemenea ateliere de olărie şi de 
fierărie. În imediata lor apropiere erau mici 
locuințe tip; cu temelii din cărămizi arse şi două 
camere. Dar, aşa cum observă Jean-Marie Casai 
(Idem, p. 118) „Această dispunere a locuinţelor şi 
a locurilor de muncă sugerează o viață sever 
reglementată şi înregimentată sub supravegherea 
continuă a autorităților ce o dominau din înaltul 
citadelei”. 

La  Mohendjo-Daro, citadela avea o intrare 
flancată de două turnuri, clădite din cărămizi arse. 
Un turn analog se găsea şi în partea vestică şi în 
partea nordică. Exista un intrând ce marca 
existența unei străzi principale de acces în 
citadelă. 

Viaţa locuitorilor din Mohendjo-Daro, ca şi din 
alte aşezări din „Imperiul Indusului”, a fost o 
necontenită luptă cu inundaţiile şi cu apele în 
general. 

Se pot distinge în evoluţia oraşului Mohendjo- 
Daro trei perioade: 

1. Perioada veche, reprezentată de un nivel 
actualmente acoperit de apele freatice. 

2. O perioadă medie, de înflorire maximă, în care 
se construieşte platforma, protejată de un zid de 
cărămizi, lat de 12 m şi înalt de 4 m. 

3. O perioadă târzie, în care se va manifesta 
decăderea oraşului. 

În perioada de înflorire s-a construit aici un 


edificiu din cele mai interesante, o mare instalație 
de băi. Aceasta este de fapt o piscină 
dreptunghiulară de 11,70x6,90 m şi adâncă de 
2,40 m, construită din cărămizi arse. În ea se 
cobora pe nişte scări de lemn, fixate pe un strat de 
bitum. Căptuşeala interioară a bazinului era 
alcătuită din cărămizi arse, legate unele de altele 
cu un strat de mortar. Bazinul era umplut grație 
unui puț. Apa se scotea cu ulcioarele. Ea se vărsa 
direct pe sol, de unde era apoi dirijată în piscină, 
prin rigole amenajate direct în zidărie. Pentru 
golirea bazinului se deschidea un stăvilar în perete 
prin care apa se scurgea printr-un canal boltit în 
afară, înalt cât un om. 

Edificiul avea fără îndoială o menire religioasă. 
În multe religii curăţenia corporală este o condiţie 
indispensabilă pentru a veni în apropierea zeilor, 
iar în alte credințe este o premisă obligatorie a 
curățeniei spirituale. De fapt, şi astăzi îmbăierile 
joacă un rol esenţial în viața spirituală a Indiei, 
îndeosebi îmbăierile în râuri sacre. 

Probabil că această piscină exista pe lângă un 
templu ale cărui ruine n-au ajuns însă până la noi, 
cum nu au ajuns de asemenea multe din clădirile 
oficiale ale oraşului Mohendjo-Daro. Alături de 
baia mai sus descrisă, s-a descoperit o clădire 
destul de mare, care a fost recunoscută ca slujind 
de hambar pentru cereale, iar lângă ea, o mare 
clădire, având 70x25 metri ca suprafaţă şi ziduri 
de 1,20 m pe alocuri. S-a presupus că această din 


urmă clădire a fost reşedinţa unui înalt dregător, 
poate a marelui preot al templului, sau a unui 
colegiu de preoți. 

În imediata ei apropiere s-a identificat o sală 
mare cu laturi de 30 m, cu cinci despărțituri, 
putând fi asemuită cu o sală de audiență, cum a 
şi fost numită de către arheologii ce au cercetat 
oraşul. Desigur, construcțiile explorate şi modul 
lor de amenajare dau impresia netă că societatea 
de la Mohendjo-Daro ajunsese în epoca de maximă 
înflorire, fiind minuțios organizată şi ierarhizată 
cu precizie. 

La Harappa se constată o structură similară 
citadelei de la Mohendjo-Daro; oraşul, propriu-zis, 
are forma unui trapez de 700x900 m. Aici a fost 
găsită o construcție masivă, construită din 
cărămizi nearse, şi care pare a fi servit de hambar 
pentru depozitarea cerealelor. Lângă el s-au pus 
în evidenţă ziduri masive de cărămidă arsă. Aceste 
ziduri aveau cel puţin 8 - 10 metri înălțime, căci 
au încă o înălțime de 6 metri. Este posibil să fi 
existat un zid de incintă care cuprindea întregul 
oraş. 

Polisul are o rețea de străzi largi, orientate nord- 
sud şi est-vest, delimitând între ele ansambluri de 
locuințe, măsurând 240x360 m fiecare. 

Locuinţele nu au nici ferestre, nici uşi şi niciun 
fel de deschidere spre marile artere. Porţile şi 
ferestrele se află la nivelul străduțelor mici, dintre 
marile artere, şi se poate ca această dispoziție a 


locuințelor să corespundă unei dorințe de 
intimitate şi de izolare, ca în tot Orientul, chiar în 
zilele noastre. Pe arterele mari era posibilă 
circulația carelor cu boi şi a caravanelor de 
măgari, pe câtă vreme pe străduțele dintre artere 
nu era posibilă decât circulația pietonilor. 

Atât străzile largi, cât şi străduțele erau 
prevăzute cu un sistem de canalizare, ceea ce 
reprezintă un lucru remarcabil pentru orice epocă. 
Toate casele aveau un canal de scurgere a apelor 
reziduale. El traversa oblic grosimea zidurilor şi 
ajungea la un canal colector, central, al fiecărei 
străduţe. Toate canalele, făcute din cărămizi arse, 
erau subterane. Din loc în loc, precum şi în 
punctele de joncțiune, unde un canal mai mic se 
vărsa în canalul cel mare, existau gropi de 
decantare, mai joase ca nivelul canalului unde se 
strângeau gunoaiele cele mai grele, spre a elimina 
riscul de a înfunda canalele. Un lucrător, angajat 
de autoritățile oraşului, avea sarcina de a goli în 
mod regulat aceste gropi de decantare şi, de 
asemenea, de a desfunda canalele ce s-ar fi putut 
obstrua. Pentru fundături şi ulicioare canalele 
individuale ale caselor se revărsau într-o oală 
mare, fără fund, îngropată în preajma casei, iar 
apele reziduale se eliminau prin resorbție în solul 
nisipos. Existau uneori mari recipiente de 
cărămidă pe lângă case, cu funcția unor lăzi de 
gunoi colective, în care se strângeau resturile 
menajere. 


Arterele de circulaţie nu erau pavate cu pietre 
(ex. Ca la Pompei) şi nici cu sfere sau cuburi de 
pământ ars (ca în oraşele sumeriene), astfel că 
vara oraşul Mohendjo-Daro era umplut de un praf 
cumplit de dens şi unsuros ca în satele indiene 
astăzi. Trecătorul se cufundă adesea în acest praf 
stârnit de oameni, animale şi căruțe. Desigur, 
când începeau ploile musonice, în oraşul 
Mohendjo-Daro noroiul devenea gros şi alune cos, 
căci canalele nu erau în stare să absoarbă 
surplusul de apă adus de ploi. 

Locuinţele erau de multe feluri, atât în ceea ce 
priveşte dimensiunile, cât şi amenajările. Existau 
case foarte mici, iar lângă ele mari locuinţe cu 
porți largi şi încăperi dispuse în jurul mai multor 
curți interioare ce le asigurau o bună aerisire. 
Aceste locuinţe aveau un remarcabil sistem de 
canalizare şi uneori propria lor sursă de apă, sub 
forma unuia sau mai multor puțuri, din care apa 
era scoasă cu găleţile, desigur. 

Populaţia de rând scotea apa din puțuri comune, 
aşezate la câte o răscruce sau la un colț de stradă. 
Alături de ele erau bănci, pe care, fără îndoială, îşi 
aşteptau rândul femeile ce scoteau apa. 

Este cert că majoritatea caselor aveau un etaj, 
dovadă scările de cărămidă ce duceau înspre 
acolo. 

O casă mijlocie de la Mohendjo-Daro avea 25 m 
ca fațadă şi 29 m în adâncime. În vestibul, în faţa 
uşii de intrare se afla o mică încăpere destinată 


fără îndoială unui portar. Uşa era deosebit de lată 
şi îngăduia portarului să observe cine intră şi cine 
iese din casă. 

Dincolo de camera portarului, era un coridor 
care cotea spre dreapta şi ducea spre curtea 
centrală, în care dădeau mai multe camere. 
Această curte interioară era pavată cu cărămizi 
arse şi pe sub ea trecea un canal ce aduna apele 
şi reziduurile de la sala de duş, situată la etajul 
întâi. Într-o mică încăpere din dreapta culoarului 
de intrare, se afla un puț. În continuare venea sala 
de duş, în care se intra printr-o mică anticameră. 
Din curte se intra în bucătărie şi în încăperi mai 
mici, care ar fi putut fi ale servitorilor. Pentru 
oaspeții în trecere se afla un apartament mai mic 
în spatele camerei portarului. 

Stăpânii casei aveau probabil odăițe şi 
dependinţe la etajul I, unde se putea ajunge prin 
două scări. 

Marea mulțime de grinzi, din care o parte au 
avut capătul inclus în pereţi, arată că etajul 
superior era poate construit din lemn, cum se mai 
întâlneşte şi azi în satele şi oraşele din Pakistan. 

Se poate identifica în oraşul Mohendjo-Daro (al 
cărui nume în epoca sa de înflorire nu îl 
cunoaştem), în afară de case de locuit şi spații 
pentru prăvălii, de asemenea, un fel de localuri 
pentru băutură, dacă ţinem seama de oalele fixate 
în sol şi pline, pe vremuri, probabil cu bere sau vin 
de palmier. 


V. CERAMICA DE PE VALEA INDUSULUI 


În satele şi oraşele de pe Valea Indusului s-au 
descoperit mari cantități de ceramică şi aceasta se 
deosebeşte foarte clar de ceramica din alte regiuni, 
dar şi de cea anterioară sau posterioară epocilor 
de existență a civilizației numită a „Imperiului 
Indusului”. Nu s-a putut întocmi o clasificare 
exactă după niveluri şi perioade, datorită 
numeroaselor inundaţii puternice ale Indusului. 

Ceramica de pe Valea Indusului cuprinde 
urcioare mari şi mici, oale, castroane de felurite 
mărimi şi forme. Se găsesc şi forme specifice 
acestei culturi, cum ar fi un suport de ofrande sau 
un platou cu picior. Un alt tip de vas specific este 
cilindrul, care poate avea până la 40 - 50 cm 
înălțime, prevăzut cu foarte numeroase găuri în 
lutul moale şi nears. Foarte probabil că el a fost 
folosit pentru ars tămâie. În sfârşit, tot specific 
este aşa-zisul „pahar de Indus”, vas ovoidal, cu 
baza ascuţită având 13 - 15 cm înălțime. El a fost 
găsit în cantități enorme, întreg sau cioburi, fapt 
care a determinat pe arheologi să presupună că, 
cu acest pahar, nu se bea decât o singură dată, 
după care era spart. Această presupunere pare 
verosimilă, întrucât şi astăzi brahmanismul 
interzice pentru orice om să bea dintr-un pahar 


folosit mai înainte de altul. 

Decorația ceramicii este uneori remarcabilă. De 
obicei pasta are o culoare bătând în roz. Pe 
dinafară există o angobă de un roşu lucios, pe care 
desenul se înscrie în negru. Toată decorația este 
deosebit de frumoasă prin simțul compoziției şi al 
adaptării motivelor la forma obiectului. Sare 
imediat în ochi densitatea acestei decorații; 
aproape că nu există spații goale. Un horror vacui, 
„spaimă de vid”, se întâlneşte şi în arta altor 
popoare, la hittiți, de pildă. Motivele decoraţiei 
sunt de multe ori geometrice, dar alături găsim şi 
motive naturaliste. 

Specifice olarilor de pe Valea Indusului sunt 
cercul, dar şi dreptunghiul, rozetele, precum şi 
alte figuri geometrice. Natura oferă olarilor un vast 
repertoriu de arbori şi plante. Se recunoaşte bine 
frunza arborelui pipai, o frunză lată, în formă de 
inimă, cu un vârf lung şi foarte subțire. De pe 
atunci pipal-ul era socotit sacru, căci Budha avea 
să primească harul tot la umbra unui astfel de 
arbore. Din regnul animal, se află pe această 
olărie: păsări, în special păunul, iar dintre 
mamifere: căprioare, cerbi, apoi peşti şi chiar 
crocodili. Omul nu este figurat decât rareori. Toată 
ceramica de pe Valea Indusului e făcută la roata 
olarului. 

În afară de ceramică din lut ars se mai executau 
mici figurine, brățări, mărgele, pandantive, colivii 
pentru păsări mai mari ş.a. S-au descoperit 


capcane pentru şobolani făcute din lut ars, care 
pare a fi fost utilizat ca şi plasticul şi masele 
plastice în vremea noastră. De altfel, lutul ars sau 
moale era utilizat în aceleaşi scopuri şi în Sumer. 
Au fost găsite foarte numeroase jucării făcute din 
lut ars: mingi, împodobite cu un decor pictat şi 
având înăuntru o bilă ca să facă zgomot când sunt 
agitate; animale, montate pe suporturi cu roți 
pentru a fi trase cu o sfoară; păpuşi cu capul şi 
picioarele articulate. S-au găsit de asemenea 
jucării care imitau mijloacele de transport: trăsuri, 
cu roți ce se învârteau în jurul unor osii de lemn. 

În schimb, suntem slab informaţi asupra 
mijloacelor de navigaţie pe Indus; doar recent s-a 
descoperit imaginea unei nave cu prora şi pupa 
foarte înălțate şi având două vâsle mari în spate 
ce serveau drept cârmă. În centru exista o cabină 
dreptunghiulară cu un catarg. 


VI. UNELTE DE PIATRĂ ŞI DE METAL 


Folosirea pietrei s-a păstrat de-a lungul întregii 
existenţe a oraşului Mohendjo-Daro. În afară de 
pietre de moară sau râşniţe, din piatră se executau 
şi arme: buzdugane, ghioage. Din lame de silex şi 
de obsidiană se făcea cuțite. Erau cunoscute 
metalele: aurul, argintul, arama, dar şi bronzul, 
apoi electrumul, aliaj natural de aur şi de argint. 


Aceste metale au fost folosite pentru podoabe, iar 
argintul şi pentru fabricarea de recipiente. Din 
aramă şi din bronz ne-au parvenit ustensile de 
bucătărie, (cupe, boluri) dar şi arme şi unelte. Din 
bronz se fabricau şi topoare, tesle, dălți, brice, 
cuțite, săbii şi pumnale. 

Este sigur că locuitorii de pe Valea Indusului 
cunoşteau procedeul de turnare „a cire perdue”, 
grație căruia a fost fabricată statuia celebrei 
dansatoare de la Mohendjo-Daro. 

Alături de artizani, care lucrau arama şi bronzul, 
existau o serie de meseriaşi care lucrau lemnul 
sau confecționau împletituri şi obiecte de piele. 
TȚesăturile erau lucrate cu multă grijă la război şi 
se folosea mai cu seamă bumbacul şi iuta. Părul 
de capră, scoarța de palmier, ca şi iuta slujeau la 
împletirea frânghiilor. 

Artizanii foloseau etaloane comune, iar sistemul 
lor de măsuri şi greutăți a putut fi reconstituit 
îndestul de precis. Se pare că foloseau sistemul 
zecimal, preluat de la cele zece degete ale mâinii. 
Ca unitate de lungime se utiliza piciorul de 33,528 
cm, valoare similară piciorului egiptean din 
Imperiul de Mijloc. La Harappa s-a putut pune în 
evidenţă existența unui cot de 52,57 cm. Acest cot 
era extrem de răspândit ca utilizare şi îl regăsim 
în toată lumea antică. Este probabil că se foloseau 
simultan cele două sisteme de măsurat, piciorul şi 
cotul, după cum s-a putut constata din măsurarea 
unui mare număr de locuinţe la Harappa şi la 


Mohendjo-Daro. 


VII. ARTA „IMPERIULUI INDUSULUI” 


Din civilizația de pe Valea Indusului ne-au 
rămas obiecte de uz curent, lucrate de artizani, 
cum ar fi armele de bronz, pumnalele, vârfurile de 
lance sau de săgeți, dar şi obiecte de piatră şi de 
argilă: ghioage sau mici bulgări de argilă folosiți ca 
proiectile la praştii. Ne-au parvenit de asemenea şi 
obiecte care prezintă o măiestrie aparte şi care pot 
fi aşezate în categoria celor de artă. Acestea sunt 
sigiliile şi figurinele de lut ars. 

Cea mai semnificativă este statuia unei 
dansatoare, executată din bronz prin procedeul a 
cire perdue. Ea a fost găsită într-o locuinţă ce data 
din perioada de maximă înflorire a oraşului 
Harappa. Statueta nu are decât 10 cm înălțime. 
Nu are niciun fel de veşminte. Posedă în schimb 
brățări şi un colier. Este în poziţie de odihnă, cu 
pumnul drept în şold şi cu mâna stângă destinsă, 
sprijinită pe coapsă. Capul cu bucle este înclinat 
uşor spre spate. 

S-au mai găsit de asemenea două figurine de 
sculpturi în piatră, respectiv torsurile modelate cu 
multă rigoare, pentru redarea detaliilor 
anatomice. O altă piesă, în ronde bosse, cunoscută 
sub numele de „Preotul-rege” de la Mohendjo- 


Daro, este un mic bust de steatit, acoperit cu o 
pastă dură şi albicioasă. 

În săpăturile de la Mohendjo-Daro şi de la 
Harappa s-au găsit un foarte mare număr de 
figurine de lut ars, care ne dau informații 
valoroase despre oamenii din acea vreme, 
costumul lor şi chiar profesiunile lor. Figurinele de 
bărbați îi arată în general goi, purtând o barbă 
scurtă, iar părul împletit în cozi şi lăsat de-o parte 
şi de alta a capului, sau adunat într-un coc (aşa 
cum se mai poartă actualmente în India de 
yoghini). 

Cea mai mare parte din figurine sunt femei. 
Unele din ele sunt zeițe, dar altele, care se ocupă 
cu treburi casnice, cum ar fi frământatul aluatului 
pentru pâine, sunt în mod evident simple 
muritoare.  Statuetele redau, cele feminine 
desigur, moda din epoca aceea. Distingem o pânză 
în jurul taliei, susținută de o centură joasă, uneori 
foarte lată, prinsă cu o cataramă sau cu un nod 
mare în jurul coapselor şi al taliei, un fel de mini- 
jupe. Partea de sus a corpului era acoperită de o 
multitudine de coliere, amulete, pandantive şi 
brățări mai sus de încheietura cotului şi sub cot. 
La glezne purtau de asemenea brățări. Sinii erau 
descoperiţi ca şi la femeile egeo-cretane şi la unele 
egiptene. 

Uneori, femeile purtau un fel de pelerină scurtă 
ce acoperea umerii, dar lăsa liberi Sinii. Coafura 
era foarte îngrijită, dar nu putem distinge în mod 


clar amănunte. Se disting nişte mici conuri 
aşezate în vârful capului. Credem că aceste 
conuri, pe care le purtau şi femeile în Egipt, aveau 
rolul să reverse pe încetul un parfum peste tot 
capul femeii (cf. Constantin Daniel, Civilizaţia 
Egiptului faraonic, Bucureşti, 1976, p. 73). 

Sigiliile găsite în oraşele de pe Valea Indusului 
sunt foarte îngrijit lucrate, spre deosebire de 
figurine. Ele demonstrează că gravorii stăpâneau 
foarte bine arta lor. Marea majoritate a acestor 
sigilii sunt pătrate şi au mărimea între 17 şi 30 
milimetri. Pe dosul lor sunt prevăzute cu o 
protuberanţă găurită prin care trecea un şnur, şi 
care se petrecea, probabil, după deget sau gât. Pe 
fața sigiliului era gravat fie un animal, fie un motiv 
mai complex, dar în ambele cazuri exista o 
inscripție. Ca material pentru confecționarea lor 
se folosea steatitul. Acesta era decupat cu 
ferăstrăul şi finisat cu o daltă. Suprafaţa se şlefuia 
cu ajutorul unui abraziv. Gravarea se executa cu 
ajutorul unei dăltițe şi al unui ac. Este probabil că 
gravorii foloseau lentile măritoare, de cristal de 
rocă, de spath de Islanda sau de pietre 
semiprețioase (aşa cum făceau gravorii şi în Sumer 
şi în Babilon). Pentru unele detalii mai mărunte se 
utiliza uneori buterole. După ce se termina, sigiliul 
era dat cu alcalin şi încălzit, ceea ce îi dădea o 
culoare albă şi un aspect uşor lucios. 

Numărul de exemplare găsite pe Valea Indusului 
este atât de mare, încât se poate crede, ca şi 


pentru Babilon, că în oraşele mari fiecare cetățean 
îşi avea sigiliul său propriu. 


VIII. SCRIEREA DE PE VALEA INDUSULUI 


Au fost găsite exemplare ale scrierii din Valea 
Indusului fie sub formă de scrijelituri pe cioburi 
de olărie, fie gravate pe unelte sau pe plăci de 
aramă. Cele mai multe inscripții se află însă pe 
sigilii. Nu este niciun dubiu că la Mohendjo-Daro 
şi la Harappa au existat arhive în care se păstrau 
inscripţii lungi sau texte de legi ori cronici sau 
tratate. Dar niciunul din acestea n-a ajuns până 
la noi şi trebuie să ne mulțumim cu ce avem, 
căutând să înțelegem clar aceste enigmatice 
inscripţii. Este foarte verosimil că locuitorii din 
Mohendjo-Daro şi din Harappa nu foloseau tăblițe 
de argilă, ei scriind probabil, ca până târziu în 
India, pe foi de palmier decupate toate într-o formă 
şi strânse în dosare presate între două tăblițe de 
lemn. Semnele pe foile de palmier erau trasate cu 
tuş, sau cu cerneală, sau cu un cui, dar asemenea 
culegeri de texte s-au distrus repede. 

Ne-au rămas sigiliile care, fiind în număr foarte 
mare, sunt o bună sursă de informaţii. Graţie lor 
s-a putut întocmi un catalog al semnelor, circa 
patru sute. Desigur, nu pot fi ideograme, căci ar 
trebui să fie în număr mult mai mare, dacă fiecare 


semn ar reprezenta un lucru, o vieţuitoare, o 
plantă etc. Dar poate fi vorba de silabe care sunt 
reprezentate prin aceste semne, adică de 
fonograme  silabice. Şi în acest caz este de 
presupus că existau mai multe semne pentru 
reprezentarea aceleiaşi silabe, aceluiaşi sunet. La 
fel ca în cazul multor scrieri din antichitate, poate 
trebuie să admitem că scrierea de pe Valea 
Indusului avea determinative, care să indice ce 
reprezenta termenul, din ce clasă făcea parte. Se 
ştie că determinative există în scrierea egipteană, 
în asiro-babiloniană şi în chineză. 

Descifrarea acestei scrieri prezintă dificultăți de 
neînvins şi ele sunt legate pe de-o parte de 
scurtimea inscripțiilor de pe sigilii, iar pe de altă 
parte de faptul că limba în care se scria din familia 
de limbi din care face parte ne este complet 
necunoscută. 

În general, descifrarea unor inscripţii scrise într- 
o limbă şi o scriere necunoscute nu este posibilă 
decât dacă se găseşte din întâmplare o inscripție 
bilingvă. Aşa s-a întâmplat cu descifrarea scrierii 
hieroglifice egiptene, căci s-a aflat o inscripţie 
bilingvă la Rosetta. În epoca noastră, scrierea 
egeo-cretană a fost descifrată fiindcă s-a pornit de 
la ipoteza justă că limba acestor inscripţii a fost 
greaca. Tot aşa inscripţiile hittite sau ugaritice au 
fost  descifrate fiindcă se cunoştea scrierea 
cuneiformă în care acestea erau redactate. 

Se poate afirma că scrierea de pe Valea 


Indusului rămâne încă o enigmă pentru noi, cum 
enigmatic este şi poporul care a trăit pe Valea 
Indusului, al cărui nume nu îl cunoaştem. Poate 
se va afla odată o inscripţie bilingvă care ne va 
ajuta să înțelegem această scriere. 

Deocamdată putem face unele afirmaţii cu 
privire la această scriere. Diverşi cercetători au 
numărat semnele şi au ajuns la cifre foarte 
deosebite: 253 semne (G.R. Hunter), 396 semne 
(Gadd şi Smith), 288 semne (Langdon), iar alții au 
afirmat că sunt doar 110 semne (Bedrich Hrozny). 
Numărul acesta mai mic sau mai mare se 
datorează impreciziei conturului unor semne şi 
similitudinii dintre ele. 

Direcţia scrisului pare a fi sinistrogradă; se 
recunosc uşor chipuri de oameni şi de animale, 
apoi linii verticale, linii orizontale, cruci, cruci 
oblice şi diferite figuri geometrice. Dar liniuțele 
orizontale, verticale şi oblice ar putea avea 
semnificația semnelor alfabetice sau a accentelor. 
Bedrich Hrozny, celebrul orientalist, cel care a 
descifrat scrierea hittită, a afirmat că aceste 
hieroglife sunt similare cu scrierea de pe Valea 
Indusului şi deci ar fi existat relaţii între hittiți şi 
poporul misterios de pe Valea Indusului. 

Înaintea celui de-al II-lea război mondial, un 
cercetător maghiar, G. De Hevesy, a emis teza că 
scrierea vechilor locuitori ai Insulei Paştelui din 
Oceanul Pacific are multe asemănări cu scrierea 
de pe Valea Indusului. El susținea fără nicio 


dovadă că Insula Paştelui a fost cel mai mare 
mausoleu al lumii şi că scrierea de acolo este 
prototipul tuturor scrierilor popoarelor civilizate 
ale lumii. La o conferinţă, ţinută în 1933, la Paris, 
cercetătorul maghiar, comparând 130 semne ale 
acestor două scrieri, ajunge la concluzia că ele 
sunt foarte asemănătoare, fiindcă există o 
identitate completă între unele semne. Această 
identitate ar exista nu numai între semnele 
simple, ci şi între cele complicate. Deşi 
asemănarea între aceste două grupe de semne este 
evidentă, aserțiunea că ambele scrieri derivă 
dintr-o scriere primitivă necunoscută nu a putut 
fi demonstrată. Se ştie că distanţa dintre Insula 
Paştelui şi Valea Indusului este de circa 20000 
km, şi în timp e de circa 4000 ani, iar „Imperiul 
Indusului” a existat în mileniul al III-lea î.e.n., în 
timp ce scrierea de pe Insula Paştelui datează din 
secolele XVI-XVII. 

Totuşi, se poate afirma cu certitudine că unele 
linii sau semne verticale sunt similare în cele două 
scrieri. Aceasta s-ar putea însă explica prin faptul 
că în Valea Indusului s-a scris pe tăblițe de lemn, 
sau pe frunze de palmier, ale căror fibre erau 
îndreptate vertical. 

Scrierea de pe Valea Indusului are similitudini 
mari şi cu scrierea deografică, proto-elamită, ceea 
ce este explicabil dacă ţinem seama de distanța 
apropiată dintre aceste două „imperii”, după cum 
şi cu scrierea pictografică proto-sumeriană (cf. 


Constantin Daniel, Civilizaţia sumeriană, 
Bucureşti, 1983, p. 179 sq). 

Putem formula unele ipoteze cu privire la sensul 
care l-ar avea reprezentările pe un sigiliu şi 
scrierea ce le însoţeşte. O primă ipoteză ar fi că 
inscripţia reprezintă o rugăciune către un zeu, 
reprezentat printr-un animal figurat pe sigiliu. O a 
doua ar fi că animalul figurat sugerează numele 
posesorului acestuia. 

Trebuie să constatăm deocamdată - în lipsa unei 
interpretări exacte a acestei scrieri - că civilizația 
de pe Valea Indusului avea o scriere evoluată şi 
bine fixată, dispunând de circa patru sute de 
caractere, deci mai puţin decât scrierea akkadiană 
şi mult mai puțin decât cea sumeriană, care, la 
începutul perioadei Uruk, cuprindea două mii de 
semne, iar către 2800 î.e.n., număra încă şase 
sute de caractere. 

Foarte frecvent este reprezentat pe sigilii 
inorogul, animal numit în franceză la licorne şi în 
româna modernă unicorn, având trup de taur şi un 
singur corn. Demonstrativ este şi faptul că pe 
sigilii este figurat, în faţa lui, un obiect montat pe 
un băț, sau pe o scurtă prăjină înfiptă în pământ. 
Dacă ne referim la comparaţia cu alte civilizații, 
vedem că în Egiptul antic, de exemplu, un steag 
montat pe o prăjină semnifica apelaţia unui zeu, 
iar hieroglifa pentru zeu era chiar acest steag. De 
asemenea, la akkadieni o stea era determinativul 
pentru zeu şi era aşezat înaintea numelui 


acestuia. Putem trage concluzia că inorogul era un 
fel de bou apis, un taur născut cu un singur corn, 
întrucât, precum se ştie, inorogul nu se întâlneşte 
ca specie aparte în natură. Acest taur născut cu 
un singur corn se pare că era socotit divin şi 
adorat ca zeu de locuitorii din Valea Indusului. 
Dovadă e faptul că chipul lui era purtat în 
procesiune pe o prăjină şi că pe sigilii i se dă 
proporții mult mai mari decât omului ce e 
reprezentat alături de el. Caracterul sacru se 
relevă şi în faptul că el este uneori reprezentat 
purtând pe cap un simbol solar, iar alteori având 
două capete care se înălțau simetric de la baza 
pipalului. Sacralitatea acestui arbore, după cum 
se ştie, s-a transmis în India de-a lungul 
vremurilor şi există şi actualmente. 

Alte animale reprezentate pe sigilii sunt bivolul, 
taurul indian cu cocoaşe (sau zebu), rinocerul, un 
taur fără cocoaşe şi cu coarne scurte, tigrul, 
elefantul şi crocodilul. 

Dar se pare că nu toate aceste viețuitoare se 
bucurau de o consideraţie egală, căci rinocerul şi 
tigrul au întotdeauna înaintea lor un mic jgheab, 
care trebuie să conţină hrană, în timp ce elefantul, 
bivolul, crocodilul şi zebu nu-l au. 

În afară de aceste animale se mai află pe sigilii 
reprezentări de monştri, de exemplu un trup de 
berbec şi un cap de taur cu o trompă de elefant, 
animale cu trei capete diferite între ele. Asemenea 
reprezentări, ce țin de fantezie, traduc desigur sub 


formă de simboluri anumite concepții 
cosmogonice sau religioase. 

Într-o serie de articole şi studii apărute în 1977, 
dr. R.S. Rao, inspector arheolog al Institutului de 
Arheologie din Calcutta, a enunțat o descifrare a 
scrierii de la Harappa şi Mohendjo-Daro, care ar 
putea să fie cea exactă. Vocabularul folosit ar avea 
o strânsă afinitate cu limbile indo-europene, iar 
scrierea ar avea asemănări cu cea proto-semitică 
(cfr. Mihai Mareş, De la Bharata la Gandhi, 
Bucureşti, 1987, p. 22 sq). 


IX. CREDINTE ŞI RITURI 


Despre viața spirituală a locuitorilor acestui 
„imperiu” ne dăm seama într-o oarecare măsură 
după reprezentările de pe sigilii, descoperite cu 
miile la Mohendjo-Daro şi Harappa. Nu ni s-au 
păstrat de la civilizația de pe Valea Indusului nici 
inscripţii, nici documente, nici statui de zei, nici 
temple. 

Astfel, în unele scene de pe sigilii pare să fie 
reprezentată o Mare Zeiță, care poate fi regăsită - 
cu oarecare aproximaţie - şi printre unele figurine 
de lut ars. 

Marea Zeiţă este înfăţişată pe sigilii goală, cu 
părul în vânt, având două brățări care îi acoperă 
braţele, între crengile unui arbore de pipai. În 


frunte are coarne, simbol al puterii, dar şi al 
divinității, şi între coame se înalță o ramură. 

Înaintea Marii Zeiţe, apare pe multe sigilii o a 
doua divinitate (sau o preoteasă) prosternată 
înaintea ei şi întinzându-şi brațele în semn de 
rugă, desigur. Această zeiță poartă şi ea coarne şi 
o ramură. În spatele ei se găseşte un tap cu cap de 
om, iar în registrul inferior se văd un şir de şapte 
femei cu cozi lungi, îmbrăcate cu fuste scurte, iar 
pe cap poartă nişte bonete înalte. Scena pare a fi 
avut un înţeles religios. 

În orice caz, Marea Zeiţă este o zeiță a 
pământului, căci din capul ei răsar arbori sau 
plante şi este deci protectoare a rodniciei 
câmpurilor. Ştim, de altfel, că o Mare Zeiţă este în 
Orientul Apropiat protectoare a grânelor, aşa cum 
au fost, de pildă, Demeter la greci şi Cibela la 
romani. Pe sigiliile descoperite la Mohendjo-Daro 
vedem procesiuni de şapte femei care vin să i se 
închine, probabil, acestei zeițe. 

Alături de Marea Zeiţă era şi un Mare Zeu, fiul 
sau soțul ei (precum Osiris, față de Isis) ori tată al 
tuturor zeilor. El este înfățişat cu faţa triplă, cum 
va fi mai târziu cea a lui Brahma. Câteva coarne 
de animal îi încadrează fața. De obicei, apare 
aşezat pe un scaun mic, în postură de meditaţie. 
Pe cap poartă bonetă, sau poate un coc. În fața 
tronului se disting un şir de capre în mers, un 
tigru, un elefant, un rinocer şi un bivol. 

Postura meditativă aidoma unui yoghin indian şi 


cortegiul de animale ne fac să recunoaştem în el 
un prototip al lui Şiva Pasupati („Şiva stăpân al 
animalelor”). Dacă poartă cu adevărat coc el poate 
fi chiar Şiva Dhurjati („Şiva ce poartă greutatea 
cocului”), trăsătură caracteristică de magie 
primitivă. 

Din sigiliile care au ajuns până la noi rezultă că 
erau adorați şi un mare număr de divinități 
secundare, genii sau demoni, întocmai ca şi în 
Mesopotamia şi la hittiți. Uneori apare pe sigilii şi 
un mare număr de măşti umane, cu coarne, cu 
corp de taur, cu copite şi cu coadă. Alteori, un 
tigru care poartă coarne. Se poate deduce că 
existau o serie de mituri legate de aceste divinități, 
dar pe care nu le putem cunoaşte. 

Există o similitudine între animalele pictate pe o 
scoică gravată, găsită într-un mormânt regal din 
Ur (Sumer) şi un taur cu figură de om descoperit 
la Mohendjo-Daro. Acest fapt a determinat pe 
specialişti să afirme existenţa unui fond comun de 
legende, mituri şi de credinţe în Sumer, Babilon şi 
pe Valea Indusului. Pe un alt sigiliu, tot de la 
Mohendjo-Daro, se recunoaşte oarecum legenda 
lui Ghilgameş, care stăpâneşte doi tigri. Or, 
Ghilgameş este un erou sumerian şi mai apoi 
babilonian. 

Există de asemenea mari similitudini între 
scenele reprezentate pe sigiliile de la Mohendjo- 
Daro şi cele aflate pe unele vestigii ale civilizaţiei 
minoice din Creta. După cum şi cu frescele găsite 


în Turcia, la Catal-Huyuk şi atribuite mileniului al 
VI-lea î.e.n. 

Mai interesante par apropierile între scenele 
reprezentate pe sigiliile de la Mohendjo-Daro şi 
obiceiurile kafirilor, care trăiesc în Afghanistan şi 
la granița acestuia cu Pakistanul, adică foarte 
aproape de Valea Indusului. Kafirii venerează 
taurul, dar şi capra domestică, ca şi locuitorii din 
Valea Indusului, au un cult agricol pronunţat, 
datorită faptului că majoritatea dintre ei se ocupă 
cu cultura pământului. 

În 1961 la Tărtăria, localitate situată pe Mureş, 
s-au găsit, de către cercetătorul clujean N. Vasa, 
trei tăblițe de lut ars. Ulterior au fost găsite tăblițe 
similare la Karanovo şi Gracialniţa în Bulgaria. 

Pictogramele reproduse pe tăblițele de la 
Tărtăria aduc cu cele de pe sigiliile de la Mohendjo- 
Daro şi Harappa, dar şi cu pictogramele proto- 
sumeriene şi proto-elamite. S-au găsit şi unele 
piese de ceramică de pe Valea Indusului. Nu 
trebuie însă să căutăm cu orice preț o înrâurire 
străină asupra picto-gramelor găsite la Mohendjo- 
Daro, întrucât ele au putut fi create în mod 
independent. 

Desigur, similitudinile, acestea pot duce şi la 
concluzia că pictografia era răspândită în lume şi 
a putut fi redescoperită în mod independent de 
multe culturi. 

În 1937, s-a descoperit, la Harappa, un cimitir, 
unde morții erau îngropați la mică adâncime. 


Corpurile, cu rare excepţii, aveau capetele 
orientate spre nord. Mormintele erau însă mult 
mai mari decât ar fi fost necesare pentru un mort. 
Dimensiunile mari se explică prin abundența 
ofrandelor care erau puse în groapa defunctului. 
Unul din morminte cuprindea, de pildă, 40 de 
recipiente de diferite forme. În afară de vase s-au 
găsit în aceste morminte podoabe sau obiecte de 
toaletă, inele de aramă, coliere sau brățări de 
aramă. Apoi mici oglinzi de aramă cu mâner şi 
uneori chiar mai multe schelete. 

Prin figurinele lor, prin sigiliile lor, prin riturile 
lor de înhumare, locuitorii de pe Valea Indusului 
ne aduc dovada că ei credeau în viața după 
moarte, în supraviețuirea sufletului ce continua 
existența trupească. 

Mai interesant ne apare faptul că n-a fost găsit 
în nicio parte de pe Valea Indusului vreun templu 
sau vreun lăcaş de cult cât de mic. 

S-ar putea ca lângă cimitire sau în împrejurimile 
oraşelor să fi existat un templu. Până acum însă 
nu s-a putut afla decât cimitirul de la Harappa pe 
care l-am menționat. 

Ritul jertfei în aer liber, existent acum în India, 
şi practicat de religia brahmanică, s-ar putea să 
fie o perpetuare a unui rit străvechi existent cu 
două milenii înainte de era noastră. 

Folosirea rituală a marilor băi de la Mohendjo- 
Daro trebuie pusă în corelaţie cu ablaţiunile cu 
apă folosite atât de des în ceremoniile brahmanice 


de astăzi, şi cu riturile de curățare cathartice care 
au avut o atât de vastă răspândire în mileniul II 
î.e.n. In Mediterana răsăriteană. 


X. VIAȚA ECONOMICA 


Nu dispunem pentru Valea Indusului de arhive 
scrise pe tăblițe de argilă, ca în Mesopotamia, de 
aceea datele despre viața economică a acestor 
regiuni trebuie să le deducem din ceramica şi din 
sigiliile ce au ajuns până la noi. Căci nu s-au 
descoperit aici nici inscripții pe monumente şi nici 
clădiri impozante. De aceea despre relaţiile de 
producţie din aceste ținuturi nu sunt decât date 
indirecte, pe care le vom utiliza pe măsura 
analogiilor ce le vom stabili cu civilizații similare 
din aceeaşi epocă, şi, în primul rând, cu cele 
mesopotamiene, care s-au dezvoltat şi ele de-a 
lungul unor mari fluvii ce se revărsau periodic. 

Folosirea cărămizilor arse în cantităţi foarte mari 
pentru toate construcțiile este o caracteristică 
unică a civilizației de la Mohendjo-Daro şi 
Harappa. În Mesopotamia, ca şi în Egiptul antic s- 
au utilizat, în tot decursul epocilor de înflorire 
maximă a lor, doar cărămizile nearse. În ceea ce 
priveşte Egiptul antic, de abia în epoca romană s- 
au utilizat cărămizile arse. Este drept că Egiptul 
era lipsit de arbori ce ar fi putut fi folosiți drept 


combustibil. Aşa se explică de ce din oraşele lui, 
ca şi din cele din Sumer şi Babilon, nu ne-au 
rămas decât câteva construcții de piatră, iar din 
oraşele de pe Valea Indusului, construite din 
cărămizi arse, într-o mare proporţie, ne-au rămas 
multe ruine. 

Folosirea cărămizilor arse presupune existența 
unei mari cantități de lemne. Populaţia de pe Valea 
Indusului foloseşte mult lemnul de tamarix 
(Tamarix dioica) pentru ars, care se găseşte din 
abundență în regiune, crescând cu mare 
repeziciune şi în cantități considerabile. Alte 
lemne folosite erau: cel numit sissoo (Dalbergia 
sissoo), cedrul deodar, ulmul, jujubierul şi pinul. 
Lemnul era adus de la mari distanţe, din regiunea 
de munte, întrucât în jurul oraşelor de pe Valea 
Indusului existau, nu păduri dese ca în sudul 
Indiei şi în centrul acestei peninsule, ci doar 
mlaştini, crânguri, ca urmare a revărsării 
Indusului. 

După cele aflate în morminte, se cultivau în 
aceste regiuni grâul şi orzul, ca şi în Mesopotamia. 
Orezul apare abia în mileniul II, la sfârşitul lui. Se 
cultiva susanul, ca în Sumer, din care se extrăgea 
un ulei comestibil, şi mazărea. Curmalul creştea 
bine, ca şi bumbacul. 

Animalele domestice cunoscute erau boul, 
bivolul, capra, oaia, măgarul. Mai târziu folosesc 
elefantul, care în Africa a fost domesticit foarte 
târziu, în sec. III î.e.n. Nu se folosea cămila, ca şi 


în Egipt, unde va fi utilizată abia în epoca romană. 
Se pare că exista o interdicţie, un tabu de a utiliza 
cămila în Egipt, fiind considerată animal al lui 
Seth, zeul dezordinii şi al răului, din pricina culorii 
şi a afinităţilor ei cu deşertul. 

Marile oraşe de pe Valea Indusului s-au putut 
dezvolta şi creşte atât de impetuos, pentru că 
locuitorii lor se îndeletniceau cu agricultura şi cu 
creşterea vitelor. Dată fiind apropierea Indusului 
şi a afluenților săi este de presupus că se crease o 
irigație intensă în jurul acestor centre, la fel ca şi 
în Mesopotamia. Locuitorii, ca şi în Sumer, ieşeau 
dimineața din oraş la munca ogoarelor, şi 
întrețineau canalele de irigație, le drenau sau le 
săpau din nou, puneau stăvilare sau, dimpotrivă, 
dădeau drumul apei să se reverse peste câmpuri. 
Putem presupune că şi aici, ca şi în Sumer şi în 
Babilon, se putea obţine două sau trei recolte pe 
an, dat fiind clima şi abundența apei provenită din 
irigații sau din ploile musonice. 

În jurul oraşelor de pe Valea Indusului se aflau, 
desigur, numeroase sate, care contribuiau la 
aprovizionarea oraşelor. Urmele acestor sate au 
dispărut însă şi nu mai găsim în vecinătatea 
oraşului Mohendjo-Daro, de regulă, decât foarte 
rare sate. 

În jurul oraşului Mohendjo-Daro pe o rază de 
cincizeci kilometri nu se află decât două sate, unul 
în aşezarea actuală Lohumjo-Daro şi altul la 
Jhukar. Mai la nord, la 150 km se află un târg, 


Judeirjo-Daro. Pe malul stâng al Indusului există 
doar două-trei sate în jurul oraşului Mohendjo- 
Daro. 

Cum se explică că sunt atât de puţine satele în 
această regiune? 

Cea mai plauzibilă explicaţie este că aici au avut 
loc inundații catastrofale. 

Între diversele nivele de construcţie ale acestui 
oraş se găsesc intercalate bancuri de nisip şi de 
aluviuni, ceea ce înseamnă că au existat inundații 
puternice şi viituri, care au obligat pe locuitori să 
reconstruiască de mai multe ori oraşul, de fiecare 
dată la un nivel mai ridicat. Chiar citadela a fost 
reconstruită pe platforme groase de cărămidă 
nearsă. Inundaţiile repetate făceau să crească 
treptat, prin noroiul care îl aduceau, şi nivelul 
câmpiei şi al apei freatice. 

Actualmente, ruinele de la Mohendjo-Daro se 
află la 7 - 8 m deasupra câmpiei, iar apa freatică 
este la 4,50 m sub acest nivel. Pe de altă parte s-a 
putut constata că Indusul depune într-o inundație 
un strat gros de nisip. 

Dar apele Indusului rup şi smulg mai mult decât 
depun, de aceea un inginer pasionat de arheologie, 
R.L. Raikes, a formulat ipoteza că oraşul a fost 
scufundat o dată sau de mai multe ori sub ape 
liniştite, în care se puteau depune aluviuni în 
absenţa oricărui curent. Şi tot R.L. Raikes admite 
că, în aval de Mohendjo-Daro, s-ar fi creat în 
antichitate un baraj natural, ceea ce ar fi dus la 


formarea unui vast lac în amonte, al cărui nivel de 
apă ar fi urcat lent spre Mohendjo-Daro, pe care l- 
ar fi înconjurat şi scufundat. Ulterior, graţie unui 
cutremur de pământ, barajul s-ar fi prăbuşit, sau 
a cedat sub presiunea apelor. Acest proces s-a 
putut repeta de mai multe ori, şi de fiecare dată 
apele îndiguite ar fi depus pe şes cantități 
considerabile de aluviuni şi de noroaie. 

În orice caz, viața la Mohendjo-Daro a fost o 
luptă perpetuă cu inundaţiile, iar locuitorii acestui 
oraş au fost siliți mereu să zidească din nou casele 
lor şi să le înalțe. Asemenea lucrări nu erau 
posibile decât într-un oraş mare şi populat, căci 
ele necesitau o cantitate importantă de mână de 
lucru. Micile comunități săteşti nu puteau executa 
asemenea lucrări şi ele abandonau aşezările. Aşa 
se explică faptul că nu s-au aflat aproape deloc 
sate în preajma oraşului  Mohendjo-Daro 
(Mortimer Wheeler). 


XI. DISPARIȚIA CIVILIZAȚIEI DE PE VALEA 
INDUSULUI 


O singură cauză nu este desigur suficientă - în 
cele mai multe cazuri - pentru a explica dispariția 
unei civilizații. Cauzele sunt de cele mai multe ori 
multiple şi au un efect cumulativ. 

O primă cauză, care a dus la nimicirea oraşului, 


au fost desigur inundaţiile însoţite de depuneri 
considerabile de mâl şi de nisip, care se repetau la 
intervale destul de scurte. Trebuie ținut seama de 
apatia care i-a cuprins la un moment dat pe 
locuitorii oraşului, văzând că în fiecare an au. De 
făcut lucrări de refacere şi de consolidare a caselor 
lor şi poate a întregului oraş. 

Aprovizionarea era pe de altă parte din ce în ce 
mai anevoioasă - dacă luăm în considerare 
dispariția progresivă a satelor din jur, înghiţite de 
inundații. 

În fine, lucrările de irigație, canale şi diguri, 
trebuiau refăcute mereu. 

S-ar putea pe de altă parte să se fi produs 
cutremure de pământ importante, care au 
schimbat în aceste regiuni relieful, ceea ce a 
provocat inundații mai vaste, aşa cum s-a sugerat. 

Se pare însă că ceea ce a avut o influență 
considerabilă asupra oraşului a fost cucerirea sa 
de către o populaţie venită din nord. Nu încape 
îndoială că un mare masacru, sau mai multe 
provocate de năvălitori a nimicit ceea ce rămăsese 
dintr-un oraş deja prăpădit de inundaţii şi 
depuneri de nisip şi de mâl. 

Diferitele niveluri la care s-au găsit grupuri de 
cadavre pe străzi şi printre ruinele caselor, 
purtând unele dintre ele urme evidente de moarte 
violentă, întăresc această afirmație. 

Astfel a fost găsit un grup de nouă persoane în 
poziții stranii, contorsionate, aşezate unele peste 


altele, împreună cu doi colți de elefant. S-a 
presupus că este o familie întreagă de cioplitori în 
fildeş, care a încercat să fugă luând cu ea bunul 
cel mai de preț - fildeşul -, dar a fost ajunsă de 
urmăritori şi nimicită. Tot aşa s-a găsit un grup de 
14 schelete, răspândite în dezordine pe sol. 

Toate aceste cadavre, lăsate la întâmplare, într- 
o ţară în care clima, foarte caldă şi umedă, impune 
înhumări rapide, poziția trupurilor şi urmele de 
violență ce s-au găsit pe unele din ele lasă să se 
presupună cert invazia unui popor duşman. 

Se pare că cei din preajma oraşului Mohendjo- 
Daro au fugit în alte regiuni, după acest mare 
masacru. Populația lui a rămas însă în 
continuare, poate amestecată cu năvălitorii. 
Casele care au scăpat intacte sunt împărțite însă 
în încăperi mai mici. Aici se construiesc cocioabe 
din cărămizi sparte. Alinierea caselor, care era aşa 
de strictă în trecut, începe să se nesocotească; o 
serie de ateliere de olărie se instalează în mijlocul 
străzii principale etc. Toate acestea sunt dovezi ale 
declinului oraşului. Tot mai mult se zăresc clădiri 
prăbuşite, poate din cauza inundațiilor. 

Viața a mai continuat la Mohendjo-Daro până 
când alți năvălitori aveau să aducă sfârşitul 
oraşului, adică până la masacrul final, cum s-a zis 
de către unii cercetători. 

Dovezile că a existat un astfel de masacru sunt 
destul de numeroase. Într-o casă, de exemplu, s- 
au găsit şase schelete ale unor oameni rămaşi 


neînhumați, abandonaţi în mijlocul unei străzi. 

Alte grupuri au fost descoperite cu prilejul 
săpăturilor efectuate în anul 1962, de misiunea 
americană a lui George Dales. 

Pare plauzibil să admitem că cei care au nimicit 
Mohendjo-Daro au fost locuitorii din munţii 
Belucistanului învecinat, care sunt autorii culturii 
de la Jhukar. Şi dacă ei nu s-au stabilit după 
cucerirea oraşului aici, se explică probabil prin 
faptul că şesul, cu inundațiile sale periodice, nu îi 
atrăgea. 


XII. ORAŞUL HARAPPA 


Oraşul a fost descoperit înaintea lui Mohendjo- 
Daro. De la el s-au luat masive cantități de 
cărămidă arsă, material ideal pentru terasamentul 
căii ferate ce s-a construit, în apropiere, în secolul 
nostru. 

Suprafața ocupată de Harappa este comparabilă 
cu cea a oraşului Mohendjo-Daro. Regăsim în 
acest oraş acelaşi mod de construcție a 
locuinţelor, aceeaşi grijă de urbanism, locuinţe 
perfect aliniate, canalizare etc. 

S-au emis ipoteze că cele două oraşe erau 
capitale gemene, adică „Imperiul Indusului” avea 
două reşedințe, fapt obişnuit după părerea lui Sir 
Mortimer Wheeler, cel mai bun cunoscător al 


civilizației Indusului, care scrie că astfel de 
capitale au existat şi în India antică. 

Mohendjo-Daro este însă anterior Harappei. De 
aceea, nu se poate reţine teza celor două capitale 
gemene, ci mai degrabă că Harappa a devenit noua 
capitală a „Imperiului Indusului” după ce 
inundațiile, masacrele succesive şi amenințarea 
unor năvăliri repetate au făcut necesară mutarea 
vechii capitale, cea nouă putând fi apărată cu mai 
mult succes, atât împotriva calamităţilor naturale, 
cât şi a unor invazii. 


XIII. ALTE ORAŞE DIN „IMPERIUL 
INDUSULUI” 


Populaţia foarte densă de pe Valea Indusului a 
întemeiat şi alte oraşe similare oraşului Harappa 
şi Mohendjo-Daro. Ceramica de tip Harappa şi 
Mohendjo-Daro a fost găsită în unsprezece sate 
din vechiul stat indian Bahawalpur (azi în Punjab), 
şi în douăzeci şi cinci de sate, din Bikaner, fostul 
stat indian (azi în statul Rajasthan). Se poate 
afirma deci că exista o iradiere intensă a civilizației 
de pe Valea Indusului de-o parte şi de alta a 
acestui fluviu. Cele mai multe aşezări se înşiră de- 
a lungul cursului, acum blocat, al râului 
Sarasvati, dar se găsesc aşezări de acelaşi tip şi în 
Punjabul indian şi chiar mai departe. 


Pe malul stâng al râului Sarasvati se află oraşul 
Kalibangan, care cuprinde o suprafaţă de circa 25 
hectare, deci mult mai redusă decât a celor două 
oraşe mari din Valea Indusului. Dar şi în acest 
oraş există o citadelă la vest şi un polis la est, 
divizat în cvartaluri de locuinţe dreptunghiulare, 
cu străzi orientate înspre nord-sud şi est-vest. În 
acest oraş nu s-a folosit însă decât excepţional 
cărămida arsă şi mai toate clădirile au fost clădite 
cu cărămidă nearsă. Sub ruinele acestui oraş s-au 
descoperit olărie roşie, sigilii, cu legende gravate 
cu scrierea Indusului, figurine de argilă arsă, 
greutăți cubice din piatră etc. 

Cercetările arheologice au dus la descoperirea 
vestigiilor unei culturi anterioare, dispărute în 
urma unor cutremure de pământ. 

Urme de civilizație harappeeană au fost găsite în 
cinci aşezări, din districtele Ambala şi Ludhiana 
din Punjab, şi în sudul statului indian actual 
Gujarat, unde s-au descoperit urmele a 50 de 
aşezări. Cea mai importantă e aceea de la Lothal 
situată pe malul drept al râului Sabarmati, şi care 
a fost cercetată între 1954 şi 1960 de Serviciul 
Arheologic al Indiei. 

Oraşul Lothal este înconjurat de un zid de 
cărămizi nearse, prevăzute la exterior cu o centură 
de cărămizi arse. El era construit pe şase 
platforme din cărămizi nearse şi avea un plan 
viguros al străzilor şi al împărțirii locuinţelor. 
Casele erau din cărămizi nearse. La sălile de duş, 


la fântâni, la sistemul de canalizare şi la gurile de 
scurgere a apelor reziduale se foloseau însă 
cărămizile arse. Oraşul Lothal era un port şi avea 
un bazin mare (213x36 m) cu cheiuri, din cărămizi 
arse, cu o înălțime de peste 4 metri. Aici veneau 
navele să debarce şi să stea la adăpost. 

Găsim şi la Lothal vestigii ale civilizației din 
Valea Indusului: sigilii gravate, cu aceleaşi 
animale şi aceeaşi scriere, lame de silex, obiecte de 
bronz. Se pare că acest oraş a avut o existență mai 
lungă, căci aici se mențin tehnicile de urbanism şi 
de ceramică într-o vreme când Harappa nu mai 
exista şi Mohendjo-Daro fusese părăsit. Satele din 
jurul lui au cunoscut o mare înflorire. Ilradierea 
culturii din Lothal e dovedită de faptul că s-a găsit 
aici un sigiliu din acelea care poartă numele 
generic de „sigilii din Golful Persic”, ce se admite 
că au fost lucrate pe insula Failaka din nordul 
acestui golf. Sigiliul dovedeşte în acelaşi timp că 
Lothalul se afla şi în relaţii cu negustorii sumerieni 
din Golful Persic. 

O altă serie de aşezări s-au descoperit pe 
coastele Mării Oman. Acestea sunt trei mari 
porturi: Sutkagen-Dor, Sotka-Koh şi Bala-Kot, 
unde găsim un plan analog oraşelor mari cu 
citadelă şi polis. Aici s-au aflat aceleaşi vestigii ale 
civilizației Indusului. 

Trebuie să presupunem că, în fața calamităților 
naturale şi a inundaţiilor nesfârşite ale marelui 
fluviu, o mare parte dintre locuitorii din Mohendjo- 


Daro, refugiați pe mare, s-au stabilit în noi aşezări 
întemeiate pe țărm, pe când cei refugiați pe uscat 
se statornicesc într-o serie de aşezări înființate de- 
a lungul unor afluenți ai Indusului. Dar şi aici au 
loc inundaţii catastrofale şi aşezările trebuie 
reclădite în fiecare an. 

Declinul civilizației Indusului datează din 
primele secole ale mileniului II î.e.n., adică 
oarecum contemporan cu dispariţia statelor-oraşe 
sumeriene din sudul Mesopotamiei, cucerite de 
seminții akkadiene. 

Cercetarea cu carbon radioactiv (C14) a 
vestigiilor din „Imperiul Indusului” dă următoarele 
date de dispariție a unor oraşe: Harappa a fost 
aceeaşi perioadă;  Mohendjo-Daro a fost 
abandonat tot între 1900 şi 1800 î.e.n., iar 
Lothalul între 1800 - 1700 î.e.n. 

Civilizaţia Indusului a avut deci o durată de circa 
800 ani la Mohendjo-Daro, de circa 500 ani la 
Harappa şi de Circa 350 ani la Lothal. 

Sondajele lui G. Dales şi cele ale Serviciului 
Arheologic al Pakistanului au arătat că, în afara 
nivelurilor cunoscute la Mohendjo-Daro, mai 
există încă 15 metri de ruine şi de construcții sub 
pânza de apa freatică. Aceşti 15 metri de vestigii 
care n-au putut fi explorate constituie taina care 
explică apariția acestui mare oraş şi originile sale. 
Pare cert că a existat în nord-vestul Indiei o 
frământare tectonică importantă, cu mari 


cutremure, cu dispariția unor insule de pe Marea 
Oman, a unui baraj natural de la sud de 
Mohendjo-Daro şi a unui mare golf maritim al 
Sindului, căci la Amri s-au găsit scoici numeroase. 

De fapt chiar în epoca noastră aceste modificări 
s-au arătat, fiindcă în 1945 au apărut brusc în 
Marea Oman nişte insule, care aveau să dispară 
după câteva săptămâni. 


XIV. ORÂNDUIREA SCLAVAGISTĂ LA 
HARAPPA ŞI LA MOHENDJO-DARO 


În jurul oraşului Harappa se aflau, desigur, 
ogoare foarte rodnice, întrucât erau irigate cu apa 
din afluenții Indusului. Pe aceste ogoare au lucrat 
fără îndoială locuitori ai oraşelor. Dar față de 
rodnicia ogoarelor şi abundența de cereale este 
probabil că s-a folosit şi munca sclavilor. 

La Harappa s-au găsit amenajate cu grijă, în 
cartierul grânarelor, numeroase râşnițe pentru 
cereale (orz şi grâu). Măcinarea cerealelor nu se 
făcea deci individual, de fiecare locuitor, ci de către 
o obşte. Or, aceasta presupunea folosirea argaţilor 
plătiți, iar în epoca respectivă - circa 2000 î.e.n. - 
utilizarea sclavilor. Tot la Harappa s-au găsit mici 
locuințe aşezate într-un cartier separat, cu o 
singură încăpere, ceea ce exclude că ar fi vorba de 
oameni liberi, cetățeni ai oraşului Harappa. 


Un autor englez, D. H. Gordon, aduce o 
contribuție importantă în ceea ce priveşte 
existența  sclavagismului pe scară largă la 
Harappa. De altfel în epoca aceea, a înfloririi 
oraşului, trebuie să fi existat sclavia domestică. 
Autorul mai sus citat (cf. Jean-Marie Casai, Op. 
Cit. Pp. 238-239) semnalează o categorie de 
figurine de lut ars (dintre care 76 exemplare numai 
în muzeul din Harappa) ce trebuiau să reprezinte 
sclavi: stau ghemuiţi şi-şi strâng picioarele cu 
amândouă braţele. Poartă nişte pălării rotunde, cu 
tot soiul de ghimpi ori cuie, şi un colier curios, cu 
o protuberanţă pe partea din față. 

Am arătat în prefața pe care am scris-o cărții lui 
Jean- Marie Casai că acel colier este desigur o 
zgardă închisă cu un lacăt, sau cu un sistem de 
închidere ce nu poate fi desfăcut. Această zgardă 
nu permitea sclavului să înghită şi nici să 
mănânce, deci nu putea să bea apă, nici să se 
hrănească decât cu permisiunea stăpânului, care 
îi desfăcea zgarda. Procedee similare au fost 
folosite de altfel de către stăpânii de sclavi şi în 
Antile ori în Louisiana. În felul acesta sclavii erau 
siliți să muncească ca să nu moară de sete şi de 
foame în orânduirea sclavagistă de la Harappa. 
Cât despre pălăria cu ghimpi ori cuie, credem că 
avea rolul să-i împiedice pe sclavi să-şi pună capul 
Jos şi să adoarmă. 

Figurinele de lut ars de acest tip prezentau fără 
îndoială sclavi pedepsiți, modul de a-i chinui 


pentru a-i sili să muncească. Ele mărturisesc în 
acelaşi timp, peste veacuri, cruzimea 
stăpânitorilor de sclavi ai oraşelor de pe Valea 
Indusului, pre cum şi exploatarea sălbatică a 
omului mai slab de către cel puternic. 

La Harappa au fost găsite sigilii miniaturale cu 
amprente (Tiny seals and sealings le numesc 
autorii descoperirii lor). Ele au toartă perforată pe 
dos, ca sigiliile mari, iar formele lor sunt variate. 
Micimea lor le face greu de mânuit. Pe unele din 
ele semnele sunt gravate foarte superficial, încât 
este îndoielnic dacă au fost utilizate într-adevăr 
pentru a marca amprente. Un alt fapt caracteristic 
este că numărul figurilor şi al inscripţiilor, pe care 
le aflăm pe aceste sigilii mici, este foarte limitat. 
Aceleaşi semne sunt repetate mereu; ca de 
exemplu: VII, VIII, VIII, sau IIV, HIV şi HHV. 

S-au mai găsit însă şi nişte sigilii cilindrice mai 
mari, cu amprente pe ambele părți ale unei 
plăcuțe în lut ars sau în faianţă. Au fost 
descoperite treizeci de exemplare cu amprenta 
aceluiaşi tipar, purtând de o parte a tăbliței mici o 
inscripţie, alcătuită din patru pictograme, iar de 
cealaltă parte o efigie a unicornului. 

Aceste obiecte par a fi nişte plăcuţe de identitate 
destinate unor anumiți lucrători sau sclavilor. Se 
ştie, de altfel, că asemenea plăci de identitate erau 
obligatorii pentru ţăranii din Iranul sasanid şi, de 
asemenea, pentru ţăranii din China, care trebuiau 
să le poarte permanent asupra lor, sub 


amenințarea unor sancțiuni grave. 

Este foarte verosimil ca la Harappa stăpânii de 
sclavi să fi recurs la cele mai grave măsuri pentru 
a-i sili pe sclavi să muncească mult şi eficient, spre 
a-i exploata cât mai intens. Este probabil - cum 
scrie Jean-Marie Casai - că locuitorii din Harappa 
au supus pe locuitorii unui sat şi i-au silit să 
construiască citadela oraşului. 

Credem, în ceea ce ne priveşte, că masacrele 
constatate la Mohendjo-Daro şi în alte oraşe din 
Indus au fost urmarea răscoalelor sclavilor care, 
exploataţi şi chinuiți atât de sălbatic, au pornit la 
luptă, chemând poate în ajutor şi pe locuitorii din 
Belucistan, rude apropiate ale lor. 

De fapt putem imagina, în ceea ce priveşte aceste 
populaţii înrobite, vecine cu marile oraşe de pe 
Valea Indusului, un scenariu similar celui al 
kasiților în Babilon. De secole oamenii acestui 
neam, kasiţii, coborau din munţi ca să fie angajați 
ca muncitori la strânsul recoltelor şi la lucrarea 
ogoarelor, în general în Babilon. În vremea regelui 
babilonian Ammisadaqga (circa 1570) kasiţii sunt 
foarte numeroşi în Babilon iar pe vremea regelui 
Samsuiluna ei sunt primiți şi în armată. Expediția 
hittită a regelui Mubhsili I (1620 - 1590 î.e.n.) 
asupra Babilonului le permite să ocupe oraşul şi 
să-şi proclame regi dintre şefii lor. Dominația 
asupra Babilonului avea să dureze 400 de ani, 
până la 1150. Astfel, din muncitori agricoli plătiți, 
kasiţii ajung să întemeieze o dinastie în Babilon. 


Este probabil că şi la Harappa au fost folosiți ca 
sclavi sau ca lucrători plătiți locuitorii din munții 
vecini, care au sfârşit prin a se răscula şi a 
masacra pe cruzii lor stăpâni (cf. Constantin 
Daniel, Civilizaţia asiro-babiloniană, Bucureşti, 
1981, p. 41). 

De altfel, un proces similar s-a întâmplat şi în 
Imperiul Akkadului, cu triburile guttilor. Un mare 
număr de lucrători agricoli, plugari, semănători, 
secerători, plătiți cu ziua, erau recrutați dintre 
aceşti munteni gutti care locuiau dincolo de fluviul 
Eufrat, în Munții Zagros. Aceşti munteni gutti 
munceau în locul semiților sau sumerienilor 
ajunşi la oarecare opulenţă, ori recrutaţi în forțele 
militare ale regelui. Guttii, neavând loturi de 
pământ, nu puteau lucra ca ostaşi în armată. Un 
mare număr de cetățeni liberi din Akkad (semiţi 
sau sumerieni) vor sărăci sau pieri în războaie, 
ceea ce a avut ca efect slăbirea armatelor 
akkadiene. De asemenea, desele comploturi de la 
curtea regală, ca şi răscoalele din oraşele 
sumeriene mai cu seamă, i-au ajutat mult pe 
muntenii gutti să cucerească tot „Imperiul Akkad”. 
Astfel, în jurul anilor 2150 î.e.n., ei au pus capăt 
stăpânirii akkadiene, au proclamat regi dintre şefii 
lor şi au întemeiat o dinastie care avea să dureze 
aproape un secol, până la 2060 î.e.n. (cf. 
Constantin Daniel, Civilizaţia sumeriană, 
Bucureşti, 1983, p. 48). 

Aceleaşi cauze generează însă aceleaşi efecte şi 


este foarte probabil că locuitorii satelor vecine cu 
marile oraşe de pe Valea Indusului, care fuseseră 
înrobiți, s-au răsculat în timpul când oraşele erau 
slăbite de distrugerile cauzate de inundaţii şi au 
făcut masacrele finale, care au pus capăt oraşelor 
Mohendjo-Daro şi Harappa. Este drept că la 
Mohendjo-Daro nu s-au găsit urme care să ateste 
dominaţia stăpânilor asupra sclavilor, dar să nu 
uităm că o mare parte din oraş este încă 
neexplorată. 

Într-o operă remarcabilă  (AL-Mugaddima, 
„Prokegomenele”) Add ar-Rahman Ibn Knsidun 
(1332 - 1408), gânditor berber, care a scris în 
arabă, descrie evoluția popoarelor sărace, dar 
muncitoare, şi care într-o primă etapă erau 
nomade şi lipsite de multe mijloace de existenţă, 
în a doua, datorită vitejiei, cuceresc un regat bogat 
şi se stabilesc în oraşele şi palatele lui, iar în a 
treia etapă, datorită luxului şi desfătării, pierd 
regatul dobândit, fiind din nou cucerite de un 
popor inițial nomad, dar muncitor, viteaz, care va 
relua ciclul (cf. Baron Carra de Vaux, Les penseurs 
de l'Islam, Paris, 1921, vol. I, pp. 288-291). 

Este posibil ca năvălitorii din nord, care conform 
tuturor tradițiilor indiene au cucerit oraşele 
întărite de acolo, să fi fost ajutați de sclavii 
răsculați, care le-au facilitat nu numai cucerirea 
rând pe rând a tuturor oraşelor din „Imperiului 
Indusului” ci şi nimicirea acestei civilizații. 


XV. INVAZIILE INDO-EUROPENE ŞI 
NIMICIREA CIVILIZAŢIEI DE PE VALEA 
INDUSULUI 


În istoriografia occidentală s-a încetățenit teza 
că popoare „ariene” din nordul Indiei au năvălit şi 
au pus capăt civilizației Indusului. Este exact, 
numai că atât în Europa, cât şi în Asia numele de 
arya şi-l dădeau unele grupări de triburi înrudite 
între ele, care pe urmă s-au infiltrat în India şi în 
Iran. Dar termenul de arya nu era deloc un 
etnonim, ci avea sensul de „nobil”, căci în Rgveda 
membrii unui trib indian erau cu toții numiți arya, 
iar oamenii din triburile duşmane, indiferent de 
apartenența lor etnică, erau numiți dasyu sau 
dăsa, ceea ce însemna „duşmani” (cf. Istoria 
Universală, trad, din limba rusă, vol. I, Bucureşti, 
1958, p. 603). De fapt, arienii, cum s-a scris 
„scapă oricărei definiri arheologice”. Nu există 
deocamdată niciun tip de obiecte, nicio clasă de 
ceramică a căror descoperire să te poată face să 
spui: „Aici au venit arienii. lată o spadă sau un 
pahar tipic arian!” (Jean-Marie Casai, Op. Cit., p. 
251). 

Popoarele venite din nord vorbeau limbi similare, 
făcând parte din ceea ce se numeşte grupul de 
limbi indo-europene, dar aveau culturi diferite, 
încât nu se poate vorbi de un popor arian sau o 
cultură ariană (cum s-a scris şi s-a vorbit atât în 


Germania şi în alte țări până la sfârşitul celui de- 
al doilea război mondial). Este cu putinţă, desigur, 
ca popoarele venite din nord să fi avut tenul mai 
deschis şi ochii albaştri, unii dintre ei măcar, dar 
aceste elemente nu sunt suficiente pentru a 
caracteriza o cultură şi un popor. 

Dar triburi vorbind limbi indo-europene şi 
locuind în Munţii Belucistanului, în Afghanistanul 
de azi, sau chiar în Iran au putut fi. Ele, probabil, 
au nimicit „Imperiul Indusului”. În Vede, zeul 
Indra al războiului este numit „distrugătorul de 
fortărețe”, care „doboară cetățile, precum 
nimiceşte timpul haina veche”, iar ca loc al unei 
bătălii este dat aproximativ numele oraşului 
Harappa. De fapt în Rgvede se dau numele 
oraşelor fortificate cucerite de zeul Indra şi aceste 
denumiri sunt probabil acelea ale cetăților pre- 
indo-europene cucerite de indo-europeni (cf. Guy 
Rachet, Universul arheologiei, Bucureşti, 1977, 
vol. I, p. 265). 

Astfel, este posibil ca Mahavailastha, adică 
marea Vailastha, să fie numele pre-indo-european 
al oraşului Mohendjo-Daro, iar Hariyupiya să fie 
numele oraşului Harappa. 

Indo-europenii au pătruns şi în Iran. Dovadă e 
faptul că ei vorbeau o limbă destul de apropiată de 
sanscrită, care pare a fi fost limba indo- 
europenilor ce au invadat India. Dar în Iran ei nu 
întâlnesc decât triburi răzlețe, fără nicio tradiție 
culturală, pe când în India ei găsesc o cultură şi o 


civilizație înfloritoare. 

Invazia unor triburi indo-europene din nord, 
care de asemenea nu ştim ce limbi vorbeau, a dus 
la deplasarea spre sud a unor triburi din 
Belucistan, precum şi la abandonarea unor oraşe 
precum Kalibangan şi Rupar, aflate la sud de 
Mohendjo-Daro. Ele au încetat să existe în aceeaşi 
perioadă când a încetat să existe şi Harappa, deci 
se poate deduce că aceleaşi cauze au dus la 
nimicirea şi a acestor centre. 

De altfel, aşa cum am arătat, Rgvedele relatează 
pe larg nimicirea cetăților şi oraşelor întărite de 
către cuceritorii indo-europeni. 


XVI. CIVILIZAȚIA DE PE VALEA INDUSULUI ŞI 
MESOPOTAMIA 


Nu ştim decât foarte puţin despre originea şi 
dezvoltarea civilizației Indusului: organizare 
socială, scriere, limbă, religie. Pe de altă parte, 
putem constata că există unele deosebiri între 
civilizația Indusului şi cea sumeriană gi 
akkadiană. Cea a Indusului foloseşte în 
construcții pe scară largă cărămizile arse, pe când 
civilizațiile mesopotamiene utilizează exclusiv 
cărămizi nearse. Mesopotamia cunoştea arcul din 
bolțari, în timp ce civilizația de pe Valea Indusului 
n-a folosit decât tehnica consolelor (boltar se 
numeşte fiecare din elementele de piatră din care 


este alcătuită o boltă sau un arc, deci 
Mesopotamia cunoştea bolta; consola este capătul 
liber al unei grinzi care iese în afara punctului de 
reazem sau de încastrare). Mohendjo-Daro, ca 
orice oraş din Valea Indusului, păstrează un plan 
extrem de regulat cu străzi drepte ce se întretaie 
în unghi drept; pe când, de exemplu, oraşul Ur 
avea străzi neregulate fiindcă ele urmau ulițele 
satului vechi ce-l precedase; scrierea este diferită 
complet, căci scrierea cuneiformă akkadiană nu 
are nimic în comun cu scrierea hieroglifică de pe 
Valea Indusului. În fine, sistemele sociale par să 
fie cu totul diferite, cel din Mesopotamia 
esențialmente agricol este centrat pe templu, pe 
când cel din Valea Indusului, puternic ierarhizat, 
pare să se sprijine pe o clasă de negustori 
privilegiați. 

Pe de altă parte trebuie constatată existența 
unor raporturi materiale între Mesopotamia şi 
Valea Indusului. De fapt, nu există niciun dubiu 
că între aceste două civilizații au existat unele 
relații comerciale. Astfel, s-au găsit circa treizeci 
de sigilii din care douăsprezece pot fi atribuite 
unor niveluri datate sigur. Din aceste sigilii, unul 
ar fi anterior perioadei lui Sargon I, adică 
anterioare anului 2350 î.e.n., alte şapte ar fi 
datând din epoca sargonidă (între 2350 - 2000 
î.€.n.), iar trei aparțin perioadei Larsa. 
Schimburile cele mai active au avut loc deci între 
2350 şi 1900 î.e.n. 


Plecând de la aceste sigilii, s-a căutat în textele 
sumeriene şi akkadiene referiri la ţinuturi ce ar 
putea fi identificate cu Indusul. 

S-a sugerat că Valea Indusului ar putea fi 
numită Meluhha în textele sumeriene, pentru că 
se importa fildeş din acel ţinut. Procurarea 
fildeşului din Africa, unde de asemenea existau 
elefanți, comporta un drum mult mai lung şi mai 
riscant, întrucât era necesar înconjurul întregii 
Peninsule Arabice. 


XVII. CIVILIZAȚIA INDUSULUI $I INDIA 
ANTICĂ 


În imensa literatură antică a Indiei, critica 
textelor şi filologia au putut stabili că multe 
concepte sunt cu totul străine de tradiţiile indo- 
europene ale hinduismului. 

Aşa este cazul zeului Şiva, pe care îl regăsim pe 
un sigiliu de la Mohendjo-Daro în postură de 
meditaţie şi înconjurat de animale. El este Şiva 
Pasupati, „stăpân al animalelor”, pe care îl aflăm 
şi în literatura brahmanică, originea sa pre-ariană 
este neîndoielnică, deoarece textele vedice nu îl 
cunosc. El pătrunde mult mai târziu în 
pantheonul indian, ca reîntrupare a zeului Rudra, 
însă se pare că nu a putut să fie unanim adorat. 

Cea mai veche menţiune literară a lui Şiva este 


Şiva  yoghin,  Mahyogin, „marele  Yoghin”, 
Yogicvara, „stăpânul yoghinilor” sau Dhurjati, „cel 
ce poartă povara cocului”. El este reprezentat pe 
jumătate gol, încins cu cranii de om. Pe cap 
semiluna, în chip de diademă, iar coada părului 
său strâns în formă de corn simbolizează Gangele. 
La gât poartă un colier de şerpi. Pe un sigiliu de la 
Mohendjo-Daro este reprezentat un personaj 
analog întru totul. Mult mai des este reprezentat 
în civilizația Indusului linge (phalusul), simbol al 
forței virile a lui Şiva. 

Zeiţele, în general, au în Vede un rol şters, iar 
Marea Zeiţă (Mahadevi), ca şi Zeița Kali, marea 
zeiță a hinduismului, sunt divinități neindo- 
europene, căci în „Imperiul Indusului” erau 
adorate numeroase zeițe, mari zeițe, reprezentate 
în figurine şi pe sigilii. 

Cele mai multe similitudini există însă cu 
divinitățile tamile, adică ale locuitorilor din sudul 
Indiei, de origine dravidiană, care au culoarea 
pielii mult mai închisă decât cea a indo-arienilor 
din nord. Astfel zeița Mahadevi („marea zeiță”) are 
ca ipostază zeița Durga, „inaccesibila”, 
reprezentată ca o tânără frumoasă, cu carnație 
albastră, călare pe un tigru. Şi pe nenumărate 
sigilii descoperite la Mohendjo-Daro şi Harappa 
distingem o zeitate urcată într-un pom către care 
se uită un tigru. 

Zeul Şiva este figurat călare pe un taur, taurul 
Nandi, obiect al unei mari veneraţii. Prototipul se 


recunoaşte uşor pe numeroase sigilii din Valea 
Indusului. 

Se pare că civilizația de pe valea acestui mare 
fluviu acorda multă însemnătate dansului, 
întrucât s-au descoperit multe statuete 
reprezentând dansatoare. Or, dravidienii din India 
îl adoră pe Şiva Nataraja „Şiva regele dansului”, şi 
în această parte a Indiei, unde locuiesc tamilii, se 
află cele mai bune şcoli de dans clasic. În ceea ce 
priveşte dansatoarele sacre, aşa-zisele baiadere, 
termen portughez, sau devadasi, „roabele zeului” 
în sanscrită, ele se întâlnesc în toate templele 
indiene. 

Tradițiile tamile, pe de altă parte, istorisesc 
despre academii literare, numite Sangam, din care 
prima ar fi existat cu 3700 ani în urmă, adică pe 
vremea înfloririi oraşelor de pe Valea Indusului. 


* 
k k 
Desigur, obiectivul cel mai însemnat rămâne 
descifrarea scrierii de pe Valea Indusului, grație 
căruia am putea avea date mai complete despre 
această misterioasă civilizație. 


CINE AU FOST FIII LUI HET? 


Antichitatea greacă şi romană n-a cunoscut 
numeroase popoare din bazinul mediteranean, de 


pe țărmurile Asiei şi ale Africii şi nu ne-a lăsat 
urme scrise despre multe dintre neamurile care au 
populat aceste regiuni înainte de jumătatea 
mileniului I î.e.n. 

Nu ştim de asemenea nimic de la vechii greci, 
despre civilizația care a înflorit în mileniul III sau 
II î.e.n., despre semințţiile care au creat civilizația 
megalitică şi au înălțat mari monumente de piatră 
în Malta, Marea Britanie, Franța, Grecia. Nu avem 
nicio mărturie scrisă de la vechii greci nici despre 
Sumer şi strălucitoarea cultură sumeriană, după 
cum nici despre civilizația de pe Valea Indusului 
de la Mohendjo-Daro şi Harappa. 

Tot astfel nu avem nicio informaţie despre un 
mare imperiu care a existat vreme de circa şase 
sute de ani în Orientul Apropiat şi care a avut 
legături strânse cu coloniile greceşti din răsăritul 
Mării Mediterane. Am menţionat astfel pe hittiți şi 
imperiul federativ pe care l-au creat în Asia Mică. 


I. DESCOPERIREA HITTIȚILOR 


După citirea textelor hieroglifice, către sfârşitul 
secolului al XIX-lea, s-a constatat că faraonii 
egipteni aveau relații diplomatice, dar uneori şi 
conflicte armate cu o ţară pe care o numeau Kheta. 
Regele şi ostaşii din Kheta au purtat lupte cu 
egiptenii în mai multe rânduri. Ele au culminat cu 


bătălia de la Kadeş, oraş cananeean, situat pe 
fluviul Orontes în Fenicia. Bătălia, care a avut loc 
pe la 1296 î.e.n., a fost condusă de către faraonul 
Ramses al II-lea (circa 1301-1235 î.e.n.), în al 
cincilea an al domniei sale, şi de regele țării Kheta, 
care se numea Muwatallis, probabil. 

Din lectura textelor cuneiforme ale asiro- 
babilonienilor se constata că asirienii au avut 
drept vecini, dar şi adversari, pe regii „Ţării Hatti”, 
care avea drept capitală, în secolul al XII-lea î.e.n., 
oraşul Karkemiş, aflat pe teritoriul de azi al Siriei. 

Locuitorii „Țării Hatti” erau deci în Siria, şi 
trebuie identificaţi cu fiii lui Het din Pentateuh. Ei 
au avut relaţii cu Abraham, apoi, mult mai târziu, 
cu regele David şi cu regele Solomon. 

Drept urmare, arheologii şi orientaliştii au pornit 
în căutarea vestigiilor ce ar fi putut să vorbească 
despre „Ţara Hatti” şi despre locuitorii ei. 

Primul orientalist care publică un articol (1880) 
despre un monument ce trebuie să fie atribuit 
fiilor lui Het este A.H. Sayce. El propune să fi se 
atribuie acestora fragmentele de bazalt pe care se 
află un tip special de scriere, găsite în oraşele 
siriene Hama (fost Hamath) şi Alep. 

Una din aceste pietre, cea de la Hama, fusese 
observată de către lohann Ludwig Burckhardt, din 
Lausanne, un călător elveţian decedat de tânăr 
(1784 - 1817). Acesta scrisese în cartea sa Travels 
în Syria (1830) că la Hama se afla o piatră de 
bazalt, având pe ea gravate un număr de figuri şi 


de semne care par a fi un fel de scriere hieroglifică, 
dar care nu seamănă totuşi cu cea egipteană. 
Menţiunea călătorului elveţian a fost luată în 
seamă de abia în 1870, când doi călători americani 
reuşeau să găsească încă cinci asemenea pietre cu 
inscripții pseudohieroglifice pe pereţii unor case 
din Hama. După doi ani, s-au putut lua copii, prin 
estampaj, după cele cinci pietre şi originalele s-au 
trimis apoi unui muzeu din Istanbul. 

O scriere similară oarecum hieroglifelor egiptene 
a fost găsită de orientalistul E.I. Davis. Ea era 
gravată pe o stâncă situată în munţii Taurus, la 
Ivriz. El a numit această scriere hamathită. 

Aceleaşi hieroglife au fost găsite pe teritoriul 
Turciei de azi, la Bogazkoy şi la Alaja Huzuk, dar 
şi la Yazilikaya („stânca gravată”), unde fusese 
sculptată o procesiune de zei purtând inscripții în 
aceleaşi caractere. De asemenea, încă din 1879, s- 
a găsit un mare număr de inscripții cu aceeaşi 
scriere la Karkemiş. Şi pe ruinele Babilonului, 
marea cetate de pe Eufrat, a fost descoperită, în 
1899, o inscripţie cu aceleaşi caractere, după cum 
şi în nordul Siriei. 

În 1900 aceste scrieri, numite hittite, au fost 
publicate într-un Corpus, care cuprinde un număr 
de 96 de inscripții. 

Istoria civilizaţiei şi culturii hittite a făcut mulți 
paşi înainte prin descoperirea în Egipt, la Tell-el- 
Amarna, în anul 1887, a unui mare număr de 
tăblițe de argilă, scrise, cu caractere cuneiforme, 


în limba babiloniană. Or, în acea epocă se reuşise 
să se citească bine limba babiloniană şi 
caracterele cuneiforme. S-a putut constata că 
aceste tăblițe reprezintă o suită de scrisori 
diplomatice, trimise, între 1385 şi 1360 î.e.n., 
regilor Amenofis al III-lea şi Amenofis al IV-lea 
(faraonul eretic Ikhunaton). Aceste scrisori trimise 
de supuşi sau aliați faraonilor aveau numeroase 
referințe la puternicul rege din Hatti, la 
concentrarea armatelor lui, precum şi la intenţiile 
acestuia. Printre scrisori s-au găsit, de asemenea, 
două scrisori într-o limbă care părea să fie indo- 
europeană, dar cu scriere cuneiformă. 

În 1906 a fost însărcinat un arheolog german, 
Hugo Winckler, să întreprindă săpături la 
Bogazkoy. El a reuşit să găsească 10000 de tăblițe 
de argilă, care, s-a constatat ulterior, constituiau 
arhivele regale din țara Hatti sau a hittiţilor. 

Deci pe locul satului turc Bogazkoy se găsea 
acum 3000 de ani capitala „Ţării Hatti”, iar limba 
de la Arzawa era evident limba acestui stat, care 
trebuie numită limba hittită. 

În 1915, orientalistul ceh Bedrich Hrozny 
publică o schiță a gramaticii limbii hittite, 
demonstrând că structura ei este neîndoios de 
origine indo-europeană. 

În 1920, F. Sommer a făcut corectările necesare 
pentru stabilirea sensului exact al multor termeni 
hittiți. 

Un orientalist care a adus contribuţii esenţiale 


pentru cunoaşterea civilizației hittite a fost E. 
Forrer. El a demonstrat că în „Imperiul Hittit” se 
vorbeau şi se scriau de fapt opt limbi antice. 


II. HITTIȚII ŞI PENTATEUH-UL 


Fiii lui Het, sau hittiţii sunt socotiți în Pentateuh 
ca descinzând din Noe, urmaşi ai lui Canaan şi 
scoborâtorii din Ham, unul din fiii lui Noe. Hittiţii 
ar fi hamiți, de aceeaşi seminţie cu egiptenii 
(numiți Miţraim în acest text, după numele semit 
al Egiptului) şi cu Kugşiţii (Kuş este strămoşul 
locuitorilor de culoare din „Ţara Kuş”, adică din 
Sudanul de azi, Ethiopia din antichitatea greacă). 
Se ştie însă că această listă a popoarelor nu le 
împarte după limbă şi apartenenţa etnică, ci după 
dependenţa lor față de o mare putere politică şi 
după regiunea pe care o locuiau. 

În cazul hittiților se afirmă deci că erau supuşi 
egiptenilor, ceea ce este real, dacă se referă la 
micile regate hittite din Palestina şi Siria, apărute 
după dispariția „Imperiului Hittit” (circa 1200 
Len): 

Hittiții mai apar în aceeaşi scriere ca supuşi 
urmaşilor lui Abraham, care avea să stăpânească 
de la Nil până la Eufrat, adică şi Palestina în 
întregime. 

În Palestina şi în ţinuturile înconjurătoare, fiii 


lui Het au fundat mici regate (lisus Navi, III, 10). 
Tot în Palestina, Abraham cumpără, de la fiii lui 
Het, un loc lângă Macpela, în apropiere de un 
stejar, unde se afla o țarină şi o peşteră care avea 
să slujească drept loc de îngropăciune pentru soția 
sa Sara (Pentateuh, XXIII, 3-20). Proprietarul hittit 
al acestui loc de înmormântare poartă numele de 
Efron, fiul lui Tehar. Interesant este că Abraham 
numeşte pe fiii lui Het „popor al țării acesteia” 
adică al Palestinei (idem, XXIII, 4). 

Mai târziu Isaw, nepotul lui Abraham, fiul lui 
Isaac, se căsătoreşte cu două neveste hittite care 
amărăsc mult pe soacra lor Rebbeca şi pe socrul 
lor Isaac. Se pare că însăşi lerusalimul a fost locuit 
şi de hittiţi la început. Într-un capitol din lezechiel 
(XVI, 3) acesta, adreSindu-se Ierusalimului, îi 
spune că „tatăl tău e amoreu şi mama ta hittită”. 
Prin aceste cuvinte se arată poate că erau adorațţi 
zeii străini în acest ţinut, pentru că Ierusalimul 
este acuzat că se „desfrânează cu tot trecătorul”, 
făcând idoli „cu chipuri de bărbat”. 

Heteii locuiau în munţii din Palestina. În secolul 
al X-lea î.e.n., Solomon a avut soții de neam hittit 
(III, Regi, XI, 1). Hittiţii par a fi oşteni viteji, căci 
tatăl lui Solomon, regele David, are drept 
căpetenie a ostaşilor săi pe Urie Hittitul, pe a cărui 
soție, Batşeba, regele David o ia drept ţiitoare. 
După ce devine regină ea îi dăruieşte lui David un 
copil, pe viitorul rege Solomon. Marele şi înțeleptul 
rege este deci fiul unei femei hittite, fostă soție a 


unei căpetenii militare hittite. 

Din Parelipomen, aflăm că regele Solomon, care 
avea şi o soție egipteană, cumpără cai din Egipt şi 
îi vinde hittiților pe siclii de argint (II, I, 17). 

Caii erau folosiți la carele de război ale hittiților, 
fiindcă aceştia par să fi avut o armată 
considerabilă şi puternică (la auzul unui zgomot 
de care şi de cai, o armată din Siria, compusă din 
arameeni, crezând că este atacată de regele 
hittiților, fuge părăsind totul în calea sa (IV, Regi 
VII, 6-7). Interesant este de observat că oştirea 
hittită este menţionată în acest text înaintea 
armatelor faraonului egiptean. 

Importanţa hittiților şi marea lor forță militară a 
reieşit limpede după citirea textelor hieroglifice 
egiptene, ca şi a textelor în limba babiloniană, 
scrise cu caractere cuneiforme. 


III. COORDONATE GEOGRAFICE 


Asia Mică sau Anatolia, în care s-a creat 
„Imperiul Hittit”, este o peninsulă înconjurată în 
partea ei orientală de trei mări: Marea Neagră, 
Marea Egee şi Marea Mediterană. Partea mediană 
a peninsulei este ocupată de un platou, a cărui 
înălțime coboară de la sud spre nord şi de la est 
spre vest, şi cu o altitudine medie (1000 metri). În 
jurul acestui podiş central al peninsulei 


microasiatice se ridică munți înalți. Spre est 
podişul se reazemă de Munţii Armeniei, care 
continuă Munţii Caucaz. Aici este vârful Sarit- 
şitşek Dagi (3200 m), iar apele care curg în jurul 
lui se îndreaptă fie spre Eufrat, fie spre Kelkit 
Suyu (Lycus din vechime), râu afluent al lui Yeşil 
Irmak, fie spre Kizil Irmak (Râul Roşu), fluviu din 
Anatolia (1100 km). 

De la hotarul de vest al Asiei Mici către centrul 
podişului se întinde lanțul munţilor Antitaurus 
care are ca vârfuri principale: Deli Dag (2800 m) şi 
Gurliuk Dag (3000 m). (Termenul Dagh are în 
turcă sensul de „munte”.) Spre sud-vest pleacă, 
din acest lanț muntos, un alt masiv în care se află 
vârfurile Hângâr Dag (2623 m), Ala Dag (3000 m) 
şi Ehcijas Dag (3917 m), cel mai înalt vârf din Asia 
Mică. La sud, paralel cu coastele Mării Mediterane, 
se ridică lanțul Munţilor Taurus (altitudine 
maximă în Demirantic 3756 m). 

Între Munţii Taurus şi Antitaurus se află 
bazinele râurilor Ceghan Nehri (Pyramos din 
antichitate, nehriare în arabă şi în turcă sensul de 
„râu”) şi Seyhan Nehri (fostul Serus) ale căror 
aluviuni au format câmpia roditoare de pe coastele 
Mediteranei, unde se înalță oraşele Adana şi 
Tarsus. 

Această regiune are trei trecători: Porţile siriene, 
prin care a trecut Alexandru cel Mare, după 
bătălia de la lisus (în anul 333 î.e.n.) spre a ajunge 
în Siria, Porțile din Aman, în masivul muntos 


Amanus, pe care l-a străbătut Darius cel Mare şi, 
în fine, Porțile Ciliciene, din Cilicia, între Tarsus şi 
vechea Tyana. 

Mai spre vest, mai multe râuri îşi varsă apele în 
Marea Egee: Buyuk Menderes Nehri (buyuk are 
sensul de „important, mare”) şi Gediz Nehri (în 
antichitate Hermes). În interiorul platoului se află 
râul Sakarya Nehri (fostul Sangarios), ale cărui 
ape curg spre Marea Neagră. 

Platoul pe care îl constituie Anatolia se împarte 
în şase părți: 1. În centru, câmpia care înconjoară 
lacul Tüz Gölu (tur, „sare”, ghol, „lac”), „lacul 
sărat”; 2. La nord-vest, partea superioară a 
bazinului Sakarya (în antichitate Sangarios); 3. La 
sud-vest, bazinul Lacului Beyşehir Gölu şi al altor 
lacuri mai mici; 4. La sud, regiunea lacului 
Akghiol (ak „, alb”, gol, „lac”); 5. La sud-est, 
triunghiul format între masivele muntoase Taurus 
şi Antitaurus; 6. În fine, la nord-est bazinul râului 
Kizil Irmak (kizil, „roşu”, irmak, „râu ”). 

Fiecare din ele se deosebeşte prin regimul apelor: 

1. Regiunea centrală a Anatoliei (numită Axylon 
în antichitate) este o câmpie mare, care înconjura 
un mare lac sărat, Tuz Gölu şi către care coboară 
apele ce vin din muntele Khodja-Dagh („Muntele 
mare”). În această câmpie, o adevărată stepă, se 
cresc cai; 

2. Regiunea din nord-est, având ca hotare 
munții Murat Dagh, Emir Dagh şi Paşa Dagh, 
străbătută de râul Sakarya Suyu, principalul său 


afluent fiind râul Sakarya Nehri. În această 
regiune se afla Ankara (vechea Ancyra). Este un 
ținut de păşuni şi de poieni; 

3. Regiunea de sud-vest, în care se află lacurile 
de la Beyşehir Gölu (şehir „, oraş”), Akşehir şi Ilgin, 
la nord de actualul oraş Konya (Iconium în timpul 
romanilor, Kuwanna pe vremea hittiților), cel mai 
mare centru din regiune. În această regiune găsim 
dealuri golaşe, mici râuri cu malurile roditoare şi 
păşuni bogate; 

4. Regiunea de sud-est, un bazin închis, are în 
centru Lacul Akghiol („lacul alb”), care primeşte 
apele muntelui Kara Dagh („muntele negru”), şi 
din munţii Hasan Dagh şi Ala Dagh. În jurul 
lacului sunt ogoare roditoare şi grădini fertile, iar 
la poalele munților sunt grădini de pomi fructiferi. 
Tyana a grecilor (Tuwanuwa din vremea hittiţilor, 
astăzi Kilise Hisar) (hisar, „cetate”, Kilise, grec, 
„ecclesia”, biserică) a fost unul din centrele 
însemnate din această regiune; 

5. La sud-est, triunghiul format din munții 

Taurus şi Antitaurus are drept centru oraşul 
Maraş (Marquasi în vremea hittiților, Germaniceea 
sub romani); 
6. La nord-vest, valea râului Kizil Irmak (Halys la 
greci), o regiune de văi înverzite. Râul coboară spre 
vest prin numeroase defileuri, după care se 
îndreaptă spre sud către Sivas (Sebastia, în 
antichitate). Înainte de a se vărsa în Marea Neagră, 
râul străbate o câmpie mlăştinoasă. 


Adesea regiunile Anatoliei sunt denumite cu 
apelaţiile din epoca greacă şi romană: Misia, Lidia, 
Caria, Licia, Pamphilia, Cilicia din nord-vestul 
Anatoliei şi de-a lungul coastei Mării Mediterane; 
Bitinia şi Paphlagonia, de-a lungul coastelor Mării 
Negre, Frigia, Pisidia, Lycaonia, Galaţia, în 
interiorul  Podişului Central al Asiei Mici, 
Capadocia în centrul aceluiaşi podiş. 

În vremea hittiţilor, centrul imperiului se afla în 
valea râului Kizil Irmak şi Hattusas; capitala se 
afla în actualul sat Bogazkoy, în zona izvoarelor 
unui pârâu. Lângă Hattusas, la Yazâlâkaya (piatra 
scrisă), erau figurați în relief pe stânci o suită de 
zei adorațţi de hittiți. Numeroase drumuri porneau 
de la Hattusas şi duceau către toate ţinuturile 
Anatoliei. 

În vremea „Imperiului Hittit” transporturile 
comerciale se făceau prin caravane de măgari, 
întrucât cămilele şi catârii nu puteau parcurge 
drumuri de munte lungi şi pline de stânci, iar caii 
nu erau utilizați la căruțe (de altfel nici la călărie). 
Relaţiile comerciale cele mai intense le aveau 
hittiți cu hurriții din diferite regate pe care le 
întemeiaseră şi, de asemenea, cu locuitorii aramei 
ai regatelor din Siria. 


IV. „IMPERIUL HITTIT” 


În secolul al XXI-lea î.e.n., sau poate în secolul 
al XX-lea î.e.n., sosesc în Asia Mică, venind, 
probabil, din Peninsula Balcanică, seminții indo- 
europene care se stabilesc în diferite regiuni ale 
acestei peninsule. 

În Anatolia, indo-europenii se aşază încă din 
secolul al XXV-lea î.e.n. Aceste seminții sunt 
cunoscute mai târziu sub numele de luviţi, a căror 
țară, Luviya, se afla în partea de sud-vest a 
podişului. După ei sosesc alți indo-europeni, 
hittiţii, care s-au instalat, în centrul Anatoliei. 

Indo-europenii găsesc în Anatolia o serie de mici 
regate: Kusar, Hattus, Hurkiwna, Salatiwara, 
Purushanda, Zalpuwa, Nasa şi, în fine, Kanes, 
oraş în care existau comptoare comer ciale 
asiriene. Aceste regate ne sunt cunoscute printr- 
un text al regelui Anitta. 

Tuthaliya I, urmaşul lui Anitta, continuă şi el 
cuceririle din întreaga peninsulă microasiatică 
care ajunge să fie supusă în totalitate hittiților. 

Succesiunea regilor hittiți, până la prăbuşirea 
acestui imperiu sub atacurile coaliției „Popoarelor 
Mării”, în jurul anilor 1200 î.e.n., este următoarea: 


Data Legătura de 
rudenie cu 
regele 
anterior 
Pithana (din Kussara) - 
Anitta (din Kussara) - fiu 


IMPERIUL VECHI 


Tudhaliyas I 1760-1710 2 
Pu-sarrumas (?) 1710-1680 fiu 
Labarnas | 1680-1650 fiu 
Labarnas II (= Hattusilis I) fiu 
1650-1620 
Mursilis I 1620-1590 | fiu adoptat 
Hentilis I 1590-1560 cumnat 
Zidntas I 1560-1550 ginere (?) 
Ammunas 1550-1530 fiu 
Huzziyas I 1530-1525 fiu (?) 
Telepinus 1525-1500 cumnat 
Alluwamas 1500-1490 ginere 
Hantilis II (?) 1450-1480 ? 
Zidantas II (?) 1480-1470 ? 
Huzziyas II (?) 1470-1460 ? 
IMPERIUL NOU 
Tudhaliyas II 1460-1440 ? 
Ahnuwandas I 1440-1420 fiu 
Hattusilis II 1420-1400 frate 
Tudhaliyas III 1400-1380 fiu 
Suppiluliuma I 1380-1346 fiu 
Arnunwandas II 1346-1345 fiu 
Mursilis II 1345-1315 frate 
Muwatalis 1315-1296 fiu 
Urhi-Teşub (= Mursilis| 1296-1289 fiu 
III) 
Hattusilis III 1296-1289 unchi 
1289-1265 
Tudhaliyas IV 1265-1235 fiu 
Arnunwandas III 1235-1215 fiu 
Suppiluliuma II 1215-? frate 


Toate datele sunt aproximative, dar două dintre 
ele sunt legate temeinic de evenimente ce au avut 
loc în Babilon şi Egipt. 

Cronologia de mai sus, adoptată după 
Cambridge Ancient History, vol. I şi II, se confirmă 
prin faptul că, în al zecilea an al domniei lui 
Mursilis II, în textele hittite există o trimitere la 
eclipsa de soare care a avut loc la 13 martie 1335 
î.e.n., (cf. E. Laroche, Chronologie hittite, etat de la 
question în: „Anadolu” II, Paris, 1955). 

Urmare migrației „Popoarelor Mării”, Asia Mică 
este ocupată, începând din secolul al XIII-lea 
î.e.n., de populații de origine greacă, tracă, iliră, 
dar şi de alte origini (poate hurrită). 

Indo-europenii care au fost numiți hittiți, în chip 
inexact după cum s-a arătat, au întemeiat un 
imperiu al lor, întins în toată Asia Mică, care a 
dăinuit vreme de 500 de ani aproape, populațiile 
hittite alcătuind doar o pătură suprapusă, 
aristocrația. Am expus în altă parte (cf. „Gândirea 
hittită în texte, Bucureşti, 1986), într-un studiu 
relativ dens, problemele esențiale ale civilizației 
hittite, acum însă vrem să consacrăm studiul de 
față popoarelor şi semințiilor (luviți, palaitți, 
canesiți sau hittiți) existente în peninsula 
microasiatică înainte de venirea indo-europenilor 
şi care au continuat să existe atât în timpul 
dominației, cât şi după prăbuşirea acestui imperiu 
de pradă şi jaf întemeiat de hittiți. 


V. PROTO-HITTIȚII SAU HATTIENII 


„Tara Hatti” se afla în partea centrală şi nordică 
a Anatoliei, având în centru bucla formată de 
fluviul Halys (azi Kizil Irmak). Locuitorii acestui 
ținut pacifică satele şi oraşele, unele vreme de 
peste un mileniu, ridicate pe locuri descoperite şi 
nefortificate. La sfârşitul mileniului al III-lea î.e.n., 
la sosirea indo-europenilor în Asia Mică, aceste 
sate şi oraşe, aşezate de cele mai multe ori pe 
malul unor mici cursuri de apă, sunt grupate în 
mici principate cârmuite de regi sau de sfaturi ale 
bătrânilor. Unii regi îşi exercită puterea pe mai 
multe oraşe, ceea ce îi face să-şi ia titlul de „mare 
rege”. 

Locuitorii „Ţării Hatti” au dreptul cel mai vechi 
de a purta numele de hittiți, dar cum acest nume 
a rămas acela al celor ce locuiau aici în vremea 
indo-europenilor, apoi, cu începere din secolul al 
XII-lea î.e.n., acest nume este purtat de populații 
din partea superioară a Siriei, şi spre a evita orice 
confuzie, cei mai vechi locuitori ai „Ţării Hatti” au 
fost numiţi de autorii moderni „proto-hittiți” şi 
limba lor „proto-hittită” (L. Delaporte, Les Hittites, 
Paris, 1936, p. 37). De fapt, s-a arătat, de doi 
cercetători, care au lucrat independent uniți de 
altul, că în „Imperiul Hittit” se vorbea un mare 
număr de limbi, printre care, bineînţeles, şi limba 
hatti (cf. E. O. Forrer, „Die acht Sprachen des 


Bogazkoy - Inschriften” în „Sitzungsberichte der 
Preus. Akad. D.Wiss. 1919, şi Bedriche Hrozny, 
Uber die Volker und Sprachen des alten Chati- 
Landes). Se vorbeau limbile: nesită (numită în mod 
impropriu hittită), hatti sau proto-hittită, luwită, 
palaită, hurrită, limba ariană, a conducătorilor 
statului Mitanni,  akkadiana, sumeriana şi 
tabalica sau hittită hieroglifică. 

Este meritul lui E.O. Forrer de a fi aflat mențiuni 
în documentul de la Bogazkoy ale limbii hatti, ale 
poporului neindo-european cucerit şi cotropit de 
hittiți, numit proto-hittit şi care vorbea limba 
proto-hittită sau hatti. În textele cuneiforme de la 
Bogazkoy această limbă este numită hattili, şi ea 
nu este nici indo-europeană, nici semită şi nici 
caucaziană (cf. Johannes Lohmann, Die Hethiter, 
Munchen, 1975, p. 88). 

Vorbitorii de limbă hatti, proto-hittită, par să fi 
fost cei mai vechi locuitori ai Anatoliei, căci limba 
lor nu are niciun fel de raporturi cu limba 
popoarelor învecinate Anatoliei. Nu se ştia prea 
multe despre acest popor hatti sau proto-hittit. 
Unele săpături demonstrează că proto-hittiții 
aveau o cultură înaintată. În pantheonul lor se 
pare că exista un mare număr de divinități. 

Hittitologul Kurt Bitte scrie în 1945 că civilizația 
anatoliană preistorică pare să-şi aibă originea în 
cea din mileniul IV, din care pe încetul se trage cea 
din mileniul III î.e.n. 

Multă vreme s-a crezut că cele mai multe aşezări 


omeneşti din Anatolia au apărut în epoca de 
bronz. Dar în 1958, arheologul englez James 
Mellaart descoperă, lângă Konya (Iconium), 
urmele unui oraş din epoca neolitică - similar cu 
cel descoperit la Jericho (lerihon). El este socotit 
cel mai vechi oraş din lume, având peste 8 000 de 
ani vechime. 

Stratul descoperit la o adâncime de 17 m de 
către arheologul englez a fost datat cu carbon 
radioactiv şi corespunde anului 6500 î.e.n., dar 
mai sunt alte straturi sub el, care reprezintă circa 
4 metri. 

Casele erau lipite unele de altele. Şi erau clădite 
din cărămizi făcute din pământ argilos amestecat 
cu paie şi uscat la soare, deci nu arse. Asemenea 
construcții din cărămidă uscată la soare s-au mai 
descoperit în Mesopotamia, precum şi la 
Mohendjo-Daro şi Harappa (cf. Jean Marie Casai, 
Civilizaţia Indusului şi enigmele ei, Bucureşti, 
1978, passim.). Cărămizile aveau 8 cm înălțime, 
16 cm lăţime şi 32 cm lungime, adică fiecare 
dimensiune dublul celei precedente. Nicio curte şi 
niciun coridor sau vreo stradă. 

În stratul II, care datează din anul 5700 î.e.n., s- 
a găsit un coridor strâmt. 

Întrebarea pe care trebuie să şi-o pună oricine 
este: cum se comunica de la o casă la alta, în 
această aglomeraţie urbană, formată din case 
aidoma fagurilor de miere? James Mellaart găseşte 
în fiecare casă, în dreptul locului unde se făcea 


focul, o scobitură, o gaură pe unde ieşea fumul şi 
el afirmă că se putea trece pe acolo. 

Aceste oraşe semănau cu celebrele pueblos 
indiene, adică acele aşezări la care se putea ajunge 
numai prin acoperiş şi de aici pe scări în interior. 

Ideea care a dus la construirea pueblos-urilor, 
ca şi la Catal Huyuk, este aceeaşi: vrei să aperi un 
oraş împotriva duşmanilor, atunci el trebuie să nu 
fie accesibil. 

Locuitorii oraşelor nu au putut ridica ziduri 
imense, cum au făcut cei din Ierihon, întrucât le 
lipsea piatra, iar atunci au recurs la acest sistem 
de apărare. 

Situaţia a fost genială din punct de vedere tactic. 
Duşmanul, negăsind nicio stradă, trebuia să 
străbată casă după casă, ca să meargă înainte, dar 
la fiecare perete ar fi găsit o altă familie gata de 
luptă. 

Aceeaşi idee, dar într-o formă modificată, se 
regăseşte şi în Labirintul de la Knossos. La acesta 
din urmă erau culoare şi drumuri în aşa fel 
aşezate, că era nevoie de „firul Ariadnei” spre a 
găsi calea. 

Şi aici, ca şi la Knossos, cel ce se aventura în 
labirintul încăperilor fără culoare îşi găsea 
moartea în fața sutelor de ziduri. De fapt, fie că 
erau culoare şi căi înşelătoare, în care se pierdeau, 
sau fie case fără străzi şi căi de acces, sfârşitul era 
acelaşi pentru atacatori, întrucât până la urmă se 
rătăceau. 


Catal Huyuk nu este singurul oraş neolitic din 
Asia Mică. Arheologul turc Bahadir V. Alkim (în 
„Archeologia Mundi” - Anatolia, Munchen, 1968, 
passim) a putut descrie un număr de oraşe şi 
situri care au fost explorate în Asia Mică din 
neoliticul timpuriu, mijlociu şi târziu, apoi din 
epoca chalcolitică timpurie, mijlocie şi târzie, în 
fine, din epoca bronzului timpuriu şi târziu. 

Aşa, de pildă, la Hacilar, situat la 250 km vest 
de Catal Huyuk, s-a găsit o aşezare urbană cu 
case din cărăzimi de lut nears, care se reazămă 
una pe alta, zid lângă zid. Dar fundaţiile caselor 
sunt aici de piatră şi camerele sunt puțin mai 
mari. Pereţii erau zugrăviți cu ghips alb şi 
acoperişurile erau susținute de grinzi. Se aflau şi 
treptele unor scări, ceea ce arată că în epoca de 
piatră se construiau case cu etaj. Câinele era deja 
un animal domestic. 

Hacilar a fost ars în cursul unei invazii în jurul 
anilor 5000 î.e.n. 

La Yumuk Tepe, lângă oraşul Mersin, 
explorându-se o movilă de 25 m înălțime, s-au 
găsit ceramică şi obiecte similare celor de la Catal 
Huyuk şi s-au putut afla similitudini cu cele de la 
Biblos şi Ras Shamra (Ugarit), fapt care dovedeşte 
existența relațiilor comerciale între Anatolia şi 
coasta feniciană în mileniile IV şi III î.e.n. 

Oraşul Mersin a fost înconjurat cu ziduri pe la 
mijlocul mileniului IV, dar a fost părăsit şi el pe la 
3200 î.e.n., din cauze necunoscute. 


La sud-est de Catal Huyuk, la circa 67 km se află 
oraşul Cean Hasan, care a fost locuit între 5000 şi 
4800 î.e.n. Casele sunt clădite la fel din cărămizi 
de lut nears, sprijinite de grinzi incluse în ziduri. 

În vestul Turciei de azi, la izvoarele fluviului 
Menderes, la circa 17 km de Affionkarahisar, se 
află vestigiile oraşului Beycesultan, care avea 
legături cu spaţiul grec şi cu Creta. El a existat din 
mileniul al V-lea până în al IV-lea. Aici s-a găsit 
ceramica timpurie chalcolitică ce se regăseşte şi în 
insulele Samos şi Cos, ca şi în Tracia şi 
Macedonia. Şi aici arhitectura caselor arată 
construcții din cărămizi de lut nears, sprijinite pe 
grinzi de lemn. 

Behadir Alkim, profesor de arheologie la 
Istanbul, crede că Beycesultan este o staţiune 
intermediară între lumea egeeană şi civilizația 
Anatoliei propriu-zisă, pentru că s-au găsit acolo 
obiecte de aramă, iar în locul cultelor numeroase 
ale fiecărui trib se pare că s-a ajuns la unul 
comun, şi anume cultul cerbului ca în Creta. O 
altă legătură cu această cultură o dovedesc 
vestigiile de la Kerataş-Semyuk, ca şi cele de la 
Alicear, între Kayseri (vechea Cezaree) şi 
Bogazkoy. Această cetate din urmă a fost locuită 
din epoca bronzului timpuriu (circa 3200 î.e.n.) 
până în epoca hittită. În acest oraş-cetate mortii 
sunt îngropaţi fie în vase mari de lut (pithos), fie în 
morminte zidite, fie direct în pământ, în 
apropierea casei. Aceeaşi diversitate a modului de 


înhumare găsim la Kara Huyuk, ce se afla la 7 km 
sud de Konya. 

Oraşul descoperit la Alacea Huyuk a fost locuit 
între 3000 şi 1200 î.e.n., iar în anul 2300 î.e.n., a 
fost centrul unui principat puternic. Comoara de 
aur şi de argint descoperită aici întrece valoarea 
„tezaurului” lui Priam, găsită de Schliemann la 
Troia. 

Explorarea arheologică de la Kultepe („movila 
cenuşie”), anticul Kanes, se află la 18 km nord de 
Kayseri (Cezareea), în partea centrală a Anatoliei. 
Trebuie deosebit Kultepe kuyuk, unde era 
reşedinţa prinţului localnic de la Kanes şi Bazarul 
de la Kultepe, unde locuiau populaţia băştinaşă şi 
negustorii asirieni, care veniseră pe la 2500 î.e.n. 
Asirienii întemeiaseră aici un comptoar la fel ca 
alte zece în Anatolia şi printre descoperiri se 
numără un pumnal de bronz, pe care scria cu 
caractere cuneiforme: „Palatul lui Anitta regele”, 
primul rege al hittiților. Este probabil că tatăl său 
a fost acela care a incendiat Kultepe, cu 50 de ani 
în urmă. 

Constatăm prin urmare că în peninsula 
microasiatică a existat o cultură străveche, din 
mileniul I şi IV î.e.n., care a fost unitară, după cum 
o dovedesc atât ceramica, cât şi modul său de 
construcție atât de original al locuinţelor. Această 
cultură a precedat fără nicio întrerupere pe cea a 
hittiților indo-europeni. Suntem deci în fața 
culturii proto-hittite care se întindea până la 


sosirea hittiților în întreaga peninsulă, dar în 
special în partea de nord a ei. Acestei culturi îi 
corespunde o limbă pe care o cunoaştem în 
elementele ei esenţiale şi o religie formată dintr-o 
multitudine de divinități care au intrat mai apoi în 
pantheonul hittit. 

Hittiţii indo-europeni n-au venit în Anatolia 
printr-o mare invazie, ci s-au infiltrat încetul cu 
încetul, ca şi semiţii, în oraşele sumeriene din 
Mesopotamia, sau ca arameenii, în oraşele 
akkadiene. 

Această concluzie o putem formula din faptul că 
găsim nume indo-europene în tăblițele de la 
Kultepe, cu 250 - 300 de ani înainte de 
întemeierea „Imperiului Hittit.” 

Indo-europenii n-au venit deci în Anatolia ca 
stăpâni, ci au devenit stăpâni, după ce şi-au 
asimilat cultura proto-hittiţilor. 

Limba proto-hittită. Prezentă în câteva texte 
existente în arhivele regilor hittiți, găsite la 
Bogazkoy, limba proto-hittită sau hattiană a fost 
stabilită independent atât de E. Forrer, în 1919, 
cât şi de Bedrich Hrozny în 1920. Monumentele de 
limbă sunt construite din glose, citate, formule 
rituale şi pasaje scurte de texte religioase, aflate în 
mijlocul unor texte redactate în limba nesită 
(hittită) cuneiformă. Uneori ele sunt însoţite de o 
traducere în limba nesită (hittită). 

În slujbele religioase se folosea limba proto- 
hittită, când preoţii se adresau unui zeu proto- 


hittit. Atât textele bilingve - s-au păstrat în total 
cinci asemenea texte (cf. I.M. Dunaevskaia, 
Principiile structurii verbului  protohittit, în 
„Peredneaziatski o Sbornik, Moskva, 1961, p. 57 
sq) - cât şi celelalte scrise doar în proto-hittită au 
fost publicate de H.G. Guterbock 
(Keilschrifturkunden aus  Bogazkoy, XXVIII, 
Berlin, 1935). 

Se pare că limba proto-hittită folosea într-o mare 
măsură prefixele. De pildă, cuvântul binu, „copil”, 
formează pluralul cu prefixul le, lebinu, „copii”. 
Prepoziția be are sensul de „în” bewil, „în casă”. Se 
formează adjective prin adăugarea unui sufix - el: 
ziblandiel, „din Ziblanda”. Numele de oraşe din 
„Imperiul Hittit” sunt uneori nedeclinabile. Aceste 
denumiri pare că au fost împrumutate din proto- 
hittită. Aşa sunt Kanes, Nerik, Hakpis. În textele 
găsite la Kanes marea majoritate a numelor de 
persoane nu sunt semite (akkadiene), fiind deci 
proto-hittite. 

Redăm o serie de termeni în limba proto-hittită: 
Estan, „zeul soarelui”; hapelki, „fier”; hattus, 
„argint”; (i) yah, „cer”; isterrezil, „pământ”; Katah, 
„regină”; Katte, „rege”; Kud (u), „suflet”; melhip, 
„bine”; siniti, „aramă”; ures, „fierar, arămar”; zar, 
„oaie”; zinar, „muzică” (poate împrumutat din 
akkadiană), teti „mare”, zihar, „lemn, copac” (cf. 
Amelise  Kammenhuber  „Hethitisch,  Palaisch, 
Luwisch, Hieroglyphisch, und Hattisch. Munchen, 
1969, p. 96 sq). 


Dintre zeii cu nume proto-hittite trebuie citați: 
zeul Wurunkatti, al cărui nume înseamnă „rege al 
țării”, zeițele Tasimis şi Huwassanas, ca şi zeii: 
Kashala, Zissasu, Zukkuki, Anziliia, Killuri, Lillur; 
Upelluri,  Kummesmaha,  Tetepirian,  Telishapi, 
Titiutti, Kasku, Telepinu. Toate aceste denumiri de 
zei se scriu cu determinativul sumerian: Dingir, 


» 


„Zeu”. 


VI. POPORUL KASKA DIN NORD-ESTUL 
ANATOLIEI 


În secolele XVIII-XVII î.e.n., „Imperiul Hittit” a 
avut de luptat neîncetat cu seminţiile ce locuiau în 
partea de nord şi nord-est a centrului Anatoliei, 
cunoscuți în izvoarele cuneiforme hittite sub 
numele de seminții Kaska (Gesga). 

Hittiţii au fost ţinuţi permanent sub 
amenințarea unei invazii nimicitoare a poporului 
Kaska, care periodic şi sistematic făceau 
incursiuni în această regiune. 

Pe temeiul datelor preluate din documentele 
hittite nu se poate face o localizare amănunţită a 
oraşelor şi satelor locuite de triburile Kaska. Dar 
acestea se află după documentele hittite din 
vremea lui Suppiluliuma (1380 - 1346 îe.n)), 
Mursilis II (1345 - 1315), Hattusili III (1296 - 1289 
î.e.n.) în „Tara de sus”, regiune care se deosebeşte 


de „Țara de jos”. 

„Tara de sus” se află în munţii Pontici, în nord- 
estul „Imperiului Hittit”, în timp ce „Țara de Jos” 
se găsea în regiunile situate la sud de capitala 
Bogazkoy. Nu se pot da însă delimitări precise 
„Ţării de sus”. 

În „Ţara de sus” se găsesc oraşele sau „țările” 
sau „poporul” Tipia, Kannuwara, Zazzisa, Istitina, 
Kathaidduwa,  Taggaste, Timmuhala, Kassiia, 
Masa, Kammale apoi „Iara râului galben” şi 
Kalasma. Regiunile locuite de semințţiile Kaska se 
aflau la vest de țara Azzi-Haisa, care se găsea în 
colțul de nord al Anatoliei. 

Regiunile principale populate de aceste semințţii 
erau Halila şi Duduska. Împotriva acestora a 
pornit regele hittit Mursilis II o expediţie de război. 
Tot în teritoriul locuit de seminţiile Kaska se afla 
lishressa şi Piggainaressa. 

Tinutul Azzi-Haisa constituia hotarul de nord- 
est până la care se întindeau semințiile Kaska. 
Spre apus ele ajungeau până la fluviul Halys 
(numit de hittiți Marassanda), (cf. G. G. Giorgadze, 
în problema localizării şi structurii lingvistice a 
Kaski-lor, denumire etnică şi geografică (în limba 
rusă), în Peredneaziatskii sbornik, Probleme de 
hittitologie şi hurritologie, Moskva, 1961, p. 161- 
210, cf. Şi la A. Mananţian, Despre unele probleme 
în litigiu ale istoriei Armeniei vechi, Erevan, 1956, 
passim, cf. Şi O. Gurney, The Hittites, London, 
1962, passim.). 


Seminţiile Kaska se aflau şi în „Tara de jos”. 
Deci, în genere, se poate spune că ei se găseau 
risipiţi pe o mare întindere a Anatoliei, deoarece 
hittiții nu reuşiseră să-şi stabilească dominaţia pe 
tot teritoriul Asiei Mici. Din documentele hittite nu 
reiese că ei au ajuns în regiunile de munte şi pe 
malurile Mării Negre (cf. G.G. Giorgadze, Op. Cât, 
p. 191-192 cf. Şi M.I. Maksimova, În problema 
ieşirii hittitilor la malul sudic al Mării Negre, în 
limba rusă, „Vestnik Drevnei Istorii”, 1968, nr. 4, 
p. 24-34). 

Cuvântul hittit arunas, „mare”, se referă 
totdeauna la Marea Mediterană. Regiunea de 
munte situată la sud de Marea Neagră şi locuită 
de kaskii nu a fost cucerită decât intermitent şi în 
niciun caz în vremea „Imperiului Vechi Hittit.” În 
sud, ținutul ocupat de kaskii se întindea până la 
cursul inferior al râului Halys (Marassanda). Unii 
cercetători sunt însă de părere că kaskii se aflau 
şi în regiunea de nord-vest a „Imperiului Hittit”, 
dincolo de fluviul Halys, în Paphlagonia. 

Se pare că seminţiile Kaska erau experte în 
metalurgia fierului, pentru că există o scrisoare a 
faraonului Amenhotep al III-lea (1408-1379 î.e.n.) 
(numit în greacă Amenofis) adresată regelui din 
Arzawa, prin care i se solicită acestuia să trimită 
în Egipt (cf. G.G. Giorgadze, Op. Cit., p. 194) 
populaţia kaska care locuia la sud de Marea 
Neagră (Chalybii) renumiţi pentru destoinicie în 
metalurgia fierului (cf. Herodot, Istori, I, 28; 


Eschil, Prometheu, 715; Xenophon, Anabasis, V, 
51). După Ammianus Marcellinus (care a trăit în 
secolul al IV-lea e.n.) ei au fost primii care au ştiut 
să lucreze fierul. Ei erau şi minieri, ocupându-se 
cu extragerea minereului de fier (Xenophon, Idem) 
şi fabricarea obiectelor de fier. 

Este greu de admis ca un faraon egiptean să 
ceară locuitori din regatul Arzawa, dacă aceştia nu 
ar fi prezentat un mare interes pentru el, căci erau 
artizani. Aşa se explică de ce regii hittiți n-au vrut 
niciodată să extermine populaţiile acestea, cu 
toate că ele s-au răsculat de nenumărate ori 
împotriva lor. Ştim, pe de altă parte, că în 
„Imperiul Hittit” se fabricau obiecte de fier încă din 
secolul al XIII-lea î.e.n., după cum arată o 
scrisoare a regelui hittit Hattusilis III, probabil 
către regele Asiriei: „Cât despre fierul bun despre 
care îmi scrii, fier bun nu se poate găsi în depozitul 
meu de la Kizzuwatna. Ți-am scris că acum este o 
vreme proastă pentru a produce fier. Se va 
produce fier bun, dar acum încă nu au terminat 
să-l facă. Când vor sfârşi ţi-l voi trimite. Astăzi îţi 
trimit un pumnal cu lama de fier” (cf. O.R. Gurney, 
Op. Cât, p. 83). Kizzuwatna, Cataonia de mai 
târziu, se află în sudul Anatoliei. Depozitul la care 
se referă regele hittit se află probabil în munții 
Taraus, iar minereul de fier extras de aici era 
lucrat în nord, unde grecii vechi îi localizau pe 
kalybi. 

Cu privire la apartenența etnică a seminției 


Kaska, ce se întindea mai cu seamă în nordul şi 
nord-estul „Imperiului Hittit” trebuie observat că 
apelația Kaska îşi află semnificaţia în elementele 
limbii proto-hittite. Există o înrudire certă între, 
această limbă şi limba kaska. Apelaţia Kaska 
desemna unul din cele mai vechi popoare din 
Anatolia; de aceea ea s-a extins şi la alte popoare 
vecine seminții Kaska (cf. G.G. Giorgadze, Op. Cit., 
p. 199) unde exista o hegemonie a populaţiei 
Kaska, şi anume la popoarele aşezate la nord-est 
şi la nord de „Imperiul Hittit”. 

În limba proto-hittită luna, astru, se numea 
kasku; aceeaşi denumire o purta şi zeul Lunii 
(kasku). Proto-hittiţii au luat probabil de la 
poporul Kaska acest cult. Important de remarcat 
este că în epoca helenistică şi în epoca romană în 
Pont şi de-a lungul ţărmurilor sudice ale Mării 
Negre, exista foarte răspândită adorarea Lunii (E. 
Laroche, Divinites lunaires d'Anatolie, în „Revue de 
histoire des religions”, CXLVIII, I, 1955, J. B. Mac 
Minn, Fusion of the gods în „Journal of Near 
Eastern Studies”, XV, 4, 1956, p. 206). 

Terminațiile apelațiilor Kaska sunt aproape 
identice cu cele din limba proto-hitită (cf. G.G. 
Giorgadze, Op. Cit., p. 201). Şi sufixele sunt foarte, 
asemănătoare, dar multe nume kaska au prefixe 
proto-hittite şi numeroase denumiri kaska sunt 
compuse din elemente proto-hittite. Astfel este 
termenul proto-hittit ura, „izvor”, iar apelațiile 
kaska Tiura are sensul de „oraşul izvorului”, li- e 


prefixul pluralului (limba proto-hittită era, ca şi 
limba Kaska o limbă aglutinantă) din cuvântul 
Teliura - are sensul de „oraşul izvoarelor”. În 
denumirile de localități Kaska, Kapperi, Kappupa, 
Gapagapa se distinge silaba Kap (gap), care are 
sensul de „cer” în proto-hittită. 

Termenul hattu, „argint” în proto-hittită, a dat 
Hattenzuua în regiunile ocupate de semințţiile 
Kaska, nu putem reda aici toate elementele proto- 
hittite care se regăsesc în limba kaska, dar este 
cert că acestea sunt numeroase, după cum s-a 
arătat. 

Putem trage concluzia că semințiile Kaska 
locuiau în Anatolia din cele mai vechi timpuri 
alături de proto-hittiți cu care se înrudeau foarte 
îndeaproape. Dacă am cunoaşte mai bine limba 
Kaska, acest lucru s-ar putea dovedi şi mai 
puternic. 


VII. FIII LUI HET ÎN MILENIUL AL III-LEA 
î.e.n. 


În epoca lui Abraham, după Pentateuh, Palestina 
(Canaanul) era locuit de fiii lui Het, cel puţin în 
regiunea de dealuri. 

Dar în ce epocă a trăit Abraham? Solomon 
începe construcția templului său în al patrulea an 
de domnie şi la 480 ani după exodul evreilor din 


Egipt. 

Dar Solomon domneşte între 973 - 933 î.e.n., 
deci în anul 969 începe construcția Templului din 
lerusalim. Adăugând 480 la 969 rezultă că exodul 
din Egipt este la 1440 î.e.n. Adăugând apoi 430 
ani, cât timp evreii au fost în robie egipteană 
(Pentateuh, Lib. II, XII, 40), şi circa 200 de ani 
vremea vieţii celor trei patriarhi, Abraham, Isaac 
şi Iacob (Idem, Lib. I, XXI, 5; XXXV, 29; XLVII, 287) 
rezultă că Abraham a plecat din cetatea Ur în 
secolul al XXI-lea î.e.n., (calculul de mai sus dă 
anul 2079 î.e.n.). 

Giovanni Pettinato, arheologul italian, care 
împreună cu Paolo Matthiae au cercetat vestigiile 
cetății de la Tell-Mardikh, în Siria, susține că 
Abraham ar fi trăit de fapt în mileniul al III-lea şi 
nu la Ur, în Chaldea, ci la un alt Ur, aşezat lângă 
Ebla (cf. Magazin Istoric, nr. 4/982 p. 54 sq). Tot 
el susține că Eber, care s-a numărat printre 
strămoşii lui Abraham (Pentateuh, Lib. I, XI, 14- 
16), a fost unul din primii regi ai statului-oraş 
Ebla. 

Orientalistul român A. A. Bolşacov-Ghimpu 
(Cronica veche a Cannanului, Bucureşti, 1980) 
stabileşte, pe baza rezultatelor săpăturilor 
arheologice din Orientul Mijlociu, că exodul din 
Egipt a avut loc mult mai devreme, cu 700 de ani 
mai înainte decât se poate stabili pe baza 
cronologiei înscrise în Pentateuh. 

Într-adevăr, Cetatea Hai (Ai) a fost cucerită de 


lisus-Navi după exodul din Egipt, apoi arsă în foc, 
şi a făcut o dărâmătură veşnică şi pustietate până 
în ziua de astăzi” (lisus Navi, VIII, 28). Or, după 
datările recente, făcute pe baza de carbon 
radioactiv 14, distrugerea cetății Hai (Ai) ar fi avut 
loc între 2200 - 2100 î.e.n. 

La fel s-a putut arăta, după săpături arheologice 
recente, că şi alte oraşe din jurul Mării Moarte au 
fost cucerite şi dărâmate cu circa 800 de ani 
înainte de datele care ar rezulta din calculele 
făcute pe temeiul cifrelor date de Pentateuh. 

Astfel, istoria evreilor începe după concluziile 
orientalistului român, şi după cercetările 
arheologice recente, la începutul mileniului al III- 
lea, iar Abraham ar fi trăit pe la 2700 - 2800 î.e.n. 

Iosephus Flavius afirmă că exodul din Egipt a 
avut loc cu aproape 1000 de ani înainte de 
războiul Troii (cf. Contra Apionem, 1, 16). 

Dar, în cazul în care Abraham a ajuns în Canaan 
în secolul al XXI-lea î.e.n., sau cu 700 de ani mai 
devreme, cum arată cercetările arheologice, cum 
era cu putință să găsească în Canaan pe fiii lui 
Heth, de vreme ce aceştia îşi întemeiază un regat, 
în Anatolia şi nu în Canaan (Palestina) decât cu 
400 de ani mai târziu căci primii regi hittiți, 
Pithana şi Anitta, trăiesc în secolul al XVIII-lea î.e. 
N? 

Studiul istoriei hittiților ne-a arătat că până la 
domnia regelui Suppiluliumo I (1380-1346 î.e.n.) 
nu există niciun regat sau stat hittit la sud de 


Munţii Taurus. Apoi statele vasale ale arameilor 
sau ale amoreenilor se aflau la nord de Kadesh, 
oraş aşezat pe râul Orontes, şi mult la nord de 
Palestina. Pe deasupra, armatele hittite, deşi au 
intrat la Damasc, n-au pătruns niciodată în 
Palestina, iar dintre statele neohittite nu exista 
niciunul la sud de Hamah. Acest regat nu 
cuprindea de altfel nicio porţiune din Palestina, 
fiind separată de ea prin regatul aramean din 
Damasc (O.R. Gurney, The Hittites, London, 1965 
p. 58-59). 

Cum se explică atunci prezenţa hittiților sau a 
„fiilor lui Het” (cele două denumiri sunt sinonime, 
fiind folosite una în locul celeilalte) în Palestina 
înainte de cucerirea ei de către evrei? 

Nu putem afirma că aserțiunea de mai sus este 
inexactă, întrucât a fost scrisă în epoca post- 
exilică (după sec. VI î.e.n.) pentru că în acelaşi text 
se dau numele unor triburi şi popoare care 
dispăruseră de mult în secolul al VI-lea î.e.n. 

O explicaţie a faptului că în Canaan (Palestina) 
pe vremea lui Abraham locuiau fiii lui Het, adică 
hittiți, deşi nu existau state mici sau mari hittite 
şi după toate probabilitățile hittiții nu ajunseseră 
nici în Anatolia, ar fi următoarea: 

Am văzut că cei dintâi şi cei mai vechi locuitori 
ai Peninsulei microasiatice era un popor pe care 
noi îl numim proto-hittit, dar a cărui limbă textele 
hittite de mai târziu o numesc hattili. Acest termen 
hattili a fost creat desigur de cuceritorii indo- 


europeni după numele ţării care era Hatti şi al 
capitalei Hattusas, termeni amândoi proto-hittiți. 

Putem infera deci că această limbă proto-hittită 
sau hattili a fost vorbită pe o mare întindere în 
Asia Mică, în special în regiunile de deal şi de 
munte. Fiii lui Het sau hittiții din munții şi din 
dealurile Palestinei nu erau hittiții din regatele 
neohittite (care au existat între secolul al XIII-VIII- 
lea î.e.n.) din Siria şi Asia Mică, ci erau rămăşiţe 
ale unei seminții străvechi, rămăşiţe ca şi ale 
semințiilor Kaska, pe care noi le numim proto- 
hittită, şi care s-a dezvoltat vreme de mai multe 
milenii în Asia Mică. 

Aceste rămăşiţe străvechi ale proto-hittiților au 
rămas izolate de fraţii lor din Asia Mică atunci 
când triburile hamite şi semite au ocupat o parte 
din Siria şi din sudul Anatoliei. 


URARTU ŞI CIVILIZAŢIA URARTIANĂ 


Asia Mică în mileniul al II-lea î.e.n., de la 1800 
î.e.n., până la 1200 î.e.n., a fost dominată de 
„Imperiul Hittit” care cuprindea toată întinderea 
vastă pe care o numim astăzi Anatolia sau Asia 
Mică. 

Acest imperiu, cu o mână de fier, a impus 
servitutea tuturor triburilor şi etniilor atât de 
felurite ce se aflau în această regiune. 


I. PRĂBUŞIREA „IMPERIULUI HITTIT” 


„Imperiul Hittit”, una din marile puteri din 
mileniul II î.e.n., care avusese mari confruntări 
militare cu Egiptul, cu Babilonul, cu Asiria, se 
prăbuşeşte şi dispare din istorie în jurul anilor 
1200 î.e.n., când capitala sa, Hatuşaş, este 
cucerită de „Popoarele Mării”, o coaliție de triburi 
ce cuprindea în mod sigur pe traci, pe grecii 
aheeni, pe carieni, iliri, etrusci, sardani. Li s-a dat 
acest nume de către egipteni fiindcă au apărut mai 
întâi în insulele din Marea Egee, venind apoi atât 
în Egipt, cât şi în Asia Mică dinspre mare. 

Asupra hittiților această coaliție prezenta o 
superioritate militară netă. Ei veneau - după câte 
ştim din reprezentările egiptene - în masive care 
trase de boi şi care, aşezate în cerc, ofereau un fel 
de redută circulară greu de nimicit de către carele 
de luptă hittite. În plus, ei nu purtau niciodată o 
bătălie în câmp deschis, unde puteau fi din plin 
expuşi carelor de luptă hittite. „Popoarele Mării” 
au atacat capitala hittită escaladându-i zidurile 
masive de piatră şi atacând acolo unde nu erau 
fortificații prea mari. Dar este posibil ca săgețile 
lor să fi fost cu vârful de bronz, în formă de prismă 
triunghiulară, ceea ce facilita penetrațţia. 

Decisiv pentru dispariția rapidă a „Imperiului 
Hittit” a fost însă faptul că multe popoare 
suportau cu greu tirania stăpânitorilor, mocnind 


răscoale care izbucneau la intervale scurte, şi că 
el cuprindea o multitudine de oameni răpiți şi 
aduşi în stare de sclavie, care au fost de mare 
ajutor năvălitorilor. 

Prăbuşirea „Imperiului Hittit” a condus la 
apariția unei multitudini de state mici, aşa-zise 
state neohittite şi a facilitat atacurile unor 
popoare, ca de pildă, grecii aheeni, care au cucerit 
Troia (1184 î.e.n.) lipsită de apărarea hittiţilor. 


II. INVAZIILE ASIRIENE 


În regiunea Lacului Van se aflau mai multe 
triburi, unele din ele supuse regelui din Hatti, ca 
de pildă, Alse, iar altele independente. Asirienii, a 
căror ţară se afla la sud de lacul Van, au început 
campanii de jaf împotriva lor. În prima jumătate a 
secolului al XIII-lea î.e.n., oştirea asiriană, 
comandată de Şalmanasar I, intră în Podişul 
Armeniei şi capturează vite şi sclavi. Asirienii au 
făcut numeroase expediții de jaf şi în cursul 
secolului al XII-XI î.e.n., atât în regiunea Podişului 
Armeniei, cât şi în regiunile învecinate: Suhma, 
Isuwa şi Alge. Cele mai mari campanii au fost duse 
de regele Tiglat-pileser I (circa 1116- 1078 î.e.n.). 
În urma acestor atacuri, triburile respective au 
fost silite să se unească formând un fel de 
confederație condusă de regi, şi numită de către 


asirieni Uruatri şi Nairi. De la numele acestei 
confederaţii de triburi îşi trage numele şi Urartu, 
una din cele mai mari formații statale din răsăritul 
Anatoliei aflate în jurul Lacului Van (numit în 
antichitate Thaspitis). 

Amenințarea asiriană asupra ţărilor din 
răsăritul Anatoliei a încetat în secolul al XI-lea 
î.e.n., deoarece arameii au început să cotropească 
văile Tigrului şi ale Eufratului. 

În secolele XI-X î.e.n. În nord-estul Anatoliei se 
formează din nou mici state, gravitând în jurul 
Lacului Van şi al Podişului Armeniei. Cele mai 
însemnate dintre ele au fost: ţinutul diauehilor, pe 
valea râului Coroch, care este paralel cu ţărmul 
nordic al Mării Negre (Pe aceşti diauehi, grecii 
vechi, care îi cunoşteau, i-au numit taohi); ţinutul 
azilor, în valea râului Araţani; ţinutul Subria, la 
nord de izvoarele Tigrului; ţinutul Hubuşkia sau 
„regatul Nairi” de pe valea râului Buhtan, la sud 
de Lacul Van; ţinutul Kammuhu, centrul cultului 
zeului tunetului ţinut numit de greci mai târziu 
Commagene; ținutul Ardini- Musasir, pe valea 
râului Zab, şi, în sfârşit, ţinutul Mana, la sud de 
Lacul Urmia. 


III. STATUL BIAINILI - URARTU 


Statul Biainili, pe care asirienii l-au numit 


Urartu, succesor al uniunii de triburi Uruatri, a 
luat naştere în secolul X î.e.n., în jurul Lacului 
Van. Regele asirian Salmanasar III a avut pri mele 
lupte cu acest regat. Într-un templu asirian din 
oraşul Imgur-Ellil (azi satul Balavat) sunt 
înfățişaţi, pe basoreliefuri de bronz, ostaşii 
statului Urartu, care poartă arme asemănătoare 
cu cele ale hittiților. Pe la 832 î.e.n., statul Urartu 
avea ca rege pe Sardur I. De la el au ajuns până la 
noi textele cuneiforme, redactate în asiriană în 
oraşul Tuşpa (azi Van) situat pe malul de est al 
Lacului Van. 

Mai târziu urartienii atacă o serie de mici state 
din răsăritul Anatoliei, respectiv statul Habuşkia 
şi Ardini-Musasir. Toate aceste lupte se pare că nu 
au avut succes deoarece regele din Urartu se 
intitulează „regele cel mare”, „regele cel puternic”, 
„regele statului Nairi”, „regele mulțimilor”, pe 
lângă vechiul său titlu de rege al țării Biainili şi 
cârmuitor al cetății Tuşpa. 

După Sardur I, în statul Urartu domneşte 
Işpuini, fiul său. El îşi ia asociat la domnie pe 
Menua, fiul său. Sub domnia lor se cotropeşte 
statul Mana, situat la sud de Lacul Urmia şi câteva 
regiuni dinspre est şi dinspre sud. 

Luând exemplul hittiților şi al vecinilor lor din 
sud, aceşti doi regi au socotit că pot deveni o 
putere militară întemeiată pe expediții de pradă şi 
de jafuri în ţinuturile învecinate. Astfel, în timpul 
domniei regilor Işpuini şi Menua, urartienii încep 


expediţii spre nord, în Transcaucazia, având ca 
obiectiv principal ţinuturile aşezate pe malurile 
râurilor Arax şi Jrus (azi Kura), ţinuturi vecine cu 
țara Diauehilor. 

După moartea lui Işpuini (cca 800 îe.n.), 
puterea trece în întregime în mâinile lui Menua. 
Domnia lui se caracterizează prin consolidarea şi 
organizarea temeinică a statului. Ca şi în 
„Imperiul Hittit”, statul Urartu este împărțit în 
provincii, cârmuite de un guvernator. Se stabilesc 
apoi divinitățile protectoare ale statului şi se 
declară obligatoriu cultul lor (sacrificii zilnice de 
animale - mai cu seamă oi - în temple). 

Tot sub domnia lui se sapă o mulțime de canale 
de irigație în stânci sau în pământ stâncos. Aşa 
este „canalul Samiram”, care aduce apă şi astăzi 
în oraşul Van (fost Tuşpa). 

Întrucât locuitorii statului Urartu se aşteptau să 
fie atacați de vecinii lor din sud, asirienii, putere 
cotropitoare şi nespus de sălbatică, s-au făcut 
fortificaţii în cea mai mare parte a oraşelor. 

Pe valea râului Arax, pe pantele nordice ale 
muntelui Ararat, Menua construieşte o cetate care 
îi poartă numele - Menuahinili. 

În lupta cu asirienii, urartienii cuceresc regiunile 
de pe cursul superior al Eufratului. Dar au avut 
loc confruntări şi cu țara Diauehi şi regele acestei 
țări a fost silit să plătească tribut regatului Urartu. 
Se pare că acest tribut era considerabil şi consta 
mai cu seamă în metale, fier, aur şi argint. 


Metalele erau vândute coloniştilor greci, care 
începuseră să se aşeze pe malurile Mării Negre, la 
Sinopiazi (Sinope) şi Trapezunt (anticul Trapezus, 
azi Trabzoni). 

Desigur, expedițiile de pradă ale urartienilor s- 
au soldat cu capturarea unui imens număr de 
sclavi, care erau puşi să lucreze la fortificaţii. 

Lui Menua îi urmează la domnie Argisti I, fiul 
său, care devine rege la 790 î.e.n. Domnia lui este 
descrisă într-o inscripţie lungă, una din cele mai 
mari care ne-au rămas din Orientul Antic. Este 
aşa-zisa Cronică din Harhor, săpată pe stânca Van 
din preajma lacului cu acelaşi nume. 

Ea menţionează că regele Argisti, I a pornit o 
campanie de luptă împotriva regatului Diaucehi, pe 
care l-a prefăcut, în parte, în provincie a statului 
Urartu. Apoi a ajuns în sudul celebrei Colchide 
(Kulha în inscripțiile din Urartu), cunoscută din 
legenda grecească a lânii de aur, cucerită de 
expediția argonauţilor condusă de Jason. De 
asemenea, a ajuns la lacul Cildâr, la izvoarele 
râului Kura şi, trecând de muntele Ararat, s-a 
întors pe valea râului Arax, unde ridică o cetate 
fortificată ce-i poartă numele - Argistihinili 
(Armavirul de astăzi). Se consemnează în 
continuare că regele a pornit într-o nouă campanie 
de jaf şi pradă spre partea de apus a Anatoliei, 
ocupând oraşul Melitea (sau Melida, ori Malatia) şi 
că a încheiat alianțe cu statele-cetăți din nord, 
care luptau împotriva dominației asiriene. 


Între Urartu şi Asiria nu s-a ajuns la o luptă 
deschisă decât pe la 774 î.e.n. Bătălia a avut loc 
în sud, într-un ţinut stăpânit de babilonieni, pe 
valea râului Diala, afluent al fluviului Tigru. 

În jurul anilor 760 î.e.n., se suie pe tron un nou 
rege, Sardur II. El începe o campanie împotriva 
triburilor din sud-vestul Lacului Urmia, unde 
existase altădată statul Mana, soldată cu 
subjugarea acestora. Ca şi hittiții, care în fiecare 
an porneau o expediţie de jaf, şi urartienii încep 
expediţii spre regiunile învecinate, jefuind şi luând 
sclavi numeroşi şi capturând vite de tot felul. 
Astfel, regele Sardur îl efectuează două expediții 
către ținutul Kammuhu (pe care grecii îl numeau 
Commagene şi unde s-a dezvoltat mai târziu un 
regat elenistic) unde prădară totul. Dar prin 
această regiune au putut deschide un drum către 
Siria de nord şi oraşul Arvad şi de acolo şi către 
Damasc. Este atacată apoi o altă regiune, ţara 
Arma, identică poate cu Subria. 

Între Urartu şi Asiria, ţară aşezată la sudul celei 
dintâi şi având aceleaşi țeluri de pradă şi de jaf ale 
ținuturilor vecine, ceea ce trebuia să le creeze o 
bună stare şi prosperitate în dauna ţărilor supuse 
jafului sistematic şi înrobirii locuitorilor, era firesc 
să se ivească conflicte frecvente. 

Conflicte armate între Urartu şi Asiria au avut 
loc în decursul anilor 781 - 778 î.e.n., şi în anul 
766 î.e.n. Treptat, regiuni periferice trec din 
stăpânirea asiriană în aceea a statului Urartu, mai 


ales fiindcă în Asiria au loc răscoale care împiedică 
să se pornească la o luptă hotărâtoare împotriva 
regatului Urartu. O dată cu suirea pe tronul 
asirian a noului rege, Tiglat-pileser III (care avea 
să domnească din 745 î.e.n., până la 727 î.e.n.), 
se instaurează însă o perioadă de linişte. 
Războaiele civile şi răscoalele încetează datorită 
unor reforme interne, imitate, se pare, după cele 
din regatul Urartu. După ce îşi consolidează însă 
armata,  Tiglat-pileser II atacă Kammuhu 
(Commagene) pentru ca să poată izola armatele 
din Urartu de cele ale statelor-oraşe din nordul 
Siriei, vrăjmaşe ale asirienilor, şi spre a opri 
coalizarea lor împotriva Asiriei. Bătălia decisivă s- 
a dat la Kiştan şi Halpa şi asirienii biruiesc 
armatele regatului Urartu, aliate cu cele ale 
statelor-oraşe din nordul Siriei. Regele Sardur II a 
fost silit să fugă, părăsind întreaga sa tabără şi 
refugiindu-se dincolo de Eufrat, iar provinciile 
situate la nord de izvoarele Tigrului sunt ocupate 
de asirieni. 

În anul 735 î.e.n., tot ei pătrund înlăuntrul 
statului Urartu şi asediază capitala care era la 
Tuşpa, în vecinătatea Lacului Van. 

După Sardur II, care moare în anul 740 î.e.n., 
urmează regele Rusa I. Despre domnia lui ne 
informează atât o inscripţie aflată lângă Musasir, 
cât şi unele rapoarte ale spionilor asirieni. 

O dată cu venirea lui pe tron, guvernatorii 
provinciilor şi unele căpetenii ale triburilor vasale, 


ce-şi dădeau titlul de regi, s-au răsculat şi s-au 
declarat independenţi. El reuşeşte însă să 
oprească răscoalele şi  recucereşte regatul 
Musasir, unde era cultul zeului urartian Chaldi. 
Tot el ridică noi fortărețe, dintre care una pe 
țărmul Lacului Sevan, şi face o reformă 
administrativă, prin care se micşorează întinderea 
provinciilor. 

După o oarecare stabilitate, statul Urartu este 
amenințat însă de o mare primejdie - invazia 
cimmerienilor. Aceştia locuiau inițial pe malurile 
nordice ale Mării Negre. În tot cursul secolului al 
VII-lea î.e.n., ei sunt asociați cu popoare tracice, 
cum ar fi treri, thini şi bithini. Strabon 
(Geographia I, 3, 21) afirmă că ei erau numiți şi 
treri. Cultura prescitică a Hallstattului timpuriu 
poate fi pusă în legătură cu cimmerienii şi cultura 
prescitică din Ucraina (ceramica decorată cu 
motive geometrice şi incrustată cu alb). 
Cimmerienii au fost strâns aliaţi cu tracii, cu care 
organizau expediții în Anatolia, din a doua 
jumătate a secolului al VII-lea î.e.n. Cimmerienii 
nu au putut să cucerească însă fortificațiile din 
Urartu şi de aceea au devastat doar ce se afla în 
jurul lor. După invazia cimmerienilor principalul 
inamic al statului Urartu este Asiria. Pentru a face 
față unor eventuale atacuri se face o alianță cu 
statul Mana, din vecinătatea Lacului Urmia. În 
anul 714 î.e.n., regele Asiriei, Sargon II (721 - 705 
î.€.n.), a început o expediţie de pedepsire împotriva 


statului Mana şi a triburilor aşezate la răsărit de 
Lacul Urmia. Regele Rusa I, convins că îi va putea 
birui uşor, porneşte trupele împotriva lor. Sargon 
II, anunțat însă de spioni, îl atacă primul lângă 
muntele Uauş (Vuşi, astăzi Sohem). Învins, regele 
Rusa I fuge la Tuşpa şi apoi se sinucide. După 
această biruinţă, Sargon II a jefuit, pustiit şi ars 
tot ce i-a ieşit înainte pe toată întinderea statului 
Urartu. Descrierea detaliată a expediției lui Sargon 
II ni s-a păstrat sub forma unei scrisori adresată 
unui zeu. 

În cursul acestei expediţii asirienii distrug şi 
jefuiesc şi templul zeului Chaldi de la Musasir, 
unde erau încoronați regii din Urartu. 

Sub domnia lui Rusa II, care devine rege între 
690 şi 630 î.e.n., statul Urartu capătă o nouă 
vigoare, mai cu seamă datorită faptului că 
încetează vrăjmăşia faţă de Asiria, ce se dovedise 
mult mai puternică din punct de vedere militar. 

Regele Rusa II începe mari lucrări de construcții, 
dar şi de irigare, cum ar fi un mare canal care 
schimba cursul râului Zanga şi uda Valea Ararat. 
Pe malul acestui râu a fost construită apoi cetatea 
Teşubaini (azi Karmir-Blur) şi alături un oraş, cu 
străzi drepte. În urma săpăturilor făcute, aici s-au 
găsit mari cantități de arme, unelte de muncă, 
stocuri de cereale, obiecte de bronz, dar şi resturi 
de picturi murale care ne oferă o imagine grăitoare 
a culturii legatului Urartu. 

Expediţiile de pradă şi de jaf se îndreaptă acum 


înspre Transcaucazia şi Anatolia de răsărit, 
renunțându-se la atacarea regiunilor vasale Asiriei 
sau supuse direct ei. 

Regele Rusa II a întreprins o incursiune 
împotriva regiunilor din sud-estul Anatoliei, unde 
se aflau regatul Frigiei şi regatul numit de 
urartieni Halita. Acesta din urmă era aşezat într-o 
regiune muntoasă şi se  îndeletnicea cu 
exploatarea metalelor, a fierului mai cu seamă. 
Grecii vechi i-au numit chalibi pe aceşti locuitori 
ai Munţilor Pontului de pe coasta de sud a Mării 
Negre. Această campanie, în care urartienii i-au 
avut ca aliați pe cimmerieni, a dus la nimicirea 
regatului frigian al regelui Midas. În locul Frigiei 
se ridică acum, în Asia Mica, Lidia, care va 
cuprinde repede o mare parte din întinderea Asiei 
Mici, după dispariția Asiriei şi a Urartului. 

Se pare că relațiile între Asiria şi Urartu au fost 
o vreme lipsite de duşmănie. În războiul pe care 1- 
a început Asiria, sub regele. Aşurbanipal (circa 
668 - 630 î.e.n.), împotriva Babilonului, nici 
regatul Urartu, nici cimmerienii şi nici sciții, care 
au fost aliații lui, nu au intervenit câtuşi de puţin. 
Cucerirea Babilonului de către asirieni în anul 648 
î.e.n., a fost de aceea mult mai uşoară. 

De fapt, în decurs de mai puţin de un secol, 
marile imperii de pradă din Orientul de Mijloc, 
Asiria, Urartu şi Babilonul îşi află sfârşitul. În anul 
612 î.e.n., este cucerită Ninive, capitala Asiriei; 
către anii 590 va înceta să existe şi regatul Urartu, 


iar Babilonul va fi cucerit de perşii lui Cirus I în 
anul 539 î.e.n. 

În jurul anului 640 î.e.n., pe tronul regilor din 
Urartu se urcă Sardur III, care are de făcut față nu 
numai multor răscoale interne şi revoltelor 
guvernatorilor, dar şi atacurilor popoarelor vecine, 
adică ale mezilor şi sciților. 

Nu ni s-au păstrat informaţii precise despre 
sfârşitul startului Urartu. 

Se pare însă că trupele mezilor - popor indo- 
european aşezat în partea de nord şi centrală a 
Podişului Iranian - au cucerit capitala statului 
Urartu, deoarece acesta era aliat cu Asiria. 

Ninive, capitala Asiriei, şi Tuşpa, capitala 
Urartului, au fost cucerite aproximativ în jurul 
anului 612 î.e.n. Este probabil că regatul Urartu a 
fost definitiv nimicit de mezi după anul 580 î.e.n., 
când a fost cucerită şi distrusă marea cetate 
Teşubaini  (Karmir-Blur) din Transcaucazia 
(regiune aflată la sudul munţilor Caucaz) de către 
ostaşi sciți sau de mezi. 


IV. ORÂNDUIREA ECONOMICO-SOCIALĂ A 
STATULUI URARTU 


Orânduirea economico-socială a statului Urartu 
a fost sclavagistă. Prizonierii luați în urma 
expedițiilor de pradă ale regilor Argisti I, Menua şi 


Sardur I au fost fie transformați în sclavi, fie 
incluşi în armată, fie pur şi simplu omorâți. Regele 
Argisti I a capturat, de exemplu, într-un singur an 
cca 20000 de oameni. Un număr aşa de 
considerabil de sclavi era cu totul fără folos pentru 
un stat, a cărui producție agricolă şi artizanală era 
puţin dezvoltată. De aceea, o parte din prizonieri 
au fost înrolați în armata urartiană, iar restul ucişi 
pe câmpul de luptă. Tot acest rege a strămutat din 
Asia Mică şi din Araţani 6600 prizonieri de război 
pentru construirea cetății şi a fortificațiilor din 
cetatea Erbu sau Erebu, fundată de el (lângă 
Erevanul de azi, capitala R. S. Armene). Astfel, 
regele Sardur II a adus într-un singur an, din trei 
campanii de jaf, 12735 tineri şi 46400 femei. 

În statul Urartu existau puternice rămăşiţe 
gentilice şi tribale. Puterea aparținea regelui, 
membrilor familiei sale, nobililor, care erau fie 
militari, fie dregători civili. Este posibil ca nobilii 
să fi provenit din aristocrația gentilică, adică din 
şefii de triburi şi de clanuri. Ei contribuiau în 
măsură foarte mare la apărarea ţării, întrucât 
fiecare din ei poseda care de luptă (care aveau trei 
ocupanți, nu doi, ca în Egiptul antic) sau călăreți, 
ca în oştirile asiriene. 

Ostaşii de rând, pedestrimea mai cu seamă, 
aveau pământ în proprietate individuală, dar 
exista şi proprietate familială în cadrul unor mari 
obşti săteşti. Unii dintre sclavi erau proprietatea 
acestor obşti şi se pare că prizonierii de război 


erau distribuiți nu numai nobililor, ca în Asiria şi 
Babilon, dar şi obştilor săteşti. 

Este foarte probabil că regii erau, ca şi în Asiria, 
proprietari supremi atât ai terenurilor agricole, cât 
şi ai terenurilor neirigate sau devastate anterior. 
Ei exploatau cu sclavii lor întinderi relativ mici de 
pământ, deoarece primeau cereale şi tot felul de 
produse agricole de la restul populaţiei sub formă 
de impozite. Sclavii regali şi ai templelor erau 
folosiți în lucrările de construcție, la grădini şi în 
marile ateliere regale, unde se lucrau arme şi 
țesături destinate regelui sau nobililor. 

Ca şi în „Imperiul Hittit”, în diferite cetăți ale 
regatului Urartu erau depozitate produse agricole 
de tot felul. Aceste cetăți erau, de obicei, în centrul 
unei garnizoane permanente. Artizanii din cetăți 
lucrau pentru nevoile armatei, iar o serie de scribi 
înregistrau cheltuielile şi veniturile ei. 


V. VIATA DE TOATE ZILELE 


Oraşele urartiene, cel puţin acelea nou create, se 
construiau după un plan bine definit, cu străzi 
drepte clădite, cu case destul de diferite între ele. 
Casele aveau de multe ori 2-3 camere. În afară de 
mese, pe care se lua cina, ca şi în Babilon, nu se 
mai afla niciun fel de mobilă. 

Pereţii ca şi podeaua erau acoperite cu covoare. 


Pentru păstrarea băuturii şi hranei curente se 
foloseau vase de lut. Acoperişul vast se întindea şi 
peste o parte din curte, unde se afla şi o vatră 
săpată în pământ. Nu s-au găsit în preajma 
locuințelor hambare sau vase mari pentru 
conservarea alimentelor şi nici grajduri pentru 
vite, ceea ce ne îndreptățeşte să deducem că 
locuitorii cetăților de garnizoană urartiene erau 
toți slujbaşi ai statului, primind salariul în natură, 
produse agricole desigur. Multe din obiectele de uz 
casnic erau de lemn, dar s-au găsit şi obiecte 
confecționate din oase. 

Alimentaţia de bază o constituiau orzul (ca în 
Mesopotamia) şi meiul, care aveau o perioadă 
scurtă de vegetaţie şi dădeau recolte relativ mari. 

Urartienii nu cultivau grâu, poate fiindcă se 
obținea o producție mică la altitudinea de 700 
metri peste nivelul mării. Cultivau în schimb vița 
de vie. Din struguri se făceau felurite vinuri, 
precum şi stafide. De asemenea, erau cultivate 
leguminoasele. Drept grăsime se utiliza uleiul de 
susan. Încă Herodot arătase că în Mesopotamia nu 
se foloseşte decât ulei de susan, ceea ce este 
confirmat de cărțile Talmudului din Babilon (sec. 
III-V €e.n.). Acest ulei era utilizat de asemenea 
pentru iluminat, pentru obţinerea unor unsori 
lecuitoare, în cultul zeilor, precum şi pentru ghicit 
viitorul (în aşa-numita lecanoscopie). 

Despre modul de viaţă al locuitorilor de la sate 
din regiunea ocupată înainte de statul Urartu, 


adică din Podişul Armeniei, aflăm de la discipolul 
lui Socrate, Xenophon, care a comandat armata 
grecească, ce se retrăgea din Persia spre coastele 
Mării Negre. El ne-a dat o descriere detaliată în 
cartea sa Anabasis sau Retragerea celor 10000. 

Datorită iernilor aspre şi căderilor masive de 
zăpadă, era nevoie de locuințe care să fie la 
adăpost de geruri; de aceea țăranii îşi făceau 
bordeie la pământ, cu o singură deschidere în 
acoperiş, prin care intra şi lumina, dar în acelaşi 
timp ieşea şi fumul din vatră. Tot pe aici se 
pătrundea înlăuntrul locuinţei. 

Nu avem date sigure asupra felului cum trăiau 
prinşii de război, dar ştim că nici ţăranii nu 
duceau o viață uşoară, plătind dări regelui, 
templului şi nobililor. 

Statul Urartu nu dispunea de prea mult teren 
agricol şi de aceea nu îşi putea satisface 
necesitățile interne. De aici marile lucrări de 
irigație întreprinse de regi, la care trudeau din 
greu zeci de mii de prinşi de război, mai cu seamă 
că trebuiau efectuate canale de irigație în teren 
stâncos. Apoi trebuiau puse în valoare terenurile 
agricole lăsate în paragină şi nelucrate de 
proprietarii lor, care luptau ca ostaşi în armatele 
regilor. 

Stat sclavagist, Urartu, ca şi „Imperiul Hittit”, a 
fost mult slăbit de lipsa de coeziune internă, 
precum şi din cauza deselor răscoale ale sclavilor 
şi ale țăranilor supuşi la munci forțate. 


Aşa se explică de altfel - în ultimă instanţă - nu 
numai prăbuşirea lui, ci şi victoriile obţinute de 
vrăjmaşii mezi, cimmerieni şi sciți. 


VI. STATUL MULTINAȚIONAL URARTU 


Statul Urartu era alcătuit din popoare multe, 
care vorbeau limbi diferite şi aveau religii, 
obiceiuri şi datini diferite. Ostaşii din armata 
urartiană aparținând diverselor triburi vorbeau 
limbi diferite; de aceea ei se înțelegeau greu între 
ei şi, în plus, nu o dată, păstrau resentimente 
tribale inerente. 

În afară de limba biainili sau urartiană, vorbită 
de nucleul principal etnic al locuitorilor din jurul 
Lacului Van, mai erau vorbite limbile: hittită (sau 
una din limbile din grupul de limbi hittit), hurrită 
propriu-zisă, akkadiană, în care sunt redactate 
cea mai mare parte a inscripțiilor urartiene, adică 
asiro-babiloniană, şi, în fine, asianice 
(caucaziene), de la care nu avem inscripții decât 
cu mult mai târziu, în limbi abhazo-cercheze şi 
cartvelice. La sud de Lacul Van se pare că existau 
triburi ce vorbeau o limbă proto-hittită sau hatti, 
limbă tot caucaziană după cum s-a putut 
constata. 

Statul acesta multinațional şi opresiv nu putea 
dăinui decât atâta vreme cât nu era atacat şi biruit 


de vecini mai puternici ca el. Asiria, reprezentând 
un vecin mult mai tare şi mai agresiv, a fost aceea 
care, în mod aproape sigur, a pricinuit slăbirea 
forțelor statului şi i-a grăbit prăbuşirea finală, 
ajutată şi de atacurile oştirilor mezilor. 


VII. PANTHEONUL URARTIAN 


Ca şi la hittiți şi la hurriți mai cu seamă, 
pantheonul urartian cuprinde zeități ale munţilor 
şi apelor, ale Soarelui şi ale Lunii, aerului, 
tunetului. 

Zeul cerului pare a fi fost zeul suprem la 
urartieni. El era numit Chaldi, iar soţia sa 
UVarubani. Zeu al furtunii şi al ploii era Teişeba (cf. 
Teşub la hurriți, corespunzând lui Hadad la 
semiți). Zeul Soarelui se numea Sivini. 

Templul principal unde era adorat zeul Chaldi 
era la Musasir, situat în afara teritoriului statului 
Urartu, într-un mic stat care şi-a păstrat tot 
timpul independenţa. Din reproducerile asiriene 
reiese că acest templu avea un acoperiş 
triunghiular, cu fronton, şi un portic-colonadă. El 
era similar întrucâtva templelor egiptene. Aici avea 
loc ceremonia încoronării regilor din Urartu şi tot 
aici se aflau statuile regilor. Datorită acestui 
obicei, existent şi la sumerieni, au ajuns până la 
noi o serie de statui ale unor căpetenii. 


Campaniile militare ale regilor din Urartu, se 
afirma în inscripţii, au fost efectuate totdeauna 
din ordinul zeului Chaldi, protectorul regelui. De 
aceea, acestui zeu şi preoților din templul de la 
Musasir li se aduceau după fiecare campanie 
militară numeroase prinoase din prăzile luate. 

Templul zeului Chaldi a fost însă şi el prădat de 
toate odoarele sale în urma expediției lui Sargon al 
II-lea, regele Asiriei, care a învins pe regele Urzana 
al micului stat Musasir. 

Şi celelalte zeități îşi aveau templele lor. Tipul cel 
mai frecvent era „Poarta zeului”, respectiv o nişă 
într-o stâncă cu statuia zeității respective şi alte 
blocuri de stânci în jur. În temple se aduceau 
divinităților sacrificii de animale şi prinoase de 
alimente şi de alte obiecte. Se dăruiau templelor 
vite, prinşi de război, ogoare, care erau lucrate de 
aceşti prizonieri, daruri bogate, lucrate de artizani 
din Urartu şi din alte ţări. Este foarte probabil că 
preoții aveau un rol însemnat în stat, fiindcă 
dispuneau de bogății considerabile. 


VIII. LIMBA STATULUI URARTU 


Statul Urartu a fost o uniune de triburi având o 
populaţie eterogenă, care şi-a păstrat fiecare limba 
şi datinile. Herodot relatează că în regiunea din 
jurul Podişului Armeniei locuiau saspirii (Istorii, 


VII, 79) care aveau ca şef pe Masistia, şi care 
vorbeau limba cartvelică; matienii (care au fost 
hurriții, cf. Herodot, op. Cit. I, 72; III, 94; V, 49; 
VII, 72), alarodienii (op. Cit. III, 94; VII, 79) şi 
armenii (op. Cit. III, 93; V, 49; VII, 73). 

Armenii, după Herodot, sunt colonişti ai 
frigienilor, care erau traci veniți în Asia Mică (cf. 
Op. Cit. VII, 73). El îi menţionează în secolul al VI- 
lea î.e.n., adică la 60-70 de ani după ce statul 
Urartu se prăbuşeşte. 

Armenii pot fi considerați ca urmaşi ai triburilor 
din statul Urartu, chiar dacă limba lor are puţine 
elemente comune cu cea cunoscută din inscripții 
urartiene. 

Limba urartiană din inscripţii a fost studiată mai 
întâi de A.H. Sayce, care, începând din 1882 până 
în 1906, a publicat în „The Journal of the Royal 
Asiatic Society” o serie de articole privind 
descifrarea cuneiformelor din regiunea Van. În 
1898, M.V. Nikolskii a publicat cartea Inscripțiile 
cuneiforme din Transcaucazia. Materiale pentru 
arheologia Caucazului, Moscova, dedicată tot 
descifrării inscripţiilor din Urartu. Lui i-au urmat 
alți orientalişti sovietici, în primul rând N.I. Marr, 
apoi I.I.  Meşcianinov, M. Tseretheli, G.A. 
Melikisvili, precum şi orientalişti germani, printre 
care I. Friedrich. Toţi au schițat elementele 
esențiale ale limbii urartiene. Actualmente a fost 
publicat un Corpus al inscripţiilor din Urartu (cf. 
C.F.  Lehmann-Haupt, Corpus  inscriptiorum 


chaldicarum, vol. I-III, 1928 - 1953, Berlin - 
Leningrad, şi G. A.  Melikisvili,  Inscripţiile 
cuneiforme din Urartu, Moscova, 1964). 

Concluziile cercetărilor au fost că limba urartică 
este o limbă caucaziană, care face parte din familia 
de limbi numită şi jafetită, ibero-caucaziană ori 
paleo-caucaziană. Această familie de limbi 
cuprinde limbi vorbite în U.R.S.S., Turcia, Siria, 
Iordania, Iran, Irak şi Israel de circa 5 milioane de 
persoane. 

P.K. Uslar, în 1888, apropie această familie de 
limbi de familia de limbi semitice şi indo-europene. 
Familia de limbi caucaziene cuprinde o mare 
diversitate de limbi şi dialecte, majoritatea cu un 
număr redus de vorbitori. 

Trăsăturile comune existente nu sunt suficiente 
pentru a postula o  protolimbă comună 
caucaziană, asemănările dintre aceste limbi şi 
dialecte s-ar putea explica prin eventuale influenţe 
reciproce, ca elemente de substrat sau ca 
împrumuturi comune. 

Trăsăturile comune aproape tuturor limbilor 
caucaziene sunt: absența diftongilor, sisteme 
consonantice foarte bogate (consoane ejective, 
laterale,  postvelare; opoziții de sonoritate, 
aspirație), grupuri consonantice inițiale, tendinţa 
cuvintelor de a se termina în vocală, structura 
gramaticală aglutinant-flexionară (de exemplu în 
sistemul de cazuri), clase nominale (cf. Marius 
Sala, Ioana Vintilă-Rădulescu, Limbile lumii, 


Bucureşti, 1981, p. 54). 

Scrierea cuneiformă în care ne-au parvenit 
inscripţiile urartice era menită inițial să redea 
lexemele unei limbi semite, cea asiro-babiloniană. 
De aceea ea nu a transcris exact toate sunetele 
existente în limba urartică. 

De pildă, dacă limba urartică este o limbă 
caucaziană, nu există în scrierea cuneiformă 
semne care pot să transcrie africatele, aşa de 
frecvente în limbile caucaziene. Noi trebuie să dăm 
aceeaşi valoare fonetică unor semne din scrierea 
cuneiformă a limbii urartice pe care acestea o au 
în limba akkadiană, deşi ştim sigur că se 
pronunțau în alt fel. 

Alt exemplu, scrierea cuneiformă nu redă decât 
patru vocale: a, e, i şi u, dar în limba urartică 
există şi vocala o, care este absentă în scrierea 
cuneiformă într-un text urartic sau este înlocuită 
cu vocala u. Aşa, de pildă, în numele ţării care se 
numeşte de greci Colchida. Vocala o este redată în 
texte urartice prin u Kulha. 

O altă caracteristică a limbii urartice este 
alternanţa între vocalele i şi e, ca şi alternanța 
între a şi ia. 


IX. MORFOLOGIA LIMBII URARTICE 


a) Substantivele şi adjectivele se termină de 


regulă printr-o vocală, cel mai des prin -i (de ex. 
Pili, „canal”; huradi „război”; euri, „domn”). Mai rar 
se termină prin -e (de ex. Ase, „bărbat”; ase, „scut”) 
sau prin -a (ex. Qiura, „pământ”). 

În cuvintele urartice trebuie diferenţiate sufixele 
care formează lexeme. Aşa, de pildă, sufixul -se 
formează substantive abstracte: usmase, „putere”; 
ulguse, „viaţă”; pisuse, „bucurie”. Un alt sufix care 
formează substantive abstracte este tuhi, de ex. 
LUGAL-tuhi, „împărăţie” (LUGAL este un termen 
sumerian: LU, „om”, GAL, „Mare” rege). Un sufix ce 
exprimă apartenența este  -hini: Menuahini, 
„aparținând lui Menua”, precedat de 
determinativul 1 (- LUGAL), „rege” care indică 
faptul că Menua era un rege. Acest sufix indică şi 
filiația. 

B) Declinarea, în care substantivele pot fi la 
singular sau la plural, ca şi conjugarea sunt destul 
de complexe; în ele joacă un rol însemnat 
construcția ergativă, în care se face o deosebire 
netă între verbele tranzitive şi cele intranzitive. 
Construcţia ergativă este caracteristică pentru 
limbile din familia de limbi caucaziene, în special 
limba gruzină (georgiană). Dar şi limba hurrită are 
această construcție. 

Declinarea urartică are caracter aglutinant. 
Cazurile se formează prin sufixe. Se disting opt 
cazuri. Cazul ergativ este cazul la care se pune 
subiectul verbelor tranzitive. 

Pronumele personal la persoana I, „eu”, este la 


cazul ergativ iese, pe când pronumele posesiv la 
persoana I este -uki „al meu”. Pronumele 
demonstrativ „acesta, aceasta” este ini, iar cel 
numeral susin, „unu”. 

Verbul tranzitiv este deosebit de cel intranzitiv. 
Verbele tranzitive se termină cu vocala -u. De 
exemplu: zadu, „a funda”; sidistu, „a construi; 
teru, „a aşeza”; aru, „a da”. Verbele intranzitive au 
ca terminație-a. Ex. Sia, „a merge”; Sin, „a aduce”; 
usta, „a se îndrepta”. 

Limba vorbită în oraşul Musasir, centrul religios 
important din Anatolia în mileniul I î.e.n., este 
puţin diferită de limba urartică propriu-zisă. Ea se 
pare însă că a avut o oarecare influență asupra 
acesteia din urmă (cf. G.A. Melikisvili, Textele 
urartice cuneiforme, Moskva, 1960, p. 82 sq.). 
Limba urartică, fiind o limbă caucaziană, are 
multe afinități cu limba hurrită (Idem, p. 89). 
Înrudirea între aceste două limbi este evidentă 
atât în ceea ce priveşte lexicul, cât şi gramatica. 
Astfel, în urartică „război” este huradi, în hurrită: 
hurati; în urartică „an”, sali; în hurrită, sauela; în 
urartică şi hurrită hari, „drum”; în urartică 
„munte”, baba; în hurrită papa; în urartică: 
tarsueni, „om”; în hurrită: tarsu. 


X. SCRIEREA DIN URARTU 


În inscripţiile urartiene după cum am arătat se 
folosea scrierea asiro-babiloniană cuneiformă. Dar 
anterior exista o scriere hieroglifică, analogă dar 
nu similară scrierii hieroglifice hittite, în care se 
scria prin dieograme şi nu prin fonograme, ca în 
scrierea asiro-babiloniană. 

Scribii din Urartu, preluând cuneiformele 
asiriene - probabil prin scribii templului zeului 
Chaldei din Musasir -, au simplificat considerabial 
această scriere, eliminând o serie de grafii 
omonime. Este posibil ca scrierea cuneiformă 
silabică, folosită de persani în Imperiul 
Achemenid, să derive din scrierea cursivă 
urartiană, prin intermediul statului Mana şi al 
statului creat de mezi în nordul Iranului de azi. 

Vom adăuga că scrierea hieroglifică urartiană, 
folosită relativ rar, doar în inscripţii cu conținut 
religios, nu a putut fi descifrată până acum, 
întrucât nu s-a descoperit nicio inscripţie bilingvă. 


XI. ARTA URARTICĂ 


Arta de la curtea regilor şi nobililor din Urartu a 
fost mult influențată de arta asiriană. Aceştia nu 
numai că au copiat-o, ci şi-au asimilat-o, întrucât 
ea exprima forță, violență, opresiune, împilare, 
adică tot ceea ce se afla în subconştientul 
stăpânitorilor atât asirieni, cât şi urartici, care 


prin devastare, ucidere, ardere, tortură au nimicit 
multe țări prospere din Orientul Apropiat. 

Locuitorii de rând ai statului Urartu au fost 
atraşi însă de arta scitică, străină violenţei, 
opresiunii şi agresivităţii. Influenţa a fost posibilă 
întrucât sciții şi-au creat un stat al lor pe teritoriul 
actualului Azerbaidjan sau în jurul Lacului Urmia, 
care a durat din sec. VII până în sec. VI i.e.n., 
atestat printre altele şi de vasele de bronz 
descoperite în această regiune. 

De la sciți s-au preluat motivele ornamentale de 
pe unele obiecte de uz casnic, printre care şi aşa- 
zisul stil animalier scitic. Nu e mai puţin adevărat 
că şi în creațiile artistice scitice se vădeşte uneori 
o influenţă a culturii statului Urartu. 


PALMYRA, CETATEA DE LA RĂSCRUCEA 
DRUMURILOR DIN DEŞERT 


Aşezată în Deşertul Siriei, cetatea Palmyra, în 
limbile semite Tadmor, numită aşa datorită 
marelui număr de palmieri ce o înconjurau, era 
aşezată într-o oază mare, care avea izvoare bogate, 
în jurul cărora se creaseră vaste culturi agricole, 
precum şi culturi de viță de vie, curmali, măslini, 
toate irigate în cea mai mare parte. 

Acest oraş-cetate la un moment dat (în deceniul 
7 din secolul al III-lea e.n.) a reuşit să cucerească 
o mare parte din Orientul Apropiat (Siria în 
întregime, Asia Mică, în parte, şi Egiptul) şi se 


îndrepta spre crearea unui imperiu independent 
între cel roman şi cel part. 

Palmyra a fost poate cel mai frumos oraş din 
Imperiul Roman, căci ruinele sale impunătoare 
nu-şi găsesc egalul în nicio cetate grecească, 
romană sau helenistică. 

De la Palmyra pornea spre nord-vest, prin 
deşert, o cale spre Damasc şi spre vest către fostele 
cetăți feniciene de pe malurile Mediteranei, o alta 
spre miazăzi către Arabia Felix, bogată în smirnă 
şi tămâie, şi alta spre răsărit, către cetatea Dura 
Europos, aşezată pe Eufrat, subordonată 
Palmyrei. Tot spre răsărit pornea o cale către 
Imperiul Persan (al părților), de unde veneau prin 
tranzit mărfurile din India şi din China, Palmyra 
fiind unul din centrele terminale ale celebrului 
„drum al mătăsii”. 

Pe teritoriul țării noastre s-au găsit numeroase 
inscripții palmyriene, unele redactate în latină, 
altele în greacă, iar altele în aramaica din Palmyra, 
precum şi o serie de statui, basoreliefuri, inscripții 
votive ale zeităților semite adorate de ostaşii 
palmyrieni (cf. Silviu Sanie, Culte orientale în Dacia 
romană, Bucureşti, 1981, passim). 

Studiul inscripţiilor latine şi greceşti din Dacia 
Romană, făcute de istorici români de vază, 
începând cu Vasile Pârvan, au scos în evidenţă nu 
numai frecvența numelor de zei semiți (sirieni, 
arabi şi palmyrieni), dar şi a antroponimelor 
siriene sau palmyriene (deci arabe), care sunt o 


dovadă de netăgăduit că mulți ostaşi ai statului- 
cetate s-au aşezat în țara noastră în calitate de 
veterani în timpul cuceririi romane. 

Marea majoritate a locuitorilor Palmyrei par a fi 
fost arabi, deşi limba inscripţiilor ce ne-au 
parvenit este aramaica imperială şi greaca, limbile 
de circulaţie în Orientul Apropiat în secolele I - III 
e.n. Dar numele proprii ale cetățenilor Palmyrei, 
ca şi multe theonyme dovedesc prevalența 
numerică a locuitorilor arabi. 

Primele legături ale poporului nostru cu arabii s- 
au făcut deci prin intermediul arabilor cetățeni ai 
Palmyrei, care luptau în armatele romane. Astăzi, 
când relaţiile țării noastre sunt atât de strânse cu 
țările arabe, este - credem - important să relevăm 
vechimea aproape bimilenară a acestor legături 
între arabi şi locuitorii Daciei Romane, strămoşii 
noştri. 


I. EXPLORĂRI ARHEOLOGICE 


Primul european care a vizitat Palmyra, după ce 
Siria devenise o ţară arabă, a fost cunoscutul 
rabin spaniol Benjamin de Tudela. El a făcut 
această vizită în anul 1172, pentru a se interesa 
mai cu seamă de comunitatea ebraică din acest 
oraş. După cinci veacuri, respectiv în anii 1616 şi 
1625, s-a făcut o cercetare a ruinelor oraşului 


Palmyra de către misionarul şi orientalistul italian 
Petro della Valle. În 1639 a fost cercetată Palmyra 
de francezul J.B. Tavernier. În 1678 un grup de 
orientalişti englezi au vrut să cerceteze ruinele 
oraşului Palmyra, dar au fost făcuți prizonieri de 
către beduini, care le-au cerut o sumă mare drept 
răscumpărare. În 1691 tot ei organizează o nouă 
expediţie şi reuşesc să ajungă la Palmyra. Cu acest 
prilej, unul dintre orientalişti, pastorul Halifax, a 
copiat unele inscripții, mai cu seamă greceşti, pe 
care apoi le-a publicat în Buletinul lui „Royal 
Society”. Tot de la el ne-a rămas o imagine a 
Palmyrei, impresionantă prin măreţia colonadelor, 
mausoleelor şi templelor ei. 

În 1751 englezii H. Dawkins şi P. Wood încep 
sumare cercetări arheologice. P. Wood constată, 
din prezența stilului corintic, că oraşul a fost 
construit în epoca Imperiului Roman, iar 
construcția situată la nord-estul oraşului-cetate 
trebuie identificată cu Templul Soarelui. Până 
târziu, planul oraşului Palmyra alcătuit de P. 
Wood era singurul existent. 

În 1787, S.F. Volney scrie Călătorie în Siria şi la 
Palmyra, dar această carte aduce puţine elemente 
noi faţă de volumul lui P. Wood. În 1789, Palmyra 
este vizitată de abatele J.J. Barthelmy, care scrie 
şi el o carte: Călătoria tânărului Anacharis în 
Grecia. 

Explorarea arheologică propriu-zisă începe la 
1853, mai întâi printr-o expediție franceză, 


condusă de M. De Vogue, apoi prin expediția 
organizată de Institutul rus de arheologie din 
Constantinopole, sub conducerea lui F.I. 
Uspenski, B.V. Farmakovski şi P.K. Kokovţov. 
Acestor expediţii le urmează o expediție germană, 
condusă de T. Wiegand. Cu aceste prilejuri se 
întocmesc noi planuri ale  oraşului-cetate. 
Începând din anul 1924, arheologii francezi 
stabilesc un ultim plan al oraşului. 

Între anii 1929 - 1932 satul arab ridicat pe locul 
Templului lui Bal-Şamen a fost mutat de către A. 
Seyrig şi P. Amy în nord-estul oazei, iar între anii 
1933 - 1935 începe cercetarea arheologică a 
Templului şi apoi explorarea necropolei din nord- 
vestul oazei Palmyrei. În 1939 - 1940 este cercetat 
monumentul Arcul de Triumf şi numeroasele 
morminte. În aceeaşi perioadă este dezgropată 
agora oraşului. Din explorarea Templului lui Bal 
s-a putut pune în evidență un număr de 
mozaicuri. La sud de aşa-zisul lagăr al lui 
Dioclețian a fost găsită o necropolă impunătoare. 

În 1952, după ce Siria a devenit independentă, a 
început, sub conducerea lui S. Abdul Hak, 
degajarea necropolei din nord-estul oraşului, iar 
apoi a teatrului. Expediția elvețiană a lui P. Kollar 
a continuat cercetarea templului zeului Bal- 
Şamen. 

Secţiunea B a oraşului a fost explorată în 1957 
- 1958, iar în 1963 au fost continuate explorările 
în secțiunea A, între Templul lui Bal şi Arcul de 


Triumf. În fine, în 1983 - 1964 s-a stabilit că aşa- 
zisul templu corintic era consacrat zeului Nabo. 

Expediția poloneză, condusă de K. Michailowsky 
(1959 - 1964), a cercetat aşa-zisul lagăr al lui 
Dioclețian şi Colina mormintelor. Arheologul 
francez Mesnil din Buisson a explorat Templul lui 
Bal din epoca helenistică, precum şi ceramica din 
2200 - 2000 î.e.n. Pe de altă parte foarte 
importante sunt rezultatele explorării oraşului 
Dura-Europos, unde au fost descoperite temple 
ale zeilor din Palmyra. 


II. IZVOARE ALE ISTORIEI PALMYREI 


Începuturile Palmyrei datează din ultimele 
secole ale mileniului al III-lea î.e.n., iar sfârşitul ei 
a fost în anii 270-280, deci a dăinuit vreme de 
2500 de ani. Istoria ei cea mai plenară, respectiv 
epoca în care a fost de sine stătătoare, e legată de 
helenism şi de istoria Imperiului Roman. 

În III Regi, IX şi în II Chronici VIII, 4, Palmyra se 
menționează la începutul mileniului I î.e.n. Ea ar 
fi fost întemeiată de regele Solomon, care a domnit 
între anii 973-933 î.e.n. Tadmor a fost zidit de 
Solomon, conform aceloraşi texte, pentru a 
strânge în ea provizii de grâne. Aceeaşi legendă 
apare şi la Josephus Flavius (Antichităţile iudaice, 
VIII, 6, 1). 


În  Pentateuh se menţionează participarea 
arcaşilor din Palmyra la războiul purtat de romani 
pentru dărâmarea Templului şi cucerirea 
Ierusalimului. În cărțile Talmudului se pomeneşte 
şi despre cucerirea Palmyrei. Poporul din Palmyra 
este socotit „păcătos”, fiindcă a luat parte la 
dărâmarea Templului din Ierusalim. Şi fiindcă 
numele celor păcătoşi, ca şi cel al ereticilor, nu era 
îngăduit să fie menționat (errasia nominis era 
numită această ştergere a numelui lor, la romani) 
se scrie nu Tadmor ci Tarmod. Dar aceasta 
dovedeşte că arcaşii din Palmyra au luat parte cu 
adevărat la cucerirea şi dărâmarea Templului din 
Ierusalim. 

Dacă istoria Palmyrei este sporadic studiată în 
vremea helenismului, ultima perioadă a existenței 
sale, când se află sub dominație romană, este 
amănunțit cercetată. Astfel, Appian din 
Alexandria (Războaiele civile, 5, 9) relatează 
expediția lui Antoniu la Palmyra. Despre acest 
oraş face menţiune şi Pliniu cel Bătrân (Naturalis 
Historia, 5,88) când descrie Siria. Amândoi autorii 
arată rolul însemnat jucat de Palmyra în relațiile 
comerciale din acea perioadă, adică în secolul I 
î.e.n. Un alt grup de scriitori menționează Palmyra 
către sfârşitul secolului al III-lea al erei noastre, 
când conducătorul ei era Odainat şi, după 
moartea lui, Bat Zabbai - Zenobia. 

Date importante despre Palmyra sunt adunate 
de către Thebellius Pollion şi de alții în Scriptores 


historiae Augustae, care conţine viața lui Odainat 
şi a fiilor săi, Herennianos şi Timolaos, şi a 
Zenobiei. În biografia împăratului Aurelian, scrisă 
de Flavius Vopiscus (Aurelianus, p. 25-27), se 
descrie lupta între împărat şi Zenobia pentru 
dobândirea supremației în Orient. După 
învingerea Zenobiei poporul din Palmyra s-a 
răsculat (Idem, p. 31). 

Relaţiile dintre Odainat, căpetenia Palmyrei, şi 
regele sasanid al Persiei, Sapor I, sunt descrise de 
Petre Patriciul (Fragmenta Historicorum 
graecorum, IV, p. 187, fr. 10), ca şi în aşa-zisele 
„Fragmente anonime” (Fragmenta historicorum 
graecorum, IV, p. 195-197). 

Preotul spaniol Orosius (Historia adversus 
paganos, 7, 22, 12-13 şi 23-4) descrie pe scurt 
activitatea politică a lui Odainat şi a Zenobiei. 
Bizantinul Zosima descrie amănunțit istoria 
acestor doi „regi”, precum şi lupta pentru 
dominarea Orientului Apropiat (I, 34-44; 50-61), 
iar  Zonara (12, 13-27) şi Synkellios 
(Chronographul, 382) menţionează aceleaşi 
evenimente. 

Istoriografia bizantină dă şi ea unele relații 
despre această luptă, descrisă de Malala 
(Chronographul, 18, 426). Autorul afirmă că 
Palmyra a fost cucerită de Nabucodonosor II. În 
analele asiriene nu se face menţiune despre 
această victorie, dar probabil că Malala a folosit 
izvoare iudaice, căci Bereşit Rahha, 56, arată că 


arcaşii din Palmyra au luat parte la expediţia lui 
Nabucodonosor împotriva Ierusalimului. Date 
foarte interesante despre Palmyra aflăm şi la 
Stephanos din Byzanţ. Multe izvoare cuneiforme 
vorbesc, de asemenea, despre Palmyra. Tăbliţele 
asiriene găsite în Cappadocia, ca şi tăblițele de la 
Mari amintesc şi ele de Palmyra. În analele regilor 
asirieni se descrie Palmyra ca un centru aramaic 
important (cf. A. Dupont - Sommer, Les Arameens, 
Paris, 1949). 


III. SCURTĂ SCHIȚĂ ISTORICĂ 


Palmyra ar fi fost fundată, după săpăturile 
arheologice efectuate mai cu seamă la Efca de P. 
Du Mesnil din Buisson în anii 1966 şi 1967, în 
ultimele secole ale mileniului al IIl-lea i.e.n., 
întemeietorii acestui oraş, după acelaşi arheolog, 
ar fi fost amoreii. O dovadă a fundării de către ei 
este faptul că Efca este o denumire a zeului lunii I 
R H, care se întâlneşte şi la Ras-Shamra. La 
Palmyra însă larih Bal este zeul Soarelui şi nu al 
Lunii. 

Numele unui locuitor din Palmyra, Puzur Iştar, 
se află în tăblițele cappadociene scrise de 
negustori asirieni în mileniul III î.e.n. Dar poate el 
descinde dintr-un asirian stabilit la Palmyra. 
Oricum, aceasta ne arată că încă din primele 


secole ale mileniului II î.e.n., existau legături 
comerciale între Palmyra şi Mesopotamia. 

Alte două documente cuneiforme în care este 
menționată Palmyra provin din statul-cetate Mari 
(Michelini Tocci, La Siria nell'eta di Mari, Roma, 
1960, pp. 94-95). Ele consemnează puternicele 
legături comerciale ale Palmyrei cu ţinuturile din 
vecinătate. Este posibil deci ca regele din Mari să 
fi avut sub stăpânirea sa şi oraşul-cetate. 
Documentul-scrisoare către lasmahaddu, regele 
din Mari, vorbeşte de nomazii pustiului din Siria 
care au atacat Palmyra cu scopul de a jefui. 
Oraşul-cetate reuşeşte însă să-i izeonească pe 
năvălitori cu prețul vieţii unora dintre locuitorii 
ucişi mişeleşte. Documente cuneiforme dovedesc 
că la epoca aceea, primele secole ale mileniului II 
î.e.n., Palmyra era destul de bogată şi că a stârnit 
pe drept dorința de jaf a nomazilor din deşertul 
Siriei. 

Un alt act, comentat de N. V. Van Loon, scris în 
cuneiformă şi găsit la Emar (astăzi Mesken), 
aminteşte de relaţiile comerciale între Emar şi 
Tadmor. 

În mileniul II î.e.n., respectiv secolele al XIV-lea 
şi al XIII-lea î.e.n., în nordul Siriei şi în 
Mesopotamia are loc invazia arameenilor. În urma 
acestui fapt, situația Palmyrei se schimbă, 
întrucât arameenii au făcut din Palmyra unul din 
principalele lor centre. Nu ştim cum a decurs 
pătrunderea arameenilor în Palmyra. Ea a avut loc 


poate prin lupte de cucerire. Dar poate arameenii 
au ocupat Palmyra ca şi multe alte oraşe prin 
înrolarea populației în forțele armate. 

Fragmentele prismei cu opt feţe (O. Schroeder, 
Keilschrifttexte aus Assur historischen Inhalts, Bd. 
2, Leipzig, 1922, p. 63) consemnează că arameenii 
din Palmyra s-au luptat împotriva regelui asirian 
Tiglat-pilesser I (sfârşitul secolului al XII-lea 
î.€.n.). Relatarea: „Pentru a douăzeci şi opta oară 
urmărind pe aramei eu am traversat Eufratul, a 
doua oară în decurs de un an. De la Tadmara (id 
est Palmyra) la Amurru, Anate şi Suhi până la 
Rapiku şi Kardunaş (numele dat de gutti 
Babilonului) eu i-am zdrobit pe ei... am cucerit 
fortărețele lor, pe mulţi dintre ei eu i-am ucis. 
Prăzile luate de la ei, care erau fără de număr, eu 
le-am adus” (D.D. Luckenbill, Ancient Records of 
Assyria and Babylonia, 1926-1927, I, p. 237) a 
fost repetată în alte inscripţii cuneiforme. Trebuie 
să admitem deci înfrângerea arameenilor din 
Palmyra şi din alte ţinuturi ocupate de ei. 

Date despre Palmyra găsim în III, Regi IX, 17-18, 
unde se afirmă că Solomon ar fi construit 
Tadmorul, adică Palmyra, în deşert. Dar această 
aserțiune, confirmată de altfel de Josephus 
Flavius  (Antichitățile iudaice, 8, 6, 1), este 
interpretată de J.G. Fevrier (La religion 
palmyrienne, Paris, 1931, p. 3) ca referindu-se la 
„oraşul palmierilor” în sudul Palestinei. Totuşi, 
este foarte verosimil ca Solomon, vrând să 


consolideze dominaţia sa asupra Siriei, să fi 
construit o serie de cetăți sau să le fi renovat după 
ce au fost distruse de asirieni. 

Este greu de confirmat însă tradiția după care 
Palmyra a fost cucerită de regele babilonian 
Nabucodonosor II şi că arcaşii din Palmyra au luat 
parte, în anul 586 î.e.n., la cucerirea Ierusalimului 
(Bereşit Rabba, 56). Dar poate că arcaşii din 
Palmyra au luptat de partea romanilor la cucerirea 
Ierusalimului în războiul purtat de ei, în anii 66- 
73 e.n. Împotriva evreilor. 

În epoca helenismului, până la dominaţia 
romană, este posibil ca oraşul-cetate să nu fi jucat 
un rol prea însemnat în viața politică, împărtăşind 
aidoma altor state din Asia aceeaşi soartă, 
respectiv dominația regilor persani şi apoi a regilor 
seleucizi, urmaşi ai lui Alexandru cel Mare. Poate 
ostaşii din Palmyra se aflau sub comanda lui 
Zabdi Bal, care comanda în bătălia de la Rafia (217 
î.e.n.) detaşamentul arab ce lupta de partea lui 
Antioh al III-lea. Polibiu afirmă într-adevăr că la 
bătălia de la Rafia arabii erau în număr de aproape 
zece mii sub comanda lui Zabdi Bal (cf. Polibiu, 5, 
79, 8; 5, 82, 12). De fapt, acest nume Zabdi Bal 
era cunoscut numai la Palmyra, unde era foarte 
răspândit. În epoca seleucidă, deci în epoca 
helenistică, a început construcţia pe o colină a 
templului lui Bal (sec. III î.e.n.). Poate tot în 
această epocă s-au dezvoltat relațiile comerciale 
între Mesopotamia şi Asia Anterioară. 


Este important de observat că la Palmyra se 
împământenise limba aramaică şi se păstrau 
tradiţiile statului achemenid, a cărui limbă oficială 
era aramaica, chiar în vremea helenismului. Prima 
mențiune scrisă despre Palmyra o găsim la 
Appian. El afirmă că, după asasinarea lui Cezar, 
puterea în oraşele din Siria a fost preluată de către 
tirani, care erau supuşi părților. Spre a restabili 
autoritatea romanilor, Antoniu face expediţii 
împotriva acestor oraşe din Siria, printre care se 
numără şi Palmyra (Războaiele civile, 5, 9). Este şi 
motivul pentru care Antoniu a jefuit Palmyra, 
trimițând împotriva ei o cohortă de cavalerie (41 
î.€.n.). Palmyrienii erau învinuiți că au înşelat şi 
pe romani şi pe părți, profitând de aşezarea lor 
geografică. Textul este următorul: „Antonius 
trimise călărimea să prade oraşul Palmyra, aşezat 
nu departe de Eufrat. El învinuia pe locuitorii 
acestui oraş de un lucru neînsemnat, anume că ei, 
aflându-se la granițele romanilor şi părților, ar 
avea o atitudine îngăduitoare față de unii şi față 
de alții, căci, fiind negustori, ei aduc mărfuri 
indiene sau arabe din Persia şi le desfac pe 
teritoriul roman. Palmyrienii aflând mai dinainte 
de acest lucru şi-au transportat bunurile cele mai 
de preţ de partea cealaltă a râului. S-au aşezat pe 
cealaltă parte a râului înarmați cu arcuri, 
aşteptând o eventuală trecere a inamicului. 
Călăreţii romani, găsind oraşul gol, s-au întors, 
fără să fi dat vreo luptă şi fără să ia ceva”. 


În primele decade ale erei noastre, Palmyra avea 
statut de oraş liber (polis), deşi se afla în întregime 
sub controlul administraţiei romane. Acest fapt a 
făcut ca relațiile comerciale ale Palmyrei cu 
Mesopotamia să se întărească. 

După vizita făcută la Palmyra de împăratul 
Adrian în 129, acesta îi dă numele de 
Adrianopolis, oraş al lui Adrian, sau în aramaică 
ADRINATDMWR. Tot cu acest prilej statutul de 
polis al oraşului devine real. Ca atare, palmyrienii 
stabilesc un tarif vamal propriu, nu impus de 
romani. 

La sfârşitul secolului al Il-lea - începutul 
secolului al III-lea e.n. Palmyra devine colonie 
romană. 

Între secolul I e.n. Şi secolul III e.n., la Palmyra 
au loc puternice mişcări sociale, concretizate în 
adversitatea dintre meseriaşii şi negustorii care 
conduceau oraşul pe de-o parte şi păturile din 
mijloc formate din negustori mici, meseriaşi 
mărunți şi proprietari de pământ, la care se 
asociază sărăcimea. 

O dată cu apariția diferitelor forme de patronat, 
un rol din ce în ce mai important îl joacă cetățenii 
romani, foşti ostaşi în armatele romane din 
Britannia, Numidia, Dacia şi Pannonia. 

Epoca cea mai bine cunoscută din istoria 
Palmyrei este mijlocul secolului al III-lea e.n., 
adică epoca instalării puterii personale a dinastiei 
Odainat - Zenobia. 


Prima atestare a acestei dinastii este pe o 
inscripție din anul 225 (inscripţia nr. 4202), care 
menționează pe Septimiu Odainat, senator, fiu al 
lui Hairan, fiu al lui Vahballat, fiu al lui Naţor. 
Este vorba de o inscripție funerară de pe 
mormântul familiei Odainat. Naţor, strămoşul lui 
Odainat, ar fi trăit deci în sec. II e.n. Cum Odainat 
are titlul de senator, iar ceilalți din acest text sunt 
lipsiţi de orice titlu, se pare că Odainat este primul 
ce a căpătat demnitatea de senator. 

Dintr-o altă inscripţie pe o statuie, care datează 
din octombrie 251, aflăm că Odainat Septimiu a 
fost prima căpetenie a Palmyrei, iar fiul său, 
Septimiu Hairan, a păstrat această demnitate. De 
fapt în textul aramaic titlul este tradus prin RS 
TDMWR, „cap, şef al Palmyrei”. 

Odainat, devenit tiran al Palmyrei, a început 
politica de dominație a Palmyrei în Orientul 
Apropiat. Fiul lui ia numele de Septimiu Odainat 
II. Într-o inscripţie aramaică din anul 253, el este 
numit M R N, „domnul, stăpânul nostru”, patronul 
breslei bijutierilor şi aurarilor din Palmyra. Pe o 
inscripție greacă, Septimiu Odainat II apare cu 
titlul de consular, adică avea titlul cel mai înalt al 
administraţiei de stat a Imperiului Roman. 

Septimiu Odainat II a căutat să fie aliat cu regele 
Persiei, Şapur I, care căpătase o mare reputaţie în 
urma înfrângerii împăratului roman Valerian 
(253-280) la Edessa (280). El trimite regelui 
persan o scrisoare şi daruri bogate (Frag. Hist. 


Graec. IV, p. 137), dar regele Persiei respinge 
scrisoarea şi refuză darurile, cerându-i să i se 
supună integral, altfel îl va ucide atât pe el cât şi 
familia sa. 

Răspunsul sever al regelui persan l-a silit pe 
Septimiu  Odainat II să organizeze Orientul 
Apropiat pentru o rezistenţă militară tenace. În 
acest scop, a înrolat pe ţăranii din deşertul Siriei 
şi din ţinuturile învecinate într-un fel de miliții 
regionale (Orosius, Historia adversus paganos 7, 
27, 12). În felul acesta Odainat II, prin mijloace 
proprii, a apărat Siria de persani şi a purtat război 
în Mesopotamia, a cucerit Karria şi Nissibis şi a 
asediat chiar cetatea Ktesiphon. 

După datele lui Zosima, Odainat II a executat 
ordinele împăratului roman Gallienus (253-268). 
După vechiul obicei al romanilor, Odainat II, ca şi 
fiul său, în urma victoriei asupra perşilor lui 
Sapur I, a fost proclamat imperator, titlu acordat 
unui comandant militar suprem victorios pe 
câmpul de luptă şi aclamat de soldați. Odainat II 
a devenit formal coregent cu împăratul roman şi 
de drept conducător independent al părții 
răsăritene a Imperiului Roman. Aceasta mai cu 
seamă fiindcă Imperiul Roman nu avea forțele 
militare necesare spre a-şi menţine stăpânirea 
asupra Orientului. Odainat II a reuşit să supună 
teritorii întinse până la țărmurile Mării Roşii. 

Pe o inscripție din anul 271, el este numit 
restitutor totius Ovientis. Dar perşii i-au dat titlul 


de rege al regilor (M L K M L K A în aramaică), aşa 
cum e numit pe un monument epigrafic din 271, 
iar romanii l-au numit  Odaenatus rex 
Palmyrenorum. Aceste titluri îl făceau egalul 
regilor perşi. 

În anul 267, Odainat II şi fiul său, Irod, au fost 
ucişi de o conspirație inspirată de soţia sa Zenobia 
(Bat Zabbai). Ea va guverna în numele fiilor ei 
Gerenncien şi Timolaos. Izvoarele epigrafice şi 
numismatice vorbeau însă de un alt fiu al 
Zenobiei, în numele căruia ea guverna. Este vorba 
de Athenador, care era numit consular, imperator, 
strateg al romanilor. Zenobia este numită pe 
monede Augusta, iar în inscripții împărăteasă 
strălucitoare, mama împăratului. Se pare că 
Zenobia voia să imite pe Iulia, soția împăratului 
Septimiu Sever. 

În organizaţia puterii la Palmyra se amestecau 
trăsături romane cu persane. Armata reprezenta o 
forță serioasă. Aşa se face că, în anul 270, a căzut 
sub dominaţia Zenobiei şi a fiului ei nu numai 
Egiptul, ci şi o mare parte din Asia Mică. 

În 271 împăratul roman Aurelian a recăpătat 
Egiptul, iar la 272 el biruieşte armata Palmyrei în 
bătălia de la Tyana şi o obligă să părăsească Asia 
Mică. După o bătălie victorioasă la fluviul Orontes, 
împăratul Aurelian intră în Antiohia, pe care o 
ocupă. După ce dă o luptă la Emessa, împotriva 
armatelor  Palmyrei, împăratul roman începe 
asediul oraşului Palmyra. Zenobia şi Bahb Allat 


încearcă să fugă în Persia, dar pe drum au fost 
prinşi şi duşi la Roma. 

După aceea, Aurelian a trebuit să reprime de 
două ori o răscoală a locuitorilor din Palmyra care 
voiau să restabilească domnia Zenobiei şi a 
familiei Odainat. În cele din urmă, Palmyra este 
arsă şi jefuită. Zenobia i-a parte în anul 274 la 
triumful din Roma al împăratului Aurelian. Până 
la moartea ei, Zenobia a locuit într-o villa pusă la 
dispoziție de învingătorul ei. 

Nimicirea Palmyrei s-a dovedit a fi definitivă, căci 
încercările de a reclădi oraşul pe vremea 
împăraților Dioclețian (234-305) şi Justinian (527- 
565) au fost lipsite de orice succes. 

În anul 634, pe teritoriul unde se găsea altădată 
oraşul Palmyra, au sosit armatele arabe şi ale lui 
Halid ibn-al-Balid, care au statornicit dominaţia 
arabă în toată Siria. 


IV. APARTENENȚA ETNICĂ A LOCUITORILOR 
PALMYREI 


Aşezaţi la răscrucea drumurilor dintre Asia şi 
Europa şi îndeletnicindu-se cu negoțul, locuitorii 
din Palmyra ajunseseră la o prosperitate destul de 
mare, care se poate deduce din monumentele 
existente în acel oraş, sculpturile şi arhitectura 
lui. 


Pe de altă parte, în vremea reginei Zenobia, dar 
şi anterior ei, s-a putut dezvolta la Palmyra o 
oarecare cultură literară şi filosofică, despre care 
însă avem indicaţii destul de fragmentare. 

O problemă însemnată legată de statul-oraş 
Palmyra este aceea a apartenenței etnice a 
locuitorilor săi. Analiza numelor proprii, ce se 
întâlnesc în acest oraş, a arătat că un mare număr 
dintre ele sunt arabe, şi faptul acesta indică 
apartenența la poporul arab a locuitorilor Palmyrei 
în secolul I-III e.n. Trebuie să amintim că şi alt 
stat-oraş, Petra, situat nu prea departe, în sudul 
Palestinei, era locuit de o populaţie arabă, în ciuda 
multor vestigii care vorbeau de o puternică 
influență helenistică. Tot astfel numele zeilor din 
Palmyra sunt similare cu acelea ale zeilor arabi din 
epoca preislamică. 

Inscripţiile aflate la Palmyra sunt fie bilingve 
(greceşti şi aramaice), fie numai greceşti. De aici 
rezultă că printre locuitorii Palmyrei se aflau 
sirieni helenizați, ca şi în tot restul oraşelor din 
Siria. Lucrul important este apelația etnică a 
locuitorilor din Palmyra. Aceştia îşi dădeau, 
alături de numele lor, apartenenţa la un trib sau 
altul. Nicăieri însă nu se întâlneşte etnonimul arab 
sau sirian, ci doar numele de palmyrieni, care 
indică cetăţenia lor. În alte cazuri apelația etnică 
de grec se opune denumirii de palmyrian. De aici 
se poate trage concluzia că palmyrienii din epoca 
principatului roman se considerau ca aparținând 


unei colectivități, care nu era nici greacă, nici 
helenistică. Dacă se socoteau ei înşişi sirieni, 
aramei sau arabi, lucrul acesta nu îl cunoaştem şi 
nu avem date asupra acestei chestiuni. 

Cert este că inscripţiile ce au ajuns până la noi 
sunt redactate în limbile aramaică şi greacă, deşi 
existau în mod sigur şi texte scrise exclusiv în 
aramaică sau în greacă. 

Aşa cum s-a arătat de cercetările efectuate de J. 
Cantineau, în 1935, şi de F. Rosenthal, în 1935 şi 
1964, aramaica folosită la Palmyra era aşa-zisa 
limbă aramaică imperială (Reichsaramaik), adică 
limba Imperiului Persan în epoca regilor 
achemenizi, Cyrus, Xerxes, Darius etc. Această 
limbă aramaică nu este însă cea imperială pură, 
căci se decelează influența limbii vorbite la 
Palmyra. 

Alți orientalişti, printre care şi Cantineau, au 
crezut că utilizarea limbii aramaice la Palmyra 
urmărea să exprime independența cel puţin 
formală a acestui stat-oraş de Imperiul Roman. 
Dar Palmyra nu a fost niciodată independentă de 
acest imperiu. Situaţia ei politică şi administrativă 
nu se deosebea deloc de cea a altor state-oraşe din 
Siria în epoca helenismului şi a Imperiului Roman. 
Mai plauzibil este că la Palmyra s-a păstrat tradiția 
mai veche a scrierii şi limbii aramaice imperiale, 
care probabil era înțeleasă de toți locuitorii. 

Trebuie să remarcăm, pe de altă parte, că la părți 
s-a păstrat influența aramaicei imperiale, întrucât 


în scrierea lor şi mai târziu a sasanizilor existau 
un număr important de aşa-zise ideograme 
aramaice. Scribilor li se impunea în mod absolut 
să cunoască limba aramaică, căci în scrierea 
sasanidă sau în cea pehlevită sau arsacidă de 
pildă cuvântul aramaic M L K (corespondentul 
ebraicului melek „, rege”) era citit de scribi şah, iar 
M A I, cu sensul de „apă”, se citea ap. 

De altfel, am arătat că aramaica imperială s-a 
păstrat şi în inscripţiile de la Petra, locuită de 
arabi, capitala statului nabatean, care a dăinuit 
din sec. II î.e.n., până în anul 105, când devine 
provincie romană şi ia numele de Arabia. 
Inscripţiile nabateene cunoscute s-au găsit în 
peninsula Sinai şi cele mai vechi sunt din anul 100 
î.e.n. Caracterele scrierii nabateene sunt curbate, 
suple şi nu au asemănare cu scrierea pătrată a 
textelor aramaice palestiniene şi palmyriene. 

După cucerirea romană, limba nabateeană nu 
mai este vorbită, fiind înlocuită cu cea arabă. Din 
scrierea nabateeană, care se păstrează ca scriere 
a negustorilor caravanieri, ia naştere scrierea 
arabă. Se cunosc peste 300 de inscripţii 
nabateene. 

Palmyrienii, mulți din ei arabi, preiau negoţul 
efectuat de nabateeni după cucerirea acestei 
cetăți-oraş de către romani în anul 105. Faţă de 
scrierea nabateeană, cea palmyriană are litere mai 
rotunjite şi ligaturi în acelaşi cuvânt, dar puţine 
ligaturi între cuvinte (spre deosebire de cea 


nabateeană care avea ligaturi între cuvinte). 

Desigur, prezența a multe ligaturi între 
consoane dovedeşte că, pe lângă scrierea 
monumentală, exista la Palmyra şi o scriere 
cursivă, ce se înscria pe pergament, pe papyrus 
sau pe foi de palmier, căci o astfel de scriere era 
neapărat necesară socotelilor negustorilor harnici 
care erau palmyrienii. 

Ca în ebraică şi în feniciană, vocalele nu erau 
marcate în scrierea palmyriană, decât ca matres 
lectionis, ca în ebraică, putând avea valenţe 
felurite. 


V. LIMBA PALMYRIENILOR 


Cetăţenii Palmyrei, negustori destoinici, făcând 
comerț cu caravane, erau obligaţi să cunoască mai 
multe limbi şi îndeosebi greaca, limba vorbită în 
tot Imperiul Roman, Dar deşi erau arabi, trebuiau 
să cunoască şi aramaica, necesară în Imperiul 
Persan şi poate în unele regiuni din Siria, unde se 
vorbea încă limba aramaică în secolele I-III e.n. În 
orice caz, numărul mare de inscripţii în aramaică 
dovedeşte limpede că această limbă era înțeleasă 
şi vorbită atât la Palmyra cât şi la Edessa, de 
exemplu, unde s-a găsit primul text redactat în 
scriere  estrangelo  siro-aramaică (epitaful 
principesei  Amat-Semeş,  „slujitoarea zeului 


soarelui”, care a trăit pe la sfârşitul secolului al II- 
lea e.n.), şi tot aramaica era vorbită la Dura- 
Europos, în Siria, după cum demonstrează stilul 
scris pe pergament, într-un act de vânzare a unei 
sclave, redactat în estrangelo, datând din anul 
243. 

Limbile semite antice se pot împărți din punct de 
vedere geografic, ce corespunde, de altfel, şi cu 
împărțirea lor lingvistică, în trei grupe: 1) grupul 
de est, care cuprinde numai limba akkadiană 
(asiro-babiloniană) cu dialectele ei, limbă ce se 
vorbea în Mesopotamia; 2) grupul de limbi semite 
din nord-vest, care erau răspândite în Siria şi 
Palestina; 3) grupul de limbi semite din sud-vest 
care cuprindea dialectele arabe din nord şi sud, 
apoi limbile etiopiene. 

Grupul de limbi semite din nord-vest se poate 
divide în trei ramuri principale: a) limbi semite din 
nord-vest, care nu au fost bine individualizate, aşa 
cum este limba vorbită la Ugarit (Ras Shamra), 
limba vorbită la Ebla şi limba amoreană; b) limba 
canaaneană, din scrierile de la Tell el-Amarna, 
datând din secolul al XIV-lea, limba feniciană, 
împreună cu cea punică, limba ebraică, limba 
vorbită în Moab şi limba ammonitică; c) limba 
aramaică cu multiplele ei dialecte, vorbită de 
aramaeni în Siria şi Mesopotamia. Influenţa limbii 
akkadiene se constată în vocabular, dar există în 
aramaică înrâurirea unei limbi nesemite, limba 
hurrită. De remarcat că limba aramaică este 


numită şi siriacă (sau siriană) şi chaldaică, iar 
uneori şi rabbinică. Pe de altă parte, aramaica este 
adesea confundată cu ebraica, în textele vechi mai 
ales, fiindcă era vorbită de evrei şi fiindcă 
numeroase opere ebraice erau redactate în 
aramaică (de pildă, cărțile Kabbalei), dar şi o parte 
din literatura rabbinică (Talmud), în afară de 
faptul că existau porțiuni din Vechiul Testament 
în aramaică. 

Cu mult înainte de a se scrie primele 
monumente epigrafice în aramaică, arameii apar 
în inscripțiile şi în analele babilonienilor şi ale 
asirienilor. Şi chiar acolo unde nu se află apelaţia 
de aram sau de arameeni, trebuie să conchidem 
din numele aramaice ale unor indivizi că e vorba 
de arameeni, când se face menţiunea triburilor din 
nordul Mesopotamiei. De fapt, în Babilon numele 
aramu (i) este menţionat în mileniul al III-lea î.e.n., 
denumind o regiune din nordul Mesopotamiei. Şi 
numai după aceea nomazii veniți din Arabia care 
s-au stabilit în acel ţinut au fost denumiți 
arameeni. În jurul anului 1100 î.e.n. În analele 
regelui Tiglat-pileser I apar nomazi numiți ahlame. 
Arameeni sunt în Mesopotamia doar o parte din 
aceştia care se instalează din sec. XIV î.e.n. În 
Mesopotamia de nord şi sunt atacați şi respinşi de 
regii Asiriei. Totuşi, arameenii reuşesc să creeze, 
cu începere din sec. XI î.e.n., o serie de mici state 
în nordul Mesopotamiei (cf. Constantin Daniel, 
Scripta aramaica, vol. I. P. 36). 


Diferitele influențe culturale la care au avut 
acces arameenii au făcut ca limba aramaică, ce o 
vorbeau inițial la venirea lor din Arabia, să se 
împartă în dialecte diferite. Cel mai vechi este 
dialectul arhaic aramaic vorbit în statul Sam'al, cu 
capitala la  la'udi, descoperită cu prilejul 
săpăturilor efectuate la Zincirli (Turcia), situat în 
regiunea izvoarelor râului Karasu („apa neagră”). 
El este consemnat pe o inscripţie a regelui 
Kilamuwa (sfârşitul secolului IX î.€e.n.). Tot în 
acelaşi ținut s-a găsit o inscripţie pe statuia zeului 
Hadad, scrisă din ordinul regelui Panamuwa | 
(către 770 î.e.n.). Dialectul de aici prezintă 
terminațţiile, cazurilor la plural, dar lipseşte aşa- 
zisul status determinativus din declinare. 

Tot în dialecte aramaice timpurii sunt redactate 
inscripţiile regilor din Damasc (inceputul sec. IX 
î.€e.n.). 

O inscripție din secolul IX î.e.n., pe un altar de 
la Gazana, capitala unui regat aramaic din nordul 
Mesopotamiei, este redactată de asemenea într-un 
dialect arhaic aramaic. El este similar celui din 
stela din Sfire, la sud-est de Alep, datând din 750 
i.e.n. 

Aramaica imperială este vorbită în Imperiul 
Persan şi este singura limbă scrisă în cancelarii. 
Perşii au răspândit aramaica de la Marea Egee 
până în India şi la Marea Caspică. 

Există numeroase mărturii ale folosirii limbii 
aramaice în tot Imperiul Persan. Ea este „utilizată” 


şi în cartea lui Esra (Esra, IV, 8-16; V, 6-17; VI, 3- 
12; VII, 12-26) unde este citat un document oficial 
emis în acest imperiu. 

Nimicirea Imperiului Persan nu a însemnat însă 
şi dispariția limbii aramaice imperiale, căci ea s-a 
păstrat în unele regiuni vreme de secole. Astfel, s- 
au găsit texte în aramaica imperială la Uruk, în 
scriere cuneiformă silabică, în Asia Mică şi în 
Armenia. 

Tot în aramaica imperială sunt redactate 
inscripţiile regilor din India, cea mai cunoscută 
fiind a regelui Aşoka din secolul al III-lea î.e.n., 
precum şi inscripţiile găsite la Taxila (în 
Pakistanul de azi), la Kandahar şi la Pul-i-Dar- 
unteh, lângă Kabul, în Afghanistan. 

În fine, există texte scrise pe papirus şi redactate 
în aramaica imperială în Egiptul stăpânit de regii 
Ptolemei (Lagizi). 

În regatele helenistice ale Diadochilor (urmaşi ai 
lui Alexandru cel Mare) aramaica a fost înlăturată 
de către greacă, în statele iraniene, create după 
dispariția regatelor helenistice ale Diadochilor, s- 
au folosit limbile iraniene ca limbi oficiale, în 
scriere se utiliza aramaica prin heterograme şi 
ideograme, care consemnau cuvinte aramaice. 

Pentru evrei limba aramaică a fost un element 
extrem de însemnat după întoarcerea din exilul 
din Babilon; ea făcea legătura între patria lor 
Palestina şi Diaspora  (risipirea) babiloniană. 
Scrierea evreilor din epoca hasmoneană (până la 


34 î.e.n.) şi din epoca romană timpurie arată o 
evoluție lingvistică şi ortografică ce-şi are „originea 
în aramaica imperială”, aşa cum o dovedesc 
manuscrisele de la Qumran (Marea Moartă), în 
vreme ce literatura tradițională ebraică din 
Palestina, în special Talmudul, este influenţată de 
ebraică, limba Targumim-urilor (traducerilor) este 
foarte apropiată de aramaica imperială. Astfel 
Targam-ul Orkelos a fost considerat ca scris în 
aramaica imperială. Cele mai multe din textele 
aramaice de ia Qumran arată o influență a 
aramaicei tardive, vorbită în Palestina. 

Nabateenii, care vorbeau araba, au primit o dată 
cu influența culturii aramaice şi limba aramaică şi 
scrierea ci. Inscripţiile nabateene - cu începere de 
la 170 î.e.n., redactate în aramaica imperială 
pură- sunt foarte corecte din punct de vedere 
gramatical. Cele mai multe s-au găsit la Petra, 
capitala nabateenilor, dar şi în Transiordania, 
până la Hauran, şi chiar în peşterile din deşertul 
Iuda, pe malurile Mării Moarte. 

Inscripţiile  palmyriene în limba aramaică 
imperială datează din anii 33 î.e.n. - 274 e.n. Şi ele 
pun în evidență o serie de influențe arabe şi 
greceşti. 

Şi pe teritoriul țării noastre s-au descoperit un 
mare număr de inscripţii redactate de foarte 
numeroşi ostaşi romani originari din Palmyra, 
încadrați în următoarele unități militare romane: 
Palmyrienii sagittarii ex Syria; Numerus 


Palmyrenorum Optinanensium; Numerus 
Palmyrenorum  Porolissensium şi  Numerus 
Palmyrenorum Tibiscensium (cf. Silviu Sanie, Culte 
orientale în Dacia Romană, I, Bucureşti, 1981, p. 
28). 

De altfel, inscripţii lăsate de palmyrienii din 
armata romană s-au mai găsit în Ungaria, Franța 
(Bretania), precum şi în fostul regat Numidia 
(Africa). 

Problema limbii folosite în Palmyra este mai 
vastă însă, căci am văzut că multe inscripţii erau 
redactate bilingv, în aramaică şi în greacă. Este 
cert că autorităţile din Palmyra voiau să se 
adreseze unui cerc cât mai mare de locuitori care 
nu cunoşteau limba aramaică, printre aceştia fiind 
şi greci, ca în toate oraşele din Siria. 

Existența  inscripțiilor doar în  greceşte 
demonstrează că palmyrienii au ţinut cu orice preț 
să dovedească că şi ei şi-au asimilat cultura lumii 
civilizate de atunci, adică cultura helenistică. Căci 
textele greceşti sunt întocmite după normele şi 
tradițiile cancelariilor din statele helenistice. Iar 
inscripţiile greceşti sunt o dovadă că Palmyra era 
deschisă culturii helenistice atât filosofice, cât şi 
literare, dar şi religioase aşa cum s-a văzut pe 
vremea reginei Zenobia. 

Ostaşii care slujiseră în oştirile romane, odată 
întorşi în Palmyra, au continuat să-şi vorbească în 
aramaică şi să-şi adore zeii lor, precum se vede din 
inscripțiile rămase de la ei. Doar arcaşii din 


Palmyra, care s-au stabilit la Dura-Europos, au 
lăsat inscripţii în limba latină. 

Influența exercitată de Iranul sasanid asupra 
culturii Palmyrei se vădeşte în pantheonul acestui 
polis, ca şi în veşmintele purtate de locuitori. 


VI. PANTHEONUL PALMYREI 


El era format dintr-o diversitate mare de zei şi 
zeițe, preluaţi de la arameeni în primul rând, apoi 
de la arabii din Mesopotamia, de la canaaneeni. 

Aşa presupune P. Du Mesnil din Buisson (Les 
origines du pantheon palmyrien, în „Melanges de 
Universite Saint-Joseph”, tome 39, Beyrouth, 
1964, fascicule 3, p. 169-195) care susține că cele 
mai vechi divinități palmyriene erau adorate în 
cadrul unei triade formată din zeii Iarih Bal (zeul 
aerului); 'Agli Bah (zeul Soarelui) şi Ardu (zeul 
Lunii). Primii doi erau figuraţi sub forma unor 
betili (pietre sacre), în timp ce al treilea era 
reprezentat printr-un cap omenesc, dar cu coarne 
de berbec. Ei erau adorați pe o înălțime aflată 
lângă izvorul Efca. Se pare că ei erau considerați 
nu numai protectorii izvorului, ci şi ai oazei din 
Palmyra. Ei se întrupau în tatăl-lună (căci I R H, 
„lună, astru” şi „lună, diviziune a anului”) şi în 
fiul-lună (g L, „vițel”). O. Eissfeldt (Tempel und 
Kulte syrischer Stadte imhellenislisch-romischen 


Zeitalter, Leipzig, 1941, p. 85-86) afirmă că 
rădăcina I R H trebuie tradusă cu „a merge”, „a 
rătăci”, iar °g L cu „a se rostogoli” (cf. Siro- 
aramaică 'g 1, „el a rostogolit”). Drept urmare, 
Iarih Bal ar avea sensul de „curier mesager al lui 
Bal”, iar 'gal Bal ar avea sensul de „căruțaş al lui 
Bal, vizitiu al lui Bal”. De observat că în amândouă 
aceste nume de zei, Bal urmează unui substantiv 
la status constructus. Triada Bel-Bal, larih-Bal şi 
'Agli-Bal a fost, după părerea noastră, cea mai 
însemnată dintre divinitățile palmyriene. 

Se ridică însă problema originii cultului lui Bal. 
Pare că numele acestei divinități este de origine 
neobabiloniană, forma Bal existând la Palmyra 
paralel cu forma autohtonă. Numele Bal se 
conservă atât în acela al divinităţilor de mai sus, 
cât şi într-o serie de nume proprii palmyriene: 
Zabdi Bal; Taddi-Bal. Dar şi Bel se întâlneşte în 
nume proprii din Palmyra - precum Nur-Bel şi 
Elah-Bel - ceea ce înseamnă că amândouă 
variantele, Bal şi Bel, au coexistat un timp 
îndelungat. Cel mai verosimil este că numele Bal 
provine din numele amorean şi canaanean ba'al, 
„stăpân”, care a trecut prefăcându-se în bal şi 
chiar în bol, cu dispariţia lui ain () între cele două 
silabe ba şi al. Cât priveşte funcțiile lui Bal, a 
ajuns până la noi un papirus grec scris la 203 e.n., 
în care acesta era numit megistos theos Dios Bal. 
Astfel, la începutul sec. III e.n. Bal pare a avea 
funcţiile lui Zeus, divinitate supremă în 


pantheonul grec, de zeu mai mare peste toate 
zeitățile. Or, în frescele templului zeilor din 
Palmyra şi în relieful existent în adytonul 
templului lui Bal-Bel din aceeaşi cetate, el este 
înfățişat ca un zeu suprem, dar şi ca ocrotitor al 
viilor şi al culturilor de măslini. Pe monede datând 
din epoca principatului, se adaugă acestui zeu 
epitetul de gad (grec. Tyche, lat. Fortuna), deci de 
„noroc, soartă a măslinilor”. Pe unele monede el 
este reprezentat alături de zeul Pan. 

În cele mai vechi reprezentări Bal-Bel este însoțit 
de epitetul „taur” şi de aceea, nu întâmplător, pe 
unele monede este însoțit de un cap de taur cu 
coarne. Pe alte monede este înfăţişată lupta lui 
Bal-Bel cu Typhon. 

Aşa cum scrie şi Silviu Sanie (Op. Cit., p. 170) 
trebuie să atribuim Babilonului originea lui Bal, 
întrucât acest zeu are multe atribute comune cu 
Bal-Marduk din Babilon. Zeu imberb, guvernând 
soarele, luna, planetele şi tot zodiacul, el este 
stăpân al destinului. 

Fiind primul dintre zeii naționali, Bal se află în 
centrul reprezentărilor sculpturale cu grupuri de 
divinități palmyriene. El apare întotdeauna în 
picioare, uneori în costum militar elenistic, cu 
scut, sabie şi cu mantie fluturând, iar alteori 
poartă sceptru, globul şi calathos (coş) cf. Silviu 
Sanie, Op. Cit., p. 173). Lui i se închinau în luna 
Nisan sărbători, iar un corp de sacerdoți îi făceau 
zilnic în templul său servicii religioase. 


Bal este cunoscut în Dacia Traiană prin trei 
inscripţii: una a fost descoperită la Tibiscum, alta 
la Porolissum şi ultima la Ulpia Traiana (cf. Silviu 
Sanie, Op. Cit., p. 174). 

Se cunosc multe antroponime formate cu Bal şi 
Bol: Bolhas, Borafas, Ragysbel, Taibol, Zabdibol 
etc. 

Cultul zeului Iarih-Bal, zeitate solară, este legat 
de adorarea zeului Bal-Bol-Bel. Cum s-a arătat 
mai sus, acest nume a fost interpretat ca având 
sensul de „mesager al lui Bal”, dar el este 
considerat zeul oracolelor (s-au păstrat papirusuri 
care arată că a făcut prevestiri unor persoane din 
Palmyra), ocrotitorul şi personificarea izvorului 
Efca din oaza oraşului, cel care prescria şi garanta 
jurămintele făcute. De aceea este înfățişat când ca 
un betili („piatră solară”), când ca un stâlp înalt, 
când ca un războinic cu capul înconjurat de un 
disc, din care ies raze ale soarelui. În 
reprezentările triadei din Palmyra, larih-Bal apare 
în dreapta lui Bal, înveşmântat în ţinută militară. 
În Dacia, cultul acestui zeu a fost găsit atestat la 
Apulum, la Tibiscum, şi din nou la Apulum (cf. 
Silviu Sanie, Op. Cit., p. 193). În inscripţiile din 
Imperiul Roman, zeul apare cu denumirea 
Iarhibolus şi Iarhobolus sau Iorhobolus. 

Cealaltă triadă divină din Palmyra e formată din 
cerul cel puternic (Ba'al Şamen), din soare (Malak- 
Bal) şi din lună 'Agli-Bal). 

Prezenţa lui 'Agli-Bal în amândouă triadele arată 


că Baal Şamen şi Malak-Bal au fost ipostaze ale 
lui Bal-Bel-Bol şi ale lui Iarih-Bal şi în decursul 
vremurilor au căpătat propria lor individualitate. 

Ba'al Şamen, unul din cei mai vechi zei din Asia 
Anterioară, cultul lui existând la canaaneeni şi 
mai înainte de venirea arameenilor în acest spațiu, 
este zeul tunetului şi al fulgerului. El este figurat 
având în mână fulgerul. La Palmyra el este 
echivalent cu zeul MRLM (Mar'alem, „domn al 
universului”, sau în inscripţiile latine Deus 
Aeternus) (cf. Silviu Sanie, Op. Cit., p. 141). În 
Dacia Deus Aeternus este prezent relativ des în 
inscripţii, căci altarele lui sunt menționate în 
şapte oraşe din Dacia Superioară (Silviu Sanie, 
Ibidem, p. 144 sq.). 

Malak-Bol, în inscripţiile latine Malachbelus, 
după cum arată şi Silviu Sanie, are sensul de 
„mesager al lui Bel” şi nu „rege” cum s-ar putea 
presupune din numele lui scris în aramaica M L 
K, ce are şi sensul de „rege”, nu numai pe cel de 
„mMesageri”. El este zeul plantelor şi al turmelor, 
spirit al procreării şi al vegetației. În triadele 
cosmice palmyriene el avea funcția de zeu al 
Soarelui. Animalul atribuit lui este capra. 
Caracterul dublu de zeu al Soarelui şi al vegetației 
a contribuit ca el să fie considerat ca zeu ce lua 
parte la învierea morților. Ambele atribute îl 
alătură zeilor cu un ciclu vegetal similar lui Tamuz 
sau cu un ciclu astral. 

Întrucât în unele inscripţii din Palmyra lipsea o 


conjuncţie între Malak-Bol şi Gad Taimi, s-a 
considerat că el este şi protector al tribului cu 
acest nume. Acum s-a stabilit că e vorba de două 
divinități deosebite. În Dacia este menţionat pe 
inscripţii latine din Ulpia Traiana Sarmizegetusa 
şi din Tibiscum (cf Silviu Sanie, Op. Cit., pp. 182- 
187). 

Un altar al zeilor palmyrieni, descoperit la 
Trastevere, ne-a relevat unele amănunte legate de 
legendele cu privire la acest zeu. El este 
reprezentat ca născându-se dintr-un arbore de 
chiparos, ţinând în mâini o capră, înălțându-se la 
cer într-un car tras de patru grifoni, sub 
înfăţişarea lui Saturn, deci ca „Soarele nopţii”, sau 
ca un vultur care ţine în aripile sale bustul 
soarelui sau ca „zeul Soarelui”. 

Nu cunoaştem decât extrem de puţin din 
miturile legate de zeii de la Palmyra, dar ştim că 
de Malak-Bol se leagă „o serie de mituri care 
închipuiesc mişcarea soarelui, de la răsărit spre 
apus, şi ciclurile din natură” (cf. I.S. Şifman, 
Palmirskii Poşlinyi Tarif, Moscova, 1980, pp. 32- 
33). 

La Palmyra mai erau adorate şi alte divinităţi. 
Printre ele, în special Atargatis (Tar ata). Statuia 
ei se identifică cu Tyche, „norocul, soarta” la greci, 
Fortuna în latină, şi se găsea în Antiochia şi în 
templul zeilor palmyrieni de la Dura-Europos, oraş 
subordonat Palmyrei. 

Zeiţele Gad aveau temple la Palmyra, precum şi 


la Dura- Europos. 

Stăpânul lumii subterane, corespondent lui 
Osiris, cu al cărui nume se aseamănă, era Rab 
Asire. Despre acest zeu se face menţiune în tariful 
vamal de la Palmyra. 

„Alţi zei adoraţi la Palmyra erau zeii semiți 
apuseni  Şamş (şemeş, „soare” în semita 
canaaneană), deci „zeul Soarelui”. Elkopar- 
Poseidon, Ba’ al Hammon, Sadraf-Apollo. Existau 
apoi zei mesopotamieni, proveniţi din pantheonul 
asirian şi babilonian (Nabu, Negral, Tamuz, Iştar, 
Nanai, Anahita). În fine, la Palmyra au fost adorate 
zeități arabe preislamice (Adu, Şa? al Kauma, 
Du'anat, Manu, Manafa, Şa'ru, Abgal, Manavat, 
apoi Aliat, zeița soartei). 

În viața  palmyrienilor căpătase o mare 
răspândire adorarea „zeului necunoscu” şi poate 
că în spatele acestei denumiri era unul din zeii cei 
mai însemnați - Ba’ al Şamen. Căci zeul 
necunoscut era inclus uneori în triada cosmică 
din Palmyra. Dar acest „zeu necunoscut” avea o 
statuie a sa şi la Athena (cf. Faptele Apostolilor, 
XVII, 23), iar apostolul Pavel îl identifică pe acest 
zeu necunoscut cu lahwe (Idem, 24). 


VII. ARHITECTURA MONUMENTELOR DIN 
PALMYRA 


După aprecierile călătorilor din secolul al XVIII- 
lea, Palmyra ar fi fost unul din oraşele cele mai 
frumoase din lume prin măreția construcțiilor 
sale, care nu avuseseră de suferit distrugeri 
importante. 

Cetatea Palmyra avea drept coloană vertebrală 
Marea Colonadă, lungă de 1100 metri, construită 
în secolul al II-lea e.n. Din amândouă părțile căii 
principale, pe care erau prăvălii şi depozite, se 
ridicau coloane în stil corintian, având 9,5 metri 
înălțime şi 0,95 m diametru. Cel mai însemnat 
monument era Templul zeului Bal-Bel-Bol, care 
juca un mare rol în viaţa spirituală a oraşului. 

Se pare că acest templu a fost reclădit până în 
epoca în care Palmyra a fost supusă romanilor, 
adică în sec. I î.e.n. 

La noi a ajuns o inscripţie care afirmă că Lişamş, 
fiul lui Taibbol, fiu al lui Şukai Bel, din tribul „fiilor 
lui Komar”, a sfințit templul lui Bal, larih-Bal şi al 
lui 'Agli-Bal, împreună cu sanctuarele lui, în ziua 
de 6 Nisan în anul 32. Desigur, a fost sfințită doar 
cella, fiindcă întregul edificiu, mult mai mare, a 
trebuit să fie clădit într-un lung interval de timp. 
Templul lui Bal-Bel-Bol era situat într-o curte 
mare (205x210 metri), placată cu dale masive de 
piatră şi mărginită de un zid înalt, care, pe partea 
lăuntrică, era înfrumusețat cu pilaştri, având 
capiteluri corintice, iar în afară (la sud, spre vest 
şi spre est) cu ferestre prevăzute cu fronton. 
Accesul în curte se făcea printr-un propileu cu opt 


coloane şi cu două turnuri la capăt, în partea de 
apus se găsea o clădire unde se lăsau animalele ce 
trebuiau jertfite. 

Pereţii cellei erau destul de scunzi şi erau 
înconjurați de un peristil format din 42 coloane de 
bronz, canelate şi aurite. 

Pe partea de nord a pereţilor se afla nişa cu 
chipurile zeilor. 

Pe tot acest templu se vedea ornamentația 
caracteristică, formată din frunze de viță de vie cu 
ciorchini de struguri. Pe pereţi se aflau 
basoreliefuri, în care erau figurați zeii, jertfele, 
procesiunile sacrale şi diverse scene mitologice, 
îndeosebi lupta cu monştrii. Înaintea cellei se 
ridica altarul de jertfe. 

Un alt templu este al zeului Baal Şamen, 
„stăpânul cerului”, ridicat cu mult înainte de era 
noastră. S-au păstrat mai multe inscripţii cu 
privire la acest templu şi la reconstruirea lui. 
După una din inscripții, templul şi colonada au 
fost ridicate de larhai, fiul lui Lişmaş, fiu al lui 
Ra'aia, din tribul fiilor lui Ma'azian, în septembrie, 
anul 67 e.n. Numele sunt arabe şi nu aramaice. 
După altă inscripţie, de către Male, fiul lui larhai, 
fiul lui Lişmaş, fiul lui Ra'aia, adică acelaşi de mai 
sus. 

Acest templu al lui Baal Şamen era foarte 
asemănător templului lui Bal-Bel-Bol: o curte 
înconjurată de un zid cu portic, un altar şi o cella, 
având în jur un peristil cu coloane cu capiteluri 


corintiene.  Basoreliefurile acestui templu 
înfăţişează pe Ba’ al Şamen, în chip de vultur, de 
asemenea pe larih-Bal şi pe 'Agli-Bal. 

Săpăturile arheologice din secolul al XIX-lea au 
găsit şi Templul zeului Nabu, care datează din 
secolul I e.n. Planul său nu se deosebeşte de cel al 
celor două descrise mai sus. Prin propilee se 
deschidea intrarea în curte, înconjurată de un zid 
cu portice. În centrul curţii, în partea opusă 
intrării, se înalță cella. Între intrare şi cella se 
găsea o sală (unde era poate altarul) împodobită la 
fiecare colț cu trei semicoloane. 

Ca şi celelalte oraşe helenizate din Siria, Palmyra 
poseda un teatru, construit în prima jumătate a 
secolului II e.n., şi o agoră (piaţă). Lângă ele se afla 
o clădire în care se ţinea senatul, un fel de sfat al 
bătrânilor şi al notabililor. 

În 1968, s-a găsit, nu departe de agoră, piața 
publică în care se făceau cele mai multe tranzacții 
comerciale, întrucât aici se aduceau şi se 
descărcau mărfurile aduse de caravane. Această 
piață a fost construită în prima jumătate a 
secolului I e.n. 

Trebuie studiate, de asemenea, monumentele 
funerare din Palmyra. Existau de fapt două tipuri 
esențiale: turnuri funerare, cu numeroase camere 
de înhumare, dispuse pe mai multe etaje, şi 
hipogeele, construcții subterane în formă de T sau 
de cruce, compuse de asemenea din mai multe 
camere. Acest ultim tip de monument funerar 


începe să se răspândească din sec. Il e.n. 

Dintre mormintele din Palmyra un interes 
deosebit prezintă  hipogeul celor trei frați, 
ornamentat cu fresce care reprezintă atât pe 
decedați, cât şi scene alegorice. De remarcat că pe 
străzile Palmyrei se aşază statui ale defuncților, 
orânduite după dispoziţiile autorităţilor sau chiar 
ale persoanelor particulare. 

În pantheonul zeilor de la Palmyra, în oraşul 
Dura-Europos, s-au găsit fresce realizate după o 
tehnică asemănătoare celei existente la Fayum în 
Egipt, ceea ce face ca această pictură să fie aşezată 
în rândul picturii helenistice. 

Mozaicurile găsite la Palmyra sau la Dura- 
Europos, de factură helenistică, înfăţişează 
subiecte mitologice, cum ar fi Ahile printre fetele 
lui Lykomede ori mitul lui Cassiope. 


VIII. SISTEMUL DE GUVERNĂMÂNT AL 
PALMYREI 


Ca multe din oraşele helenistice din Orientul 
Apropiat, Palmyra era guvernată în primele două 
secole ale erei noastre de un senat format din 
notabili şi cetățeni vârstnici. Deciziile erau luate 
fără a cere avizul adunării poporului, care nu mai 
funcţiona. Activitatea senatului era condusă de 
proedru („înainte stătător”), preşedinte şi de 


grammateus, secretar al Senatului. Doi arhonti, 
magistrați, care aveau pe lângă ei pe decaprotoşi, 
şi un colegju de sindici întocmeau legile şi le 
publicau, adică le înscriau pe table de piatră. Tot 
în seama lor cădea controlul şi aplicarea legilor. 

De facto, aşa cum s-a arătat anterior, încă din 
secolul III e.n. Palmyra este condusă de un 
conducător suprem, corespunzător tiranilor din 
oraşele micro-asiatice şi siriene. În inscripţiile 
aramaice ei sunt numiţi RS („căpetenie, şef”), ceea 
ce poate fi tradus mai bine prin termenul „tiran” 
(în timpul domniei lor o serie de măsuri legislative 
erau însă fixate de senat). 

Palmyra a fost principalul centru al traficului şi 
comerțului prin caravane din Orientul Apropiat şi 
a constituit un însemnat centru al artizanilor care 
fabricau mărfurile cele mai variate pe care le 
exportau în toate oraşele din apropiere. De 
asemenea, Palmyra a fost şi o metropolă care şi-a 
extins puterea în oazele şi oraşele vecine. Ea a 
acordat o mare grijă creşterii oilor, cailor şi 
cămilelor şi a pregătit trupe de ostaşi capabile să 
apere caravanele de tâlharii deşertului. 

Pe de altă parte, autorităţile din Palmyra jucau 
un mare rol în fixarea prețurilor de vânzare şi de 
cumpărare a produselor importate pe cămile în 
Imperiul Roman. Taxele ce urmau să fie plătite la 
Palmyra de cumpărători şi de vânzători erau fixate 
pe inscripții săpate în piatră: tarifele din Palmyra. 
Unul din aceste tarife a fost descoperit ocazional, 


nu departe de agora oraşului, în martie 1882, de 
către un arheolog amator, S.S. Abamelek-Lazarev, 
care a vizitat Palmyra cu ocazia unei excursii în 
Orientul Apropiat (cf. I.S. Şifman, Op. Cit., p. 36 
sq). 

Piatra cu inscripția tarifului, transportată la 
Moscova în anul 1900, a fost excelent studiată de 
orientaliştii sovietici. Din acest tarif se pot 
cunoaşte în  amănunțime exporturile şi 
importurile din Palmyra, obiectele fabricate şi 
produsele agricole existente, precum şi traficul 
comercial executat cu caravane de cămile. 

Există în oaza unde se înălța altădată Palmyra 
încă numeroase obiective arheologice. Explorarea 
lor în viitor va spori fără îndoială cunoştinţele 
noastre cu privire la acest important stat-cetate. 

